
Grefierul instanței, o domnişoară tinerică, se uită la 
ceas. Pînă la începerea şedinţei mai erau vreo douăzeci 
de minute. Trase sertarul de la birou şi scoase de acolo 
un teanc de procese-verbale imprimate pe o hirtie 
albăstruie. Apoi, aruncînd o privire în oglindă, îşi aranja 
buclele blonde şi-şi potrivi pe trup fusta strîmtă şi 
scurtă. 

— Degeaba te dichiseşti, observă cu un zîmbet ironic 
dactilografa în timp ce, stînd la birou în dreptul 
ferestrei, schimba hiîrtia la maşina ei veche, marca 
„Underwood”. Avocatul Robeznieks preferă şatenele. 

Domnişoara grefier găsi de cuviinţă să nu ia în seamă 
înţepătura. Săltindu-şi năsucul cîrn, păşi ţanţoşă spre 
sala de şedinţe. 

Sala tribunalului era dintre cele mai obişnuite. 
Aidoma ei întîlneşti pretutindeni: la Riga şi Valka, la 
Moscova şi Habarovsk. 

In ciuda deosebirilor de formă şi dimensiuni, toate au 
ceva comun. lar înainte de orice — mobilierul greu din 
lemn de stejar, stemele aurii ce-mpodobesc spetezele 
înalte ale scaunelor de la masa completului de 
judecată, dînd incintei o simplitate austeră şi subliniind 
parcă justeţea sentinţei judecătoreşti şi fermitatea legii. 

Dezbaterile judiciare intraseră în a treia săptămînă şi 
cu toate acestea interesul celor din Riga faţă de acest 
caz rămînea constant. Zilnic sala era plină pînă la refuz. 
Pe unii crima oribilă îi impresiona prin caracterul ei 
neobişnuit, altora le stîrneau curiozitatea amănuntele 


procesului. Se mai aflau în sală şi dintre aceia care 
doreau pur şi simplu să vadă cu ochii lor un criminal. 

In dreapta mesei completului de judecată îşi ocupase 
locul procurorul Roberts Dzenis. Răsfoia fără grabă 
dosarul, ca şi cum ar fi nădăjduit să descopere vreun 
element important, dar care fusese scăpat din vedere. 

Ivars RobezZnieks, avocatul apărării, un tînăr sclivisit, 
cu chipul uscăţiv şi energic, stătea pe scaun într-o 
poziţie neglijentă, picior peste picior. Pledoaria într-un 
proces care stîrnise atita vilvă îi flata orgoliul 
profesional. Şi avocatul îşi dădea silinţa să producă o 
bună impresie asupra auditoriului. 

Robeznieks cerceta cu privirea sala în care nu mai 
rămăsese nici un loc liber. O muiere corpolentă, aşezată 
chiar lîngă fereastră, căta bănuitor cu coada ochiului la 
martori şi-i tot şoptea ceva la ureche vecinei sale, o 
băbătie cu nişte buze subţiri, strîns lipite. Avocatul 
recunoştea fără greş pe acei gură-cască ce-şi făceau 
veacul în sala tribunalului. N-au dispărut încă filistinii, 
care o zi nu pot trăi fără să-şi vîre nasul unde nu le 
fierbe oala. Atunci cînd resursele locaţiunii în comun 
ajung să fie epuizate, aceşti indivizi meschini bat 
drumul tribunalelor, urmărind cu deosebită încîntare 
procesele de divorţ sau cele privind încălcarea bunelor 
moravuri. Şi vai de judecătorul acela care se încumetă 
să hotărască dezbaterea unui proces cu uşile închise!... 

O ceată gălăgioasă de studenţi de la facultatea de 
drept se aşezaseră tocmai în fundul sălii. De-acolo de la 
„fundeni” răzbeau pînă la masa completului de 
judecată chicoteli şi replici înfundate: 

— Simte-te, milady! Fă-i loc omului să stea şi el! 

— Unde te bagi, bă platfus!? 

— la uitaţi-vă, Aija şi-a scos ditamai caietul şi-acum 
s-o vezi ce mai conspectează. 


După cursurile plicticoase de drept administrativ şi 
colhoznic, de care studenţii se săturaseră ca de mere 
pădureţe, acest proces era pentru ei ca un spectacol 
teatral reuşit, capabil să stîrnească nenumărate discuţii 
şi controverse. 

Deodată, un foşnet străbătu sala, de parcă o briză 
uşoară ar fi clătinat crestele pinilor cocoţaţi pe dunele 
de nisip de pe ţărmul mării. 

— Soseş-şte, soseş-şte! L-aduc, l-aduc! 

Rumoarea se stinse ca la un semn al baghetei 
magice. O linişte adincă domina acum auditoriul. 
Procurorul-şef adjunct Dzenis aşeză dosarul deoparte. 
Avocatul  Robeznieks arboră o atitudine plină de 
importanţă. Domnişoara grefier înlătură cu un gest 
grăbit cîrlionţul neastimpărat de pe frunte. Atenţia 
tuturor era concentrată spre intrarea laterală. Pe-acolo 
avea să-şi facă apariţia dintr-o clipă într-alta, însoţit de 
milițieni, asasinul. 

Aşadar, începe procesul. 

În octombrie, umbrele serii pogoară devreme. 
Dincolo de păienjenişul verzui al fleşelor ce-mpodobesc 
bisericile din Riga, cerul împurpurat se stinge-n lucori 
tulburii. Amurgul cenuşiu se prelinge-n odaie. Oraşul 
începe a clipi din arzătorii săi ochi de neon. 

Ofiţerul de serviciu de la Direcţia afacerilor interne 
aprinde lumina în cabinet. Acum se vede şi mai desluşit 
macheta oraşului, care ocupă un perete întreg. Căsuţe 
şi figurine miniaturale arată locurile în care sînt 
amplasate statele-majore ale detaşamentelor populare 
şi posturile de miliţie. Salbe roşii şi albe de becuri 


electrice brodează liniile drepte sau ondulate ale 
străzilor. Şirag de clipiri luminoase, aidoma unor 
trasoare, indică parcursul maşinilor miliției. Tulburate 
de paraziți, se-aud la megafoane rapoartele scurte ale 
patrulelor. $ 

_7 — Aici „Pescăruş-doi”. Mă aflu în Ciekurkalna. 
Inaintez pe traseu. Nimic deosebit. 

— Raportează „Vultur-trei”. Pe străduţa de lîngă 
combinatul „Rigas manufactura” observ un pachet 
mare. A fost pesemne aruncat peste gard. Supraveghez 
în continuare. Aştept noi ordine. 

— Aici „Pescăruş-opt”. La capătul străzii Bikernieku 
— un troleibuz cu semiaxul rupt. Telefonaţi la centrul de 
depanare. 

Intocmai ca raza de soare într-o picătură de apă, se 
oglindeşte în acest micuţ cabinet viaţa capitalei 
Letoniei, se aude pulsul ei. Din toate colţurile 
metropolei se scurg aici informaţiile operative. Ofiţerul 
de serviciu preia rapoartele, le înregistrează, dă 
dispoziţii. 

In camera alăturată, un sergent încercat joacă novus! 
cu un locotenent tinerel. Medicul legist, un bărbat 
cărunt, şade la masa de şah şi studiază cu atenţia 
încordată poziţia adversarului. Să nu izbutească oare 
nici de astă dată să-l biruie pe încrezutul Sherlock 
Holmes? Căpitanul Sokolovski are o  baftă 
nemaipomenită la şah şi lucrul acesta îl scoate pur şi 
simplu din sărite pe medic, altminteri om de un calm 
imperturbabil în viaţa de toate zilele. 

— Nu-i nimic, o să ne consolidăm poziţia printr-o 
retragere vremelnică, observă el, revenind cu nebunul 
în punctul iniţial. 

—  Cedaţi aşa, fără luptă, un teritoriu cîştigat? 
zimbeşte maliţios Sokolovski. 


1 Joc răspîndit în Letonia, asemănător întrucâtva cu biliardul. 


— Teritoriul acesta nu prezintă deocamdată o 
importanţa decisivă. Ă 

— Ba da, şi încă ce importanţă! Intr-o bună zi m-am 
dus în raionul meu natal, Vilaka — spune căpitanul, fără 
a-şi dezlipi ochii de pe tabla de şah. Stam cu sectoristul 
Jezupâns în biroul său de la secţia de miliţie. Deodată, 
uşa se deschide larg şi o namilă de om dă buzna 
înăuntru urlînd cît îl ţine gura: 

„Ajutor! O crimă! Colo lîngă moara cea veche se află 
un cadavru!” 

Locotenentul şi sergentul lasă pe masă tacurile de 
novus. Se cuvine să asculte relatarea. La Direcţia 
afacerilor interne căpitanul Sokolovski avea faima de 
mare meşter în istorisirea a fel şi fel de păţanii. 

Căpitanul, povesteşte mai departe, dar faptul acesta 
nu | împiedică să pătrundă cu tura în spatele poziţiei 
adversarului. i 

— Eu şi Jezupāns sărim din loc. Incălecăm pe 
motocicletă şi pornim în goană la moară. Ajunşi acolo, 
vedem în şanţ. trîntit cu faţa la pămînt, un flăcău cu 
cizme de cauciuc în picioare, cu mîinile date în lături, 
mînjit tot de noroi. 

Jezupăns, bietul de el, strînge din umeri. 

„Urîtă treabă, zice. Trebuie să facem un proces- 
verbal. Să chemăm un expert. Ce să-i spun şefului?” 

Şi deodată se luminează la faţă: 

„la stai, păi nu-i în raza noastră. Asta-i şanţul de 
hotar. Dreptu-i că mortul zace în partea mea, dar de 
stat, n-a stat în partea mea. Vezi unde-i sînt picioarele? 
Hai să telefonăm.” 

Veni inspectorul sectorului vecin, dădu un ocol 
victimei şi hotărî: 

„De vreme ce capul se află în sectorul tău, înseamnă 
că tu, Jezupâns, trebuie să faci cercetările.” 

Jezupâns nici nu vrea să audă. 


„Capul, zice, poate fi o circumstanţă însemnată 
pentru un om viu, dar nu pentru un cadavru.” 

Cît timp a durat cearta dintre ei, cadavrul a dispărut! 

„Ei, fir-ar să fie!” se luă cu mîinile de cap Jezupăâns. 
lar de după tufişuri cineva rosti cu voce de bas: 

„Hei, fiîrtaţilor, n-aveţi la voi ceva cu care să se 
dreagă omul?” 

Sokolovski face rocada mare. 

Locotenentul şi sergentul rîd cu hohote. Medicul 
legist zimbeşte acru. Numai anchetatorul procuraturii, 
Boriss Trubeks, nu reacţionează în nici un fel la finalul 
atit de neaşteptat al istorisirii. Stă în colţul camerei, pe 
o canapea joasă, aplecat de spate, cu degetele virite în 
urechi. Ochelarii cu lentile groase stau gata să-i cadă de 
pe vîrful nasului. Trubeks s-a cufundat în conspectele lui 
— examenul de stat bate la uşă, aşa că fiecare clipă 
liberă contează. 

Locotenentul-major. un bărbat oacheş, cu mustăţi 
spilcuite, reglează televizorul. Pînă la începerea 
transmisiei de pe stadion au mai rămas doar citeva 
minute. 

— Orice-ai face, „Daugava” ta o încasează azi, îl ia 
uşurel peste picior căpitanul, declarînd gardă la regina 
adversarului. Cruţă-ţi nervii, dragul meu. Sănătatea 
trebuie păstrată din tinereţe, obişnuia să spună 
înţeleapta mea mătuşă, fie-i ţărîna uşoară. 

— De ce vorbeşti aşa? rosteşte cu indignare 
locotenentul-major. Astăzi cîştigă precis. 

Sokolovski o ţine pe-a lui. 

— O încasează cum mă vezi şi cum te văd! Mie-n 
sută! Nu pupă ea divizia „A” cum nu pupi tu de la 
nevastă o copeică după ce i-ai dat toată leafa. 

Disputa lor e întreruptă de glasul metalic al 
difuzorului. 


— Grupa operativă, echiparea! O crimă pe strada 
Vairoga, anunţă laconic ofiţerul de serviciu. 

Locotenentul-major sare de la locul său şi închide 
televizorul. Doctorul părăseşte cu părere de rău măsuţa 
de şah. Anchetatorul Trubeks îşi îndeasă în buzunar 
conspectele. 

Cîteva minute mai tîrziu, maşina miliției gonea pe 
strada Krišjāns Barons spre podul suspendat. 

— Să intre martora Maiga Strautkalne! strigă 
preşedintele tribunalului. 

O  blondină bine clădită se-apropie de masa 
completului de judecată. Ochii săi cenuşii, expresivi, 
privesc ţintă la judecător. 

Ochii avocatului ţintesc maşinal picioarele frumoase 
ale tinerei femei. 

„Are emoţii, observă în sinea sa procurorul, privind la 
martoră. Pînă şi mîinile îi tremură. Se vede că-i pentru 
prima oară la tribunal.” 

Martora este avertizată că în cazul unei depoziţii 
false va suporta rigorile legii conform articolului cutare 
din codul penal. Apoi preşedintele începe interogatoriul. 

— Lucraţi la policlinică? 

— Da, sînt medic la circumscripţia raională. 

— Şi aţi ajuns prima la locul crimei. Relataţi-ne, vă 
rugăm, cum s-au petrecut lucrurile. 


Trop-trop, trop-trop. Răsună tocurile pe asfalt. Un- 
doi, hopa-ţop. Maiga sare într-un picior peste pătratele 
desenate cu creta pe trotuar. Un zîmbet de copil îi 
luminează chipul, iar ochii au scăpărări ştrengăreşti. N- 


ar fi rău să sară acum peste gardul acesta lung şi 
dărăpănat şi să scrie de partea cealaltă cu creta: „Aija 
+ Janka = nătărăi”. 

Da-i cu neputinţă... Fusta-i strimtă, paltonul cam 
lung. Şi mai sînt şi alte obstacole. Maiga mai sare peste 
încă o „clasă” şi-şi continuă apoi drumul pe ulicioara 
pustie. 

Aici, la periferia oraşului, toamna îşi poate etala 
întreaga ei măiestrie. Oriunde-ţi arunci ochii, nu vezi 
decît arbori învăluiţi în purpură şi poleială de aur. O 
boare de vînt răcoros a pornit în vîrtej hora frunzelor de 
arțar de pe caldariîm. lar cînd se satură de joaca asta, 
caută să se furişeze pe după gulerul Maigăi şi să-i 
răvăşească pletele. 

Învelit în nouri plumburii, soarele mai trage din cînd 
în cînd cu coada ochiului spre pămînt. In ferăstruica de 
la etajul întîi a unei case de lemn palpită răsfrîngerile 
unei raze zgiîrcite. 

„Oare cum se mai simte bătrîna Lorence?”... îşi 
aminteşte deodată medicul de circumscripție, trecînd 
pe lîngă casa pacientei sale. 

De obicei, bătrîna venea la dînsa miercurea. Dar iată 
că de vreo trei săptămîni n-a mai trecut. N-o fi căzut 
cumva la pat?... Nu prea stă bine cu inima. N-are pe 
nimeni pe lume, iar vecinii, după spusele ei, sînt nişte 
monştri sadea. 

Maiga se opreşte locului, cumpăneşte ceva în minte, 
apoi deschide portiţa şi străbate curtea. 

În antreu e întuneric. Ţinîndu-se de balustrada 
şubredă, urcă cu băgare de seamă la primul etaj. Un 
miros supărător de ciorbă de varză îi pătrunde în nări. 

— Dumneavoastră sînteţi, doamnă doctor? — sus pe 
palier, iese la iveală, prin deschizătura unei uşi, capul 
ciufulit al unei femei. La cine veniţi, că la noi, după cite 
ştiu, toţi sînt teferi. 


Femeia vine în întîmpinare, ştergîndu-şi mîinile de 
şor. 

Maiga Strautkalne se posomorî. Dezordinea din 
locuința Genovevei Sčepe o făcea de fiecare dată să se 
cutremure de silă, şi gospodina însăşi, veşnic ciufulită şi 
îngălată, nu-i trezea nici pic de simpatie. 

— Am venit la vecina dumitale. Ce mai face? 

— Bătrîna? strimbă din nas Genoveva. Ce să facă? 
Una ca e-n stare să te bage în mormiînt, nu alta. 
Anticristul gol! Har Domnului că nu mi-a mai fost dat s-o 
văd în ochi în ultimele zile! 

O presimţire rea puse stăpînire pe Maiga Strautkalne. 
Se vede treaba că bătrîna a căzut greu la pat: Doctoriţa 
se apropie de uşa Alidei Lorence, bătu cu putere, dar 
aceasta nu-i răspunse. 

„Să se fi dus undeva? gîndi Maiga. Vecinii puteau să 
nu observe cînd a plecat. S-o fi dus la ţară, poate.” 

Se aplecă şi privi pe gaura cheii... 

— Portarul! Duceţi-vă iute după portar! strigă Maiga 
la Genoveva. 

Portarul sosi împreună cu sergentul de miliţie. 
Forţară uşa. In mijlocul camerei — un scaun răsturnat, 
sînge pe jos şi cioburi dintr-o vază spartă. Pereţii şi ei 
împroşcaţi cu sînge. Trupul Alidei Lorence zăcea întins 
pe pat. Acoperit cu plapuma şi cu nişte perne. 

Bătrîna era moartă. 

Încăperea destinată martorilor n-avea o ambianţă din 
cele mai plăcute: patru pereţi goi, o fereastră îngustă şi 
nişte scaune cu picioare înalte, de pe vremea bunicii. 


Genoveva Stepe se cuibărise într-un colţ şi privea 
de-acolo cu ochi temători. De n-ar sicîi-o cu întrebările. 

Din ziua în care fusese reţinută în Piaţa centrală, 
Genoveva evita orice întîlnire cu reprezentanții 
autorităţilor, şi cînd vedea un miliţian, o lua la picior de 
cealaltă parte a străzii. 

Asta s-a întîmplat anul trecut, pe la sfîrşitul verii. 
Trecea pe lîngă coloana camioanelor colhoznice, care 
staţionau aproape lipite unul de altul, ca într-un garaj. 

— Doriţi o bluziţă frumoasă? îşi oferi Genoveva marfa 
în şoaptă unei ţărăncuţe durdulii, cu bujori în obraji, 
care, ageră nevoie-mare, vindea mere direct din 
camion. 

— lan s-o văd. 

Privind hoţeşte în jur, Genoveva scoase din sacoşă 
un pulover albastru de lînă. 

— Asta nu, îi refuză ţărăncuţa marfa. Dacă era roşu... 

— Am şi roşu. 

Dar Genoveva nu mai apucă să scoată bluziţa cea 
roşie. Cineva îi puse mîna pe umăr. 

— Pofteşte cu mine, cetăţeano, la secţie! Bărbatul în 
uniformă rostise încet vorbele, dar ferm. 

Spre norocul ei, Juziks avea atunci doar un anişor. 
Altminteri, nu i-ar fi fost deloc moale. 

Şi-acum, iată că din nou... 

Mai întîi au chemat-o la miliţie. O dată şi încă o dată. 
Au lăsat-o să aştepte, să se gîndească bine, să-şi 
amintească. 

Apoi au tîrît-o la procuratură. Şi-acum, poftim, îşi 
face veacul aici, pe sălile tribunalului. Dumnezeule 
milostiv, cum se vor termina toate astea?! 

Genoveva se cufundase în gîndurile ei triste într-atit, 
încît nici nu auzi cînd o strigară să intre în sala de 
judecată. 


—  Martora Genoveva Stepe! rosti preşedintele 
aruncînd o privire într-un dosar gros. Dumneavoastră 
aţi fost vecina cu Alida Lorence. Ce ne puteţi spune în 
legătură cu această treabă? 

Genoveva se uită bănuitor. la preşedinte. 

— Care treabă? Habar n-am de nici o treabă. N-am 
avut nici un fel de treabă cu dînsa. Ferit-a sfîntul! 

În fundul sălii se auziră chicoteli. Preşedintele privi cu 
reproş la studenţi şi se adresă din nou martorei: 

— Ce ştiţi despre Alida Lorence? 

— Eu nu ştiu nimic. Genoveva prinsese niţel curaj. 
Oare puteai să afli ceva de la una ca dînsa? Sta ascunsă 
ca dihorul în vizuină. Veşnic cu uşa încuiată. Trăim de- 
atiţia ani perete-n perete, da o dată măcar să mă fi 
lăsat să intru în casă. Nici o dată! 

— O vizitau rude sau prieteni? 

— Ah, Maică precistă! Păi dumneaei nu suferea să-i 
intre în casă nici o suflare. Afară doar de doctoriţă. 
Dacă se-ntimpla să mai vină cîte cineva de la 
administraţie pentru vreo revizie, pînă şi pe-acela îl 
ţinea la prag, vorbind cu el prin crăpătura uşii, ţinea uşa 
legată cu lanţul. Genoveva îşi suflă nasul cu zgomot. O 
zgripţuroaică fără pereche. Era-n stare să se spînzure 
pentru o copeică. Nu mai spun cu ce scandal plătea 
partea ei de lumină — Doamne păzeşte! O dată ni s-a 
tăiat lumina la toţi locatarii din pricina ei. In schimb, 
pentru burta dumneaei nu precupeţea nimic. Veşnic o 
vedeai cu bomboana în gură. 

Judecătorul era gata să orienteze torentul acesta de 
vorbe pe un făgaş mai liniştit, dar se răzgîndi. 

— Dumneata îi spuneai anchetatorului că Alīda 
Lorence avea nişte fete în gazdă. 

— N-am spus decît adevărul, adevărul gol-goluţ. 
Prima dată a stat la ea Mirdza, o fetişoară cam bleguţă 
la vedere, da de fapt iute foc. O făcea pe bătrînă de 


două parale. Uneori, mai-mai să se ia de păr una pe 
alta. Da bătrîna oricum o dovedea. Mirdzei i s-a făcut 
lehamite, şi-a strîns catrafusele şi şi-a luat valea. Asta a 
cam strîimtorat-o la pungă pe bătrînă. Da şi-a luat altă 
domnişoară în gazdă, una pe nume Tamara. Asta, 
săraca, se nimeri să fie pricăjită rău. Se smiorcăia toată 
ziua. 

— Cit timp a stat Tamara la dînsa? se interesă 
preşedintele. 

Spre a socoti cît mai exact, Genoveva îşi chemă în 
ajutor toate cele zece degete. 

— Pînă în toamnă. Chiar aşa, pînă în toamnă. Ţin 
minte asta, fiindcă Lucija, fetiţa mea, începuse şcoala. 
Tamara şi-a găsit un drăguţ, un flăcău aşa, deşirat, gătit 
frumos, într-o scurtă d-alea străine, cu fermoar. S-ar fi 
zis că nunta plutea în aer. Bătrîna află şi pe loc se făcu 
neagră de ciudă. In aceeaşi zi, între ele se iscă un 
scandal de pomină, mai-mai să ajungă la păruială din 
pricina nu ştiu cărei fuste de-a fetei. Aici nu m-am 
dumirit eu prea bine ce-a făcut bătriîna cu ea — ori a 
şterpelit-o, ori a ars-o. 

Judecătorul bătu cu creionul în masă. 

— De unde ştii dumneata asta? 

Genoveva Stepe îşi plecă ochii în pămînt. 

— Am ascultat la uşă, recunoscu ea cu jumătate glas. 

— În ultima vreme bătrîna locuia singură? 

Interogatoriul îl continua acum procurorul Dzenis. 

— Vai de mine, nici pomeneală, gesticulă Genoveva. 
Îndată după ce plecă Tamara, apăru altă domnişoară. 
Asta era mocnită. Seara se-ntorcea acasă tirziu, iar 
dimineaţa pleca de cu zori; cînd mă sculam eu, nu-i mai 
vedeam nici urma. N-am apucat nici măcar în treacăt s- 
o văd cum arăta la faţă. Şi nici cum o cheamă nu ştiu. 
lar în ultima săptămînă, n-a mai dat deloc pe-acasă. 


Asta s-a-ntîmplat, vreau să zic, Înainte ca doctoriţa s-o 
găsească pe bătriîna moartă. 

— Dumneata ai fost de faţă cînd s-a descoperit că 
Alida Lorence a fost ucisă, îi aminti sec preşedintele. 

— Sfîntă fecioară, ce spaimă am mai tras! N-am să 
uit cîte zile-oi avea. 


Sokolovski arătă spre uşa închisă. 

— Aici? 

Sergentul de miliţie făcu drepţi. 

— Intocmai, tovarăşe căpitan. Şi adăugă cu jumătate 
glas: N-am permis nimănui să intre acolo. Să nu încurce 
cumva urmele. 

— Bravo! 

Căpitanul descuie uşa cu un şperaclu şi se opri în 
prag. 

— Începem, tovarăşe căpitan? întrebă anchetatorul 
Trubeks. 

Alături de spătosul Sokolovski, Boriss arăta ca un 
copil. Ceilalţi — Genoveva Scepe, Maiga Strautkalne şi 
martorii prezenţi — nu se grăbiră să treacă pragul. 

Odaia era destul de spațioasă, dar aranjată-n aşa fel, 
că nici n-aveai cum te-nvirti. O masă rotundă cit toate 
zilele ocupa mijlocul încăperii, iar de jur împrejurul ei, 
nişte scaune masive pe măsură, într-un loc se afla un 
bufet înalt, într-altul o comodă largă de tot. 

— Dă-i motor! strigă căpitanul Sokolovski. 

Locotenentul-major avea totul pregătit. 

Aparatul de filmat prinse a ţirii, fixînd pe peliculă 
imaginea încăperii. Expertul tehnic surprinse mai întîi 
camera în ansamblu, apoi fiecare obiect în parte. 

Inspectorul principal de miliție şi  anchetatorul 
procuraturii cercetau metodic locul crimei. In primul 
rînd tavanul, apoi pereţii, duşumeaua şi toate celelalte 


obiecte luate unul cîte unul. Înaintau pas cu pas roată- 
mprejur, apropiindu-se treptat de mijlocul încăperii. 

Anchetatorul Trubeks studia conţinutul comodei. 
Albiturile din sertare, proaspăt călcate, erau toate 
răvăşite, făcute mototol. 

— Se vede treaba că au scormonit zdravăn pe aici, 
mormăi el ca pentru sine. 

Medicul legist se apucă să cerceteze cadavrul. 
Moarta zăcea pe spate. Medicul dădu la o parte perna 
de pe chipul ei. Faţa victimei era o masă de carne 
însîngerată. Scoţind un țipăt, Genoveva Scepe ieşi din 
cameră. Cuprinsă de groază, Maiga Strautkalne îşi 
întoarse faţa. 

— I s-au aplicat şase-opt lovituri cu un obiect greu şi 
bont, constată expertul. Oasele craniului sînt, după 
toate probabilitățile, zdrobite. 

— Ne-aţi putea spune cînd a survenit decesul? 
întrebă căpitanul Sokolovski. 

— Cam cu o săptămînă în urmă. 

— Tot ce se poate, rosti Sokolovski. Da-i posibil oare 
să nu fi observat, să nu fi auzit nimeni nimic în casa 
asta? Unde-i vecina? , 

Sergentul o aduse pe Genoveva Scepe. Ea se şi 
încuiase între timp în odăiţa ei. 

Sokolovski arătă spre pat. 

— Cînd aţi văzut-o ultima oară? 

Genoveva tăcea. In cele din urmă, rosti anevoie: 

— Miercuri, săptămîna trecută. Spălam rufe în 
bucătărie şi stam cu uşa deschisă. Pesemne că bătrîna 
se ducea după cumpărături, avea un bidon în mînă. De- 
atunci n-am mai văzut-o. 

— N-aţi auzit în seara aceea nici un ţipă!? întrebă 
Trubeks. Sau, să zicem, a doua zi. 

Genoveva clătină din cap. 

— Eu am auzit, răsună deodată un glas răguşit. 


Toţi cei de faţă întoarseră capetele. La uşă stătea 
portarul, maltratîndu-şi în mîini cascheta. 

— Cînd a fost asta? întrebă anchetatorul. 

— Joia trecută... Tocmai venise la mine cumnatul 
meu. Am stat de vorbă pînă pe la miezul nopţii. Chiar 
cînd se pregătea să plece, aud de sus pe cineva scoţîind 
un țipăt îngrozitor. A auzit şi nevastă-mea. Ba mi-a şi 
spus: „Te pomeneşti că iar s-a încăierat Genoveva cu 
bătrîna Lorence”. 

— Joi a fost asta? Sokolovski schimbă o privire cu 
medicul legist. Sînt opt zile de-atunci. 

Medicul încuviinţă din cap. 

— Foarte posibil. 

Căpitanul se întoarse spre Genoveva. 

— Unde erai dumneata joi noaptea? 

— Acasă. Noaptea sînt totdeauna acasă. 

— Şi afirmi că n-ai auzit nimic? 

— Mi-e martor Cel-de-sus că n-am auzit nimica- 
nimicuţa. O fi fost poate după miezul nopţii, da eu dorm 
greu. 

— Ciudat! 

— Nici nu mai încape vorbă, aprobă Trubeks. 

înarmat cu o lupă, el cerceta tapetul de deasupra 
patului. 

Din cursul de criminalistică reţinuse că stropii de 
sînge pot lua diferite forme pe suprafeţele verticale. 
Aşa, de pildă, petele semănînd a mormoloci cu coada 
ridicată demonstrează că picăturile au căzut sub un 
anumit unghi de sus în jos. 

Dar petele acelea mărunte şi întunecate semănau 
care cu nişte paraşute minuscule, întoarse, care cu 
nişte cilindri miniaturali. 

— M-da, sîngele a ţişnit de jos în sus, conchise tînărul 
anchetator. Se poate presupune că victima a fost lovită 
în timp ce se afla în poziţie orizontală. 


— Dar iată şi obiectul cu care a fost lovită, glăsui 
Sokolovski. E într-adevăr bont şi greu. 

După dulap se afla aruncată o cărămidă miînjită de 
sînge. 

— Ce părere ai, doctore? 

— E pe deplin posibil, consimţi doctorul. Am 
descoperit în răni fărîme de cărămidă. 

Sokolovski îşi frecă de satisfacţie miinile — iată că s- 
a găsit şi capătul firului. O fi el foarte subţire 
deocamdată, dar e totuşi un fir. 

— Samils, fii drăguţ şi fotografiază spre amintire 
această nepreţuită pietricică. Şi ambaleaz-o ca pe o 
probă materială. 

Trubeks se scărpină la ceafă. 

— De unde oare o fi apărut cărămida asta aici? 

— Dracu ştie, ridică din umeri Sokolovski. 

— Lampa ei de gaz era mereu aşezată pe o 
cărămidă, observă Maiga Strautkalne. 

— Ştiţi precis acest lucru? se-ntoarse spre ea 
căpitanul. 

— Da, confirmă Maiga. Am fost de multe ori solicitată 
să vin la bătrîna Lorence şi-i tot spuneam de fiecare 
dată să nu mai ţină lampa în cameră, ci s-o ducă la 
bucătărie. Dar bolnava se încăpăţina: îi era mai comod 
aşa. 

Sokolovski observă cu cîtă grijă ambala expertul 
tehnic cărămida aceea într-un carton de la tort. 

— Aşa-a, se adresă încetişor căpitanul lui Trubeks, 
chemîndu-l deoparte. Hai să luăm la cercetat faptele, 
după cum obişnuia să spună scumpa mea mătuşă cînd 
se apuca să citească ziarul. Mister X şi-a făcut apariţia 
aici neînarmat. Asta denotă că asasinatul n-a fost comis 
cu premeditare. La masa aceasta rotundă s-au purtat 
tratative prieteneşti. Să zicem, despre acordarea unui 
credit pe termen lung. În procesul dezbaterilor însă s-au 


ivit divergențe referitoare la un punct anume, de pildă 
— valoarea creditului. Asta a declanşat conflictul şi unul 
dintre parteneri i-a dat o lovitură celuilalt cu această 
cărămidă. Nouă nu ne rămîne decit să limpezim un 
amănunt nesemnificativ — cine-i acest vizitator 
misterios. 

Trubeks îşi înfipse degetele în smocul răvăşit al 
părului de pe frunte. 

— Eu unul nu m-aş grăbi să lansez o asemenea 
versiune, rosti el tărăgănat, dus pe gînduri. Mai ales 
pentru faptul că, în momentul crimei, victima se afla 
culcată în pat. 

Locotenentul-major observă cu maliţiozitate: 

— Bravo, Boriss! Ei, ai văzut, Viktore, ce înseamnă să 
urmezi un institut? 

Nu era însă chiar aşa de uşor să-l scoţi din pepeni pe 
un atit de încercat căpitan. 

— Păi asta nu-i o versiune, ci o ipoteză de lucru, 
preciză el şi orientă întreaga atenţie spre dulapul de 
haine. la uitaţi-vă, tovarăşă Strautkalne, se află aici 
toate toaletele cu care aţi avut prilejul să o vedeţi 
îmbrăcată pe defunctă? 

Doctoriţa se apropie de şifonier şi începu oarecum în 
silă să atingă rînd pe rînd rochiile, jachetele şi celelalte 
veşminte atîrnate pe umeraşe. 

— E greu de spus. Nu văd aici paltonul. Alida Lorence 
avea un palton maro, cu guler din blană de capră. 
Lipsesc de asemenea un taior bleu şi o rochie de lînă, 
verde, cu care obişnuia să vină la policlinică. 

— Bătrina nu avea cumva bijuterii? se interesă 
Sokolovski. N-aţi observat la dînsa asemenea obiecte? 

— N-am nici cea mai mică idee. Dimpotrivă, aş putea 
spune că trăia foarte modest. O dată chiar am auzit-o 
plîngîndu-se că nici măcar pentru medicamente nu-i 
ajung banii. 


— Şi cu toate astea avea un cont la Casa de 
economii. Şi inspectorul scoase din şifonier un carnet 
cenuşiu. O sută patruzeci şi nouă de rublişoare... 

In clipa aceea dulapul se clătină şi începu să se mişte 
încet spre mijlocul  odăii. Sokolovski şi Maiga 
Strautkalne săriră într-o parte. 

— Ajutor! răsună de după şifonier glasul lui Trubeks. 
Sau cel puţin nu-mi staţi în cale. Aici se află o uşă ce dă 
într-o altă încăpere. 

Sokolovski pipăi benzile de hîrtie cu care fuseseră 
lipite încheieturile uşii. 

— Va trebui să facem o expertiză, 

— Dar ce minune o mai fi şi asta?! Expertul scoase 
de sub dulap o foaie de caiet pe care se vedeau 
desenate un craniu şi două oase încrucişate. 

Sokolovski luă hîrtia. 

— Misterele a o mie de draci şi ale unei vrăjitoare. 
Roman detectiv în patru părţi. Mai lipseşte doar 
semnătura „Fantomas” ca să fie clar cine-i asasinul. 

— Desenul acesta l-a făcut chiar ea, bătrîna Lorence, 
începu tam-nesam să se scuze cu glas plingăreţ 
Genoveva. Veşnic îmi vîra pe sub uşă poze dintr-astea. 

— Nespus de romantic, rosti compătimitor căpitanul! 
Şi dumneata cum îţi luai revanşa? Ce-i virai pe sub uşă? 
Te pomeneşti că asta. Şi el ridică de jos un chiştoc de 
ţigară. 

Expertul tehnic luă cu penseta obiectul găsit. 

— O carte de vizită necaracteristică pentru o femeie. 
Amprenta dinţilor e mai degrabă a unui bărbat. Vom 
stabili cu exactitate la laborator. 

— Şi totuşi, iată, eu am descoperit un roman. 
Trubeks îi întinse lui Sokolovski o cărţulie cu scoarţe 
galbene. 

— „Catapulta”, citi inspectorul cu glas tare. Pe foaia 
de titlu se lăfăia ştampila unei biblioteci. Ei bravo! Care 


va să zică, pe bătrină o interesau problemele tineretului 
contemporan. Ce zici de asta, doctore? Alida Lorence îl 
citea pe Vasili Axionov! 

Maiga Strautkalne stătea lîngă comodă şi contempla 
micuțul elefant meşterit din fier forjat, aflat deasupra. 

— Mă îndoiesc, răspunse tulburată femeia. E puţin 
probabil să fi fost ea o cititoare pasionată. Pacienta mea 
se plingea de ochi. 

— Originală jucărie. Trubeks luă bibeloul şi-l cercetă 
cu atenţie pe toate feţele. 

— E un obiect de anticariat, observă Maiga. Elefantul 
miniatural era întotdeauna aşezat aici pe comodă. Dar, 
după cîte-mi amintesc, avea codiţa ruptă. Pe cînd ăsta-i 
întreg şi nevătămat. 

— Te pomeneşti că i-o fi crescut la loc, glumi 
Sokolovski. In natură se petrec fel de fel de minuni. Şi- 
acum, tovarăşe anchetator, să procedăm la întocmirea 
procesului-verbal de constatare la faţa locului. Stai jos, 
Boriss, că doar tu eşti aici şeful. 


5 


Un  „Zaporojeţ” albastru frină brusc în fața 
tribunalului. Maiga Strautkalne, care-şi aşteptase cu 
nerăbdare soţul, se repezi la maşină. 

— Unde ai zăbovit atîta, Edvins? Dintr-o clipă-ntr-alta 
au să te strige. 

Edvins Strautkalns se privi în oglindă cu un calm 
imperturbabil, îşi trecu pieptenele prin hălăciuga părului 
blond şi-şi netezi sprîncenele. Fruntea înaltă, nasul 
drept, cu o uşoară curbură, şi ochii strălucitori, adînc 
adăpostiţi în orbite, îi ofereau toate temeiurile să se 
considere un bărbat interesant. leşi tacticos din maşină, 


încuie în voie, cu grijă, portierele şi o porni la pas spre 
intrarea principală. 

— Ei, cum merg treburile? întrebă el cu nepăsare. 

— Azi au fost interogaţi vecinii şi portarul. Ştii ceva, 
Edvins, eu nu mai înţeleg nimic. M-am considerat 
întotdeauna un bun psiholog. Dar pe femeia asta 
nefericită n-am izbutit totuşi s-o înţeleg. E drept că am 
observat la ea anumite ciudăţenii, însă... 

— La vîrsta ei nici nu-i de mirare, răspunse Edvīns. 

— Astăzi şi-au spus părerea despre dînsa cîţiva 
oameni, continuă Maiga. Despre morţi nu se vorbeşte 
de rău. Şi cu toate astea, trebuie să spun că pacienta 
mea era o fiinţă din cale-afară de rea şi de ursuză. O 
sălbatică... 

— Nici specimene dintr-astea nu sînt puţine pe lume. 

Cu o politeţe subliniată, Edvins deschise uşa şi-i 
permise soţiei să intre prima. 

— Astăzi arăţi uimitor de bine. Ai fost la coafor? 

Maiga izbucni: 

— Îți mulţumesc pentru compliment, dar nu-i 
momentul potrivit. Oare procesul acesta nu te 
interesează cîtuşi de puţin? 

— Ceea ce mă interesează în primul rînd este ca 
soţia mea să fie întotdeauna frumoasă. 

— Palavragiule! 

— Acum e rîndul meu să-ţi mulţumesc pentru 
compliment. 

Se opriră la uşa sălii de şedinţe. 

— Edvīns, potoleşte-te. Ştii doar că mă aflu pentru 
prima oară la tribunal. Ciudată treabă: întotdeauna mi l- 
am imaginat pe procuror ca pe un ins bătrîn, teribil de 
aspru şi veninos, cu glas tunător şi cu privire 
paralizantă de piton. Acesta însă-i cu totul altfel. Uneori 
se-ntîmplă chiar să şi zimbească. 

— Martorul Strautkalns! strigă cineva. 


Edvins deschise uşa şi pătrunse în sală. 

Preşedintele îşi scoase cu mişcări lente ochelarii şi se 
uită ţintă la Strautkalns, în vreme ce grefierul 
consemna în procesul-verbal numele şi prenumele 
martorului. 

— Instituţia unde lucraţi? Funcţia? 

— Institutul de cercetări ştiinţifice. Inginer principal. 

— Ce ştiţi în legătură cu asasinarea Alidei Lorence? 

— De fapt, nimic, înălţă din umeri Edvīns. 

— Aţi fost la locul crimei? 

— Eu nu, soţia mea. 

— Aţi cunoscut-o pe Alida Lorence? 

— Nu, n-am cunoscut-o. 

Judecătorul se apucă să răsfoiască dosarul. 

— Poate că procurorul are de pus întrebări. 

Roberts Dzenis se aplecă înainte. 

— V-am ruga să ne relataţi cînd anume şi în ce 
împrejurări aţi fost ameninţat. 

— Asta s-a petrecut a treia seară după descoperirea 
asasinatului. Pe la orele unsprezece seara a sunat 
telefonul. Soţia mea a ridicat receptorul şi deodată am 
observat cum se face albă la faţă. O persoană 
necunoscută o ameninţa că are s-o păţească dacă se va 
amesteca în anchetarea cazului Alidei Lorence. In seara 
următoare telefonul a sunat din nou. De astă dată am 
ridicat eu receptorul. Mi s-a poruncit să-i transmit soţiei 
să nu cuteze cumva să se amestece în povestea asta. 
Că altminteri va fi de rău. In Riga, chipurile, sînt 
străduţe dosnice berechet. 

— Ce aţi răspuns dumneavoastră? 

— l-am spus că voi anunţa organele de miliţie. 

— Şi aţi anunţat? 

— Da, soţia mea a adus cazul la cunoştinţa 
procuraturii. 


— Volumul întîi, pagina patruzeci şi trei, rosti 
avocatul, întorcîndu-se cu faţa la tribunal. 

Dzenis urmă: 

— După toate probabilitățile, soţia v-a relatat 
amănunţit întîmplarea petrecută pe strada Vairoga. 

— Bineînţeles, noi nu tăinuim nimic unul faţă de 
celălalt. Cu atît mai mult o asemenea întîmplare de 
coşmar. 

— Poate ştiţi cu cine a mai vorbit dînsa despre acest 
lucru. 

— Nu am idee. Poate cu prietenele ei sau cu colegele 
de serviciu. 

— Mai sînt întrebări? Preşedintele închise mapele 
groase conținînd materiale pe marginea cazului şi le 
puse teanc deoparte. Nu mai sînt? Atunci facem o 
pauză. 

Un „lkarus” galben-aprins goneşte vijiind pe fişia 
largă de asfalt a străzii Lenin. Fabrica de aparate radio 
şi uzina de vagoane au rămas în urmă. De o parte şi de 
alta a străzii, aidoma unor soldaţi din garda de onoare, 
se-ntind şirag tei, arţari şi plopi. 

Apropiindu-se de Lacul Dracului, panglica de asfalt 
face o buclă. Aici e capătul traseului. Dzenis coboară 
din maşină şi, îngustîndu-şi pleoapele din pricina luminii 
strălucitoare, priveşte în jur. De mult n-a mai călcat prin 
locurile acestea. Şi aici, de jur împrejurul lacului, s-au 
înălţat blocuri cu multe etaje, semănînd între ele ca 
nişte fraţi gemeni. Incearcă de te orientează. Bine 
măcar că locotenentul-major i-a desenat planul locului. 


Dzenis urcă la etajul trei şi apasă butonul soneriei. Îi 
deschide uşa o femeie blondă fermecătoare. E 
îmbrăcată într-o pijama superbă. O adiere de parfum 
fin. Roberts se trage involuntar un pas îndărăt şi-şi 
scoate cu o plecăciune pălăria. 

— Aş vrea să-l văd pe căpitanul Sokolovski. 

— E acasă. Intraţi, vă rog. Dezbrăcaţi-vă paltonul. 

Femeia are o voce joasă, cu un timbru plăcut. 
Graseiază uşor. 

Văzîndu-l pe Dzenis, Sokolovski sare de pe canapea. 

— Salut, bătrîne! Nici nu-mi vine să-mi cred ochilor. 
Judecînd după expresia feţei, căpitanul pare că se 
bucură într-adevăr de acest oaspete neaşteptat. 

— M-am încumetat să-ţi tulbur tihna căminului, dar 
ştii... 

— Foarte bine că ai venit, Roberts. Dar cum de m-ai 
găsit? N 

— Am aflat noua ta adresă de la Samils. M-am întîlnit 
cu el la tribunal. 

Dzenis cercetează cu interes locuinţa confortabilă. 
Un mobilier simplu, aşezat asimetric; în colţ — un 
dulăpior-bar. Pereţii, zugrăviți într-o nuanţă caldă 
verde-deschis, sînt împodobiţi cu măşti de lut şi vaze cu 
flori. 

Amfitrioana îşi potriveşte pe cap bentiţa purpurie, ce- 
i încinge ca un cerc de foc părul blond, buclat. 

— la uite, nici nu v-am făcut cunoştinţă, îşi aminti 
Sokolovski. Vă rog. 

Femeia îi întinde mîna sa micuță, îngrijită, cu unghiile 
acoperite de un lac purpuriu. 

— Janina Cibulska. 

— Foarte încîntat, Dzenis. 

Cîţi ani să aibă? Obrajii rumeni, ochii mari, uşor 
rimelaţi, radiind, s-ar putea spune, o vioiciune de-a 
dreptul tinerească. Pe git însă au şi început să se arate 


trădătoarele riduri. Ele apar, de obicei, la femei pe la 
patruzeci de ani. 

— Straşnică femeie, spuse Dzenis, însoţind-o cu 
privirea pe amfitrioană. Unde-ai avut norocul s-o prinzi 
în mreajă? 

— Imaginează-ţi că la frizerie, nu departe de direcţia 
noastră. Acolo ne-am cunoscut. 

— Şi te-ai mutat aici definitiv? 

— Cred că da. Au şi zburat trei luni de cînd locuim 
împreună. 

Roberts Dzenis studiază cu atenţie raftul cu cărţi. 

— Dar în privinţa Ainei şi a copiilor ce-ai hotărît? 

Sokolovski strînge din umeri şi se întunecă la faţă. 

— Ce să hotărăsc? Am să le port de grijă... 

— Bun-bun. Dzenis îşi dă seama că a pus o întrebare 
deplasată şi brusc schimbă subiectul discuţiei. Să nu-ți 
închipui cumva că vreau să-ţi fac morală... Ştii, 
dezbaterile judiciare se apropie de sfîrşit. Miine trebuie 
să-mi susţin actul de acuzare. Şi cu toate astea, o 
seamă de elemente sînt neelucidate. Pe-alocuri lucrurile 
nu se leagă. 

Sokolovski schiţează un zîmbet uşor forţat. 

— Ţi-e teamă cumva să nu-ţi returneze judecătorul 
materialele pentru cercetări suplimentare? 

— Dimpotrivă. 

— In cazul acesta nu te înţeleg. 

— Ştii ceva, consider că n-am dreptul să întocmesc 
actul de acuzare atita vreme cît singur am nişte dubii... 

— Fleacuri, îl întrerupse Sokolovski. Eu te cunosc 
bine, Roberts! Te şi văd cum începi să vorbeşti despre 
acea convingere intimă, despre cercul neînchis al 
probelor şi despre faptul că orice dubii sînt în favoarea 
acuzatului. De astă dată, dragul meu, lucrurile stau mai 
simplu: păsăruica noastră captivă a recunoscut totul 
chiar din capul locului. Eu personal... 


— De-aceea am şi bătut eu atita cale, ca să-mi 
povesteşti tu cum s-au petrecut lucrurile. Căci tu, s-ar 
putea spune, eşti eroul acestui caz. 

Chipul lui Sokolovski se lăţi într-un zîmbet de 
satisfacţie. 

— Perfect. Aşază-te, atunci, cît mai comod şi ascultă. 

Dimineaţa, biblioteca orăşenească era frecventată de 
relativ puţine persoane. De aceea Lauma, servind 
abonaţii, îşi îndreptă atenţia asupra unui bărbat înalt şi 
spătos, îmbrăcat cu un palton din postav. Lauma ştia 
după înfăţişare pe aproape toţi cititorii constanţi ai 
bibliotecii, dar pe acesta îl vedea pentru întiia oară. 

Bărbatul îşi plimbă oarecum stînjenit privirea într-o 
parte şi-n alta, apoi, cu pas hotărît, se-ndreptă spre 
masă. 

— Domnişoară, i se adresă el Laumei, fii amabilă şi 
nu-mi refuza rugămintea... de a-mi salva viaţa. Lauma, 
mirată, îşi înălţă sprîncenele; 

— Cum să-nţeleg asta — la propriu sau la figurat? 

— Oricum! 

Necunoscutul se sprijini cu mîinile de masă şi aruncă 
printre gene o uitătură conspirativă. 

— Şedeam iată acolo, la doi paşi, în cafenea. La una 
din mese observ o fată. Un înger, nu alta! Părul roşcat, 
genele — ca două evantaie. Tocmai mă întrebam cum 
să procedez să fac cunoştinţă cu dînsa, cînd deodată 
îngeraşul meu îşi întinse aripioarele şi-şi luă zborul. 

Lauma schiţă o mină compătimitoare. 

— Vai-vai-vai, ce păcat! Un lucru numai nu pricep, de 
ce anume aţi hotărît să vă adresaţi mie? Am impresia 


că nu sînt nici roşcovană şi nici genele nu-mi seamănă 
cu două evantaie. 

— Totul depinde de dumneata. Necunoscutul 
vizitator scoase din buzunarul paltonului o cărțulie 
galbenă. Fapt e că îngeraşul, în grabă, a uitat pe masă 
o carte, pe care se află ştampila bibliotecii 
dumneavoastră. 

— lar dumneavoastră v-aţi gîndit să-i faceţi un 
serviciu dezinteresat? 

— Eşti aproape de adevăr. Eu însă aş mai vrea să 
aflu unde locuieşte domnişoara asta. 

Lauma se uită la carte. 

— „Catapulta”, de Vasili Axionov. Aflăm imediat. 

Bibliotecara scotoci în cartotecă şi scoase de-acolo o 
fişă de evidenţă. 

— Din păcate, trebuie să vă spun o veste tristă. 
Cartea a fost împrumutată de Skaidrite Bebre. O ţin 
bine minte pe fata asta. O persoană destul de 
simpatică. Dar înfăţişarea ei nu corespunde cituşi de 
puţin idealului dumneavoastră. N-are nici cosiţe 
roşcate, nici gene-evantai. 

— Draga mea, păi astăzi chimia şi genele false fac 
într-o clipă femeia de nerecunoscut. 

Lauma desluşi adresa: 

— Strada Lugazu, căminul Trustului de construcţii din 
Riga. Trebuie să precizez că simpatia dumneavoastră 
este o persoană foarte nepunctuală. Cartea aceasta 
trebuia restituită încă de acum două luni. 

— ţi făgăduiesc să mă apuc grabnic de reeducarea 
domnişoarei Skaidrite. Sînt convins că-n cel mai scurt 
timp ea va deveni o abonată exemplară. lar dumitale îţi 
mulţumesc mult pentru adresă. 

In ulicioară îl aştepta pe căpitanul Sokolovski un 
„G.A.Z.” al miliției. 

— Direcţia Lugazu! îi spuse şoferului căpitanul. 


— Dumneata ce doreşti? întrebă o femeie bătrînă şi 
trupeşă, aruncîndu-i necunoscutului o uitătură cruntă, 
bănuitoare. 

Avea un glas scîrţiitor, ca de balama neunsă. 

Străinul îi răspunse cuviincios şi în şoaptă: 

— Aş vrea să-l văd pe administrator. 

— Eu sînt. In ce problemă? 

— Aici la dumneavoastră în cămin locuieşte o fată pe 
nume Skaidrite Bebre? 

— Locuieşte. Şi ce-i cu asta? 

— Sînt verişorul ei. 

Femeia se ridică din fotoliul de modă veche, cu 
tapiţeria de pluş roşu, ruptă pe-alocuri. Se apropie de 
vizitator cu hotărîre şi amenințătoare ca un tanc în 
atac. 

— Am mai văzut eu verişori dintr-ăştia, cu cîte o 
sticloanţă în fiecare buzunar. 

— Vai de mine, măicuţă, cu am gastrită cronică şi 
colecistită. Nu cutez să beau nici un degetar, iar 
dumneata de colo vorbeşti de sticloanţe. 

Cuvintele neînţelese o descumpăniră pe femeie. Şi 
totuşi, nici prin gînd nu-i trecea să bată în retragere. 

— Se vîntură pe-aici de tot soiul, umblă după fete. la 
să chem eu miliția. 

Recurgînd la acest încercat şiretlic, administratoarea 
spera să pună adversarul pe fugă. 

Dar bărbatul nici nu se clinti la auzul amenințării ei. 

— Ce rost are să chemaţi aşa, tam-nisam miliția? Eu 
sînt într-adevăr verişorul primar al Skaidritei. Am sosit 
aseară de la Ainazi. l-am adus un dar şi complimente de 
la mătuşa ei. Vă rog să nu vă faceţi griji, am s-o rețin 
doar cîteva minute. 

Administratoarea nu mai găsi ce să-i răspundă, dar 
nici să dea îndărăt nu-i prea venea la îndemiînă. 


— Cînd apar, ai zice că toţi sînt nişte mieluşei... Bine, 
fie, dar nu stai decît cinci minute... Camera patruzeci şi 
şase, etajul doi. Şi să nu-mi faci cumva vreo poznă. 

„la te uită, cerberul! gîndi Sokolovski urcînd treptele. 
Majur în fustă, jandarm sadea!” 

In odaia spațioasă, scăldată-n lumina zilei, se aflau 
patru paturi. Acasă erau doar două locatare. Căpitanul 
se opri în uşă şi, respectuos, îşi scoase pălăria. 

— Aş vrea să vorbesc cu Skaidrite Bebre. 

O domnişoară cîrnă, cu pantaloni sport de culoare 
deschisă şi cu bluză îşi pironi mirată ochii la bărbatul 
necunoscut. 

— Eu sînt... Dar nu vă cunosc. 

— Sînt de la bibliotecă. 

Fata tresări. 

— Aţi venit, desigur, după carte. Luaţi loc, vă rog. 

— Da, după carte am venit. Termenul a expirat acum 
două luni. 

Skaidrite se aşeză încetişor pe pat şi-şi lăsă miinile 
pe genunchi. 

— Ce mă fac? Nu mai am cartea aceea, „Catapulta”. 
l-am dat-o Zentei s-o citească, iar ea nici c-a mai trecut 
de-atunci pe-aici. 

Necunoscutul  cercetă cu privirea carpeta de 
deasupra patului. 

— Cine-i Zenta? Prietena dumitale? Şi nu ştii unde 
poate fi găsită? 

— Tocmai asta e, că nu ştiu. A stat aproape un an 
aici, de cum a venit din sat. Am fost colege de şantier. 

— Şi pe urmă a dat bir cu fugiţii, rosti bărbatul, vrînd 
parcă să-i sugereze răspunsul. Pe şantier e muncă grea. 
Dumneaei n-a suportat şi s-a întors fuguţa înapoi la 
mămica. 

— Ba nu-i aşa, Zenta nu-i dintr-astea, ea nu fuge de 
muncă. Adevărul e că a cunoscut un tip. Nici una dintre 


noi nu l-a văzut cum arată la ochi, dar umblă vorba că-i 
mult mai în vîrstă decît ea. Pesemne că el a făcut-o să 
se abată de pe drumul cel bun. 

— De ce crezi astfel? 

— Că aşa e. Dintr-o dată a început să nu-i mai fie pe 
potrivă munca de zugrav. S-a apucat să caute alta mai 
curăţică şi mai bine plătită. Şi se vede că a găsit, de 
vreme ce şi-a lăsat serviciul de-acu o lună încă. 

— Şi din cămin a plecat? 

— Fireşte. Zicea că a găsit un pat cu chirie la nu ştiu 
ce bătrînică. Dar n-a lăsat nici adresa şi nici cartea nu 
mi-a dat-o îndărăt. Şi se mai lăuda că-mi e prietenă. 
Acum, nici nu ştiu cum am s-o scot la capăt. 

— Nu e cazul să-ţi faci probleme, o linişti vizitatorul. 
Hai mai bine să ne gîndim ce-i de făcut cu nesăbuita 
asta de Zenta. Cum o mai cheamă? 

— Saukuma. Zenta Saukuma. 

Bărbatul avu o uşoară tresărire. 

— Bine, totul va fi în ordine. Am să rezolv eu treaba 
asta. lar dumneata, Skaidrite. poţi să te duci fără nici o 
grijă la bibliotecă. Lucrează acolo o fată foarte drăguță. 
Ea are să-ţi dea şi de acum încolo cărţi frumoase. 

La despărţire, îi întinse mîna. 

— Vă mulţumesc, vă mulţumesc foarte mult. Am să 
mă duc negreşit. 

Deschizînd uşa, căpitanul Sokolovski era cît pe-aci s- 
o doboare la pămînt pe furioasa administrai oare. 

— Şi doar juraşi că stai numai cinci minute, îl 
bombăni ea îmbufnată. La prima vedere s-ar zice că 
eşti om de cuvint, da de fapt umbli cu minciuna. Toţi 
bărbaţii de azi sînteţi aşa. 

Sokolovski însă se afla într-o dispoziţie de zile mari, 
aşa că-şi îngădui să glumească: 

— Nu-i bine să vă supăraţi. Asta strică la frumuseţe. 
Doar aţi tras cu urechea la discuţia noastră. Şi ştiţi prea 


bine că nu i-am pricinuit nici un rău fetei 
dumneavoastră. Nu-i aşa? 

Femeia rămase cu gura căscată, iar cînd se 
dezmetici, ia-l pe vizitator de unde nu-i. 

Ajuns în stradă, Sokolovski îşi încetini pasul, îşi trase 
pălăria pe frunte şi se scărpină, îngîndurat, la ceafă. 

„Va să zică, aşa. Acum e clar cine era misterioasa 
chiriaşă a Alidei Lorence. Nu ne rămîne decît s-o găsim 
pe fetişcana asta.” 

luţindu-şi pasul, Sokolovski o coti după colţ. 

Demult începuse ziua de lucru la Direcţia afacerilor 
interne. Pătrunzind în incinta instituţiei, căpitanul 
Sokolovski deschise brusc, uşa: 

— Şefu-i la el? 

Locotenentul-major cel deşirat stătea la birou şi-şi 
curăța în tihnă pistolul. 

— Eu unul nu te-aş sfătui să rişti. Bătrînu-i azi rău ca 
dracul. Şi arătă din cap spre uşa cabinetului. A stat 
toată nopticica la pîndă şi degeaba, nu i-a picat 
„muşteriul”. 

— Cine se teme de lup să nu intre-n pădure! făcu 
Sokolovski din ochi locotenentului-major şi, precaut, 
deschise uşa: 

— Imi permiteţi, tovarăşe locotenent-colonel? 

— Intră. 

Locotenent-colonelul de miliţie Krastins şedea la 
birou şi răsfoia rapoartele operative. Comandantul 
miliției judiciare cerceta în goană cu privirea foaie după 
foaie făcînd ici-colo sublinieri cu creionul roşu, punînd 
rezoluţii, notînd cîte ceva în calendarul de pe birou. 


— Ei, dă-i drumul! rosti el cu o vagă răceală în glas, 
fără a se uita la Sokolovski. Acesta făcu în tăcere un 
pas înainte şi-i puse în faţă raportul său. 

— Imi permiteţi să plec în delegaţie? 

Comandantul îşi desprinse ochii de pe hiîrţoage şi 
privi cu atenţie la căpitan. 

— lar în delegaţie? In legătură cumva cu cazul 
Lorence? 

— Da, să trăiţi, tovarăşe locotenent-colonei. 

— Şi încotro? 

— La Norilsk. 

Locotenent-colonelul luă o ţigară şi prinse a pufăi. Un 
nor des, aproape de nepătruns, învălui capul său 
cărunt. Cînd norul se destrămă, comandantul îl invită 
printr-un gest pe subaltern să ia loc. Privirea-i ostenită 
căta, distrată, undeva-n depărtare. 

— Raportează-mi despre mersul cercetărilor. 

— Am aflat la cămin numele şi prenumele fetei, am 
luat informaţii de la biroul nostru de adrese, începu 
Sokolovski. Reiese că Zenta Saukuma a locuit într- 
adevăr o bucată de vreme pe strada Lugazu. Dar unde 
s-a mutat nu se mai spune. 

Locotenent-colonelul se lăsă pe speteaza fotoliului. 
Pleoapele-i erau strîns lipite, astfel încît unui neavizat i 
s-ar fi putut părea că l-a prins somnul. Dar Sokolovski 
lucra de mulţi ani cu şeful său şi ştia că acesta îl ascultă 
cu toată atenţia. De aceea îşi continuă relatarea 
nestingherit: 

— Am cules date de la serviciul de cadre al Trustului 
de construcţii din Riga, am aflat adresa mamei sale. 
Marija Saukuma locuieşte într-un sovhoz, în raionul 
Valmiers. De-acolo a şi venit Zenta acum un an la Riga. 

— Abia azi-dimineaţă te-ai întors de la Valmiers? 

— Da, să trăiţi. Am avut multe iţe de descurcat. lar s- 
o alarmez pe mama ei mi-a fost oarecum. Aşa că am 


mers pe căi ocolite. Primul lucra pe care l-am făcut a 
fost să leg prietenie cu poştaşul — un chefliu fără 
pereche. La un păhărel, moşulică şi-a dat drumul la 
gură. Trebuie spus că ştia rostul tuturor locuitorilor din 
împrejurimi. De la el am aflat că Marija Saukuma 
primise de curînd o scrisoare de la Norilsk. 

Locotenent-colonelul stătea nemişcat. 

— Şi e convins că scrisoarea era chiar de la fiica ei, 
de la Zenta? 

— După spusele lui, Marija Saukuma nu purta 
corespondenţă cu nimeni altcineva. Poştaşul îşi amintea 
perfect ştampila oficiului poştal din Norilsk. Mi-a mai 
spus că în timp ce citea scrisoarea, bătrîna se tulbură 
dintr-o dată. 

Comandantul se ridică din fotoliu, se apropie de 
fereastră şi-şi aruncă privirea în stradă. 

— Aşadar, după opinia dumitale, Zenta Saukuma 
trebuie căutată la Norilsk? 

— Consider că trebuie mers acolo. Deocamdată asta 
e singura posibilitate de a-i da de urmă. 

— Şi dacă poştaşul a spus baliverne? 

— Tovarăşe locotenent-colonel, dumneavoastră mă 
socotiți chiar atit de fraier? A doua zi m-am dus la 
poştă. Sortatoarea ţine minte şi ea această scrisoare. 
Ba mai mult, a recunoscut scrisul de pe plic; mai 
înainte, plicurile cu acelaşi scris erau expediate din 
Riga. 

Locotenent-colonelul stătea tot la fereastră. 

— Bine, căpitane, admit cazul că ai s-o găseşti la 
Norilsk pe Zenta Saukuma. Şi mai departe ce-ai să faci? 

— Fata, fără îndoială, ştie multe. Sînt convins. 
Altminteri n-ar fi lăsat ea baltă slujba cu atîta grabă şi 
n-ar fi dat bir cu fugiţii. Această neaşteptată plecare a 
ei spre Extremul Nord seamănă cum nu se mai poate a 
fugă. 


— Bine, du-te. Eu voi lua imediat legătura cu 
Norilskul prin fir direct. Cînd pleacă avionul? 

— Noaptea asta. 

— Atunci îţi urez vînt prielnic, Viktore! 

Şi comandantul îi strînse cu căldură mina lui 
Sokolovski. 


Lucrătorii de la Direcţia afacerilor interne îl 
întîmpinară cu ospitalitate pe colegul lor din îndepărtata 
Rigă. Izbutiseră chiar să afle că Zenta Saukuma se 
mutase într-adevăr nu demult la Norilsk. Lucrează la 
Combinatul minier şi locuieşte la cămin. Figurează în 
scripte de la data de nouăsprezece octombrie; asta vine 
cam la o săptămînă după asasinarea Alidei Lorence. 

— Trebuie s-o interoghez de urgenţă pe fata asta, îşi 
mărturisi intenţia Sokolovski. 

— O putem aduce chiar acum, se oferi comandantul 
miliției judiciare şi-i ordonă sublocotenentului: Petea, 
urcă-n maşină şi trage o fugă pînă la cămin. Dacă n-o 
găseşti acolo, te duci drept la combinat. Clar? 

Nici nu trecu o oră, că sublocotenentul se şi întoarse 
aducînd cu sine o fetişcană slăbuţă, cu o înfăţişare 
ştearsă. O broboadă groasă, de lină, legată nod la 
spate, încadra faţa ei micuță, cu nasul ascuţit şi gura 
cărnoasă, cu nişte ochi mari negri, străjuiţi de sprîncene 
subţiri, înălțate parcă a mirare. Bălăbănindu-se în voie 
în nişte cizme de pislă mari cît toate zilele, picioarele ei 
păreau şi mai subţiri de cum erau în realitate. 

— Labvakar, Zenta! o salută Sokolovski pe fată în 
letonă. 

Aceasta tresări. 

— la loc, micuţo, continuă căpitanul pe un ton 
familiar. Hai să stăm un picuţ de vorbă. Eu doar am 
venit special de la Riga să te întreb de ce anume i-ai 
făcut de petrecanie Alidei Lorence. 


Zenta se zgribuli deodată şi se pleoşti. 

— Eu n-am vrut, nu m-am gîndit că... Vă dau cuvintul 
meu, nici eu singură nu ştiu cum s-a întîmplat... 

Sokolovski înmărmuri. La o asemenea întorsătură nu 
se aştepta. Putea să se aştepte la orice, dar ca fata să 
recunoască din capul locului că ea a comis crima, una 
ca asta n-ar fi crezut-o niciodată. 

Căpitanul era convins că plecarea precipitată a fetei 
are legătură cu întîmplarea misterioasă din strada 
Vairoga, că fata ştie multe lucruri referitoare la acest 
caz. Plănuise să dea cu ajutorul Zentei de urma 
criminalului şi de aceea spera că o atare învinuire 
adusă ei o va determina să-şi dezlege limba. Era un 
procedeu psihologic simplu şi încercat. Se-ntimplă 
adeseori ca un martor ocular la o faptă gravă să-ncerce 
iniţial să se ascundă. Se-nchide în sine şi, tremurînd de 
frică, aşteaptă  deznodămiîntul. Cînd primejdia se 
apropie, începe să funcţioneze instinctul de conservare. 
Ca să-şi salveze pielea, dă atunci în vileag pe toţi autorii 
crimei, necruţind nici pe cei mai apropiaţi semeni. 
Tocmai pe aceste considerente se şi bazase Sokolovski. 
Nici prin gînd nu-i trecuse că fetiţa aceasta ar fi putut-o 
ucide cu mîna ei pe Alīda Lorence. 

Căpitanul puse imediat stăpiînire pe sine. 

— Povesteşte totul, pe rînd. Mai întîi spune-mi cine ți- 
a propus să stai în gazdă la Alida Lorence? 

— Nimeni. M-am dus eu singură. 

— N-a fost la mijloc vreun prieten sau cunoscut de-al 
dumitale? 

— Eu n-am nici un fel de prieten. 

— Nu-i adevărat. Dumneata cu guriţa dumitale le-ai 
spus colegelor că ai un prieten. 

— Da, le-am spus, recunoscu după o pauză Zenta. 
Le-am spus aşa, fiindcă ele mă tachinau întruna, 
făcîndu-mă fată bătrînă. Şi-atunci, ca să mă lase în 


pace, m-am gîndit să le spun că am şi eu un prieten. 
Dumneavoastră puteţi să mă credeţi sau nu, dar nici 
una din fete nu l-a văzut o dată măcar. 

— Fie. Dacă n-ai, n-ai, încuviinţă Sokolovski. Dar cu 
Alida Lorence cum ai făcut cunoştinţă? 

— Cu totul întîmplător, în faţa avizierului. Nu mă 
simţeam deloc bine la cămin. Pe la colegele mele 
veneau adesea băieţi. Organizau petreceri... Eu 
învăţam la seral şi nu-mi puteam pregăti lecţiile în 
asemenea gălăgie. 

— Dar primul lucru pe care l-ai făcut a fost că ţi-ai 
lăsat serviciul. 

— N-am avut încotro. Munca aceasta mi-era peste 
puteri. Mi s-a ivit ocazia să intru ca ucenică într-un 
atelier de pălării. E o meserie convenabilă şi se poate 
cîştiga destul de bine. 

Răspunsurile Zentei păreau verosimile. 

— Şi ce-a fost mai departe? Ai început ostilitățile cu 
gazda? 

— N-am avut nici o vorbă rea una cu alta. Ce s-a 
întîmplat a fost din greşeală. 

— Ai ucis din greşeală un om? 

— Alida Lorence era o femeie din cale-afară de 
răutăcioasă. Nu-i puteai intra niciodată în voie. Imi lua 
pentru găzduire o mulţime de bani şi pe lîngă asta mă 
mai şi cicălea la fiecare pas. Am răbdat cît am putut, m- 
am străduit să n-o contrazic. Mi-era teamă să nu mă 
dea afară, să nu rămîn pe drumuri. 

Zenta îşi încleşta buzele. 

— Povesteşte ce s-a petrecut în seara aceea. 

— In ziua aceea venisem acasă tare obosită. Cădeam 
pur şi simplu din picioare. Pe deasupra, mai luasem şi 
un doi la lucrarea de control la matematică. Imi era şi 
aşa silă de toate, iar gazda s-a apucat să-mi mai facă şi 
morală. N-am mai putut suporta... 


— Şi-atunci, ai pus mîna pe topor. 

— Nu, am început să ţip la ea. Am înjurat pentru 
prima oară de cînd mă ştiu şi i-am poruncit să-şi ţină 
gura. Ba am mai şi ameninţat-o că dacă nu tace, pun 
mîna pe ceva şi-i dau în cap. 

— Şi ea? Ţi-a arătat uşa? 

— Stătea în mijlocul camerei şi-şi agita pumnii. Mă 
făcea cum îi venea la gură, mă ameninţa că o să se 
ducă să se plingă la mine la serviciu. Şi pe urmă... Nici 
eu singură nu ştiu cum m-am pomenit cu o cărămidă în 
mînă. N-am vrut s-o lovesc, vă dau cuvintul meu, îşi 
plecă fruntea cu mîhnire Zenta. Zău că n-am vrut... Nici 
eu nu pricep cum... 

Doi ochi umezi, înfricoşaţi de moarte, priveau ţintă la 
căpitan. 

— lar pe urmă ai zvîrlit cărămida pe fereastră afară? 

— Nu, am vîrît-o după şifonier. 

— Dar cum se face că fereastra a rămas deschisă? 

— Habar n-am, nu mai ţin minte. Poate că fereastra 
era deschisă şi nu am băgat eu de seamă. Dar n-am 
deschis-o eu. Gazda nu-mi îngăduia niciodată să 
deschid fereastra, să aerisesc odaia. 

— Ce-a urmat mai apoi? 

— De frică, am aruncat peste ea plapoma şi nişte 
perne, mi-am înhăţat valiza şi am luat-o la fugă. 

Înainte de a pleca ai mai cotrobăit prin şifonier sau 
prin comodă? 

— Da, mi-am adunat hainele. 

— Dar din şifonier au dispărut nişte lucruri ale 
gazdei. N 

— Vai de mine! In viaţa mea nu m-am atins de un 
lucru străin! 

— In graba mare, ai lăsat, se vede, uşa descuiată. 

— Nu, asta nu se poate, replică după o clipă de 
gîndire Zenta. Nu, nu, am încuiat-o. Asta o ţin bine 


minte. După aceea am hoinărit toată noaptea pe străzi. 
Parcă-mi ieşisem din minţi. Am vrut în cîteva rînduri să 
merg la miliţie, dar n-am avut curaj. Dimineaţa mi-am 
luat lichidarea şi am plecat la Moscova. De acolo am 
luat avionul spre Norilsk. Am căutat să mă duc cît mai 
departe. 

O tăcere apăsătoare se aşternu în jur. Cufundat în 
gînduri, căpitanul Sokolovski desena drăcuşori pe coala 
albă a procesului-verbal. Unu, doi, trei... Vrînd parcă să 
se verifice pe sine, el confrunta mental faptele. Scena 
omorului, zugrăvită cu atita claritate de Zenta 
Saukuma, corespundea întocmai cu ceea ce văzuse cu 
ochii lui în locuinţa Alidei Lorence. Plapuma şi pernele 
aruncate peste cadavru, cărămida de după şifonier, 
comoda deschisă, uşa încuiată a odăii... 

Şi totuşi căpitanul nu încerca acea satisfacţie 
profesională ce însoţeşte de regulă dezvăluirea unei 
crime complicate. Se simţea dimpotrivă, dezamăgit. In 
locul unui bandit înveterat, stătea în faţa lui o fată 
slăbuţă, cu ochi mari, de copil. Ce să-i faci, în viaţă se- 
ntîmplă şi asemenea situaţii... 

— Vei merge cu mine la Riga, îi comunică hotărîrea 
sa căpitanul. Sau să facem formele de arest? 

Zenta înţelese. 

— N-am să fug. Oricum mi-aţi da de urmă. 

— Bine, să mergem at unci la cămin după bagajele 
dumitale. 

Sala tribunalului era ticsită pînă la refuz. În dreptul 
uşilor nu mai puteai distinge nici măcar chipurile 
oamenilor — ele se contopeau într-o masă compactă, 
lărmuitoare. 


Şedinţa de azi promitea să fie interesantă. Martorii 
fuseseră deja  interogaţi, experţii îşi  definitivau 
concluziile, inculpata îşi recunoscuse vina. Publicul 
aştepta cu nerăbdare rechizitoriul procurorului. 

În ultimele bănci, studenţii de la drept îşi apropiară 
deodată capetele. O fată cu cosiţe blonde răsfoia în 
grabă „Codul penal”. 

— Mai degrabă poate fi calificată drept o crimă 
deosebit de feroce. 

Un tinerel înalt şi deşirat se declară pe deplin de 
acord cu ea. 

— Desigur, Millija. E o crimă bestială, de o cruzime 
rar întîlnită. Auzi, cu ditamai cărămida! 

— Ce vorbiţi, mă fleţilor, asta-i o crimă comisă într-un 
moment de maximă disperare, interveni în discuţie o 
fată oacheşă, cu ochelari. 

— Sau în legitimă apărare, ori poate din greşeală, îşi 
mărturisi timid părerea un altul. 

Privindu-l pe avocatul Robeznieks, îţi dădeai lesne 
seama că se plictiseşte. Nu-şi mai arunca ochii prin 
sală, ci, cu buzele strînse, desena ceva în blocnotes. 

Prin uşile întredeschise, lumea se strecura încetul cu 
încetul în sală, înghesuindu-se pe culoarele de trecere. 

Deodată discuţiile conteniră. In sala tribunalului se 
înstăpîni o linişte încordată. Privirile se îndreptară toate 
spre uşa laterală. În prag îşi făcu apariţia un miliţian 
voinic, cu o faţă lătăreaţă. In urma lui lipăia repejor o 
fată pirpirie. Alături de însoțitor, Zenta Saukuma părea 
un copil. Bretonul rar îi ascundea cu totul fruntea şi aşa 
îngustă. Pe faţa ei slabă şi mică era întipărită 
resemnarea dinaintea destinului crud şi ineluctabil. 

Fata se îndreptă supusă spre banca acuzaților. După 
o clipă de ezitare, se aşeză. Sta acolo însingurată, cu 
umerii povîrniţi. 


Privirea ei înceţoşată rătăcea în neştire de-a lungul 
pereţilor maronii, peste plafonul cu bolți ogivale, pînă 
cînd încremeni în cele din urmă pe candelabrul masiv 
din lemn de stejar cu becurile în chip de lumiînări. Aveai 
impresia că abia acum înţelesese, în sfîrşit, unde se 
află. 

Un nor întunecat acoperi soarele şi sala deveni 
sumbră, dar numai pentru un scurt răstimp — îndată, o 
lumină blîndă, egală, se revărsă în încăperea plină pînă 
la refuz. 

Procurorul aruncă spre inculpată o privire, care 
adăstă o clipă pe chipul ei, ca mai apoi să lunece într-o 
parte. Cute adinci se săpară pe fruntea acuzatorului 
public. 

Dzenis se ridică agale şi începu să vorbească liniştit, 
ca şi cînd ar fi cugetat cu voce tare. Glasul îi devenea 
treptat tot mai puternic, fiecare cuvînt prăvălindu-se ca 
o piatră în tăcerea înfiorată a sălii.... 

— Au ascultat cu toţi  depoziţiile martorilor, 
concluziile experţilor. Obiectiv, recunoaşterea inculpatei 
Saukuma coincide, s-ar părea, cu celelalte circumstanţe 
ale cazului. Dacă studiezi însă în profunzime fondul 
lucrurilor, ies la iveală o seamă de chestiuni, la care 
ancheta n-a dat nici un răspuns. 

Zenta Saukuma a descris cu exactitate locul crimei. 
Nu există nici o îndoială că ea a fost de faţă. După cum 
foarte verosimil pare şi faptul că ea este complice la 
crimă. In schimb nu există o dovadă incontestabilă că 
omorul a fost săvirşit de către dinsa. Inculpata a 
recunoscut fapta, e adevărat. Dar orice jurist ştie că 
simpla recunoaştere nu poate constitui dovada 
vinovăţiei, dacă această recunoaştere nu-şi află alte 
confirmări convingătoare. 

Glasul procurorului avea o rezonanţă aspră şi o notă 
de amărăciune. 


— Acuzarea se întemeiază în principal pe declaraţiile 
Zentei Saukuma însăşi, continuă Dzenis. Dar ele sînt în 
dezacord cu o seamă de fapte incontestabile şi, prin 
urmare, stîrnesc dubii. Inculpata afirmă că a lovit-o pe 
Alida Lorence cu o cărămidă în mijlocul camerei. Dar 
petele de pe perete ne arată altceva. Lorence a fost 
ucisă în pat. Cînd grupa operativă a descins la faţa 
locului, fereastra odăii nu era închisă cu zăvorul. Dacă 
ar fi să-i dăm crezare Zentei Saukuma, reiese că nici ea 
şi nici Alida Lorence n-o deschideau niciodată. Afară de 
asta, au dispărut şi hainele cele mai bune ale victimei. 
Inculpata afirmă că nu s-a atins de ele. Minciună? Nu-i 
exclus. În acest caz însă care din declaraţiile ei sînt 
demne de crezare? 

Pentru o clipă Dzenis amuţi şi-n liniştea fierbinte a 
sălii se auzi doar scîrţiind pe hîrtie tocul judecătorului. 
Ai fi zis că oamenii se tem să facă vreo mişcare. Cele 
două bătrînele de la fereastră rămăseseră încremenite, 
cu gurile căscate. Se potolise pînă şi nestăpinita ceată 
studenţească de la „fundeni”. Băieţii îşi întindeau 
curioşi giturile, presimţind o cotitură neaşteptată în 
desfăşurarea procesului. Dar inculpata nu-şi dădea, 
pare-se, pe deplin seama de ceea ce se petrecea în jur. 

— Cercul probelor nu s-a închis, continuă Dzenis 
pledoaria. Lipsesc o seamă de verigi importante. Ca 
atare, personal n-am dreptul s-o numesc pe Zenta 
Saukuma ucigaşă. Nu este exclus ca în spatele ei să se 
afle unul sau chiar mai mulţi criminali, care miine vor 
ameninţa viaţa altor oameni. După cum nu este exclus 
nici faptul că inculpata se teme să dea în vileag numele 
acestora. 

Un murmur de uimire străbătu prin mulţimea din 
sală. Involuntar, Dzenis ridică glasul. 

— Tovarăşi judecători, eu am datoria de a scoale la 
lumină întreg adevărul, pînă la ultimul dram. De aceea 


rog să fie înaintate procuraturii materialele privitoare la 
acest caz în vederea unor cercetări suplimentare. 

Dzenis se aşeză. Avea o înfăţişare obosită. 

Zenta Saukuma îşi ridică spre el ochii umezi, plini de 
disperare. Răsufla anevoie, de parcă şi-ar fi luat în cîrcă 
o povară peste măsură de grea. Apoi se încovoie şi-şi 
lăsă capul pe piept. 


CAPITOLUL II 

În anul acela primăvara avu un finiş năvalnic la Riga: 
nici nu se sfîrşise luna mai şi oraşul era inundat de liliac 
în floare. 

Pe aleile umbroase ale bulevardului din preajma 
bătrînei coline a Bastionului trecea în goană o ceată de 
şcolari. Zvîrlindu-şi pe bănci paltoanele şi ghiozdanele, 
ştrengarii porniră lărmuind să „ia cu asalt înălţimea”. 

Feţe tinere se plimbau prin dreptul Marelui orologiu, 
aruncîndu-i priviri nerăbdătoare. Alături, pe podul durat 
peste canal, se vedea un grup pestriţ de excursionişti. 
Ca fermecaţi, oaspeţii nu-şi puteau dezlipi ochii de la 
cîrdul de lebede. Acestora însă nici că le păsa — 
pluteau în voia lor, arcuindu-şi cu mîndrie giturile şi 
desfătîndu-se în libertate sub razele soarelui. 

Cu toate acestea, starea de spirit a procurorului 
Roberts Dzenis nu era în ziua aceea nici pe departe 
primăvăratică. Luat de valul mulţimii, el păşea pe 
stradă agale, oarecum stîngaci în costumul prea larg cu 
care era îmbrăcat. Zigrida îi telefonase şi-i spusese că 
este reţinută la redacţie — avea de terminat articolul 
pentru numărul de a doua zi. Acum trebuie să se ducă 
el la grădiniţă după Mārīte, să cumpere în drum piine şi 
lapte. Mai trebuie să dea şi pe la şcoală, să discute cu 
dirigintele lui Olgerts. In ultima vreme băiatul o luase 
razna de-a binelea. In carnetul de note avea numai trei 
pe linie. 

lar pe lîngă toate astea mai era şi cazul Zentei 
Saukuma. Gîndurile îl urmăresc, îi dau mereu tîrcoale. 


Instanţa nu fusese de acord cu concluziile sale şi o 
condamnase pe fată la şapte ani. 

Dzenis era atît de adiîncit în gînduri, încît nici nu băgă 
de seamă „Moskvici”-ul vişiniu care staţiona lîngă 
trotuar. Un bărbat negricios, într-o scurtă de antilopă cu 
mînecile şi gulerul tricotate, întredeschise portiera 
maşinii. 

— Maestre, cupeul vă aşteaptă la scară. Permiteţi-mi 
să vă conduc. 

Dzenis nu nutrea o simpatie deosebită faţă de 
avocatul Robeznieks. Şi cu toate astea, hotărî să facă 
uz de amabilitatea lui. 

— Ciudată treabă, tovarăşe procuror — un licăr de 
ironie scăpără în ochii lui Robeznieks. Nu mai departe 
decît azi-dimineaţă noi doi ne-am inversat realmente 
rolurile. Chiar eu, apărătorul Zentei Saukuma, n-am 
descoperit nici cea mai mică posibilitate de a-i tăgădui 
vinovăția. In schimb acuzatorul public, procurorul, puţin 
a lipsit să obţină achitarea inculpatei. 

— Şi ar fi fost asta chiar atit de rău? pară Dzenis cu 
calm. 

— Descopăr în dumneata un filozof. 

— Cituşi de puţin. N-am încercat nicidecum să obţin 
achitarea, ei doar posibilitatea unor cercetări 
suplimentare. După mine sînt două lucruri distincte, 
departe de a putea fi confundate. 

In clipa următoare era cît pe ce să-şi stilcească 
fruntea de parbriz. Chiar pe lîngă radiatorul maşinii 
fulgeră silueta unei persoane tinere, al cărei gen nu 
putu fi identificat după aspectul vestimentar. Aceasta 
îşi pusese pesemne în gînd să uluiască lumea printr-un 
act de bravură, zbughind-o chiar pe lîngă botul 
„Moskvici”-ului. Şi puţin a lipsit să nimerească sub roţi. 
Robeznieks izbuti cu mare greutate să frîneze la timp. 


— Dobitocul! înjură cu năduf avocatul. Apoi se adresă 
lui Dzenis: Dumneata, maestre, ai fost de cînd te ştiu un 
apărător al adevărului. Dar unde-i acest adevăr al 
dumitale? De ajuns ca un şofer să comită cea mai mică 
greşeală, că inspectorul de la circulaţie îi şi ia carnetul 
de conducere sau îi perforează talonul. In schimb orice 
gură-cască de pieton îşi poate permite sa facă pe 
stradă ce năzbitie îi trece prin minte. 

Dzenis observă cum urmaşul lui Tarzan îşi ia grăbit 
tălpăşiţa din locul în care era cît pe ce să se întîmple un 
accident. 

— Dacă dumneata l-ai fi ajuns din urmă pe acest 
individ şi l-ai fi altoit cum se cuvine, eu aş fi uitat pentru 
un moment că lucrez la procuratură. 

Robeznieks privi cu coada ochiului la pasagerul său. 

— Precum văd, nu eşti chiar atît de potolit cum laşi 
impresia. De aceea, pesemne, te-a şi absorbit într-atit 
cazul Zentei Saukuma. 

— Eu nu cred în spusele ei. 

— Asta-i bună! Procurorul nu crede în mărturisirile 
sincere ale inculpatului. Originală poziţie! 

— Oare dumneata excluzi cu desăvîrşire că nu Zenta, 
ci altcineva... 

—... a expediat-o pe bătrînă pe lumea cealaltă? Şi ce- 
i cu asta? Cite unuia îi vine uite-aşa în miezul iernii să 
se arunce într-o copcă, să se scalde... 

— Altuia să se arunce de la etajul cinci din pricina 
unei iubiri nefericite, îi ţinu isonul Dzenis cu o sumbră 
ironie în glas. 

— Intocmai. lar acestei fetişcane i-a venit cheful să 
stea puţin la răcoare. N-are decit să stea sănătoasă. Nu 
mi-am închipuit că te poţi perpeli în asemenea hal ca să 
salvezi sufletele unor oiţe rătăcite. 

— Nu, nu, eu nu intenţionez să mă bag în treburile 
voastre. 


— Ce vrei să spui cu asta? Nu cumva faptul că 
avocatul Robeznieks încearcă să demonstreze în faţa 
instanţei că cioara e porumbel? 

— Nu în faţa instanţei, ci a publicului. Asta îţi creează 
avantaje: sporeşte clientela şi odată cu ea cîştigurile. 

Rămînînd cu privirea aţintită în lungul drumului, 
Robeznieks îşi aprinse o ţigară şi zimbi. 

— Ce să-i faci? C'est la vie, cum spune franţuzul. 

— M-da, precum se vede, noi doi avem păreri total 
diferite despre viaţă. 

Avocatul oftă cu o prefăcută miînie. 

— Tocmai în asta constă tot necazul, dragă colega. Al 
dumitale, evident. Viaţa e hărăzită omului o singură 
dată, şi e preferabil s-o trăieşti confortabil. Găseşti că n- 
am dreptate? 

— Trebuie să recunosc că la asta n-am cugetat. 

— Pe dracu! Pînă şi cel din urmă prostănac visează la 
o viaţă prosperă. Numai că nu-l duce pe fiecare mintea 
să şi-o rînduiască după plac. Cite unul încearcă de la 
douăzeci de ani să-şi vire căpăţina nătîngă în jugul 
căsniciei şi trage toată viaţa, din răsputeri, la harabana 
conjugală. Alteori se-ntîmplă şi mai rău — divorţuri, 
mame părăsite, copii abandonaţi, tătici plătind pensie 
alimentară... Pfui! 

— Dumneata eşti un celibatar convins? 

— Doamne fereşte! Sînt pentru o viaţă de familie. 
Dar într-un dozaj rezonabil. Robeznieks însoţi cu o 
privire lungă o fată îmbrăcată într-un costum roşu- 
aprins — jachetă şi pantalon — care se plimba pe alee. 
Va veni ceasul cînd îmi voi arunca şi eu ancora în golful 
tihnit al vieţii conjugale. Nu-mi doresc o bătrineţe 
solitară. Dar deocamdată mă străduiesc să-mi trăiesc 
viaţa din plin. Spune-mi, Dzenis, dumneata ţi-ai 
petrecut vreun concediu la Soci sau la Ialta? 


— Nu. De obicei noi ne odihnim vara la campingul de 
la Gauja. 

— Foarte frumos. Totuşi, n-aţi avut curiozitatea, 
dragul meu, să gustaţi măcar o dată din roadele 
civilizaţiei secolului douăzeci? 

— În ce sens? zîmbi Dzenis cu vădită maliţiozitate. 
Pentru mine, de pildă, cea mai mare bucurie este să-mi 
petrec timpul liber cu soţia şi copiii. 

Robeznieks zîmbi ironic, dar nu mai scoase o vorbă. 

Maşina gonea în umbra arborilor seculari de pe 
bulevardul Kronvalds. Pe peluzele întinse horticultorii 
oraşului răsădeau flori. 

— Cîţi ani ai, Ivars? îl întrebă Dzenis pe neaşteptate. 
Treizeci sau chiar mai puţin? 

— Zi-i, zi-i înainte, Dzenis. Ador prelegerile despre 
profilul moral al tinerei generaţii. 

— Eu am în vedere cu totul altceva, îl întrerupse 
Dzenis. iți mai aminteşti de cazul Skalbergs? De cîtă 
energie ai dat atunci dovadă, cîte nopţi de nesomn te-a 
costat acel caz! L-am admirat atunci pe tînărul avocat 
Robeznieks, acela care îşi îndeplinise cu atita pasiune 
misiunea sa de jurist şi cetăţean. Dumneata ai 
demonstrat atunci nevinovăția lui Skalbergs şi ai 
preîntîmpinat o monstruoasă eroare judiciară. Ce 
sentimente ai încercat atunci, după încheierea 
procesului, cînd inculpatul a fost eliberat din închisoare? 

Robeznieks surise şi apăsă pe frină — în faţa lor, la 
intersecţia de lîngă Teatrul de dramă, luminiţa verde a 
semaforului clipi şi se preschimbă în galben. 

— Te interesează sentimentele pe care le-am 
încercat atunci? E o întrebare naivă. Ceea ce am simţit 
atunci a fost foşnetul plăcut al bancnotelor în buzunar. 

— Pînă aici! se-nfurie de-a binelea Dzenis. Nu încerca 
să te arăţi mai rău decit eşti în realitate. 


— După mine, e mai bine aşa decit invers. Sau poate 
că dumitale îţi sînt mai pe plac netrebnicii care se dau 
drept sfinţi. 

Procurorul privi mohorit înainte, fără a da un răspuns 
imediat la întrebarea provocatoare. 

— Ştii ceva, Ivars, se vede cît de colo că ţi-ai ales 
drumul potrivit în viaţă. Eşti un avocat înnăscut. 

— Mulţumesc pentru compliment. 

— Vorbesc serios. Eşti un om talentat. Numai că din 
dumneata n-ar fi ieşit niciodată un anchetator sau un 
lucrător operativ. 

Robeznieks îşi apropie sprincenele de rădăcina 
nasului şi întrebă cu o seriozitate neaşteptată: 

— Eşti convins de acest lucru? 

— Absolut. Să depistezi martorii necesari, punctele 
vulnerabile ale acuzării, iar apoi să etalezi în faţa 
instanţei, într-un mod impresionant concluziile proprii şi 
să bravezi în acelaşi timp în faţa marelui auditoriu cu 
mintea dumitale sclipitoare — toate astea le poţi realiza 
fără efort. Dar să te apuci să aduni de la o zi la alta 
frînturi de probe, să cercetezi şi să verifici ipoteză după 
ipoteză — o treabă ca asta nu-i pe puterile dumitale. ţi 
lipseşte şi perseverenta, şi răbdarea, şi... 

Dzenis se întrerupse brusc. 

— Stop! lată că am şi ajuns. Trebuie să-mi iau fetiţa 
de la grădiniţă. lţi mulţumesc, Ivars. 

Robeznieks frînă scurt. Pe chip i se zugrăvise o 
expresie de seriozitate, improprie felului său de a fi. 

— Există o vorbă: dinte pentru dinte. Voi fi şi eu 
sincer la rîndul meu. Robeznieks scoase o ţigară, şi-o 
aprinse şi opri motorul. lţi cunosc firea, Dzenis. 
Dumneata vei izbuti să faci cu orice preţ cuvenitele 
cercetări suplimentare în cazul Zentei Saukuma. Şi, de 
vreme ce aşa stau lucrurile, încearcă să pătrunzi mai 
profund concluziile expertizei. Se pare că n-ai acordat 


atenţie unui element destul de important: loviturile 
mortale i-au fost date Alidei Lorence în tîmpla dreaptă. 
Nu cumva ucigaşul era stîngaci? Zenta Saukuma nu-i 
stîngace. Am verificat personal acest lucru. 

Procurorul deschisese portiera, dar în aceeaşi clipă o 
închise la loc. 

— Presimt că devin datornicul dumitale. Un lucru însă 
nu pricep: de ce la proces... 

In fiinţa lui RobezZnieks prinse a glăsui din nou cinicul 
inveterat. 

— Le-am făcut pe plac clienţilor mei. Zenta Saukuma 
dorea cu orice preţ. să suporte ea rigorile legii. Oare n- 
ai sesizat treaba asta? 

— Refuz să te înţeleg, Robeznieks. 

Dzenis cobori din maşină. 

— Multe nu înţelegi dumneata, stimate colega. Şi nici 
de observat, nu observi. Ai fost atent la martora Maiga 
Strautkalne? E o femeie de un farmec rarisim, trebuie 
să-ţi spun... 

Şi, fluturîndu-i lui Dzenis din mînă, Robeznieks apăsă 
brusc pe accelerator, demarînd. Maşina prinse viteză şi 
dispăru după colţ. 

În seara aceea Roberts Dzenis nu izbuti multă vreme 
să adoarmă. Încetişor, fără să aprindă lumina, ca să n-o 
trezească pe Zigrida, se strecură în coridor. Aruncă o 
privire în odaia alăturată. Mărite dormea somn dulce, 
îmbrăţişată cu ursuleţul ei favorit. Olgerts se agita în vis 
şi bolborosea ceva. Roberts îşi înveli fiul şi ieşi în 
balcon. 


O boare de vînt îi învălui faţa, gitul, se strecură pe 
sub pijama, mîngiindu-i plăcut trupul. 

Dzenis privea  îngîndurat la cerul întunecos, 
amintindu-şi o altă noapte de mai, rămasă, vai, atit de 
departe în urmă. Nici în noaptea aceea studentul 
Roberts Dzenis n-avea somn. Intocmai ca acum, stătea 
în faţa ferestrei larg deschise a camerei de la cămin, în 
timp ce gînduri, vălmăşag, îi roiau prin minte. 

In ajun, unul dintre profesori le spusese la curs că 
jurist sau medic are dreptul să se facă numai cel ce 
iubeşte oamenii şi crede în ei. Seara, la cămin, 
avuseseră loc pe această temă dispute înverşunate. 

— Bătrînul are indiscutabil dreptate,  cuvintă 
cîrlionţatul Mareks, cel mai mare filozof din anul lor. În 
fiece om, pînă şi-n cel din urmă răufăcător, mocneşte 
undeva în străfundurile fiinţei sale o scînteie de 
bunătate. Uneori e greu de sesizat această minusculă 
scînteie. Datoria juristului este de a o aprinde, de a o 
face să ardă cu flacără vie şi a-l reda pe acel om 
societăţii. 

— Cum să interpretez spusele tale? se burzului 
Marija, o blondă firavă. Care va să zică, noi trebuie să 
devenim un fel de duhovnici creştini atoateiertători? Tu 
îi faci de petrecanie unui om, iar eu vin, te mîngii pe 
creştet şi te dojenesc uşurel: „Vai, vai, vai, puiule, ce 
urit ai procedat, nu-i permis aşa ceva!” Pentru ca a 
doua zi să-i mai frîngi frumuşel şi altcuiva gitul. Asta-i o 
falsă înţelegere a umanismului. Răufăcătorii trebuie 
pedepsiţi fără nici un fel de menajamente şi fără milă. 

— Ce rost are să vorbeşti aici de milă? Nimeni n-are 
de gînd să propovăduiască mila! i-o-ntoarse Mareks. Noi 
avem miliţie, procuratură, justiţie, care pedepsesc cu 
toată asprimea pe răufăcători şi pe cei care încalcă 
legile. Tocmai prin asta se şi manifestă adevăratul 
umanism. 


— Aha! îşi frecă miinile Marija. Ai ajuns acum să te şi 
contrazici. 

— Nu văd nici un fel de contradicţie în spusele mele. 

In disputa lor se amestecă Roberts. Lua rareori parte 
la asemenea înfruntări verbale. Dar cînd se-ntîmpla să- 
şi exprime punctul de vedere, atunci fiecare cuvînt al 
său mergea la ţintă. Autoritatea lui Dzenis în rîndul 
colegilor de an era de netăgăduit. 

— A pedepsi şi a educa. Nu există nici un fel de 
contradicţie în asta, observă cu temei Roberts. 
Pedeapsa constituie unul din mijloacele de educare. Pe 
unul trebuie să-l ajuţi să ajungă la calea cea dreaptă. 
Altuia e suficient să-i dai o pedeapsă uşoară ca să-l 
corijezi. Dar sînt şi infractori înrăiţi, cărora le vine 
mintea la cap numai atunci cînd sînt izolaţi de societate 
o vreme mai îndelungată. 

— Rezultă că pentru fiecare caz în parte trebuie 
promulgată cîte o lege? nu se dădu bătută Marija. 

— Nicidecum, continuă Roberts. Legea e una pentru 
toţi, dar aplicarea ei trebuie făcută cu cap. 

— Dar unde găseşti un asemenea „dozimetru”, 
pentru a stabili măsura corespunzătoare în fiecare caz? 
întrebă cu un ton de harţă Aija, o fată durdulie şi vioaie 
din anul doi. 

— Aicea-i aici, fetiţo! Nu stă-n puterile oricui treaba 
asta, rosti cu ironie Mareks. Pe umeri trebuie să ai cap, 
iar aici, aşa, în coşul pieptului, un suflet simţitor, 
adăugă el maliţios şi-şi duse mîna la inimă. Şi-acum, 
filozofilor, ascultați cu luare-aminte. 

Rostind aceste cuvinte, Mareks luă de pe poliţă un 
volumaş. 

— Luc de Clapiers Vauvenargues, scriitor francez din 
secolul optsprezece. Deschise cartea la pagina cuvenită 
şi citi cu glas tare: „Rațiunea şi simţirea se agiutorează 
una pe alta şi se completează una pe alta. Cel ce urma- 


va sfatul uneia dintre ele, lepădîndu-se de ceialaltă, 
lipsi-se-va cu nechibzuinţă de acel agiutoriu, carele ne 
iaste hărăzitu noauă întru a noastră călăuză.” 

Aceste vorbe cu iz arhaic, dar pline de înţelepciune, 
au pătruns pentru totdeauna în inima lui Roberts. 

Cu ajutorul acelei judecăţi la rece, juristul surprinde 
faptele, analizează declaraţiile, apreciază infracţiunea 
în funcţie de primejdia pe care o reprezintă pentru 
societate. Dar iată că el se întilneşte faţă în faţă cu 
inculpatul, îl observă, îi studiază caracterul, modul de a 
gîndi, atitudinea faţă de fapta săvirşită, elucidează 
mobilurile psihologice care l-au împins pe individ la 
comiterea infracţiunii. Şi aici, capacităţii raţionale i se 
asociază intuiţia — emoţiile personale şi impresiile 
juristului, convingerea sa intimă. Acum el are, aşadar, 
dreptul de a decide cum să acţioneze mai departe. 
Dacă  anchetatorul, procurorul, judecătorul posedă 
capacitatea de a îmbina cum se cuvine raţiunea cu 
intuiţia, atunci hotărîrile lor vor fi, fără doar şi poate, 
exacte şi drepte. 

Reacţia afectivă a juristului intră adeseori în 
contradicţie cu circumstanţele procesului penal. In 
acest caz nu trebuie să te pripeşti cu concluziile. E 
necesar să cîntăreşti totul cu  minuţiozitate, să 
chibzuieşti temeinic. Şi dacă ai ajuns, în sfîrşit, la o 
concluzie clară şi eşti convins de exactitatea ei — 
atunci nu pregeta să-ţi asumi răspunderea, acţionează 
cu îndrăzneală şi fără rezervă, fără prudenţă laşă. 

„„„Rătăcind în trecutul său, prin cotloanele memoriei, 
Roberts Dzenis nici nu băgă de seamă cum, deasupra 
zidului întunecat al casei de peste drum, prinse a 
străluci un crîmpei de lună. Crîmpeiul acela se rotunji cu 
repeziciune pînă cînd discul argintiu se desprinse de 
acoperiş şi pluti în largul celestei mări. 


Copacii  negurii din lungul trotuarului aruncau 
fantomatice umbre pe caldarimul pustiu. Peste frunzişul 
negru luna aşternuse o cărăruie palid sclipitoare. 
Cărăruia înainta tot mai departe, afundîndu-se în cele 
din urmă în boschetul scuarului de la intersecţie. 

„O cărăruie luminoasă — gîndi în sinea sa Roberts. 
Ce greu se-ntimplă uneori să dai de ea în viaţă. lată şi-n 
cazul Zentei Saukuma mai stăruie încă atîtea umbre, 
atitea locuri întunecoase, care se cer luminate.” 

In timpul cercetărilor fata repetase numeroasele ei 
declaraţii cuvînt cu cuvînt, ca pe o lecţie învățată pe de 
rost. Tocmai această precizie îl pusese pe ginduri pe 
Dzenis. Sînt foarte rare cazurile cînd oamenii păstrează 
în memorie cu un atare lux de amănunte cele 
întîmplate. 

Dzenis îşi aminti cum arăta Zenta Saukuma la 
proces: smerită, chiar cu un aer flegmatic, cu reacţii 
întîrziate. Un asemenea om e puţin probabil să-şi poată 
pierde stăpînirea de sine şi să-l ucidă pe un altul într-o 
ceartă iscată din te miri ce. 

Cu cîtă promptitudine relata ea totul, pînă la cele mai 
mici detalii, parcă temîndu-se că nu i se va da crezare. 
Inculpaţii procedează astfel doar în una din următoarele 
trei împrejurări: cînd încearcă să-i cînte în strună 
anchetatorului sau judecătorului în speranţa că aceştia 
îi vor atenua pedeapsa, cînd au intenţia de a tăinui o 
altă infracţiune mai gravă sau, în sfîrşit, cînd vor să-l 
scoată din cauză pe adevăratul făptaş. 

Atenţiei lui Dzenis nu-i scăpă neliniştea Zentei 
Saukuma în momentul în care el a pretins să se facă 
cercetări suplimentare. Atunci însă cînd tribunalul 
pronunţă sentinţa, care s-ar fi cuvenit s-o tulbure 
profund, Zenta Saukuma se linişti într-un mod ciudat. 
Neîndoios că tăinuia ceva. Dar ce anume? S-ar putea 
oare să rămînă asta şi pe mai departe o taină? 


Roberts Dzenis mai stătea şi acum în balcon. Spre 
răsărit cerul era împiînzit de nouri. Una cîte una se 
stingeau stelele aromite. Răcoarea nopţii îl răzbea tot 
mai mult. 

„Noaptea e un sfetnic bun”, hotărî procurorul şi se 
duse la culcare. 

Ivars Robeznieks îşi strecură capul prin ghişeul 
registraturii. 

— Daţi-mi, vă rog, un bon la doctoriţa Strautkalne. 

— Fişă aveţi? întrebă fata fără să-şi ridice privirea. 

— Poftiti. 

Robežnieks îi întinse cartea sa de vizită. 

— De ce faceţi glume de prost gust, cetăţene? V-am 
întrebat dacă aveţi fişă medicală. Aţi mai fost la noi sau 
veniţi pentru întîia oară? 

Avocatul ridică din umeri. 

— Spre regretul meu, nu am mai fost. Dacă aş fi ştiut 
că sînt aici fete atît de simpatice, poate că... 

— Buletinul! ceru scurt fata. 

— Imi pare foarte rău, dar nu l-am luat cu mine. Pot 
să vă ofer doar legitimaţia de serviciu. 

Fata însă era de neînduplecat. 

— Eu am nevoie de buletin. Dumneavoastră poate că 
aici nu faceţi parte din raionul nostru. 

— Ba da, draga mea, rosti avocatul, ticluind ceva în 
minte. Strada Bikernieku, 16. Ţine doar de raionul 
dumneavoastră. 

— Habar nu am. Fără buletin nu am dreptul să vă fac 
fişă. 


— Am febră mare. Mă ia cînd cu frig, cînd cu căldură. 
Am nevoie urgent de ajutor medical. Nu mă credeţi? 
Daţi-mi termometrul. 

Registratoarea se înmulie. 

— Fie, am să fac o excepţie, ca pentru un grav 
bolnav. Dar pe viitor să aveţi neapărat buletinul la 
dumneavoastră. Poftiţi bonul. Aveţi numărul 
şaptesprezece. 

Pe coridor, în faţa cabinetului medical, se aflau o 
mulţime de pacienţi. Robeznieks se duse pe palier să 
fumeze. Cînd se întoarse, constată că-i trecuse rîndul. 
La medic intrase deja numărul douăzeci şi chiar 
douăzeci şi cinci. Avocatul aşteptă cu răbdare. Timpul 
se tîra anevoie, ca o broască ţestoasă bolnavă. 

În sfirşit, din cabinet ieşi ultimul pacient. În pragul 
uşii se ivi sora medicală. 

— Mai e cineva pentru consultaţii? 

Robeznieks îi întinse bonul. 

— Am întîrziat puţin şi de aceea am aşteptat să intru 
la urmă. 

— Poftiţi, vă rog. 

In halat alb, Maiga Strautkalne i se păru lui 
Robeznieks şi mai fermecătoare decit la proces. Şedea 
la masă. Halatul era uşor despicat la poale, iar fusta 
sumeasă mai sus de genunchi. 

Surprinzînd privirea oarecum insolentă a pacientului, 
doctoriţa îşi petrecu una peste alta poalele halatului. 

— Luaţi loc. Ce vă doare? 

— Inima, oftă avocatul. 

— Simţiţi ca o gheară sau înţepături? 

— Jumate aşa, jumate aşa. j 

Doctoriţa se uită cu suspiciune la pacient. li măsură 
pulsul, tensiunea, îi ascultă inima, plămînii. 

— Arsuri aveţi? 

— Da, foarte puternice. 


— Şi amețeli? 

— Da, şi amețeli. 

— Şi dureri în şale? 

— Aproape zilnic. 

Maiga Strautkalne abia-şi reţinea risul. 

— E albastru, conchise ea. Va trebui să vă internăm 
de urgenţă în spital. Este necesar un examen clinic. 
Hemogramă, radioscopie gastro-intestinală, chimism 
gastric şi tubaj... 

Pe Robeznieks îl trecură fiorii. 

— Doctore, dar pe mine mă doare numai inima. Se 
mai folosesc oare azi în cardiologie metodele torturilor 
medievale? 

— Scuzaţi-mă, dar eu sînt mai în măsură să ştiu ce 
trebuie făcut, spuse doctoriţa sec. 

— Totuşi, nu s-ar putea face toate astea ambulatoriu, 
sub supravegherea dumneavoastră? Aş fi vrut... 

— Ìn nici un caz, replică doctoriţa pe acelaşi ton 
neînduplecat. Numai în spital, în condiţiile staţionarului. 
Voi telefona chiar acum, pentru a vi se pregăti un loc. 

Maiga Strautkalne ridică receptorul. 

— O clipă, vă rog! îi reţinu mîna Robeznieks. Am 
impresia că mă simt mai bine. 

Ochii Maigăi Strautkalne scăpărară cu şiretenie. 

— la te uită! Şi cînd te gindeşti că mai sînt destui 
bolnavi care nu cred în psihoterapie. 

— V-am Spus doar că vreau să mă tratez numai la 
dumneavoastră. 

— Aţi ajuns la această hotărîre încă atunci, în sala 
tribunalului? 

Robeznieks izbucni în rîs. 

— Aşadar, m-aţi recunoscut? 

— De cum aţi apărut în prag. Amo bună memorie 
vizuală. lar o clipă mai tirziu m-am convins de 
sănătatea dumneavoastră excepţională. 


— Rezultă că mi-aţi jucat o festă? 

— Da de unde! Acum pot spune că sîntem pur şi 
simplu chit. 

Robeznieks era în extaz. 

— Sînteţi uluitoare. 

— Şi dumneavoastră aţi venit doar pentru a-mi 
comunica acest lucru? 

Avocatul se ridică. 

— lată o întrebare de fond. Totuşi cabinetul unui 
medic nu e un loc potrivit pentru convorbiri particulare. 
După cîte constat, aţi terminat consultaţiile. La intrare 
aşteaptă maşina mea. Permiteţi-mi... 

— Prefer să merg pe jos de la slujbă. Plimbarea în aer 
liber e un protector de nădejde împotriva microbilor şi a 
infecțiilor. 

— V-aş ţine cu plăcere companie, dacă n-aţi avea 
nimic împotrivă. Mă îndoiesc însă că plimbarea pe 
străzile prăfuite răspunde exigenţelor higienei. Eu aş 
avea o altă propunere: să mergem pe ţărmul mării. Aţi 
avut vreodată prilejul să vă plimbaţi pe plajă în luna 
mai? 

Maiga Strautkalne îşi dezbrăcă halatul. 

— E o propunere ispititoare. Numai că... 

Se uită la ceas. Apoi, pe neaşteptate, se hotărî. 

— Bine! Dar cu o condiţie: la ora şapte să fiu acasă. 

Robeznieks se înclină. 

— Dorinţa dumneavoastră va fi îndeplinită. Sau cum 
se obişnuia odinioară să se spună: voinţa 
dumneavoastră e lege pentru mine. 

Şoseaua ce duce de-a lungul țărmului, înţesată de 
regulă în timpul verii de maşini, era acum pustie şi 
ademenitoare.  Robeznieks apăsă cu curaj pe 
accelerator. Săgeata vitezometrului lunecă în sus. 
Maiga cobori geamul din dreapta. 


— Îmi place viteza. Soţul meu nu depăşeşte şaizeci la 
oră. 

— E un om consecvent. Scuzaţi-mi întrebarea, e 
gelos? se interesă avocatul. Poate că mă aşteaptă un 
duel... 

— Copilării! Soţul meu nu-i chiar atît de obtuz, şi- 
apoi, n-are nici un motiv să fie gelos. 

Lăsară în urmă podul peste Lielupe. Drumul 
străbătea acum o pădure de pini. Curînd, dincolo de 
perdeaua arborilor, prinseră a se zări vilele. 

In preajma sălii de concert din Dzintari, Robeznieks 
opri şi-i ajută însoţitoarei sale să coboare din maşină. 

Spre plajă ducea o alee asfaltată. O pală de vint 
aduse spre ei salutul aburos al mării, foşni prin frunzişul 
arbuştilor şi amuţi în desişul de pini. Frîngîndu-se în 
valurile albastre, razele soarelui risipeau în jur scîntei 
orbitoare, încît erai nevoit să stai mereu cu pleoapele 
apropiate sau să-ţi pui pavăză la ochi palma. 

In jur nu era ţipenie de om, dacă nu luai în seamă 
perechea aceea de îndrăgostiţi de colo, din depărtare. 
Tînărul o înfăşurase pe fată în fulgarinul său, ca s-o 
ferească de vînt, şi o îmbrăţişa cu foc. 

Marea vuia şi chema. Valurile albastre cu răsfrîngeri 
verzui, smălţate cu spumă albă ca laptele, veneau în 
goană spre nisipuri, dar, răzgindindu-se, se retrăgeau 
agale în larg. Cu ţipete sfidătoare, pescăruşii zburau jos 
de tot deasupra apei, ca să se piardă mai apoi printre 
coamele albe ale talazurilor. 

— Ce plăcut e aici cînd e pustiu spuse Maiga. Îţi vine 
greu să-ţi şi imaginezi că peste o lună va fi aici puhoi de 
lume, ca la piaţă. Nu-mi place litoralul atunci. 

—  Sînteţi o solitară, rise Robeznieks. Fugiţi de 
oameni. 

— Nicidecum. Eu iubesc oamenii. Uneori însă mă 
obosesc şi-atunci îmi doresc să fiu singură. 


Scoici mărunte, albe scrîşneau sub tălpile lor. 

— Hai să fim sinceri unul cu altul, rosti după o pauză 
Maiga, într-un chip deosebit de surprinzător. Spuneţi-mi 
ce vînt v-a adus astăzi la policlinică? Şi de ce anume m- 
aţi adus pe mine aici? 

— Vă  îndoiţi cumva de puterea farmecului 
dumneavoastră? De cum v-am văzut în sala 
tribunalului... 

Maiga îl întrerupse brusc: 

— Lăsaţi. Nu pot să sufăr trivialitatea. Eu nu mai sînt 
o copilă, iar dumneavoastră sînteţi un om destul de 
practic ca să vă pierdeţi vremea în zadar. 

Robeznieks tăcu. Cumpăni ceva în minte, apoi spuse: 

— Aveam nevoie să mă întîlnesc cu dumneavoastră. 

— În calitate de avocat în procesul asasinării Alidei 
Lorence? 

Robeznieks ocoli răspunsul direct. 

—  Spuneţi-mi, n-aţi visat niciodată să deveniți 
actriţă? o luă el pe departe. 

— Am visat, fireşte, aşa cum visează orice fetişcană. 
Ba chiar am şi jucat teatru pe cînd eram elevă, la cercul 
artistic de amatori. Şi se pare că jucam destul de bine. 

— Dar ce-aţi zice dacă eu v-aş propune acum un rol? 

— Interesant! Ce fel de rol? 

— Unul extrem de misterios... 

Vîntul se înteţea de la o clipă la alta. Deasupra mării 
pluteau nori zdrenţăroşi, pudraţi cu spuză şi rumeneală. 

Priviţi de la distanţă, doctoriţa şi avocatul păreau a fi 
o pereche de îndrăgostiţi, cărora nu le păsa de nici o 
furtună. 

Pescăruşi curioşi se roteau deasupra lor, vrînd parcă 
să tragă cu urechea, să afle despre ce tot tăifăsuiesc cu 
atita însufleţire aceşti doi oameni. 

Deodată avocatul se uită la ceas. 


— S-a făcut şase şi jumătate. E timpul să plecăm. V- 
am făgăduit să vă duc acasă la ora stabilită. 

Şi curînd „Moskvici”-ul cel vişiniu făcu din nou o 
demonstraţie de ce este în stare motorul său. 

Trenul electric opri la Saulkrasti. 

Era o superbă dimineaţă duminicală. Sute de 
pasageri se  revărsau din vagoanele  arhipline, 
contopindu-se într-un năvalnic şuvoi omenesc ce 
înainta în direcţia plajei. Doar vreo douăzeci de oameni 
se desprinseseră de mulţimea compactă şi o luaseră în 
direcţia opusă, spre pădurea care începea chiar de 
cealaltă parte a liniei ferate. 

Drumeagul şerpuia prin pădurea de pini, dădea un 
ocol lacului şi o zbughea apoi în pantă dulce spre colină. 

Dzenis mergea pe malul rîpei, pe lîngă şirul de 
grădini cu pomi proaspăt sădiţi şi cu vile în construcţie. 
Omuleţi destoinici se vedeau trebăluind de zor pe 
loturile personale. Un zdrahon cu obrajii rumeni, într-un. 
maiou mătăsos, mînuia cazmaua cu repeziciune, ca-ntr- 
un film de desene animate. Săpa cu o viteză atît de 
caraghioasă, încit ai fi zis că-i e teamă să nu-i smulgă 
careva cazmaua din mînă. Nisipul uscat se scurgea de 
pe marginea gropii, ca-ntr-o clepsidră. 

Puțin mai departe, un individ lung cît o prăjină, cu 
ochelari şi barbişon, întins pe burtă pe acoperişul unei 
magazii improvizate, bătea în cuie învelişul de carton 
gudronat. Ţinea ciocanul chiar sub nasul lui şi izbea cu 
el de zor, apoi, după o serie de lovituri, contenea, pipăia 
cu degetul floarea cuiului bătut şi, pare-se, bolborosea 
ceva în legea lui. 


Din partea opusă venea spre Dzenis o femeie zveltă 
şi potrivită de statură, cu o coafură modernă; femeia se 
opintea din răsputeri să împingă o tărăboanţă încărcată 
cu turbă — îngrăşămiînt pentru grădină. „Cu sudoarea 
frunţii mele...” îşi aminti Dzenis. 

Drept în mijlocul lotului, lîngă nişte construcţii 
povirnite, improvizate cum a dat Dumnezeu, se înălța 
trufaşă o vilă proaspăt terminată, cu acoperişul în 
pantă. De vila aceasta se apropiase un camion. O 
brigadă de lucrători descărcau nişte scînduri lămbuite 
pentru pardoseală şi le aşezau frumos în stivă. Un om 
energic alerga de colo-colo fără astimpăr şi dădea 
ordine. 

— Haida-hai, băieţi, daţi-i zor! Că ne mai aşteaptă un 
ciubuc şi-n altă parte. 

Dzenis veni mai aproape de el. 

— Nu mi-aţi putea spune unde locuieşte Ozollapa? 
întrebă el. 

— Nu ştiu, nu ştiu, se descotorosi cel întrebat. 

Din fericire, se apropie de el stăpînul casei vecine, un 
bărbat mugşchiulos, cu nişte miini mari. Acesta-i dădu cu 
amabilitate lămuririle necesare. 

— În cooperativa noastră sînt doi cu asemenea 
nume. Unul îşi face casa acolo, observati chiţimia acrea 
galbenă? lar celălalt, ceva mai departe, chiar la 
marginea pădurii. 

In cele din urmă, Dzenis îl găsi pe omul de care avea 
nevoie. Lîngă o şandrama micuță, înjghebată din 
lătunoaie, un bărbat spătos potrivea la cazma o coadă 
nouă. Părul roşcat îl avea tuns scurt. Dunga impecabilă 
a pantalonilor săi gri de lucru şi miînecile cămăşii 
suflecate cu grijă vorbeau de la sine că omul acesta nu 
uită în nici o împrejurare de aspectul său exterior. 

Inălţînd pe neaşteptate privirea, îl observă pe Dzenis. 


— Roberts! se-ntoarse el spre şandrama. Gaida, ia 
vino să vezi cine a venit la noi! 

In prag îşi făcu apariţia o femeie corpolentă, şatenă. 

— Tii, Roberts Dzenis în carne şi oase! exclamă 
gazda pe un ton prevenitor. 

Gospodarul o porni în întîmpinarea oaspetelui. 

— Meriţi toate laudele că ai venit să-mi vezi wigwam- 
ul. Dar unde-i Zigrida? 

— A plecat ieri cu avionul la Liepāja. S-a dus în 
căutarea unui renumit pescar. Vrea să scrie un reportaj 
despre el. 

— Te-a împins aghiuţă să te-nsori cu o ziaristă, glumi 
Ozollapa, dar în glasul lui se simţi şi o notă de 
seriozitate. Nestatornică mai e şi lumea asta a lor. 
Veşnic caută ceva, zboară încotrova, cutreieră pe unde 
vrei şi pe unde nu vrei, şi-s într-un zor continuu. Tii 
minte ce ţi-am spus eu atunci? 

— Aşa-i, mi-ai spus. Şi cu toate astea, află că nu-mi 
pare rău nici azi de pasul pe care l-am făcut. 

— Asta să i-o spui lui mutu! Cred că mai freci din cînd 
în cînd şi podelele cu minutele tale, mai faci şi păpică la 
copii... 

— Se-ntîimplă de toate. Oricum, copiii sînt deopotrivă 
ai mei, cum sînt şi ai Zigridei. 

— M-da, frăţioare, văd că ai făcut progrese, nu 
glumă! 

De cei doi se apropie Gaida. 

— lar v-aţi luat la harţă? Mai bine v-aţi duce să vă 
odihniţi, să jucaţi o partidă de şah pînă pregătesc eu 
masa de prînz. 

Negura uşoară ce împinzise de cu dimineaţă crîngul 
cerului prinsese a se destrăma. Ajuns în pragul amiezii, 
soarele arunca de după nouri priviri alintătoare. 

Laimonis îşi luă oaspetele de braţ. 

— Hai cu mine să-ţi arăt toate splendorile de pe aici. 

Acolo, în bungetul de la poalele pădurii, se pierdea 
hîrşiitul  ferăstraielor,  bocănitul topoarelor şi al 
ciocanelor. Picioarele călcau moale pe muşchiul argintiu 
şi acest lucru îţi deştepta un sentiment de tihnă şi de 
împăcare. Brazii falnici hălăduiau aici în armonie 
deplină cu arţarii rămuroşi, cu pinii şi sălciile albe. Pur şi 
simplu nici nu-ţi venea a crede: la numai cîteva sute de 
metri de aşezările omeneşti să afli o atît de adincă 
linişte... De fapt, nu era chiar aşa. lată, colo, undeva 
printre ramuri ţipă cu glas strident o gaiţă. Altă pasăre, 
cocoţată sus, pe o creangă de pin, se năpusti ca 
fulgerul asupra unui pui de vrabie zburătăcit cine ştie 
cum din cuibul lui. 

— E şi aici la fel ca-n lumea oamenilor, observă 
filozofic Roberts. 

— La ce anume te referi? întrebă Ozollapa. 

— Păi la recentul proces penal, în care eu am 
reprezentat acuzarea. 

— In cazul Zentei Saukuma? 

— Da-da. Nişte bătrîni cu capsa pusă au tăbărit 
asupra unei copile, i-au ars şapte ani şi consideră că au 
săvirşit o faptă bună! 

— Tu, va să zică, nu eşti de acord cu sentinţa... 

— Nu face pe niznaiul, Laimonis. Doar cunoşti 
punctul meu de vedere. 

Laimonis Ozollapa era un om care zimbea rareori şi 
cu toate astea pe chipul său se citea o vădită blindeţe. 
Cutele de pe lîngă ochi dădeau feţei sale o expresie de 
îndestulare tihnită. 


Cu mulţi ani în urmă, Roberts Dzenis şi Laimonis 
Ozollapa terminaseră concomitent facultatea de drept. 
Roberts rămăsese la fel de încăpăţinat precum fusese 
odinioară,  apărîndu-şi în orice împrejurare, cu 
convingere şi pătimaş opinia. Laimonis devenise cu anii 
mai conciliant, mai înţelegător. Nu se putea spune 
despre el că acţiona împotriva glasului conştiinţei. 
Nicidecum. işi îndeplinea cu cinste obligațiile 
profesionale şi avea faima unui lucrător corect şi la 
locul lui. La timpul său asta l-a ajutat pe Ozollapa să 
devină procuror-şef. Dzenis lucra sub conducerea lui, 
dar această deosebire ierarhică nu afectă cu nimic 
relaţiile prieteneşti dintre ei. 

Cei doi străbătură o poiană, săriră peste o veche 
tranşee, amintind pînă şi-n ziua de azi de război, şi se 
adînciră tot mai mult în desişul pădurii. 

În sfîrşit, Ozollapa întrebă pe şleau: 

— Inclin să cred că tu n-ai venit la mine doar cu 
scopul de a mă îndupleca să atac hotărîrea 
judecătorească. 

— De fapt, tocmai despre asta am şi dorit să vorbesc 
cu tine. În fond, crima n-a fost încă dezvăluită pînă la 
capăt. Ca atare, n-avem dreptul să ne oprim la 
jumătatea drumului. 

Ozollapa înălţă din sprîncene. 

— După opinia mea, anchetatorul a făcut tot ce i-a 
stat în putere. 

— Uiţi cine a condus ancheta penală în acest caz. 
Lora Dolmane. Fiinţa asta a intrat la drept doar pentru 
simplul motiv că nu trebuia să dea examen la 
matematică şi fizică. Inţelesese că la altă facultate n-ar 
fi avut nici o şansă de succes cu aptitudinile pe care le 
avea. 

— Tu vrei ca toţi anchetatorii să fie de talia lui 
Seinins? 


— N-ar fi deloc rău dacă ar fi admişi la drept doar cei 
ce au aptitudini pentru această profesie. 

— Asta nu poate fi stabilit întotdeauna la momentul 
oportun. 

— Dar nici nu încearcă nimeni să facă acest lucru. La 
Institutul de artă dramatică, de pildă, sau la Academia 
de arte frumoase se organizează concursuri menite să 
dezvăluie aptitudinile individului, vocaţia sa. Activitatea 
juristului nu-i mai puţin creatoare, el trebuie să posede 
o deosebita capacitate de percepţie, să fie în stare a 
sesiza fenomene pe lîngă care alţii trec fără a le lua în 
seamă, să fie un bun psiholog. Da, trebuie să fie. De 
cunoştinţele şi intuiţia anchetatorului depinde adeseori 
însăşi soarta omului. 

— Nimeni nu se îndoieşte de asta. 

— Să-l luăm, bunăoară, pe Gunārs Dzelzitis sau pe 
Boriss Trubeks. De ce nu l-ai lăsat tu pe acesta din 
urmă să ducă pînă la capăt ancheta penală în cazul 
Zentei Saukuma? La noi, din păcate, se-ntîmplă adesea 
cam aşa: un anchetator începe ancheta, iar de 
continuat o continuă altul. Ca la urmă să se mire singuri 
cum de nu se leagă temei cu temei. 

— Dar nu puteam să încredinţez un caz de asasinat 
unui stagiar cu caş la gură! 

— Şi, mă rog, de ce nu, de vreme ce-i un lucrător 
dotat. Trebuie, evident, să fie supravegheat, ajutat, 
îndrumat... 

Ajunseră pe un dîmb năpădit de muşchi jilav şi se 
opriră locului.  Desişul codrului  împrejmuitor îi 
adăpostea de larma şi  deşertăciunea lumească, 
îndemnîndu-i să stea pe-ndelete de vorbă, de la suflet 
la suflet. Ozollapa se aşeză pe rădăcina unui pin 
prăvălit de furtună, iar Dzenis, alături, de el, pe o 
buturugă. 


— Hai să fim sinceri unul cu altul, Roberts. Spune-mi, 
ce anume vrei tu de la mine? 

Dzenis urmărea cu luare-aminte mulţimea de furnici 
care alergau într-un nesfîrşit şir indian pe cărăruia lor 
din preajma buturugii. 

— Tu eşti un jurist cu experienţă, Laimonis. Ai citit 
doar materialele aflate la dosarul Zentei Saukuma şi ai 
aprobat personal rechizitoriul. Se poate oare să nu fi 
observat că ancheta penală n-a dat răspuns la o 
întreagă serie de probleme? 

In acest moment Ozollapa începu să-şi iasă din fire. 

— Te rog încetează! Toate astea le-ai mai expus o 
dată la proces. In orice cauză judiciară pot fi depistate 
locuri nebuloase. Dar întrebarea e cît de esenţiale sînt 
ele. Personal consider că tribunalul a procedat corect. 
Nu-i cîtuşi de puţin necesară o reanchetare a cazului. 

— Şi dacă am să-ţi dovedesc contrariul? 

— N-ai decit, încearcă! 

— Aminteşte-ţi de procesul-verbal de constatare la 
faţa locului. Sokolovski şi Trubeks au descoperit că 
după şifonier se află o uşă ce comunică cu odaia 
vecinilor. Incheieturile uşii fuseseră astupate cu hirtie 
încleiată. Băieţii au dezlipit fişiile de hirtie şi le-au trimis 
la analiză chimică. Dar recunoaşterea deschisă a Zentei 
Saukuma a derutat-o pe Lora Dolmane, astfel încît ea 
nici n-a mai considerat necesar să ceară concluziile 
laboratorului de criminalistică. Concluziile acestea însă 
nu sînt deloc lipsite de interes. lată, priveşte. Roberts îi 
întinse lui Ozollapa o foaie de hirtie. Cercetînd urmele 
de clei de pe fişiile de hirtie, experţii au constatat că 
acestea au fost lipite aproximativ în acelaşi timp cu 
săvîrşirea omorului. 

— Treaba asta o putea face şi Alīda Lorence în 
persoană, observă judicios Ozollapa. Dacă luăm în 
consideraţie relaţiile ei cu vecinii... 


— Rica dintre bătrina şi vecini e poveste veche, 
aminti Dzenis. De ce ar fi lipit ea tocmai acum 
încheieturile uşii? Să fie o simplă coincidenţă? Personal, 
nu cred în asemenea coincidenţe. Şi-apoi, există o bază 
pentru altă supoziţie. Un ins necunoscut a pătruns din 
camera vecinilor, a ucis-o pe Alida Lorence şi a lipit 
ulterior încheieturile uşii pe dinăuntru, ca să înlăture 
orice bănuială referitoare la vecini. 

— lar el şi-a luat frumuşel tălpăşiţa pe scară în jos. 

— Nicidecum, că l-ar fi observat portarul. Or, portarul 
a declarat că în noaptea aceea a stat treaz pînă tîrziu şi 
că a auzit de sus ţipete. 

— Aha, se învioră Ozollapa, rezultă că asasinul tău s- 
a volatilizat prin coşul casei! 

Dzenis lăsă ironia să-i treacă pe lîngă urechi. 

— Criminalul putea cu acelaşi succes să se întoarcă 
prin coridor în camera vecină de unde intrase sau să 
dispară pe fereastră, continuă el. Pot să-ţi amintesc un 
fapt: în momentul în care a fost descoperit omorul, 
fereastra de la camera Alidei Lorence nu era zăvorită. 

— De acord, dar nu uita că Trubeks a cercetat şi pe 
afară, prin curte, fără a descoperi nimic suspect sub 
fereastră. 

— Asta n-are nici o însemnătate. Cercetarea la care 
te referi s-a efectuat la o săptămînă după comiterea 
crimei. lar afară, prin dreptul ferestrei, trec zilnic zeci 
de oameni. Aşa încît urma făptaşului putea foarte bine 
să dispară. 

— Toate astea sînt pure supoziţii. 

— Şi ce dacă? Trebuie cu atît mai mult verificată 
fiecare în parte. În fond, întreaga muncă a 
anchetatorului constă tocmai în eliminarea oricăror 
dubii. 

Ozollapa nici gînd n-avea să cedeze. 


— Acum, după ce-a trecut atît a vreme, va fi şi mai 
greu să descoperi ceva. 

— Şi cu toate astea trebuie făcute cercetări. Ascultă 
mai departe. De la parter, portarul aude în plină noapte 
ţipete. lar Genoveva Scepe afirmă că n-a auzit nimic, 
deşi locuieşte în camera alăturată. Dacă ea minte, 
înseamnă că poate fi inclusă pe lista celor suspecți. 

Procurorul-şef rodea iritat un fir de iarbă. Orice s-ar 
spune, argumentarea lui Dzenis era demnă de luat în 
seamă. 

— Pe tine te interesează mobilurile crimei, continuă 
Roberts Dzenis. Să admitem cazul că e vorba de un jaf 
pur şi simplu. Se ştie doar că au dispărut din şifonierul 
Alidei Lorence o seamă de lucruri, şi încă dintre cele 
mai valoroase. 

— Bătrîna putea să şi le fi dus singură de-acasă, la 
curăţătorie, bunăoară, replică Ozollapa. 

— Trubeks a verificat toate centrele de primire din 
Riga, a fost şi la muntele de pietate. N-a dat nicăieri 
peste lucrurile Alidei Lorence. Şi-apoi, comoda! Toate 
sertarele ei au fost răvăşite. 

— Au căutat caseta cu comori? 

— Degeaba rizi. Asemenea bătrînele pot avea şi 
puţintel aur şi felurite „bijuterii de familie”. lar vecinii n- 
ar fi exclus să fi mirosit treaba asta. 

— E adevărat tot ce spui, dar n-ar fi fost mai simplu 
pentru vecini să găsească un moment prielnic ziua, în 
lipsa Alidei Lorence, şi să-i curețe frumuşel odaia fără a 
lăsa vreo urmă? 

— Bătriîna nu ieşea din casă cu zilele. lar dacă mai şi 
pleca uneori, o făcea de regulă pentru un foarte scurt 
răstimp. 

— Dar şi noaptea era acasă! 


— Noaptea oamenii dorm. Hoţul plănuise, probabil, 
să facă toată trebuşoara în mare taină. Dar a dat greş. 
Alīda Lorence s-a trezit, a început să ţipe... 

Ozollapa zvîrli firul de iarbă maltratat între dinţi. 

— Din consideraţiile tale reiese că Zenta Saukuma n- 
are în general nici un amestec în această crimă. Atunci 
cum îţi explici faptul că a putut să descrie cu atita 
minuţiozitate şi mai ales atît de exact întregul tablou al 
fărădelegii? 

Dzenis se aştepta la o asemenea întrebare. 

— Eu presupun că jaful a fost comis cu ştirea fetei şi, 
posibil, chiar în prezenţa ei. Dar Zenta nu se aştepta ca 
lucrurile să ia o întorsătură atît de gravă. Cînd a dat 
însă cu ochii de sînge, a luat-o la fugă. In marea ei 
zăpăceală, a încuiat uşa. De aceea ucigaşul a fost 
nevoit să sară pe fereastră. 

— lar înainte de asta a hotărit să lipească pentru, 
orice eventualitate cu fişii de hirtie uşa ce dă spre 
camera vecinilor, nu-i aşa? 

— Da, aici într-adevăr nu se prea leagă lucrurile, 
consimţi Dzenis. Mai plauzibil e faptul că a şters-o pe 
fereastră în mod intenţionat. Da bineînţeles! Cu 
lucrurile furate se putea strecura incomparabil mai uşor 
prin grădina alăturată în ulicioară. 

— Hm... mormăi Laimonis Ozollapa. Dacă la faptă a 
participat şi Zenta Saukuma, ce rost mai avea să fie 
folosită uşa dindărătul şifonierului? Fata putea foarte 
bine să-i dea drumul înăuntru prietenului ei prin coridor. 

— Desigur. Dar pentru asta ar fi trebuit să se scoale 
din pat în toiul nopţii, ceea ce ar fi constituit o sursă de 
zgomot în plus. Mult mai convenabil ar fi fost să descuie 
din vreme uşa din spatele şifonierului. 

— Să admitem. Dar de ce oare n-a încercat Zenta 
însăşi să dea peste acele fabuloase bijuterii? Căci ei i-ar 
fi fost doar incomparabil mai la îndemină. 


— Cine a spus că n-a încercat? Numai că, precum se 
vede, n-avea experienţa necesară. 

— Atunci de ce nu-l dă în vileag pe ucigaş? De ce ia 
totul asupra ei? 

— Rămiîne o enigmă. Poate că îl iubeşte sau îi e frică 
de răzbunare. 

Ozollapa se ridică de pe rădăcina pinului. 

— Şi dacă, totuşi, a făcut-o ea, cu mînuţa ei... 

— Zenta Saukuma n-ar fi avut nici un interes să 
lipească uşa cu hirtie sau să deschidă fereastra. Şi-apoi, 
nu s-a descoperit la ea nici urmă din lucrurile victimei. 
lar la Norilsk Zenta n-a vîndut un capăt de aţă. Asta în 
mod sigur. 

— Dar la Riga? A 

— Nici acolo. Ea a plecat în dimineaţa următoare. În 
plus, Sokolovski a verificat pe cale operativă toate 
contrele de achiziţionare şi consignaţiile. Lucrurile 
acelea nu-s nicăieri. 

— Acum văd că te contrazici singur, observă 
Ozollapa. Saukuma zice că n-a luat ea lucrurile. Şi acest 
fapt îl confirmi tu însuţi acum. Pe scurt, fata nu minte. 
Atunci de ce nu i-am da crezare? 

— Totuşi lucrurile au dispărut. Cineva le-a luat. Nu, 
Laimonis, este posibil ca Zenta Saukuma să fie 
complice la crimă, dar în nici un caz nu-i ea principalul 
făptaş. 

— Eşti convins? 

— Absolut. Iniţial, nu dădusem nici eu însumi atenţie 
unui element. Mi-a venit însă în ajutor avocatul 
Robeznieks. la şi mai citeşte o dată concluziile 
expertizei medico-legale. Craniul este zdrobit în partea 
dreaptă, la tîmplă. 

— Poate că Zenta Saukuma e stîngace? 

— Tocmai aici e-aici, că nu-i stîngace. 


— Şi dacă lovitura i-a fost totuşi dată cu mîna 
dreaptă? Să zicem că Zenta a croit-o dintr-o parte. 

O veveriţă mititică, cu blăniţa pufoasă, porni fuga- 
fuga în jos pe trunchiul unui pin, hîrşiind cu ghearele 
scoarţa, apoi o luă la sănătoasa, dispărind în desişul 
pădurii. Dzenis o urmări cu privirea. Deodată, zări după 
un tufiş urmele proaspete ale unui foc. Pe locul acela 
erau aşezate faţă-n faţă două cărămizi. După toate 
aparențele, poposise acolo o ceată de excursionişti, 
care pregătiseră şaşlík. 

— Hai că facem un mic experiment, păşi Dzenis spre 
locul cu cărămizile. Alida Lorence a fost ucisă chiar cu o 
cărămidă de-asta. la apuc-o în mînă şi fă cîteva 
încercări de a lovi cu ea acătărea. 

Desfăcîndu-şi degetele, procurorul-şef ridică de jos 
cărămida, execută o fentă, două, trei... După a cincea 
încercare, mai-mai să-i scape din mînă cărămida, aşa că 
îşi cobori braţul, lăsîndu-se păgubaş. 

— Ducă-se dracului, că doar nu-s Jabotinski. 

— Dar Zenta Saukuma ţi-nchipui cumva că-i Aloiz 
Tumin$? Au fost aplicate opt-zece lovituri cu un obiect 
greu şi bont, se spune în concluziile expertizei. lar fata 
are mîna firavă şi mică. Puțin probabil să fi fost ea în 
stare să lovească de-atitea ori şi atît de tare cu ditamai 
cărămida fie şi cu mîna dreaptă, darmite cu stînga. 

— Stai! Dar stropii de sînge de pe perete? Ei 
demonstrează că victima a fost lovită în timp ce se afla 
culcată în pat, nu? 

— Zenta Saukuma neagă categoric acest lucru. lată, 
aşadar, încă o contradicţie în declaraţiile sale. 

Ozollapa zvirli cărămida în tufiş. 

— După tine criminalul e un bărbat? 

— In acest sens stă mărturie şi mucul de ţigară cu 
amprenta dinţilor specific bărbăteşti. Mucul a fost 
descoperit la faţa locului. Dacă ar fi să dăm crezare 


martorilor, Alida Lorence nu era vizitata de bărbaţi, cel 
puţin în ultima vreme. Şi, în sfîrşit, telefoanele acelea. 

— Care telefoane? 

— Familia Strautkalns a primit în cîteva rînduri 
telefoane anonime prin care doctoriţa era avertizată că 
o va păţi dacă se va amesteca în desfăşurarea anchetei 
penale. 

— Telefona un bărbat? 

— Nu, o femeie. Dar asta nu denotă nimic. Zenta 
Saukuma era în timpul ăsta la Norilsk. 

— Rezultă că aici e implicată o gaşcă întreagă. 

— Posibil. 

— Cu cît avansăm, cu atit mai tare se încurcă iţele. 
Ozollapa făcu cîţiva paşi mai încolo, apoi se întoarse. 
Uite ce-i, eu te-am ascultat cu atenţie, acum ascultă-mă 
tu pe mine. Ancheta penală referitoare la cazul în speţă 
are, fireşte, destule cusururi. Cu toate astea, Zenta 
Saukuma a fost şi rămîne complice la crimă. Ai vreo 
obiecţie în această privinţă? 

— Nu. 

— Zenta Saukuma a fost condamnată la şapte ani 
închisoare. Dacă s-ar putea demonstra în clipa de faţă 
justeţea uneia din versiunile tale şi ar fi prins vinovatul 
principal, atunci infracţiunea ar putea fi calificată drept 
omor cu scopul de a jefui. In calitate de complice, Zenta 
Saukuma ar primi ca pedeapsă tot şapte ani, dacă nu şi 
mai mult. Şi-atunci mă-ntreb: ce anume vrei tu? 

— Vreau să fie respectat unul din principiile legalităţii 
socialiste —  inevitabilitatea pedepsei pentru orice 
infracţiune. Ucigaşul se află în libertate şi el trebuie 
prins. Eu doar n-am cerut disculparea Zentei Saukuma, 
ci am pretins să se efectueze o cercetare suplimentară 
a cazului. 

— Uşor de zis — cercetare suplimentară. In munca 
noastră asta poate fi considerat rebut. Ştii că nu fac 


parte dintre cei ce se tem de răspundere. Dar de vreme 
ce s-a ajuns la tribunal... 

— In acest caz noi sîntem datori să apărăm onoarea 
uniformei? 

— Trebuie să ne apărăm punctul nostru de vedere, 
dar n-are nici un sens să ne plesnim cu varga, aidoma 
acelei văduve de subofițer din Gogol. 

— Aşadar, ce-i mai important pentru tine — 
dreptatea sau dosarul cauzei? După opinia mea e mai 
bine să recunoşti greşeala din prima clipă, decit s-o 
agravezi. 

— Dar te-ai gîndit la ce poate duce asta? Bine, noi o 
să facem recurs împotriva sentinţei judecătoreşti, 
ancheta va fi reluată de la capăt. Unde avem garanţia 
faptului că vom izbuti să-l descoperim pe adevăratul 
vinovat? Acum, după ce-a trecut atita vreme? E 
problematic! Dar s-ar putea întîmpla ceva mai rău. Pe 
neaşteptate, Zenta Saukuma să se dezică în cursul 
reanchetării de toate declaraţiile anterioare şi să 
înceapă a nega totul. Unde-am ajunge atunci? întreaga 
noastră acuzaţie, rodul unei îndelungi cercetări, s-ar 
duce de rîpă. Temeiuri în ceea ce priveşte culpabilitatea 
Zentei Saukuma ar rămîne prea puţine, iar noi am fi 
nevoiţi s-o punem în libertate şi să-i mai prezentăm şi 
scuzele noastre, în ciuda faptului că sîntem convinşi de 
complicitatea ei la crimă. Ce cîntec ţi-ar mai îngîna 
atunci conştiinţa ta înţeleaptă şi ireproşabilă? Unde s-ar 
situa dreptatea? N-ar fi mai cuminte să lăsăm totul aşa 
cum e? Aşa, cel puţin unul dintre criminali şi-a primit 
pedeapsa. 

Chipul lui Dzenis rămase imobil, nici un muşchi nu i 
se clinti. 

— Ceea ce spui tu nu-i nimic altceva decit un 
compromis neprincipial, spuse el încet. 

Ozollapa îşi duse mîinile la spate şi-şi plecă fruntea. 


— Va să zică, aşa: ieri am încuviinţat arestarea 
Zentei Saukuma, am aprobat rechizitoriul, am înaintat 
dosarul la tribunal, iar azi, cînd inculpata şi-a primit 
pedeapsa, să vin tot eu şi să cer anularea sentinţei şi 
efectuarea unor cercetări suplimentare pe marginea 
cazului. Şi în asta tu vezi principialitate! 

— Intocmai. Va fi o atitudine principială, curajoasă şi 
dreaptă! A 

Ozollapa tăcea. Inţelegea şi el că un procuror trebuie 
să aibă convingerea intimă, de nezdruncinat, a faptului 
că hotărîrea pe care a luat-o este singura hotărîre justă. 
In cazul Zentei Saukuma, Dzenis îi zdruncinase această 
intimă convingere. 

Da, fireşte, în orice cauză penală este necesar să se 
stabilească precis latura obiectivă a infracţiunii, detaliile 
ei. Dar asta reprezintă doar o parte din munca 
anchetatorului. Nu mai puţin important este să se afle 
ce anume l-a determinat pe individ să comită 
fărădelegea respectivă. Misiunea anchetatorului este şi 
de a analiza comportarea acuzatului, mobilurile faptelor 
săvirşite, de a încerca să le găsească explicaţiile 
cuvenite, cel puţin din punctul de vedere al acuzatului 
însuşi. Da, o asemenea analiză în cazul Zentei Saukuma 
nu s-a făcut. 

Vîntul conteni, arborii stăteau neclintiţi, temîndu-se 
parcă să nu tulbure cugetarea adîncă a procurorului- 
şef. 

—  Ecuaţie cu mai multe necunoscute, glăsui, în 
sfîrşit, Ozollapa. Apoi se întoarse spre Dzenis. Bine, să 
mergem. Masa probabil că e gata. lar după aceea ne 
vom duce pe țărm, să contemplăm puţin marea. 


CAPITOLUL III 

În comparaţie cu centrul oraşului, zgomotos şi înțesat 
de lume, îngusta stradă Vairoga i se păru lui Dzenis cu 
desăvirşire pustie şi cufundată-n tăcere. Şi, cu toate că 
era, cum s-ar zice, chiar în toiul zilei, arareori i se 
nimerea în cale pe strada asta vreun trecător. Uruind şi 
scîrţiind jalnic din toate încheieturile, înainta ca o rață 
pe caldarîmul stricat un camion solitar. 

— Aşa capitală mai zic şi eu, îi făcu blind din ochi 
Dzenis lui Trubeks. Nu ne-am depărtat nici la o sută de 
metri de strada principală, că ne-am şi pomenit în plin 
peisaj rural. 

De-a lungul trotuarului se întindeau garduri de 
ostreţe, vopsite în cele mai surprinzătoare culori. 
Dincolo de ostreţe se înfăţişau privirii grădini frumos 
îngrijite. Pîlcuri de salcîmi şi tufe de măcieşi adăposteau 
de ochii trecătorilor casele cu sau fără etaj, învăluite 
toate în viţă sălbatică. 

Dzenis rupse o crenguţă de iasomie ce se apleca de 
după gard în stradă. 

— Parcă-s vrăjit! De cînd mă ştiu nu pot trece 
nepăsător pe lîngă o tufă de iasomie în floare, rosti el. 

Curînd Trubeks îi arătă procurorului o casă de lemn 
cu etaj, părăginită, semănind cu o rudă săracă 
înconjurată de confrații ei în haine de sărbătoare. 

Casa se înălța în mijlocul unui teren viran, pe care 
numai în mod convenţional puteai să-l numeşti grădină. 
Cîţiva copaci închirciţi se zgribuleau ca nişte sărmani pe 
la colţuri, ruşinîndu-se parcă de starea lor jalnică. 


Trubeks deschise portiţa şi-l invită pe Dzenis să intre 
primul. 

Din casă ieşi o femeie între două virste, cu o găleată 
în mînă. Fără a mai cobori treptele, zvîrli lăturile chiar în 
faţa uşii. Femeia stătea cu spatele la portiţă, dar 
procurorul şi anchetatorul o recunoscură pe dată. 

— Ziua bună! 

Speriată, femeia se-ntoarse cu faţa în partea de unde 
venise glasul. De surprindere, scăpă găleata din miini. 

— Tovarăşu' cetăţean procuror! 

— El în persoană, confirmă Dzenis. Şi anchetatorul. 
Trubeks, colegul meu. Am impresia că aţi avut ocazia să 
faceţi cunoştinţă şi cu dînsul. Vă mai amintiţi, el a fost 
aici în ziua cînd vecina dumneavoastră a fost găsită 
ucisă în casă. 

Nemaiştiind, din pricina buimăcelii, ce să facă cu 
mîinile, Genoveva Scepe ba şi le ştergea de fustă, ba şi 
le vîra sub şorţ. 

— Păi eu... nu ştiu nimic mai mult... Nu pot să spun... 
zău... 

Dzenis încercă s-o liniştească. 

— Nu e cazul să vă tulburaţi, noi am venit doar aşa, 
în treacăt, să mai schimbăm o vorbă, să vedem cum o 
mai duceţi cu viaţa acum. 

— Rău, tovarăşu' cetăţean procuror, începu să turuie 
Genoveva, biruindu-şi emoția. Am doi copilaşi pe care 
trebuie să-i hrănesc, să-i îmbrac. Că bărbăţelul meu, fir- 
ar el să fie, ne trimite puţine parale. 

— Cum adică — vă trimite? se miră Dzenis. Păi nu 
mai locuieşte cu dumneavoastră? 

— S-a angajat cu contract în Nordul îndepărtat. S-a 
dus după leafă mai grasă, da, cum văd, o bea pe toată. 
Nouă ne trimite ce-i scapă printre degete. De copii nici 
nu se sinchiseşte, parcă n-ar fi ai lui. 

Vestea aceasta stîrni interesul lui Dzenis. 


— Şi a plecat demult? j 

— Sfinte Dumnezeule! Incă din toamnă. Taman 
înainte de sărbători. 

— S-o fi săturat pesemne de veşnicele scandaluri cu 
vecinii. De-aceea o fi plecat. 

— Da de unde, ce vorbă-i asta! plesni din palme 
femeia. Cînd Kazimirs a plecat, bătrîna nici nu mai era 
în viaţă. Asta a fost taman la o săptămînă după ce 
doctoriţa a găsit-o moartă. 

— Şi în ce loc anume s-a dus? îndrumă Dzenis 
discuţia pe făgaşul cuvenit. 

Genoveva încercă să-şi amintească. 

— Tfu, ducă-se pe pustii, iar am uitat cum îi zice. 
Nurinsk ori poate Murilsk. 

— Nu cumva Murmansk? dădu să-i vină în ajutor 
Trubeks. 

— Nu, nu, altfel. 

— Poate Norilsk? 

— Aha, aha, chiar ăsta-i! 

Dzenis şi Trubeks schimbară o privire între ei. 

— Dar de ce stăm în prag? spuse procurorul. Oare 
gazda nu ne invită în casă? 

Femeia se fistici. 

— De ce nu, poftiţi, numai vă rog să iertaţi deranjul. 
Urcînd sus în casă, constatară că familia Scepis ocupa 
acum ambele camere. 

— Bătrîna Lorence figura singură pe repartiție, se 
lansă în explicaţii Genoveva. După moartea ei odaia a 
rămas goală. Am umblat pînă n-am mai putut, m-am tot 
rugat de ei pînă mi-au dat-o. 

— De ce să nu v-o fi dat? Doar aveţi doi copii. Dzenis 
deschise şi închise de cîteva ori uşa ce unea cele două 
camere. 

— Acum n-o mai încuiaţi. Dar înainte o blindaţi cu 
hîrtie încleiată. 


— Eu n-am făcut aşa ceva. Asta o făcea ea, numai 
ea. Procurorul făcu cîţiva paşi prin cameră, se opri în 
dreptul ferestrei şi aşa, ca într-o doară, o deschise. 

— Frumoasă grădiniţă au vecinii dumneavoastră! 
Într-adevăr, fereastra nu era prea sus de la pămînt. 

Orice bărbat putea uşor să sară în curte. 

Dzenis cercetă pervazul, apoi se aplecă în afară şi se 
uită cu atenţie la zidul de sub fereastră. Deodată se 
întoarse spre gospodină. 

— Soţul dumneavoastră-i şofer, dacă nu mă-nşel. 

— Şofer, bunînţeles, că altceva ce să fie, încuviinţă 
Genoveva. 

— Unde lucra înainte de a pleca în Nord? 

— La întreprinderea de transporturi, pe camion. 

— Şi pleca des în deplasare? Femeia dădu din mînă a 
lehamite. A 

— Pot să spun că nici nu-l vedeam pe-acasă. Inainte 
de a se angaja în Nord, aproape o lună încheiată a stat 
la Kuldiga. Cică transporta lemne la gară. 

— Asta cînd a fost, în octombrie? 

— Păi da, toată luna lui octombrie. 

— Şi în perioada asta n-a dat niciodată pe-acasă? 

Genoveva Scepe amuţi pentru o clipă, apoi începu să 
turuie 

— Nu, nu, n-a venit niciodată. Jur că n-a dat niciodată 
pe-acasă. 

Dzenis iscodise aici pare-se tot ce era posibil. Se uită 
la ceas. 

— Gata, Boriss. E timpul să mergem. La revedere, 
gospodine! 

In timp ce coborau scările, Dzenis îl trase de miînecă 
pe Trubeks. 

— la hai să trecem o clipă pe la portar. 

Portarul nu era acasă, dar la întrebările lui Dzenis 
răspunse cu plăcere nevasta acestuia. 


— Da, ăsta-i adevărul curat, Kazimirs Stepis n-a dat 
pe-acasă deloc în luna octombrie. 

— Chiar niciodată? 

— Pe el personal nu l-am văzut, ce-i drept e drept. 
Dar o dată... Păi cum să nu, asta a fost chiar în noaptea 
aceea cînd a fost ucisă Alida Lorence. Am şi spus asta 
anchetatorului, cum că în seara aceea aveam musafiri. 
Am stat de vorbă pînă noaptea tîrziu şi la un moment 
dat am auzit un țipăt. lar cînd i-am condus pe musafiri, 
am băgat de seamă că maşina lui Kazimirs era trasă în 
ulicioară. li cunosc maşina. Dimineaţa, de cu zori, am 
ieşit să mătur un pic strada, dar el plecase. 

— La anchetă n-aţi spus nimic de treaba asta, 
observă Trubeks. 

— Da nimeni nu m-a întrebat de maşină. 

Cînd Trubeks şi Dzenis ieşiră din curte în stradă, 
ultimul, aruncînd o privire la casa cu etaj, spuse: 

— Ceva-ceva începe să prindă contur, să iasă la 
lumina zilei. 

— Da-da, au apărut unele elemente noi, consimţi 
Trubeks. Şi orice s-ar spune, nu lipsite de importanţă. 

— lar o importanţă şi mai mare, fundamentală, au 
cele cîteva fire de lînă, agăţate de marginea ascuţită a 
tablei din afara pervazului, spuse Dzenis. Va trebui să 
chemi de urgenţă martori, să fie scoase firişoarele 
acelea, iar apoi să cercetezi de unde provin, nu cumva 
sînt din hainele Alidei Lorence! 

De cum deschise uşa cabinetului, Dzenis îşi dădu 
seama că Sokolovski nu-i în toate apele. Căpitanul 
şedea la biroul său în cămaşă, cu miînecile suflecate şi 


răsfoia încruntat comentariile la codul de procedură 
penală. 

— Cară-te de-aici la toţi dracii! ţipă el. N-am ochi să 
văd azi mutră de procuror! 

— Cine oare l-a jignit pe micuțul nostru? întrebă pe 
un ton plin de compasiune Dzenis. 

— Să mă jignească pe mine? se zborşi Sokolovski. 
Încă nu s-a născut ăl care-ar putea să mă jignească pe 
mine. 

— Şi-atunci de ce-ai căşunat pe subsemnatul? 

— Tu ştii bine, Roberts, cît de răbdător sînt eu la fire. 
Om liniştit, paşnic. Dar pînă şi pe mine m-a scos azi din 
răbdări Ozollapa al tău. la uite unde s-a găsit deşteptul! 

— Ce, nu şi-a dat avizul, n-a semnat mandatul de 
arestare? 

— Ai ghicit, de parcă ai fi fost de faţă! N-a semnat, 
catîrul dracului! Nici într-un caz ca ăsta, clar ca lumina 
zilei! Două luni încheiate am alergat ca un copoi pe 
urmele acestei tilhăroaice, pînă am găbijit-o. Şi-acum să 
clasez cauza, da? 

Dzenis privi îngîndurat pe fereastră. 

— Ai avut probe serioase? Nu te-ai grăbit cumva să 
demonstrezi că omorul a fost dezvăluit şi să-i pasezi 
dosarul anchetatorului, să-şi mai bată, chipurile, şi el 
capul în continuare? 

Căpitanul se bătu cu pumnul în piept. 

— Bine, omule, nu-l cunoşti tu pe Sokolovski? S-a dus 
el o dată măcar să ceară avizul procuraturii fără a 
dispune de probe? Eu mă zbat, iar voi faceţi birocraţie. 
Vă ţiţiie fundul pentru orice aviz. Dacă, Doamne fereşte, 
justiţia achită mai apoi pe careva? 

Sokolovski se lăsă pe speteaza scaunului. 

— Menirea noastră, dragă amice, este de a cerceta 
totul, de a ajunge la adevăr, de a aduna probe, 
continuă el. lar forul chemat să aprecieze aceste probe, 


nu-ţi fie cu supărare, este justiţia. Numai că unii ţin zor- 
nevoie s-o ia înaintea justiţiei, la cele mai mici dubii, 
sînt gata în final să claseze dosarul, deşi sînt convinşi 
că învinuitul n-are cîtuşi de puţin mînuţele curate. Păi 
de-aia şi există justiţia, ca să spună ultimul cuvînt. 

Dzenis privi cu scepticism la Sokolovski, dar acesta 
nu-i observă privirea şi continuă tot mai înflăcărat: 

— Ne-am obişnuit în ultima vreme să-i judecăm la 
repezeală pe huligani şi pe bişniţari, fără nici o anchetă 
preliminară. De ce n-am aplica acest principiu şi în 
asemenea cauze penale unde toate circumstanţele sînt 
clare, neridicînd nici un dubiu. Să admitem cazul că a 
fost prins cu mîna în buzunar un hoţ. Sînt martori. La ce 
bun să mai lungim pelteaua? La tribunal cu el şi gata 
socoteala! Nu-i nevoie de nici un fel de aviz. Ţi-ai găsit! 
Ţi se cere să întocmeşti un întreg maldăr de 
documente, să interoghezi martorii, să faci confruntări, 
identificarea persoanei, să întocmeşti actul de acuzare 
şi, în sfîrşit, binevoieşte să-i aduci la cunoştinţă acestui 
pungaş materialele anchetei. lar mai apoi, toată 
procedura asta o va repeta tribunalul! 

— Regulile de procedură trebuie respectate. 
Inculpatul trebuie să aibă timp să-şi pregătească 
apărarea. 

— Cum să nu, să aibă timp ca să-şi poată fabrica tot 
felul de gogoşi, iar martorii să uite tot. Nu, amicilor, 
anchetatorul trebuie scutit de cauzele penale mărunte. 
Şi-atunci el va avea mai multe posibilităţi spre a se 
ocupa de infracțiunile grave, complicate. Şi-atunci lui 
Ozollapa al tău nu-i va mai ţiţii fundul în faţa fiecărui 
aviz, ca sectoristului Jezupâns. Aluia îi era frică să 
încheie pînă şi un proces-verbal de constatare a crimei - 
dacă, Doamne fereşte, nu se lămuresc lucrurile, trag eu 
ponoasele. 

— Jezupâns? 


— I s-a dus buhul în toată Vilaka. Vine o dată la el o 
bătrînică — una Kărkliete — şi zice: 

„S-au  prăpădit, vai,  găinuşele mele, toate 
treisprezece cîte le-am avut, şi porumbaca, şi pestriţa, 
şi negruţa...” 

„Au dat ortul popii?” 

„Nu, fiule, mi le-au furat hoţii. Cum mă scol 
diminicioară, fuga la ele, şi ce-mi văd ochii? Poiata 
dărîmată, iar găinuşele mele — ioc-ioc.” 

jezupâns ia un formular de proces-verbal şi se 
pregăteşte să scrie. 

„Găinile erau înregistrate?” o întreabă el pe băbuţă. 

Femeia nu pricepe ce vrea să zică întrebarea asta. 

„Cum dovedeşti că găinile erau ale matale?” 

„Doamne sfinte, da am martoră pe vecina mea. Una 
porumbacă, alta cu coada neagră...” 

„Bine, bine, da impozitul pe găini l-ai plătit?” 

„Ce impozit, maică?” Coşul din mîna băbuţei — buf 
pe duşumea. 

„Apropo — îi dă înainte Jezupâns — mata locuieşti în 
raza oraşului, nu? Dar, precum se ştie, în oraş e strict 
interzis să ţii animale domestice. Şi-atunci îmi dau cu 
părerea că matale n-ai avut nici picior de găină prin 
curte.” 

Şi-aşa năucită, bătrînica se pierdu cu totul, dar se 
dezmetici îndată, pricepînd încotro bate el. 

„Vai de mine, ce tot zic eu c-am avut? Da-i la mintea 
oricui că n-am avut.” 

Băbuţa  bate-n retragere, iar Jezupâns rupe 
formularul şi zvîr la coş cu el. 

— Bine, să lăsăm pe altă dată filozofarea, întrerupse 
Dzenis obişnuita improvizație a căpitanului Sokolovski. 
Acum avem de discutat o chestiune serioasă. Ozollapa 
al nostru nu-i nici pe departe un capsoman, aşa cum îl 
încondeiezi tu. El a făcut recurs împotriva sentinţei 


judecătoreşti în cazul Zentei Saukuma. Tribunalul 
Suprem a casat-o. Trebuie să procedăm la o nouă 
anchetă. Cazul i-a fost încredinţat lui Trubeks. Eu îl voi 
ajuta pe parcurs, iar tu urmează să rezolvi la rîndul tău 
o seamă de chestiuni operative. lţi dai şi singur seama 
că tărăşenia-i destul de încîlcită, va trebui să lucrăm 
acătărea. 

— Fii mai concis, Roberts! Spune-mi ce trebuie făcut. 

Dzenis îşi scoase din buzunar blocnotesul. 

— Au apărut o seamă de circumstanţe interesante. 
Eu şi Trubeks am trecut pe la Genoveva Sčepe. Apropo, 
dumneaei ocupă acum ambele camere. 

— Va să zică, moartea Alidei Lorence i-a fost 
dumneaei în avantaj. 

— Aşa reiese, consimţi Dzenis. Apoi, vreau să-ţi spun 
că în partea din afară a pervazului am descoperit nişte 
fire de lînă. Am depistat-o pe croitoreasa la care Alīda 
Lorence îşi cosea din cînd în cînd, şi acolo am găsit şi 
un rest din materialul respectiv. Concluziile expertizei 
au stabilit că firele descoperite de noi sînt din paltonul 
bătrînei, dispărut fără urmă. 

— Intr-un cuvînt, versiunea ta se confirmă: lucrurile 
au fost scoase afară pe fereastră. | 

— In al treilea rînd: Kazimirs Scepis s-a aflat toată 
luna lui octombrie în deplasare. Nevastă-sa afirmă că în 
perioada aceasta el n-a venit niciodată acasă. Nevasta 
portarului însa zice că în noaptea crimei, cînd a auzit 
tipetele acelea sus la etaj, a văzut şi maşina lui Scepis 
staționată în ulicioară, în sfîrşit, ultima şi cea mai 
importantă descoperire: Kazimirs Scepis, la fel ca şi 
Zenta Saukuma, a întins-o imediat după moartea Alidei 
Lorence la Norilsk. Două persoane din acelaşi imobil 
pleacă în chiar acelaşi timp la Norilsk. Nu-i oare o 
coincidenţă prea stranie? 


— Oho, frăţioare, păi aici nu-i vorba doar de un 
firicel, de care să te agăţi, ci de un odgon în toată 
regula, îşi frecă mîinile satisfăcut căpitanul Sokolovski. 

— Tocmai capătul acestui odgon şi vreau eu să ţi-l 
plasez ţie. 

Telefonul de pe birou zbiîrnii. Căpitanul ridică 
receptorul. 

— Miliția judiciară la aparat, răspunse el. Vă ascult, 
tovarăşe  locotenent-colonel... Unde aţi spus, la 
Rupniecibas?... Da, da, se pare că-i mîna lui Dzumbs 
Roşcatul... Am înţeles, să trăiţi, plec într-o clipă. 

Sokolovski puse receptorul în furcă şi-şi luă tunica de 
pe speteaza scaunului. 

— Audienţa a luat sfîrşit. Sănătate, Roberts! Dacă 
dibuiesc ceva, îţi dau pe dată de ştire. 

De cum se lumină de ziuă, prinse a cerne de suso 
ploaie călduţă, primăvăratică. Spre amiază însă se 
preschimbă într-o burniţă aşezată, astfel încît străzile 
erau învăluite acum în cea mai autentică ceaţă 
londoneză. Din pricina ei, geamurile de la ferestre se 
aburiră. Odaia amintea de o cabină într-un vapor 
plutind în larg pe o mare cu ceţuri. 

Avocatul Robeznieks stătea la fereastră, scrutînd cu 
privirea vălurile plumburii. Ziua de lucru luase sfîrşit. 
Sala de consultaţii juridice era acum pustie, colegii 
plecaseră cu toţii acasă. 

Zbiîrniitul telefonului sfişie cu brutalitate liniştea 
cabinetului. Deşi aştepta acest telefon, Robeznieks 
tresări. 


„Nervişorii dumitale au cam început s-o ia razna, 
tinere!” se mustră în gînd avocatul şi ridică receptorul. 

— Alo! Da, la telefon... Fireşte, pot. La dumneata? 
Bine, vin. 

Zece minute mai tîrziu, avocatul urca scările la etajul 
superior al unui imobil din capătul străzii Gorki. li 
deschise uşa chiar Maiga Strautkalne. 

— Intră, te rog. 

— O-o, două persoane într-un apartament de trei 
camere! se miră Robeznieks. Aşa mai zic şi eu. 

— Ni l-a lăsat tatăl soţului meu. 

— Generos socru aveţi! 

— Aţi auzit de academicianul Strautkalns? 

— Mai încape vorbă! Nu ştiam însă că sînteţi rude. 

— Acum doi ani, cînd lui Edvins i-a murit mama, 
socrul meu n-a mai vrut în ruptul capului să rămînă aici. 
Şi-a cumpărat o căsuţă în Pobazi, chiar pe ţărmul mării, 
şi s-a mutat acolo. Locuinţa din oraş i-a lăsat-o lui 
Edvins. Mie nu mi-a rămas decit s-o mobilez după 
gustul meu. 

Robeznieks trecu pragul uneia dintre încăperi şi se 
opri locului. Totul aici vorbea de bunul-gust al stăpînei 
şi de pasiunea ei pentru confort. Storurile oranj de la 
ferestre armonizau de minune cu legătura cărţilor din 
bibliotecă, cu cele două abajururi, atîrnînd ca două 
lalele de-o parte şi de alta a lampadarului, cu măsuţa 
pentru cafea, frumos sculptată, precum şi cu multe 
altele. 

— Sînteţi singură acasă? 

— Soţul meu a plecat la pescuit. Se-ntoarce tîrziu sau 
chiar spre dimineaţă. 

— In zi de lucru la pescuit? 

Maiga ridică din umeri. 

— La treburi dintr-astea nu mă pricep. Edvins 
pretinde că numai în zilele de lucru peştele trage bine 


la undiţă. Sîmbăta şi duminica n-are noroc. Fiindcă dau 
năvală — spune el — fel şi fel de cheflii, care fac mare 
tărăboi şi mai mult sperie peştele decit îl prind. 

— Dar cu slujba ce face? 

— şi ia adeseori de lucru acasă, putînd astfel cîteva 
zile să nu se ducă la institut. 

— Şi cum se laudă? continuă Robeznieks cu 
întrebările. Mă refer la pescuit. 

Amfitrioana deschise uşiţa bufetului şi se uită 
întrebător la musafir. 

— Vin sau coniac? 

— Dacă n-ai nimic împotrivă — coniac. 

Maiga Strautkalne îi turnă în pahar avocatului coniac, 
iar ei puţin vin. 

— Niciodată nu m-a interesat pescuitul lui Edvins, 
spuse ea cu indiferenţă. Peştele i-l dă portarului nostru, 
care ne supraveghează maşina. 

— Şi nu te pune pe gînduri pasiunea soţului pentru 
pescuit? 

— La drept vorbind, de ce m-ar pune? 

Robeznieks se fistici puţin. 

— Mă gîndesc... 

— lar eu nu mă gîndesc şi nici nu vreau să mă 
gîndesc la nimic. Nu sînt jurist şi nu mă ocup cu 
cercetările. Şi, în general, o femeie înţeleaptă trebuie să 
se mai facă uneori că nu aude şi la o seamă de lucruri 
să mai închidă ochii. Dacă ai încredere în om, atunci n- 
are nici un rost să-ţi împuiezi capul cu tot felul de 
suspiciuni. lar dacă n-ai încredere, nu sta cu el nici o zi. 

Robeznieks zîmbi. 

— O fericire fără nori îţi este hărăzită pînă la capătul 
vieţii. 

Maiga se uită nedumerită la musafir. 

— De ce crezi astfel? 

— Ştiu din proprie experienţă. 


— După cîte-mi amintesc, n-ai fost niciodată însurat. 

— Prin forţa lor unită, duhurile cele bune m-au ferit 
de o treabă ca asta, confirmă avocatul. In schimb, am 
deseori prilejul să pledez la procesele de divorţ. Astfel 
am descoperit o importantă legitate. 

— Sînt curioasă să ştiu care anume? 

— Există o categorie de femei pentru care soţul nu 
reprezintă decit o formă de expresie a proprietăţii lor 
personale. Ferească Dumnezeu să pice întîmplător cu 
ochii pe vreo altă femeie. Pe dată începe pînda, scenele 
de gelozie. Sau şi mai frumos — se duc glonţ la serviciul 
soţului şi se pling la organele obşteşti. Rezultatul e 
întotdeauna acelaşi: divorţul. 

— Dar pe mine nu mă incluzi în această categorie, 
nu-i aşa? Şi-apoi, eu nici în preziceri nu cred. Spune-mi 
mai bine un lucru: ai aflat ceva? 

— Am aflat. Omul care ne interesează locuieşte la 
şaizeci de kilometri depărtare de Riga. Ferma 
„Laudobeli”. In seara asta am putea să-i facem o vizită 
şi să ne întoarcem nu prea tîrziu, cum dealtfel am şi 
convenit. Va trebui să discuţi dumneata cu dînsul. 

— De una singură? 

— Presupun că aşa va fi mai bine. Dar voi fi şi eu 
acolo, undeva pe-aproape. 

Maiga se ridică în picioare. 

— Eu n-am experienţă în ale conspirației, dar facă-se 
voia dumitale. Dă-mi informaţiile necesare. 

Ivars se uită cu admiraţie la această femeie. Ce bine 
era că se declarase de acord chiar ea însăşi să-i dea o 
mînă de ajutor. Greu şi-ar fi putut imagina un aliat mai 
de nădejde. 


Dreaptă şi largă, sticlind ca un paloş, Şoseaua 
Pskovului îşi croia cale prin păduri şi lunci, se aşternea 
peste văgăuni şi rîuri. „Moskvici”-ul vişiniu lăsase în 


urmă Baloži, Garkalne, Vangaži... Ştergătoarele abia 
pridideau să înlăture stropii de ploaie de pe parbriz. 

Fără să-şi dezlipească privirea de la asfalt, Ivars 
trăgea cu coada ochiului la însoţitoarea sa. Un desiş de 
şuviţe moi era părul ei blond; pe obraz — nici urmă de 
fard, doar buzele discret date cu ruj. Robeznieks şi-o 
imagină pe Maiga într-o rochie de vară cu mînecuţe 
scurte, plimbîndu-se împreună cu dînsul de-a lungul 
țărmului nisipos al mării, vedea parcă aievea cum 
străluceşte în lumina soarelui crepuscular puful auriu de 
pe braţele ei dezgolite, în clipa cînd scutură scrumul de 
la ţigară. 

In viaţa lui îi fusese dat să întilnească multe femei. 
Dar nici una dintre ele nu deşteptase într-însul acel 
sentiment autentic. Unele îl plictiseau prea repede, cu 
altele se întîlnea în continuare, dar îl călăuzea statornic 
un principiu: tot ce are un început, trebuie să aibă şi un 
sfîrşit. Flirturile lui se curmau în linişte, fără păreri de 
rău şi fără drame. 

Cu Maiga însă lucrurile stăteau altcumva. De la o 
întîlnire la alta, Ivars simţea tot mai mult că femeia 
aceasta imprimă vieţii sale un nou sens, acela care te 
face să aştepţi nerăbdător să se-nfiripe ziua următoare. 

La kilometrul treizeci şi opt, acolo unde şoseaua se 
bifurcă, iar într-o parte se înalţă restaurantul „S&nite”, 
Robeznieks o coti la stînga. Ploua. Drumeagul îngust şi 
plin de apă o ţinea acum numai şerpeşte, dintr-o 
cotitură abruptă într-alta, dar avocatul nu micşora 
viteza. 

Dincolo de podul peste Brasla, Ivars Robeznieks 
părăsi asfaltul şi opri maşina pe acostament. Din locul 
acela porneau trei drumuri vicinale şi toate trei se 
pierdeau în desişul pădurii. Ivars cercetă îndelung 
indicatoarele, consultă blocnotesul şi în cele din urmă 
alese drumul din mijloc. Pini înalţi, cu ramurile 


îngemănate, închipuiau de-a lungul drumului un tunel 
sumbru. Maşina înainta tot mai încet, aflîndu-şi parcă 
făgaşul pe pipăite printre hopuri şi hîrtoape. Robeznieks 
încercă să aprindă faza mică, dar lumina se dispersa în 
şiroaiele pluviale, slăbind şi mai mult vizibilitatea. 

După vreo doi kilometri de mers, pădurea se rări şi 
drumul o lua prin cîmpie. Chiar la marginea pădurii, în 
umbra unor arbori maiestuoşi, sta pitulată o căscioară. 
Undeva, în apropiere, înnegrea o veche uscătorie de 
snopi. 

Robeznieks alese un loc mai ferit unde să parcheze 
maşina şi o întoarse cu faţa spre drum. În acest fel nu 
putea fi observată din casă şi nici nu ar fi incomodat 
eventuala trecere a cuiva pe acolo. 

intunericul se îndesea cu repeziciune. Ivars încuie 
maşina şi se îndreptă împreună cu Maiga spre căsuţă. 

O lumină palidă clipea la una dintre ferestre. 

___— Locuieşte singur, şopti Ivars. Inseamnă că-i acasă. 
In rest, totul rămîne aşa cum ne-am înţeles. Şi să nu ai 
emoţii. 

— Bine, mă duc, rosti Maiga, tot în şoaptă. 

— Eu voi sta aici. In caz de ceva... 

Maiga încuviinţă din cap. Apoi, cu paşi repezi, se- 
apropie de uşă şi ciocăni precipitat. N 

Uşa se deschise încetişor, parcă în silă. In prag apăru 
silueta unui bărbat uscăţiv şi cărunt, cu pieptul supt şi 
cu nişte miini peste măsură de lungi. Intr-o mînă ţinea 
felinarul. Avea obrajii  cuprinşi de o  roşeaţă 
nesănătoasă, buzele crăpate, iar pielea ca pergamentul. 
Fruntea înaltă, povîrnită şi ţeasta pleşuvă îi dădeau o 
înfăţişare sinistră. 

— Ce doreşti dumneata? 

„la te uită ce ghiuj! îşi zise în sinea lui Robeznieks, 
urmărind de după o tufă de ienupăr întîlnirea celor doi. 
O s-o scoată oare Maiga la capăt cu el? ” 


Bătrînul îi îngădui musafirei să intre în casă şi uşa se 
închise la loc. Ivars avu impresia că întunericul se 
făcuse mai dens şi mai înfricoşător. O creangă de 
ienupăr atinsă din întîmplare îi scutură în faţă reci 
picături de apă. Avocatul mai adăstă cîteva clipe, apoi, 
tupilîndu-se, străbătu în goană curtea, se-apropie tiptil 
de casă şi strecură o privire prin fereastra luminată. 

Odaia, mobilată modern, nu era cîtuşi de puţin în ton 
cu acea imagine jalnică pe care ţi-o oferea căsuţa pe 
dinafară. Peretele din partea opusă era acoperit pînă 
sus de tot de rafturi pline cu cărţi — cîteva serii de 
opere şi un număr considerabil de alte tomuri. Maiga 
şedea liniştită într-un fotoliu confortabil. Bătrinul se 
plimba nervos încoace şi încolo prin odaie, gesticulînd 
întruna. Se vedea clar că era alarmat şi furios. 
Robeznieks însă nu putea să-şi dea seama ce anume 
îndrugă. Nu-i rămînea decit să se înarmeze cu răbdare 
şi să aştepte. 

Ploaia conteni şi piclele prinseră a se destrăma 
încetul cu încetul. Din nefericire, perdeaua joasă a 
norilor acoperea în continuare faţa lunii. Frunzele, 
tulpinile copacilor — toate în jur — erau ude leoarcă şi 
sumbre. 

Pe neaşteptate, căruntul făcu un pas spre fereastră 
şi-ntr-o fracțiune de secundă o deschise larg. 
Robeznieks abia izbuti să-şi plece capul. Acum stătea 
ghemuit, mai bine zis proptit într-un genunchi, în cea 
mai incomodă poziţie cu putinţă. In schimb avea 
posibilitatea să mai audă cîte ceva. 

Bătrînul vorbea cu glas sacadat şi înăbuşit, de parcă 
ar fi dat cu toroipanul. 

— „„„de cîte ori n-am prevenit-o eu pe Alīda. Dar ţi-ai 
găsit să mă asculte. Tot neamul li-i aşa îndărătnic de 
cînd lumea. Şi fratesu-i la fel, şi bătrînul Lorence, taică- 


său. Încă prin anii treizeci, cînd Alida avea în strada 
Gertrudes o... 

O pală de vînt zgilţii creştetul pinului şi un potop de 
picături mascate se prăvăliră, acoperind ultimele vorbe 
ale bătrînului. Cînd vîntul amuţi, Robeznieks auzi glasul 
Maigăi. 

— Aţi procedat cum nu se poate mai nechibzuit. 

Brusc bătrînului i se muie glasul. 

— Dumitale îţi vine uşor să vorbeşti... Pe cînd eu... de 
cîte ori nu mi-a fost dat să mă stăpinesc, ca să n-o 
sugrum cu mîinile mele. Regret că încă de-atunci n- 
am... 

— Aşadar, dumneavoastră susţineţi că bijuteriile 
trebuie să existe? 

— Ba bine că nu. 

— Atunci unde puteau să dispară? 

— Habar nu am, madame. 

— Poate Voldis... 

— Robeznieks se ridică puţin să-şi mai îndrepte 
piciorul amorţit, şi, fără să vrea, atinse cu umărul o tufă 
de măcieş. O cracă udă, agăţată de haină, se desprinse 
şi plesni cu zgomot în perete. Glasurile amuţiră pe dată. 
Cei doi stăteau pesemne cu urechile ciulite. 

— Dumneata ai venit singură? întrebă cu suspiciune 
în glas bătrînul, după o scurtă zăbavă. 

— Doar v-am spus, îl asigură calm doctoriţa. Eu sînt 
interesată nu mai puţin decît dumneavoastră ca 
discuţia să rămînă între noi. 

— Cine atunci zgreapţănă pe-afară? 

— E o vreme de groază, bate vintul, plouă. 

Robeznieks încremeni locului, apoi, în taină, se furişă 
din curte şi se piti după tulpina groasă a unui pin. De- 
acolo observă cum bătrînul scoase capul pe fereastră 
afară, privi în jur şi, liniştindu-se probabil, continuă 
discuţia, însoţindu-şi vorbele de gesturi neîndemiînatice. 


După aproximativ o oră, Maiga ieşi din casă. 
Robeznieks îi veni în întîmpinare. Muteşte urcară în 
maşină. 

Abia după ce ajunseră în şosea îşi îngădui Maiga să 
vorbească. 

— Trebuie depistat de urgenţă un oarecare individ cu 
numele Voldis. 

Robeznieks îi adresă o privire plină de recunoştinţă. 

— Lasă... O să discutăm mai tîrzia despre toate. 
Acum trebuie să stai liniştită, să-ţi treacă emoția. 
Aceste două ceasuri ţi-au solicitat atîta încordare. |ţi 
rămîn recunoscător la infinit. Incearcă acum să te 
gîndeşti la altceva. N-ai vrea să-ţi rezemi capul de 
umărul meu? 

Viktor Sokolovski sări din aşternut şi rămase în capul 
oaselor. Un zbiîrniit strident. Aşa. Degetul pac pe 
butonul deşteptătorului. Era gata să întindă mîna să-şi 
ia pantalonii, dar se dezmetici la timp. Şi se tolăni din 
nou, cu voluptate, în pat. 

Incă din anii de şcoală deprinsese obiceiul de a pune 
deşteptătorul să sune în noaptea de sîmbătă spre 
duminică. Astfel gusta îndoit farmecul zilei de odihnă, 
fiindcă atunci cînd, dis-de-dimineaţă, zbiîrniia soneria, 
putea să nu se scoale, ci să se cufunde iarăşi în somn. 

In dimineaţa aceea însă nu-i fu dat să se răsfeţe. 
Janina se şi sculase. Şedea în faţa toaletei şi-şi pilea 
unghiile. Viktor îi admira din pat spatele gol. 

Simţindu-i parcă privirea, ea întoarse alene capul. 


O părere de zîmbet îi înflori pe buze. În clipa aceea 
semăna cu o fetiţă, fapt care-i prilejui lui Viktor o 
satisfacţie aparte. 

— Scoală-te, somnorilă, îi făcu ea cu ochiul. la te uită 
ce vreme-i afară! Azi marea o să fie superbă. 

— Marea? rosti îngîndurat Sokolovski. 

— Ce-i cu tine, ai uitat? Doar tu singur te-ai lăudat că 
mă duci dumineca asta pe țărm. 

— Ai dreptate, recunoscu Sokolovski coborînd din pat 
şi apucînd halterele. Dar nu-ți ies socotelile întotdeauna 
după cum ai vrea. 

Janina se posomori. 

— lar ai de lucru? 

— Da, trebuie să mă duc într-un loc. 


Chiar la ceasul acela Genoveva Stepe se întorcea 
acasă de la piaţă. Intr-o mînă ducea o coşcogea sacoşă 
cu felurite cumpărături, iar cu cealaltă îl cărăbănea pe 
Juziks, ştrengarul ei de trei anişori, care nu voia în 
ruptul capului să meargă acasă. 

De fapt, nici pe Genoveva n-o trăgea aţa acasă. Era 
pustiu acolo fără Kazimirs, zdrahonul acela oacheş şi 
pletos al ei. Cînd intra el, odăiţa lor i se părea 
întotdeauna mult prea strimtă şi tavanul mult prea 
scund ca să-l încapă. Drept e că-i plăcea dumnealui, 
trîntorul, să mai tragă la măsea, ce să-i faci. Cînd nu 
întrecea măsura, se tîra pînă acasă şi se culca în 
antreu, pe cojocelul lui. In schimb cînd turna într-însul 
peste măsură, atunci n-aveai decît să stai în banca ta şi 
să nu cricneşti. Ferească Sfîntul să-i fi apărut atunci în 
faţa ochilor bătrîină Lorence! Pe loc îl apucau toate 
năbădăile. 

„Burghezoaică bătrînă, scorpie!” scrişnea el din dinţi, 
ameninţind cu pumnii lui ca două baroase. 


lar acum, parcă dracu l-a ispitit şi l-a dus cine ştie 
unde pe Kazimirs al ei. Şi nu scrie un rînd scîrnăvia. Tu 
stai şi dă-te de ceasul morţii, macină-ţi sănătatea! 
Miliţienii şi procurorii nu te lasă să trăieşti, veşnic fac 
cercetări în legătură cu blestemata aia de bătrină. 

Genoveva se apropie de portiţă şi se opri locului. 
Inima începu să-i bată în piept ca un ciocan. Intors cu 
spatele spre portiţă, stătea în pragul casei un tinerel 
trupeş într-un costum sport şi cu o geantă la subsuoară. 
Ceva din făptura acestui om îi părea cunoscut 
Genovevei. 

La scîrţiitul portiţei, bărbatul se întoarse. Purta 
ochelari de soare. Genoveva îl privi ţintă în faţă. Nu, nu- 
| mai văzuse nicăieri pe omul acesta. 

—  Locuiţi în apartamentul trei, nu-i aşa? 
Necunoscutul făcu un pas în întîmpinarea Genovevei. 
Bună ziua, eu sînt de la administrația imobilelor. 
Trebuie să verific dacă planşeele şi pereţii sînt în bună 
stare. 

Fără a mai aştepta răspunsul, acesta o porni fuga pe 
scări în sus, la etaj. Genoveva o luă în urma lui. 

Intrînd în cameră, necunoscutul scoase imediat din 
geantă o cutie plată cu nişte piîrghii şi beculeţe la care 
cuplă un cablu electric terminat cu o măturiţă. 
Genoveva urmărea cu gura căscată cele ce se 
petreceau sub ochii ei, uitînd de toate treburile casnice 
şi de Juziks. Omul mînuia măturiţa ca pe un aspirator, 
purtînd-o pe toţi pereţii, prin toate cotloanele şi de-a 
lungul duşumelei. Apoi bocăni peste tot cu un ciocănel 
şi-şi notă ceva în blocnotes. 

— Nu cumva au de gînd să ne mute? îşi recăpăta 
femeia darul vorbirii. Aşa s-a-ntîimplat şi cu vecinii 
noştri. Au venit şi-au tot verificat la ei, pînă i-au scos din 
casă. 


— Nu, nu, totul e-n ordine, murmură drept răspuns 
necunoscutul, care se vedea cît de colo că nu-i dispus 
să stea la taclale. Bojdeuca se mai ţine încă. Dar nu-i 
strică din cînd în cînd cîte o verificare; mai ştii, se iveşte 
pe undeva vreo crăpătură. 

Apoi îşi puse instrumentele la loc, îşi luă ziua bună şi 
plecă. 


— Arz-o focul de rablă! 

Un şofer tinerel, într-o bluză viu colorată, scuipă cu 
năduf. De dimineaţă se căznea şi nu izbutea nicicum să 
urnească din loc „Z.I.L.” -ul său de cinci tone. Iniţial se 
părea că de vină-i acumulatorul. L-au schimbat. Acum 
nu mai făceau scîntei bujiile. În cele din urmă se lămuri 
că toată beleaua se trage de la carburator, dar nu 
izbuteau cu nici un chip să-l regleze. 

La parcul auto al întreprinderii de transporturi ziua de 
lucru era în toi. Soseau, plecau mereu maşini. În văzduh 
stăruia uruitul necontenit al motoarelor. Pauza de masă 
se terminase de mult, dar şoferul cu bluza viu colorată 
încă nu reuşise să plece în cursă. In sfîrşit, îi veni în 
ajutor mecanicul de coloană, şi lăcătuşul. Acum îşi vîrîră 
tustrei capetele sub capota motorului, străduindu-se sa 
descopere pricina defecţiunii. 

— Am curăţat toţi jiglorii, spuse şoferul. 

— Pompa de benzină funcţionează? întrebă 
mecanicul. 

Pierzîndu-se în presupuneri, lăcătuşul se scărpina 
îngîndurat la ceafă. 

— Nu mai aveţi nevoie de un specialist? răsună în 
spatele lor un glas. 


Cei trei se ridicară concomitent şi îşi întoarseră 
capetele. Dădură cu ochii de un bărbat spătos, îmbrăcat 
într-un sacou verde. 

— Ce-o mai vrea şi caricatură ăsta? Şoferul era furios 
pe lumea întreagă. 

Necunoscutul clătină din cap. 

— Eu vin la voi cu cele mai bune intenţii, vreau să vă 
ajut, să vă împărtăşesc, ca să zic aşa, din propria mea 
experienţă, iar dumneata de colo mi-o trînteşti — 
caricatură! 

— Am mai văzut noi experimentați dintr-ăştia! urmă 
pe acelaşi ton bluză colorată. 

— Degeaba te zburleşti la mine, tinere. Mergeam 
odată cu Jezupâns pe strada Dzirnova. Deodată, maşina 
stop! Şi nu se urneşte nici de-ai crăpa. Pe loc se şi 
găsesc, fireşte, sfătuitori. Fiecare-şi dă cu părerea. Unul 
zice de carburator, altul de sistemul de aprindere. lar 
un ţînc de vreo doisprezece ani sare de colo şi-l trage 
pe Jezupâns de miînecă: „Nene, da benzină mai are 
maşina matale?” Ne uităm noi — rezervorul uscat! lar 
dumneata mai vorbeşti! 

— Gata, termină cu gogoşile! Spune mai bine de 
unde ai răsărit, eşti cumva dintr-ai noştri? întrebă 
împăciuitor şoferul. 

— Dar ce, n-am mutră de şofer? 

Mecanicul zîmbi. 

— Ba nu, se pare că eşti de-ai noştri; hai vino aici la 
noi să te umpli de parale. Că-i o nevoie de şoferi, 
mamă-mamă! 

— Se cîştigă bine la voi? 

— Cum să nu, îi ţinu mecanicului isonul şoferul cu 
bluza colorată. De-ai şti ce curse facem! Moscova, 
Leningrad, Chişinău. Indemnizaţii de deplasare, prime. 

Necunoscutul strînse din umeri. 


— Nu-mi prea vine a crede. Am un prieten care a 
lucrat aici, dar n-am observat să se fi îmbogăţit. 

— Cum îl cheamă? 

Necunoscutul scoase din buzunar un pachet de ţigări 
„Prima”, le oferi la toţi şi-şi aprinse şi el una. 

— Stepis Kazimirs. _ 

— la te uită cine era! pufni în ris şoferul. Astuia nu-i 
ajunge niciodată. Bagă într-însul o juma de vodcă şi o 
roată de cîrnat numai la micul dejun. 

— Nu cumva din pricina beţiei a şi fost dat afară? 

— Nu, din altă pricină. 

— Dar el nu mi-a spus nimic. 

— Asta s-a-ntimplat as-toamnă, prin octombrie, 
parcă. Da, da. In octombrie brigada noastră a lucrat 
toată luna la Kuldiga, în deplasare. lar el făcea ce făcea 
şi-o tot zbughea-n capitală. II mîna, se vede, dorul după 
muiere. Şeful de brigadă ne interzisese cu străşnicie să 
plecăm. Dar cu Kazimirs nu te puteai juca. Intr-o 
noapte, pe furiş, a întins-o. A gonit, pesemne, cu o sută 
la oră. Şi i-a picat în plasă unuia de la controlul 
circulaţiei. Viteză excesivă. | s-a încheiat proces-verbal, 
s-a comunicat la întreprindere. Că la noi aici e 
disciplină, nu glumă, ca la mănăstire. 

— Excesul de viteză nu-i chiar un păcat de moarte, 
observă omul cu sacou verde. 

— Aşa e, fireşte, încuviinţă mecanicul. Dar pe el l-au 
pedepsit mai ales pentru cursa clandestină pe care a 
făcut-o. 

— L-au tăiat de la prima trimestrială, preciza şoferul. 
Asta l-a ofticat, se-nţelege. Şi-atunci şi-a dat omul 
demisia şi salutare. Băieţii spun că s-a dus în. Nord. 

— Nu-i rea ideea. Trebuie s-o întind şi eu într-acolo, 
la un cîştig mai gras. Mă duc la conducere să văd ce-mi 
oferă. Unde-i biroul? 


Şeful serviciului cadre, un bărbat obez, cu gitul abia 
cuprins de gulerul cămăşii peste care grăsimea alinia în 
falduri, era cufundat în maldăre de hîrţoage. Gesticulînd 
cu amîndouă mîinile, îi spuse vizitatorului: 

— Aşteaptă afară pe coridor, n-am timp de dumneata 
acum! 

Vizitatorul parcă nici nu-i auzi vorba Se apropie de 
masă ţinînd în mînă legitimaţia desfăcută. 

Șeful cadrelor schimbă pe loc tonul. 

— Nu mai dovedim cu treburile, tovarăşe căpitan. 
Ştiţi cîte avem pe cap. Nici nu se compară cu munca de 
la contabilitate sau de la serviciul exploatări. Noi lucrăm 
cu oamenii vii! Cadrele hotărăsc totul! Spuneţi-mi cu ce 
vă pot fi de folos, tovarăşe căpitan? 

— A lucrat într-o vreme la dumneavoastră şoferul 
Kazimirs Scepis. 

— Era o lichea, ţin bine minte. Cît m-am zbătut să 
scap de el! Ce, iar a mai făcut vreo boroboaţa? 

— Da de unde, nici pomeneală! Acum e fruntaş în 
producţie, pus la panoul de onoare. 

Şeful serviciului cadre înţelese că a scriîntit-o şi 
schimbă pe loc macazul! 

— Tocmai asta şi voiam să spun, ne-am căznit mult 
eu dînsul, ca să-l dăm pe brazdă, să-l reeducăm. Va să 
zică, truda noastră n-a fost în zadar, rezultatele au şi 
ieşit la iveală. 

In ochii căpitanului Sokolovski jucau spiriduşi veseli. 

— Anul trecut Scepis a avut un necaz. Ţineţi minte, 
atunci cînd s-a dus la Kuldiga la Riga. Mă interesează 
data exactă a acestei întîmplări. 

Şeful cadrelor se înveseli ca prin farmec. O 
asemenea întorsătură a lucrurilor îi convenea de 
minune. 

— O clipă, vă rog, vă spun chiar acum... 


Scotoci în dulap, scoase de-acolo nişte dosare groase 
cu acte şi se apucă să le răsfoiască. În sfîrşit, găsi ce 
căuta. ; 

— Poftiţi, vă rog, ăsta-i documentul. Tovarăşul Sčepis 
a plecat la Riga în noaptea de unsprezece spre 
doisprezece octombrie. 

In noaptea de unsprezece spre doisprezece 
octombrie? Unsprezece a fost joi. Rezultă că portarul şi 
nevasta lui n-au greşit afirmînd că au auzit țipete joi 
seara, tîrziu, şi că-n aceeaşi noapte au văzut maşina lui 
Scepis în ulicioară. Documentul confirma în mod oficial 
depoziţiile lor. 

— Vă rog să-mi daţi o copie adeveritoare de pe acest 
act. 

— Imediat, în cinci minute va fi gata. 

Şeful serviciului cadre era fericit că s-a descotorosit 
atit de lesne de un asemenea vizitator. 

Peste o jumătate de oră, părăsind biroul, Sokolovski 
se-ntilni iar faţă-n faţă cu şoferul în bluză colorată; 
acesta fugea spre maşina lui cu foaia de parcurs în 
mînă. 

— Totu-i în ordine, plec. 

— De fapt, ce-avea maşina? îl întrebă Sokolovski. 

— N-avea benzină! Ha-ha-ha! 

Trenul electric de dimineaţă gonea spre Riga. 
Numărul călătorilor sporea de la o staţie la alta. La 
Majori vagoanele erau ticsite, dar cu toate astea se mai 
găsi loc şi pentru cei ce se îmbulzeau pe peronul gării 
Dzintari. 

Boriss Trubeks stătea înghesuit în colţ, lîngă uşă. 


— Lasă-mă să trec, tinere! Un pasager încerca să 
răzbească pînă la uşă pe lîngă Trubeks, ca să poată ieşi 
mai iute — trenul se apropia de Riga. 

Străbătînd pasajele subterane, torentul de oameni se 
revărsă în piaţa gării. Trubeks iuți pasul, să nu întîrzie la 
serviciu. Gunărs Dzelzitis se şi afla la locul său şi lovea 
cu un deget claviatura maşinii de scris. Avea o mină 
total nefericită. 

— Se scurg termenele la trei procese, iar tu stai şi 
împuşti cîte o literă la maşină. |ţi trebuie o jumătate de 
zi ca nimica pînă izbuteşti să baţi un rechizitoriu. 

— Dactilografa e, bineînţeles, ocupată ca de obicei, 
turnă gaz pe foc Trubeks. 

— Scrie pentru conducere raportul la sesiunea 
Comitetului executiv. Poţi oare s-o mai sicii şi cu 
asemenea chestiuni banale?! 

— Ştii ceva, am văzut ieri un film colosal! Un film 
poliţist maghiar. Acolo anchetatorul nu scrie nici un fel 
de procese-verbale şi nici nu iroseşte kilograme de 
hîrtie, ci creează cu mintea şi foloseşte blocnotesul. In 
schimb are la dispoziţie dictafon, aparat de filmat, 
laborator portabil şi maşină de scris. Astfel nu se pierde 
nici un minut din activitatea operativă. 

— Pesemne că stau prost cu arhivele. N-au unde să 
depoziteze ditamai  tomurile. De aceea nici nu 
miîzgălesc atita hirtie. 

Gunārs viri în maşină o foaie albă. 

— Totuşi fără pic de documentaţie nu se poate, 
replică Trubeks. 

— După cum nu se poate nici să dresezi procese- 
verbale pentru orice fleac. Ţi-aminteşti de cazul acela 
cu furtul motocicletei, întîmplat mai deunăzi: au fost 
atunci interogaţi cincizeci şi şase de trecători, dar nici 
unul dintre ei n-a văzut cu ochiul lui cum s-a comis 
fapta. Şi pentru fiecare depoziţie în parte s-a întocmit 


cîte un proces-verbal minuţios. A ieşit pînă la urmă un 
tomuleţ de toată frumuseţea. 

— Din prea mult zel profesional? 

— In general, da. Mărturie a dragostei de muncă. 
Altminteri ştii doar cum se întîmplă: îndeşi hiîrţoage la 
nimereală, umbli de ţi se urăşte pînă dai de adevărații 
martori şi, cu toate astea, dacă ai scris puţine hirtii, ți 
se reproşează că n-ai făcut nimic. 

In acest moment uşa se deschise larg şi în prag se ivi 
chipul viguros al căpitanului Sokolovski. 

— Salut pe leii procuraturii! rosti el cu glas tunător. 

— Trăiască tigrii miliției! răspunse Gunārs. 

Sokolovski ridică deasupra capului un pachet de 
culoare închisă, blindat cu sigilii de ceară. 

— Na, Boriss, ia-ţi în primire coletul cu livrare la 
domiciliu. 

Trubeks prinse din zbor, ca pe o minge de baschet, 
pachetul de la Sokolovski. 

— Rezultă că ai găsit totuşi cîte ceva! exclamă el 
bucuros. 

Căpitanul îşi propti cu mîndrie mîinile în şolduri. 

— Sokolovski să nu găsească? Ha! 

— Hai, nu mă mai fierbe, bătrîne, desfă pachetul! 
glăsui Gunārs arzînd de nerăbdare. 

De regulă, lucrătorii de la procuratură nu se 
amestecau în cauzele penale de a căror urmărire se 
ocupau colegii lor. Dar cazul referitor la asasinarea 
Alidei Lorence luase o întorsătură neobişnuită. Era unul 
din cazurile rarisime cînd procuratura ataca o sentinţă, 
cerînd tribunalului să retrimită dosarul pentru cercetări 
suplimentare. lată de ce toţi lucrătorii urmăreau acum 
cu atenţie cursul evenimentelor. 

Sokolovski se lăsă cu toată greutatea trupului pe 
scaun şi-şi aprinse o ţigară. 


— Atunci ascultați şi băgaţi la scăfirlie, copiii mei, 
începu el. De data asta am acţionat energic şi principial, 
aşa cum a făcut-o şi amicul meu Jezupāns, inspector de 
miliţie la Preili, cînd i-a trîntit o amendă bătrînei 
Karkliete. 

— lar ai început-o cu Jezupâns! oftă Dzelzītis. Totuşi 
nu pricep un lucru: de unde pînă unde a ajuns Jezupâns 
acum la Preili? După cîte ţin minte, data. trecută era la 
Vilaka. 

Sokolovski se posomori. 

— Ei, Preili, Vilaka — ce importanţă are? L-au ridicat 
pe om în grad şi l-au mutat de la Vilaka la Preili, asta-i. 
Cum spuneam, o cheamă Jezupăâns pe numita Kărkliete 
la el şi dă-i cu morala: 

— „De ce, mătuşă, nu plăteşti amenda?” 

Bătrina cască la el ochii cît cepele, dar Jezupâns îşi 
vede de hîrţoagele lui, le răsfoieşte. 

„Tărăboi a fost? A fost! Geamurile au fost sparte? Au 
fost! Nevasta a fost bătută? A fost!” 

Băbuţa mai-mai să leşine. 

„Vai de mine şi de mine, de-a cui nevastă 
zici'mneata?... D-apoi eu fusei, maică, a bătută, pe 
mine m-a burduşit moşneagu meu. Nu eu fusei a care 
dădu fuga la'mneata să-l chemi pe moşneag şi să-i tragi 
o săpuneală...” 

„Păi eu ce zic? [i l-am chemat şi i-am tras o 
săpuneală de zece ruble. Dar ce să scoţi de la el? Bea 
tot, pînă la ultimul bănuţ. Şi-apoi, bărbatul ori nevasta 
— tot un drac. Cînd se ceartă, cînd se pupă. Aşa că 
scoate banii şi plăteşte!” 

In cabinet îşi făcu apariţia Dzenis. Căpitanul tăcu, îşi 
stinse ţigara şi puse pe masă concluziile expertizei. 

— lată, tovarăşe comandant, misiunea a fost 
îndeplinită! 


Pentru un lucrător cu atita experienţă în munca 
operativă cum era căpitanul Sokolovski, această 
misiune nu se dovedi cîtuşi de puţin complicată. A 
trebuit să facă o percheziţie acasă la familia Scepis, 
pentru a lămuri dacă se află sau nu acolo ceva lucruri 
de-ale răposatei Alida Lorence. Luase cu el şi rămăşiţele 
de stofă primite de către Dzenis de la croitoreasa 
defunctei. 

— Sincer vorbind, n-a fost nevoie să scotocesc mult, 
povesti Sokolovski. De cum am deschis şifonierul, am şi 
dat peste bluza neagră cu desen liliachiu şi peste 
halatul albastru. 

Materialul era absolut identic cu cel din eşantioane. 
Aici se găseşte totul, arătă el spre pachetul sigilat. 
Puteţi să vă convingeţi singur. lată şi concluziile 
expertizei. 

— Dar ce spune Genoveva Stepe? întrebă Dzenis. 

— Iniţial n-a vrut să mărturisească, se jura pe toţi 
sfinţii, dar mai pe urmă a început să biiguie că a 
cadorisit-o Alida Lorence cu lucrurile acelea. 

— Naivă afirmaţie, se vîrî în vorbă Trubeks. Mai ales 
dacă ţinem seama de relaţiile dintre ele. 

Sokolovski îşi turnă din carafă un pahar plin ochi cu 
apă şi-l dădu dintr-o suflare pe git. 

— Aşadar, Roberts, se pare că totu-i în ordine. 
Bănuielile tale se adeveresc. Lucrurile au fost mai întîi 
scoase pe fereastră şi dosite bine. lar după ce Zenta 
Saukuma a fost condamnată şi totul, chipurile, s-a stins, 
Genoveva Stepe şi-a primit partea. 

— E de presupus că lucrurile cele mai bune le-a luat 
Kazimirs Scepis cu el la Norilsk şi le-a înmormîntat 
acolo, îşi dădu cu părerea Trubeks. 

— Greu de spus, aruncă Sokolovski o privire sceptică 
spre tînărul anchetator. Judecînd după toate datele, aici 
au acţionat nu numai alde Scepis şi Saukuma. Vă 


amintiţi telefoanele pe care le primea Maiga 
Strautkalne? Telefona o femeie. Zenta Saukuma era în 
timpul acela plecată. Genoveva Sčepe nu intră de 
asemenea în socoteală; era cu totul alt glas şi alt 
accent. Înseamnă că este implicată cel puţin încă o 
femeie. Naiba ştie cum am putea s-o dibuim! 

— Indiferent de ce s-o mai ivi, conchise Trubeks, eu 
sînt de părere că trebuie neapărat să-l arestăm pe 
Kazimirs Scepis. 

— Da, consimţi Dzenis. Kazimirs a fost indiscutabil în 
seara aceea acasă; portarul a auzit ţipete, iar Genoveva 
neagă categoric acest lucru. Imediat după asasinat, 
Zenta Saukuma a plecat la Norilsk. Cu prima ocazie a 
plecat în urma ei şi Kazimirs. Şi, în sfîrşit, lucruri de-ale 
Alidei Lorence s-au găsit în şifonierul Genovevei Scepe. 

— Asta e! exclamă Sokolovski. Cu asemenea probe 
pînă şi Ozollapa al tău va semna mandatul de arestare 
fără să clipească din ochi. 

Zbiîrnii telefonul. Gunārs Dzelzītis ridică receptorul. 

— Procuratura la aparat! 

La celălalt capăt al firului se auzi un glas plăcut de 
femeie. 

— Cu anchetatorul Trubeks v-aş ruga. 

— Imediat! Gunārs îi întinse receptorul lui Trubeks. 

— Tovarăşe anchetator, rosti glasul acela, dacă 
dumneavoastră intenţionaţi cu tot dinadinsul să-l 
descoperiţi pe asasinul Alidei Lorence, vă recomand să 
vă interesaţi de testamentul ei. Se află la notariat. 
Atunci vă va fi clar cine anume era cel mai interesat de 
moartea ei. 

— Cu cine vorbesc? întrebă Trubeks. 

— Cu o persoană care ştie mai multe lucruri despre 
acest caz decît dumneavoastră. 

In receptor se auzi un plescăit şi nişte semnale 
scurte. 


Boriss se întoarse spre Gunărs. 

— Sună repede la centrala telefonică, să verifice de 
unde a venit acest apel. 

Dzenis dădu din mînă a lehamite. 

— Parcă puţine automate sînt în Riga?... 

— Ehei, frăţioare! exclamă Sokolovski. Să ştii că mie 
telefonul ăsta îmi place. Nu cumva tot dumneaei a 
ameninţat-o pe Maiga Strautkalne? Se vede treaba că 
inamicul a intrat în panică, l-a speriat percheziţia făcută 
la Genoveva Scepe. Simte că a început să trosnească 
creanga de sub el. 

— Poate că vrea să ne deruteze şi să îndrume 
ancheta pe un alt făgaş, îşi dădu cu presupusul 
Trubeks. 

— Dar tu ce-ţi închipuiai? Că ai de-a face cu fraieri? 
îşi dau ei seama că, de vreme ce am descoperit hainele 
victimei, îl vom aresta pe Kazimirs Scepis. Aşa că ne-au 
întins ca momeală o nouă circumstanţă. Calculul e 
simplu — în timp ce noi vom alerga în căutarea 
moştenitorilor, Scepis va izbuti să se dea iar la fund. 

— Da, însă testamentul constituie realmente o nouă 
circumstanţă, încercă să obiecteze Trubeks. Poate că n- 
ar strica să... 

— Să studiem testamentul avem tot timpul, nu fuge 
nicăieri de-acolo de unde e, îl întrerupse Dzenis. Pe 
Kazimirs Stepis însă nu trebuie să-l scăpăm din mînă. 
Tovarăşe Trubeks, completează mandatul de arestare. 


Dzenis se uită la ceas. 
— Ar cam fi timpul. Nu înţeleg de ce întîrzie. 


Luă un scaun şi se aşeză în colţul camerei, aproape 
de fereastră. 

Trubeks strînse de pe masă toate lucrurile de prisos, 
apoi îşi luă ochelarii şi începu să şteargă tacticos 
lentilele cu batista. _ 

Cineva ciocăni la uşă. In clipa următoare se ivi în 
prag o faţă pistruiată sub un chipiu de miliţian. 

Trubeks lăsă ochelarii deoparte. 

— Să intre!... i 

In cabinet intră greoi Kazimirs Sčepis. Cercetă pereţii 
cu o privire sumbră, înveninată. 

— Poate-mi vei spune dumneata de ce m-aţi ridicat? 

Trubeks îi arătă un scaun aflat cam la un metru 
depărtare de masă. 

— Stai jos, îl invită el calm. 

— Mulţumesc! Scepis îşi încleşta pumnii. Tot stau de 
trei zile aici, da habar n-am pentru ce. 

— Nu te nelinişti, o să afli totul. Deocamdată însă o 
să stăm puţin de vorbă. 

„_— Asta-i bună — să stăm de vorbă! îl maimuţări 
Scepis. De aia m-aţi adus tocmai de la Norilsk, ca să 
stăm de vorbă? 

Trubeks scoase din buzunar pixul şi începu să-l 
învîrtească între degete. 

— Lude ai lucrat înainte de a pleca în Nord? 

Scepis se făcu roşu de miînie. 

— Ei, asta-i! Parcă dumneata nu ştii. Am lucrat la 
întreprinderea de transporturi. 

— Şi de ce ai plecat de-acolo? 

— M-am săturat de Riga şi am plecat. Am vrut să 
cîştig mai bine. 

— Păi nici aici n-aveai motive să te plîngi de cîştig. 
Plecai des în deplasare. Anul trecut ai fost toată luna lui 
octombrie la Kuldiga. 


Stepis îi aruncă o uitătură chiorişă, plină de 
suspiciune, anchetatorului. 

— la uite ce baftă pe capul meu — Kuldīga! mormăi 
el. Să stai numai în pădure! 

— Dar nu-i chiar aşa departe de Riga. O dată, de 
două ori puteai să te repezi pînă acasă. 

— Pe dracu puteam! Cu un brigadier ca ăla. Era ca un 
cîine pe claia de fin: nici el nu mănîncă, nici pe alţii nu-i 
lasă. 

— Şi cu toate astea, ai tras o raită prin Riga. 

— Cine v-a spus? 

In cabinet intră procurorul-şef Ozollapa. 

— Ei, cum stăm, i s-a dezlegat limba prietenaşului 
nostru? 

— Nu poate defel să-şi amintească dacă a venit de la 
Kuldiga la Riga, răspunse Trubeks. 

— Aşa, care va să zică, rosti tărăgănat Ozallapa. Va 
trebui să-i aducem noi aminte. Şi procurorul-şef se 
întoarse spre Kazimirs Scepis: Ce ai făcut la Riga în 
noaptea aceea? 

— In care noapte? 

— Nu te mai preface! Noi ştim totul. lată, stă scris 
aici. Ozollapa lovi cu palma peste dosarele groase de pe 
masă. Ei, cum rămîne, ai de gînd să vorbeşti? 

— N-am ce vorbi. 

— la te uită, a comis o crimă atît de oribilă şi n-are 
nimic de spus, clătină din cap Ozollapa. Vai, vai, vai! 

— V-am spus doar că în octombrie n-am fost la Riga, 
o ţinea una şi bună Scepis. 

Dzenis, care stătuse molcom în colţ, se ridică şi veni 
în mijlocul camerei. 

— Nu uita un lucru: potrivit legislaţiei noastre, 
recunoaşterea deschisă a faptei constituie o 
circumstanţă atenuantă. Nu trebuie să te încăpăţinezi. 
Noi ştim despre crima pe care ai săvirşit-o în noaptea 


de unsprezece octombrie. Şi putem să-ţi dovedim acest 
lucru. 

— Nu veţi dovedi nimic. 

— In noaptea aceea portarul a văzut maşina dumitale 
în ulicioară, în apropierea casei. 

— Minte, i-o tăie Stepis. Nu era maşina mea. 

— Pesemne că s-a înşelat şi inspectorul de la 
circulaţie, care te-a oprit în drum spre Riga? Trubeks 
puse în faţa lui Kazimirs Scepis două documente. 

Scepis se uită la ele şi, parcă în silă, se apucă să le 
citească. Şi pe măsură ce citea, îşi dădea tot mai mult 
seama că se află într-o situaţie fără ieşire. 

Aparent rămiînea liniştit, în schimb gîndul o ţinea tot 
într-o goană, ca un iepure speriat: de vreme ce a ajuns 
la ştirea lor şi incidentul de pe şosea, asta pune capac 
la toate. Se vede treaba că inspectorul de la circulaţie 
le-a povestit cîte ceva. Şi-apoi, aici, pe masă, în faţa 
anchetatorului, se mai află un teanc întreg de hirtii. Cite 
n-or fi scrise şi acolo? E sigur că cineva nu şi-a putut 
ţine gura. Probabil cei doi care l-au ajutat în noaptea 
aceea. Intr-adevăr, poate că-i mai bine să recunoască. 

Şi Kazimirs Scepis se hotărî. 

— Bine, strecură el printre dinţi. Voi povesti tot. 

Ozollapa aruncă o privire triumfătoare spre Dzenis şi 
spre Trubeks şi părăsi încăperea. E 

Cînd uşa se închise în urma procurorului-şef, Sčepis 
ceru permisiunea să fumeze. Trubeks îi împinse 
scrumiera mai aproape, Stepis scoase un pachet turtit 
de ţigări „Pamir”, muie îndelung între degete ţigara, o 
aprinse şi trase cu nesaţ cîteva fumuri la rînd. Apoi tuşi 
şi porni să vorbească: A 

— Am la Riga un vechi ortac. Il cunosc din copilărie, 
încă înainte de război hoinăream împreună prin 
împrejurimile oraşului. Drept e că acum ne întîlnim rar. 
A ajuns om mare, şef de magazin. 


Stepis scutură scrumul pe duşumea. Dzenis se aşeză 
iarăşi în colţul lui şi, cu mîinile încrucişate la piept, 
asculta cu nerăbdare. Trubeks se plimba cu pas rar prin 
încăpere. , 

Regăsindu-şi treptat calmul, Scepis continuă: 

— Astă-toamnă, stăteam într-o zi la o masă într-o 
berărie şi mă cinsteam cu o halbă de „Jigulevskoe”. 
Deodată — mai să nu-mi cred ochilor — răsări în faţa 
mea el, ca o ciupercă după ploaie. Se aşeză; scoase din 
buzunar o sticlă de jumate de vodcă. La bere merge de 
minune... li povestesc despre viaţa mea, că nu-mi prea 
merg treburile... Şi-atunci el îmi propune un business. 
Am cugetat eu ce-am cugetat şi am hotărît că pe un 
asemenea om pot să mă bizui: nu-mi strică, mi-am zis, 
un ban în plus. Ce să mai aştept? In minte numai 
zornăit de bani. Pe scurt, am bătut palma. In drum spre 
casă am pus la cale totul. 

Trubeks se aşeză la locul lui şi se pregătea să noteze. 

Scepis aprinse a doua ţigară. 

— Şi în vreme ce eu mă aflam la Kuldiga, el mi-a dat 
un semn de viaţă şi mi-a trimis bani. Am început 
imediat să acţionez. Am găsit un bătrînel taman bun 
pentru o treabă ca asta şi ne-am înţeles între noi. Cum 
s-a lăsat întunericul, m-am dus cu maşina. Am încărcat 
la repezeală şi... mînă la Riga. Eu trebuia mort-copt să 
fiu la lucru spre dimineaţă, altfel o păţeam. Gonind cu 
toată viteza, n-am băgat seama la un semn de 
interdicţie şi m-am ars. M-a oprit inspectorul de la 
controlul circulaţiei. Am ajuns la Riga după miezul 
nopţii. Mai departe însă totul a mers ca pe roate. 

Scepis tăcu. 

— Spune mai departe, spune, îl îndemnă Trubeks pe 
arestat. 


— Ce să mai spun? Am spus doar, mai departe totul 
a mers strună, precum plănuiserăm. Amicul mă aştepta 
lîngă Ponton. Cu el mai erau încă doi bărbaţi vinjoşi. 

Trubeks şi Dzenis schimbară cîte o privire. 

— Dar de ce eraţi aşa de mulţi? nu-şi putu ascunde 
mirarea anchetatorul. 

— V-am spus doar că trebuia mort-copt să mă întorc 
spre dimineaţă la Kuldīga. In doi n-am fi putut-o scoate 
la capăt atît de repede. 

— Şi ceilalţi doi ce rost aveau? Au stat de pază? 

— Da de unde, ne-au ajutat la cărat. 

— Păi aveaţi de-acolo ce căra? 

— Doar v-am spus, un camion întreg. Cinci tone, nu 
mai puţin. 

Trubeks holbă ochii. 

— Cum vine asta — cinci tone de lucruri?! 

— Care lucruri? Mere! 

Dzenis se ridică şi veni mai aproape. 

— Nu face pe prostul, cetăţene! Ce tot vorbeşti aici 
de mere, despre ce mere-i vorba? 7 

De astă dată îi veni rîndul lui Kazimirs Sčepis să-şi 
holbeze ochii cît cepele. 

— Dar nu v-am spus? Amicul meu mi-a trimis bani, 
iar eu am cumpărat mere de la un bătrînel de lîngă 
Kuldiga. Mere selecționate, antonovka, şi la un preţ de 
nimic. Amicul meu le-a pus în vînzare prin magazinul 
său ca marfă de calitatea întîi. A cîştigat zdravăn la 
afacerea asia, dar m-am ales şi eu cu o sumă 
frumuşică. 

In cabinet se aşternu tăcerea. Dzenis cugeta cu 
încordare. Judecînd după toate, arestatul spunea 
adevărul. La orice se aşteptau el şi Trubeks, dar la o 
asemenea mărturisire din partea lui Scepis în nici un 
caz. 


Cercetările privind asasinarea Alidei Lorence nu 
avansaseră nici cu un pas. Ce era de făcut? Ce tactică 
se cuvenea adoptată în continuarea acestui 
interogatoriu? De care fir să apuce ca să desfacă acest 
nod? N-ar fi bine să schimbe lungimea de undă? S-o ia 
de la celălalt capăt? 

— De la magazin te-ai dus imediat acasă? îl luă de 
departe Dzenis. , 

— Păi unde să mă mai fi dus? confirmă Scepis. Mai 
întîi însă am tras o beţie zdravănă. 

— Şi-acasă ce-ai făcut? 

— Ce să fac, am dormit. 

— Nevasta dumitale ne-a spus altceva! îl întrerupse 
Trubeks. i A 

— Minte, scorpia! i-o reteză Scepis. Imi rămăsese 
doar un ceas pentru somn. La ora patru trebuia s-o iau 
din loc, să ajung la timp la Kuldiga. 

Dzenis deschise uşa. 

— Te rog pofteşte. 

Aruncînd priviri temătoare în jur, păşi în cabinet 
Genoveva. Dînd cu ochii de bărbatul ei, îşi strînse 
pleoapele, de parcă ar fi orbit-o, lumina unui reflector. 

Dzenis nu-i dădu răgaz să se dezmeticească şi o 
întrebă imediat: 

— In luna octombrie soţul dumitale a venit vreodată 
de la Kuldiga acasă? 

— Nu, nu, n-a venit, gesticula cu amîndouă mîinile 
Genoveva Scepe. 

— Dumnealui spune că a fost. 

— Nu vă potriviţi la diavolul ăsta! Martor mi-e Cel-de- 
sus că n-a venit. 

Kazimirs se întoarse cu toată greutatea corpului spre 
nevastă-sa. 

— Nu mai are nici un rost să minţi, Genoveva. 
Dumnealor ştiu şi aşa totul. 


— Doar tu singur ai poruncit să nu spun o vorbuliţă 
nimănui. Că de nu-mi ţin gura, îmi suceşti gitul... 

— Aici eşti datoare să spui adevărul, o întrerupse 
aspru Dzenis. Va să zică, dînsul a venit acasă în 
noaptea de unsprezece spre doisprezece octombrie? 

Genoveva Scepe mai trase o dată cu coada ochiului 
spre soţul ei şi, convingîndu-se că n-o mai paşte nici o 
primejdie din partea lui, prinse a da cu meliţa: 

— A fost, a venit acasă beţivanul dracului, matosit ca 
un porc. Ba mi-a mai băgat şi fetiţa în toate boalele, 
mai-mai să se prăpădească mititica de ea. 

— Care fetiţă? întrebă repede Dzenis. 

— Cum care? Fetiţa noastră, Lucija. De beat ce era n- 
a mai ştiut unde-i e patul şi s-a trîntit în patul copilului. 
Speriată la culme, fetiţa a început să ţipe ca din gură de 
şarpe... 

— A ţipat aşa tare? se interesă Trubeks. 

— Maică Precistă! Da dumneata n-ai fi ţipat dacă ţi s- 
ar fi prăvălit în pat în toiul nopţii o ditamai dihanie, beat 
turtă? Am crezut atunci că au să dea năvală toţi vecinii. 

— La tribunal aţi spus că n-aţi auzit nici un țipăt în 
noaptea aceea, îşi aminti Dzenis. 

— Am fost întrebată dacă n-am auzit ţipete în odaia 
vecină. 

Trubeks stătea cufundat în gînduri. După încheierea 
cu succes a coţcăriei cu merele, Scepis putea într- 
adevăr să se ducă acasă beat criţă. Ar fi fost oare el în 
stare să săvirşească o a doua infracţiune cu atita 
minuţiozitate? Să admitem că ar fi fost. Dar fetiţa, cu 
ţipetele ei, ridicase pesemne în picioare întreaga casa. 
S-ar fi încumetat Kazimirs Scepis în asemenea 
împrejurări să comită omorul? Şi-o ultimă chestiune: 
întreg tabloul celor petrecute denotă că e vorba de o 
crimă premeditată. Dacă Scepis s-ar fi pregătit din 
vreme la o treabă ca asta, nu s-ar fi dus pentru nimic în 


lume să se culce. Aşadar, el n-are cîtuşi de puţin 
amestec în săvîrşirea crimei. Pînă în prezent, cercetările 
s-au orientat în primul rînd după ţipetele care s-au auzit 
în noaptea aceea. Acum tipetele acelea au căpătat o 
nouă explicaţie. Şi încă ceva: expertiza a stabilit data 
asasinatului doar cu aproximaţie. De aici dubiul că 
asasinatul a fost comis în noaptea aceea. 

Anchetatorul ridică receptorul telefonului şi formă un 
număr. 

— Serviciul de cadre al combinatului? La telefon 
anchetatorul Trubeks de la procuratură. Vă rog să-mi 
spuneţi data exactă cînd i s-a desfăcut contractul de 
muncă Zentei Saukuma... Da, da, toamna trecută... Şi 
cînd şi-a luat lichidarea? Vă mulţumesc... Da, asta-i tot. 

Dzenis schimbă o privire cu Trubeks. Apoi adjunctul 
procurorului-şef notă ceva pe o hirtie şi i-o întinse 
anchetatorului. 

Trubeks  încuviinţă din cap şi părăsi în grabă 
cabinetul. 

Peste cîteva minute stătea în faţa lui Ozollapa. 

— Ei, cum merg treburile acolo la voi? întrebă 
procurorul-şef. Totul e-n ordine? 

Trubeks se sprijinea cînd pe un picior, cînd pe 
celălalt, ca un şcolar care a făcut o boacănă. 

— Se pare că am dat greş, rosti el amărit şi relată 
rezultatele interogatorului. 

— Cu-um? tună şeful cu vocea lui de bas în aşa fel, 
încît nu-ţi puteai da seama dacă-i mirat ori indignat de 
această veste. Scepis n-are nici un amestec în cazul 
Lorence? Nu-i cu putinţă una ca asta! 

— In noaptea de unsprezece spre doisprezece 
octombrie Scepis a fost pe-acasă, prinse Trubeks a-i 
desluşi. Asta am stabilit-o cu precizie. lar Zenta 
Saukuma arăta, dacă vă mai amintiţi, că a doua zi după 
crimă şi-a luat lichidarea de la slujbă şi a plecat. 


Contractul de muncă i s-a desfăcut pe unsprezece. 
Dacă Zenta Saukuma a plecat pe data de unsprezece, 
rezultă că Scepis nu putea săvîrşi crima împreună cu ea 
în noaptea de unsprezece spre doisprezece octombrie. 

— Şi a primit ea chiar aşa de repede lichidarea? 

— Da, chiar în dimineaţa aceea. Era doar elevă şi 
mare lucru n-avea de încasat. 

In momentul acela procurorul-şef semăna cu un 
pătimaş pescar, în undiţa căruia se prinsese o ştiucă 
babană, dar sfoara fiind subţire, ameninţa uite-uite să 
se rupă. 

— la mai lăsaţi-mă, nu mai despicaţi atîta firul în 
patru! Un tîlhar ca Scepis se putea descurca şi singur, 
fără ajutorul fetei. 

— Crima s-a săvirşit totuşi în prezenţa Zentei 
Saukuma, îi reaminti pe un ton reţinut Trubeks. 
Altminteri, ea n-ar fi putut reproduce cu atita precizie 
scena crimei. 

Procurorul-şef căzu pe gînduri şi se dezumflă. 

— Da, da. Zentei Saukuma i s-a desfăcut contractul 
pe unsprezece. Dar unde anume scrie că a şi plecat ea 
chiar în ziua aceea? Crima a fost, mai mult ca sigur, 
pregătită dinainte. In acest caz Zenta putea foarte bine 
să plece din vreme de la serviciu, noaptea să comită 
asasinatul şi să-şi ia tălpăşiţa abia în ziua următoare. 

— Tocmai acest lucru trebuie verificat. De aceea am 
şi venit la dumneavoastră. Pînă la Moscova Zenta 
Saukuma a călătorit cu trenul. Numele ei nu figurează 
pe listele de pasageri ale aeroportului Riga. In schimb 
mai departe, la Norilsk, ea a mers mai mult ca sigur cu 
avionul. Trebuie să cerem urgent relaţii de la Moscova. 

— Bine, consimţi Ozollapa. Voi lua chiar acum 
legătura prin fir direct. 

Pauza prelungită, inopinată din timpul 
interogatoriului se scurse într-o tăcere grea. Scepis 


stătea nemişcat, cu spinarea lui de zdrahon gîrbovită, şi 
privea timp în podea. Trubeks îşi omora vremea 
răsfoind a douăzecea oară dosarul şi oprindu-se ici-colo 
asupra cîte unei pagini. Genoveva arunca priviri 
speriate cînd spre unul, cînd spre celălalt, cînd spre al 
treilea şi-şi maltrata colţurile batistei. Dzenis stătea la 
fereastră. Ai fi zis că nu-l interesa nimic altceva decit 
trecătorii fără număr de pe trotuar. ; 

Pe neaşteptate, se întoarse spre Genoveva Sčepe şi-i 
puse următoarea întrebare: 

— Apropo, ia spune-ne prin ce împrejurare au ajuns 
lucrurile Alidei Lorence în şifonier la dumneata? 

Genoveva tresări. 

— l-am spus doar domnului de la miliţie, ăluia de mi 
a întors casa pe dos. Alida Lorence în persoană... 

— Lasă, lasă, poveştile astea să le spui altora. Alida 
Lorence nu era omul care să facă pomană de bunăvoie 
cu lucrurile ei. Să-ţi dea ea tocmai dumitale, care te 
certai zilnic cu dînsa. Lucrurile le-ai luat dumneata 
singură, dar cînd ai făcut-o? Spune adevărul. 

— Da n-au să mă judece dacă spun? 

— Nu cumva vrei să-ţi dau şi garanţii în scris? Ei, te 
ascult! 

— Eu... Bineînţeles... Asta s-a întîmplat... se bilbii 
Genoveva. Da, s-a întîmplat în ziua cînd a venit 
moştenitorul. Hainele care erau mai bune le-a luat chiar 
atunci dimpreună cu mobila şi le-a dus. A lăsat numai 
zdrenţe şi troace. Şi le-am adunat eu. 

În acest moment intră în cabinet secretara. 

— Tovarăşe Dzenis, sînteţi chemat la procurorul-şef. 

— Bine, mulţumesc, spuse Dzenis ridicîndu-se. In 
ceea. ce-l priveşte pe dumnealui, totul e limpede, arătă 
el din cap spre Scepis. Puteţi pune punct, tovarăşe 
Trubeks. 


Procurorul-şef stătea cu bărbia proptită în pumni şi 
se uita mohorit pe fereastră. In faţa lui, pe biroul gol, se 
odihnea o telegramă proaspăt primită. 

Cînd în cabinet intră adjunctul său, Ozollapa i-o trînti 
furios, fără a-şi întoarce capul: 

— Poftim, admir-o! 

Dzenis parcurse la repezeală cu privirea textul în 
care se spuneau următoarele: „Ca răspuns la adresa 
dumneavoastră, vă comunicăm că Zenta Saukuma a 
plecat din Moscova la Norilsk cu avionul în ziua de 12 
octombrie, orele 10,30, cursa Nr. 541”. | 

— Mada-a, spuse tărăgănat adjunctul. Inseamnă că a 
plecat din Riga într-adevăr pe data de unsprezece 
octombrie. Ce-i de făcut acum cu Kazimirs Scepis şi cu 
merele sale? 

Ozollapa îi aruncă o privire veninoasă. 

— Hei, Roberts, care va să zică, mi-ai făcut-o bună! 
Ozollapa se ridică brusc şi se îndreptă spre cuier. 

— Rezultă că am dat chix, recunoscu Dzenis. 
Versiunea noastră părea perfect verosimilă. Toate se 
potriveau ţanc la ţanc. 

Nemaiaşteptind ca Ozollapa să se îmbrace, Dzenis 
ieşi din cabinet. Era şi aşa destul de jenat, nu mai voia 
s-audă alte reproşuri. In dreptul scării îl ajunse din urmă 
Trubeks. 

— Ei, ce se-aude, tovarăşe Dzenis? 

— Asta-i, Boriss, munca noastră cea de toate zilele 
aici, la procuratură. Lucrezi, lucrezi, ca să te pomeneşti 
mai apoi că ai făcut totul în zadar. Trebuie s-o iei de la 
capăt. Gindeşte-te pînă nu-i prea tîrziu, poate că ar fi 
mai bine să te faci avocat, e o viaţă mai uşoară. 

— Am să mă gindesc cînd voi avea mai mult timp, 
strînse din buze ofensat Trubeks. Deocamdată am şi 
fără asta destulă bătaie de cap. Apropo, Genoveva 
Scepe a pomenit de un oarecare moştenitor. lar femeia 


care a telefonat atunci vorbea şi ea de nu ştiu ce 
testament. N-ar fi exclus ca tocmai aici să fie buba. 


CAPITOLUL IV 

În atelier intră Maiga Strautkalne. Pe uşă e lipit un 
anunţ scris cu litere scălîmbe, în care se spune că astăzi 
vor fi primite doar cinci comenzi pentru paltoane şi 
şapte pentru rochii. Noroc de Edvins că o cunoaşte pe 
una dintre croitorese. Altminteri, Maiga ar fi trebuit să 
stea la o coadă cît toate zilele sau să renunţe în general 
să-şi mai facă palton nou. 

La măsuţa recepţionerei stau grămadă clientele. 

— Ce porcărie! Să-şi bată joc de un material aşa de 
scump! 

In glasul plin de indignare al femeii se ghicesc 
lacrimi. 

O altă clientă, mai optimistă din fire, întreabă 
tacticos şi cu subliniat calm: 

— Vin aici a treia oară. Spuneţi-mi, vă rog, cînd o să 
fie, în sfîrşit, gata de probă taiorul meu? 

Juna coafată ultramodern, într-o rochiţă mini, ca o 
cămăşuţă de prunc, n-auzi, pare-se, reclamaţia clientei. 
Luă din mîna Maigăi chitanţa. 

— Aşteptaţi, o să fiţi chemată. 

Maiga Strautkalne se trase într-o parte şi se aşeză pe 
marginea fotoliului ponosit. N 

În acest moment apăru în uşă Edvīns. Îşi roti privirea 
prin sală şi, observîndu-şi soția, se-apropie de dînsa. 

— Punctual ca-ntotdeauna! zîmbi Maiga. Poţi fi luat 
ca etalon pentru ora exactă. 

— Punctualitatea e politețea regilor, glumi cu răceală 
Edvins. 


— Nu cumva-mi vei pretinde să-ţi spun de-acum 
încolo „majestatea-voastră”? 

Edvins se aşeză în fotoliul alăturat. 

— Intotdeauna şi pretutindeni te-ai simţit nespus de 
emancipată şi independentă. Dar să mergi la croitor 
fără consort nu poţi în ruptul capului. 

— Tu eşti un om cu mult gust, or, eu vreau ca noul 
meu palton să-ţi fie şi ţie pe plac. 

Aşa cum stătea în fotoliu, Edvins îşi înclină capul. 

— Mulţumesc de compliment, un asemenea gest mă 
măguleşte. 

Prin dreptul soţilor Strautkalns trecu un bărbat cu un 
pachet sub braţ. Maiga îl urmări cu privirea. Bărbatul se 
apropie de măsuţa recepţionerei, în colţul din dreapta 
al sălii, se uită în jur şi-i întinse un bileţel. Juna 
încuviinţă din cap în semn că a înţeles, luă pachetul şi 
se apucă să scrie chitanţa. 

— Ea patra comandă la care se fac formele de cînd 
stau aici, îi spuse Maiga soţului. Deşi, oficial, primirea 
comenzilor s-a încheiat încă de dimineaţă. 

Edvīns ridică mîna şi îşi cercetă cu o privire critică 
unghiile îngrijite. 

— Ai uitat că mai ieri tu însăţi... 

— Şi totuşi asta-mi repugnă. Toate se fac pe bază de 
cunoştinţe, pretutindeni se intră doar pe uşa din dos. 

Edvins făcu o mutră acră. 

— Mi se pare mie că de cînd ţi-ai făcut cunoştinţe la 
miliţie şi la procuratură ai progresat. Ai devenit o 
apărătoare înfocată a legalităţii. 

— Şi ce rău găseşti în asta? 

— Cum să-ţi spun... Oare faptele tale concordă 
întotdeauna cu litera legii? 

Maiga se înroşi. Işi aduse aminte de discuţia recentă 
pe care o avusese cu Robeznieks pe plajă, călătoria lor 
la Laudobeli... Chiar şi în clipa asta ea are de îndeplinit 


o misiune din partea avocatului, pentru care, la drept 
vorbind, l-a şi rugat pe Edvins să vină la atelier. Cine 
poate şti cît de legală e toată întreprinderea asta a lor. 
Şi totuşi... 

Ca să nu-şi dea în vileag tulburarea, Maiga se făcu a 
nu fi auzit întrebarea. 

— De ce ai rostit cu atita dispreţ cuvintele: miliția şi 
procuratura? 

Edvīns înălţă sfidător din sprîncene. 

— Pur şi simplu nu pricep de ce te preocupă pe tine 
neregulile de aici, din atelier. N-are nici un rost să-ți 
macini nervii. Că doar n-ai să schimbi tu lumea. 
Principalul e să fii indiferentă la toate şi să-ţi cruţi 
sănătatea. 

— Cit de cinic poţi totuşi să fii! şi-ntoarse Maiga faţa 
de la soţul ei. Eu nu pot privi cu indiferenţă la toate 
astea. Nu pot şi nici nu vreau. 

In aceeaşi clipă, înălţindu-şi ochii, Maiga văzu o 
tînără zveltă şi foarte drăguță, îmbrăcată într-un halat şi 
ducînd în braţe cîteva paltoane însăilate. 

Cînd tînăra ajunse în dreptul lui Edvīns, o roşeaţă 
abia perceptibilă învălui obrăjorii ei oacheşi. 

Din pricina tulburării sau poate fiindcă se înţepase 
într-un ac de  gămălie, ea făcu o mişcare 
neîndemiînatică şi scăpă paltonul de deasupra. 

Edvins sări de la locul lui, ridică paltonul şi i-l întinse 
galant meşteriţei. 

Fata se tulbură şi mai tare. 

— Vă mulţumesc. 

— Pentru puţin, zimbi Edvīns şi, făcîndu-i cu ochiul, 
adăugă în şoaptă: oricînd la dispoziţia dumneavoastră. 

Maiga o însoţi pe tînără cu privirea pînă la uşă. Unde 
oare o mai văzuse? Chipul acesta cu nasul ascuţit, 
sprîncenele negre într-o arcuire aparte şi aluniţa de pe 
obrazul stîng. Da, neîndoios lucru, Maiga o mai întîlnise 


pe fata asta şi nu o dată. Dar unde anume? Nu făcea 
parte dintre pacienţii ei. Pe aceştia Maiga îi ţinea bine 
minte. 

Edvīns se uită şi el în urma tinerei. Dar de gîndit, se 
gîndi la cu totul altceva decît Maiga. 

In sala de aşteptare se aprinse lumina. Abia acum 
realizai că afară se însera. Amurgul îşi pogora peste 
oraş întunecatele văluri, culorile zilei păleau. 

— Stăm aici de aproape o jumătate de oră, privi 
Edvins la ceas. 

Maiga tresări, smulsă brusc din cugetările ei. 

— Da, da, stăm de foarte multă vreme. Deşi... 
Probabil maistrul e ocupat cu altă clientă. 

„Mi-a amintit la vreme, exact cînd trebuia”, se gîndi 
Maiga. Peste puţin avea să intre în cabina de probă, şi- 
atunci... 

Alături, pe o măsuţă, se aflau expuse jurnale de 
modă. Maiga luă unul din ele şi începu să-l răsfoiască, 
cercetînd cu atenţie modelele. 

— la uite, Edvīns, ce zici de taiorul ăsta de stradă? 
Edvins aruncă în silă o privire pe jurnal. 

— Drăguţ. Ţi s-ar potrivi şi ţie. 

— Dar de rochia asta? E nostimă, nu-i aşa? 

— Am apreciat întotdeauna în cel mai înalt grad 
gustul tău. Maiga răsfoia mai departe revista. In sfîrşit, 
găsi ceea ce căuta. 

— Dragule, atinse ea uşor cu umărul umărul soţului, 
tu ştii că în curînd e ziua mea? 

— Am uitat eu oare vreodată acest lucru? 

— Fă-mi, te rog, un cadou mai original. 

— Cu cea mai mare plăcere. 

— Poftim, priveşte. 

Pe un desen colorat Edvins văzu o femeie cu părul 
bălai într-o toaletă de seară decoltată, din lame. 


— Vrei o rochie ca asta? Luciul o face pur şi simplu 
vulgară. 

— Nu, nici vorbă! Dar uită-te la bijuterii. sînt o 
minunăţie. 

Edvīns se uită atent la poza în culori. Gitul grațios al 
blondinei era încins cu un lănţişor fin de aur de care 
atîrna, albastru-strălucitor, un safir. Pietricica semăna 
cu o maşcată picătură de rouă în care se răsfringea 
cerul primăvăratic. Aveai impresia că dintr-o clipă într- 
alta ea se va rostogoli pe pieptul frumoasei femei. 

Maiga se lipi galeş de soţul ei. 

— Dăruieşte-mi un pandantiv ca acesta. 

— Mă îndoiesc că aş putea găsi la magazinul de 
bijuterii o asemenea piatră. 

— Pietrele preţioase nu se cumpără numai de la 
magazin. Sînt oameni care... 

Edvīns se uită bănuitor la soţie. 

— Eu n-am cunoştinţe dintr-astea. O expresie de 
repulsie i se întipări pe chip. Doar din ziare aflu de cei 
ce fac speculă cu aur, briliante şi valută. N-am avut 
niciodată de a face cu asemenea persoane. 

— Na-ţi-o bună — briliante! îşi ţuguie Maiga ca un 
copil buzele. Doar n-avem de gînd să facem negoţ cu 
ele. Cît despre speculă nici vorbă nu poate fi. Totuşi un 
pandantiv ca ăsta mi-ar veni foarte bine. Ai să vezi şi tu. 

Edvins tăcea. Niciodată pînă atunci nu-l rugase soţia 
să-i ofere cadouri. Avea încredere în gustul lui şi era de 
fiecare dată mulţumită. Cadourile pe care i le făcea el 
erau întotdeauna originale şi interesante. Ce-o fi vrînd 
să însemne această neobişnuită rugăminte? Probabil că 
Maiga are nişte bănuieli şi a hotărit să-l verifice. Sau şi- 
o fi dorind într-adevăr un asemenea pandantiv... Nu-i 
uşor să înţelegi femeia. 

Parcă vrăjită, Maiga nu-şi dezlipea ochii de la poză. 


— Fetele noastre de la policlinică spuneau că există 
un tînăr care vinde asemenea obiecte. Să nu-ţi închipui 
cumva că e speculant, i-au rămas pur şi simplu nişte 
bijuterii de familie de pe vremuri. De la maică-sa ori de 
la o mătuşă. Poate că are şi un safir ca ăsta. 

Edvins tăcea mai departe. 

— Se zice că lucrează la întreprinderea de gaze, 
continuă Maiga. Ca inspector sau controlor. l-a vîndut 
ceva uneia dintre fete. IIl cheamă Lapină. Voldemārs 
Lapină. 

Edvīns zîmbi reţinut. 

— Şi tu crezi că s-ar apuca el să discute despre 
briliante cu un străin? M-ar trimite mai mult ca sigur la 
toți dracii. 

Maiga era pregătită pentru un asemenea final, de 
fapt logic, al discuţiei. 

— Tu spune că le-a îndrumat la el Aivars. Ei au fost 
cîndva prieteni, au lucrat împreună la întreprinderea de 
transporturi auto ca şoferi. Aivars e fratele 
registratoarei de la noi. 

Discuţia lor fu întreruptă de glasul croncănit or al 
difuzorului. 

— Tovarăşa Strautkalne, la probă în cabina şase! 

Maiga se ridică şi o porni spre cabină. Edvīns o urmă. 

Un ceas mai tîrziu, „Zaporojeţ”-ul lor oprea în faţa 
casei noi de pe strada Gorki. Edvins încuie maşina. 

— Aveai de gînd să te duci la Fredis, îi aminti Maiga. 

— Da, da! Mi-a promis nişte contacte noi pentru 
întrerupător. 

— Sper să nu întîrzii mult. 

— Nu, iubito, mă-ntorc repede. 

Maiga o luă iute pe trepte în sus, descuie uşa, apoi o 
închise încetişor în urma ei şi se repezi la telefon. 


După toate aparențele, semnalul era aşteptat la 
celălalt capăt al firului. Receptorul fu ridicat chiar la 
primul tîrîit. 

— Alo! 

Cu glasul înăbuşit, Maiga spuse: 

— La aparat sînt eu. Totul e-n ordine. Edvins îl va 
căuta. Asta-i tot. La revedere. 

Aşeză receptorul în furcă şi se lăsă, frintă de 
oboseală, pe scaun. 

Sofija Trubeka şedea pe marginea canapelei şi 
împletea un pulovăr pentru fiul ei. Miinile i se ridicau şi-i 
cădeau mai apoi obosite pe genunchi. A cîta oară 
încălzea oare cina? Dar Boriss al ei, plecat de 
dimineaţă, nu s-a întors nici acum de la slujbă. E greu 
să te obişnuieşti cu faptul că băiatul îţi e acum om în 
toată firea, că are treburile şi pasiunile lui. Ce să-i faci, 
viaţa îşi are legile ei nestrămutate... 

Se apropie de fereastră şi dădu puţin în lături 
storurile. Toţi oamenii vin la timp acasă de la slujbă, 
numai fiul ei nu vine şi pace. Are, pesemne, iar, bietul 
de el, treburi care-l rețin. Veşnic îi dau de furcă 
infractorii lui. 

In sfîrşit, răsunară pe trepte paşi cunoscuţi. Sofija îşi 
scoase ochelarii şi se îndreptă spre uşă, lipăind cu tîrlicii 
ei. Un scrişnet de cheie şi-n vestibul intră el, Boriss. 

— Unde-ai zăbovit atîta? în glasul ei se simte 
obişnuita îngrijorare. Nici nu ştiam ce să mai cred. 

— O, ce măicuţă fricoasă am eu! 

Boriss o îmbrăţişă şi o sărută pe obrazul plin de 
riduri. Astfel erau de fiecare dată întîlnirile lor, chiar şi 


atunci cînd Boriss se întorcea după o absenţă de două 
ceasuri, deşi el nu mai era de mult copil, cum îl socotea 
mama. Aşa-s toate mamele. După absolvirea şcolii se 
dusese să lucreze într-o uzină. Şi-abia peste cîțiva ani, 
cînd se pusese cu adevărat pe picioare, intră la secţia 
fără frecvenţă a facultăţii de drept. 

Mama trebăluia la bucătărie, zdrăngănind capacele 
de la vase, în timp ce Boriss îşi spăla pe îndelete şi 
meticulos mîinile cu săpun. Apoi se aşezară amindoi la 
cină. 

— Ai avut o zi grea azi, spuse mama după o vreme. 

— Grea, mamă, încuviinţă Boriss. Avea o privire 
îngîndurată. 

După ce se ospătă, Boriss se ridică de la masă. 

— Te-ajut şi eu, mamă, sa strîngi vasele. 

— Lasă, eşti şi aşa obosit. Mă descurc eu şi singură. 
Uite, ai aici ziarele. Stai mai bine şi citeşte puţin înainte 
de culcare. 

Boriss aprinse lampa din dreptul canapelei, se aşeză 
în capul oaselor şi începu să răsfoiască alene ziarele. 
Dar nu găsi nimic interesant. Giîndurile lui roiau fără 
istov în jurul unui singur lucru. Astăzi fusese la notariat. 
Acolo se lămuri că Alida Lorence lăsase cu adevărat un 
testament, potrivit căruia întreaga ei avere trecea în 
stăpînirea lui Adolfs Zitkauris, un om bătrîn, mai în 
vîrstă chiar decît însăşi Alīda Lorence. Dar iată că acum 
trei ani ea refăcuse testamentul pe numele lui 
Voldemārs Lapină. 

Despre ce avere putea fi, în general, vorba? După 
moartea Alidei Lorence, notarul îi inventariase toate 
lucrurile. Acestea se rezumau la mobila ei veche şi la 
îmbrăcăminte. Nimic de preţ. Dacă facem abstracţie de 
libretul de economii pe care avea depuse o sută 
patruzeci şi nouă de ruble. Drept e că doctoriţa 
Strautkalne văzuse pe mîna bătrînei un ceas de aur de 


modă veche şi un inel masiv. Dar nici unul dintre aceste 
obiecte nu fusese găsit. Se pare că ucigaşul a furat 
lucrurile de preţ. 

Adolfs Zitkauris. Ce i-o fi el răposatei — rudă sau 
vechi prieten? O şti el oare că nu mai e moştenitorul 
Alidei Lorence? Asta ar fi putut constitui un pretext de 
ceartă, ba chiar şi de omucidere sau jaf... 

Boriss puse ziarul deoparte, îşi aşternu patul, se 
dezbrăcă şi se viri sub plapumă. Dar nu izbuti să 
adoarmă. Prea tare ticăia ceasul deşteptător. Zgomota 
la joante tramvaiul... 

Dar dacă Alida Lorence a fost ucisă de Zitkauris? Ce 
rost ar mai fi avut atunci Zenta Saukuma? Ea l-ar fi dat 
în vileag şi pe Zitkauris la primul interogatoriu. Şi 
Voldemārs Lapin5? Un bărbat tînăr. Unul ca ăsta are 
oricînd nevoie de bani. Dacă el era neam cu Alida 
Lorence, înseamnă că ştia precis că bătrînă are cite 
ceva pus bine la ciorap. Şi dacă pe lîngă asta considera 
că moştenitor se socoate în continuare Zitkauris... 

Boriss se întoarse pe cealaltă parte. Mama respira 
anevoie. Din nou, probabil, inima. Boriss aprinse lampa 
de noapte. 

— Ţi-e rău, marnă? Să-ţi dau nişte picături. 

— O să-mi treacă. Am şi luat. 

— Poate ar fi bine să chem salvarea? 

— Nu-i nevoie, mă simt mai bine. Culcă-te şi dormi, 
dragul mamei. Trebuie să te scoli devreme. 

Treptat, mama prinse a respira mai în voie, pesemne 
adormise. De Boriss, în schimb, nu se lipea ciîtuşi de 
puţin somnul. 

Are dreptate Dzenis: ca să cercetezi această crimă, e 
nevoie să aduni cît mai multe date despre victimă şi să 
stabileşti cine ar fi avut de tras foloase de pe urma 
morţii ei. Se pare că şi Zitkauris, şi Lapină puteau fi 
interesaţi... Dar ce rol îi revenea în aceste condiţii 


Zentei Saukuma? Nu cumva relaţiile deveniseră atit de 
încordate, încît bătrină Lorence nu admitea să-i calce 
pragul nici unul, nici celălalt? Va trebui să-i cunoască pe 
aceşti oameni mai îndeaproape. 

Boriss întoarse perna. Acum ea îi venea mai bine şi-i 
răcorea capul înfierbîntat. 

Despre moştenire pomenise şi femeia aceea la 
telefon. Cea care sunase la procuratură. Ea ştia, 
chipurile, mai multe lucruri decît noi. N-ar fi exclus să-l 
cunoască şi pe asasin. Ciudat, de ce mai înainte familia 
Strautkalne primise telefoane anonime, de ameninţare, 
iar acum aceeaşi anonimi vor, nici mai mult, nici mai 
puţin, să dea o mînă de ajutor anchetatorilor? Te 
pomeneşti că a intrat zizania între complici! Sau a 
început să-i mustre conştiinţa, dar n-au curajul să vină 
şi să mărturisească. Se mai întîmplă şi aşa. Unde-i 
totuşi adevărul? 

Scurtă mai e noaptea de vară!... 

O „Volgă” gri-deschis viră de pe şosea şi opri în faţa 
unei case cu etaj. O construcţie veche, dar trainică, cu 
pereţii din blocuri mari de piatră şlefuită. Asemenea 
clădiri se înălţau în Letonia burgheză pentru a sluji ca 
sedii administraţiilor de plasă. Erau construite solid, ca 
să dăinuie peste vremuri. Acum, în această casă se 
instalase ocolul silvic. Roberts Dzenis cobori şi în 
aceeaşi clipă maşina întoarse şi porni vijelie în direcţia 
Riga. 

Directorul ocolului silvic era-n aşteptarea lucrătorului 
de la procuratura din Riga, despre a cărui sosire fusese 
avertizat prin telefon. 


— Poftiţi, vă rog, spuse directorul, arătîndu-i scaunul 
masiv de la masa de scris, şi se îndreptă spre uşă. 
Cabinetul se află la dispoziţia dumneavoastră. Eu 
trebuie să dau o raită prin parchete. Vi-l trimit imediat 
pe pădurar aici, l-am anunţat personal. 

Dzenis nu luă loc la masa de scris, ci se aşeză comod 
pe canapeaua largă de la fereastră. Il aştepta o discuţie 
serioasă. Dar hotărise s-o înceapă într-un mod degajat. 
Astfel atragi mai lesne interlocutorul pe făgaşul 
sincerităţii. Aceasta a fost şi raţiunea pentru care nu l-a 
chemat pe pădurar la procuratură, ci s-a deplasat el 
aici. 

Un bărbat înalt şi uscățiv, cu părul cărunt şi cu cizme 
de cauciuc în picioare, îşi făcu apariția în cabinet, 
înaintînd cu pas ţeapăn. Ochii lui cenuşii aveau o 
căutătură rece, bănuitoare. 

Procurorul-şef adjunct trase scaunul mai aproape de 
canapea. 

— Te rog ia loc, cetăţene Zitkauris. 

Bătrînul se uită chioriîş la scaun, apoi la Dzenis şi se 
aşeză în silă. Prin geam, lumina-i venea drept în faţă. 
Tocmai asta-i şi convenea lui Dzenis. 

— AŞ dori, cu ajutorul dumitale, să lămuresc nişte 
probleme, rosti procurorul cu glas indiferent. Sînt în 
căutarea rudelor Alidei Lorence. Ea a murit toamna 
trecută. Dumneata mi se pare că ai cunoscut-o. 

Pe faţa cenuşie, cu trăsături aspre a lui Zitkauris nu 
tresări nici un muşchi. Bătrînul se ţinea în aşa fel, ca şi 
cînd discuţia n-avea cu el nici în clin, nici în mînecă. În 
timp ce venea de la Riga încoace, Dzenis plănuise cum 
să procedeze ca să stabilească un dialog cu acest om. 
Poate că tonul cu care a debutat discuţia nu era totuşi 
cel potrivit. Mă rog, să încercăm altcumva. 


— E pur şi simplu îngrozitor cînd te gîndeşti de ce 
moarte a avut parte Alida Lorence, suspină Dzenis. Se 
zice că era o femeie de treabă şi bună la inimă. 

Pădurarul nu se mai putu stăpiîni. 

— Bună la inimă?! Aş vrea să-l văd şi eu pe ăla care 
spune una ca asta. 

De fapt, Dzenis se aştepta la cu totul altă reacţie, dar 
şi asta îi convenea. Oricum, gheaţa fusese spartă. 

— Ai altă părere?! se miră Dzenis. 

— O zgripţuroaică sadea! răbufni Zitkauris. 

— Cum poţi spune una ca asta!? 

— Dacă aţi fi cunoscut-o cît de cît! 

— Ai cunoscut-o dumneata în schimb. 

— N-aş mai fi cunoscut-o. 

Zitkauris se străduia să-şi înăbuşe tulburarea. Şedea 
țeapăn, fără să-şi lipească spinarea de speteaza 
scaunului. Răspunsurile lui erau sacadate, ca loviturile 
de topor. 

— După toate aparențele, bătrîna a fost pe undeva 
nedreaptă cu dumneata. Dzenis spuse aceste vorbe cu 
prietenie şi chiar compasiune. 

— Alida a fost cu mulţi nedreaptă. Chiar şi cu cei mai 
apropiaţi. Era o muiere haină foc. O escroacă sadea. 

— Şi o cunoşti de mult? 

— Din copilărie. Sîntem doar neamuri. Mamele 
noastre au fost verişoare. 

Dzenis se simţea satisfăcut. Era un început, 
promiţător. lIzbutise să urnească din loc acest pod 
plutitor. Procurorul hotărî să treacă la acţiuni concrete. 

— Aşadar, dumneata n-ai avut-o niciodată la inimă 
pe Alida Lorence? i 

In ochii paznicului scăpărară scîntei de miînie. Işi 
încleştă buzele, punîndu-le parcă lacăt. Dzenis căzu pe 
gînduri. Precum se vede, bătrînul nu-i un naiv. În ce 
parte ar trebui oare desfăşurat ghemul? 


Pe neaşteptate, Zitkauris îşi dădu singur drumul la 
gură. 

— N-am avut-o la inimă?! Nu-u! O uram! A fost ucisă 
şi bine au făcut cei ce-au ucis-o. Aşa-i trebuia 
dumneaei. Da, da! Chiar dacă-mi era rudă. Nu-i nimic, a 
mai scăpat lumea de-o scîrnăvie. 

Aveai impresia că dintr-o clipă-ntr-alta au să înceapă 
să-l zgilţiie pe bătrîn frigurile. Obrajii pămîntii i se 
acopereau treptat de o roşeaţă nesănătoasă. 

— Siînteţi uimit că am cutezat să vorbesc astfel? 
continuă el. Eu n-am a mă teme de nimic. Procuratura îl 
caută pe ucigaş. Aşa înţeleg eu venirea dumneavoastră 
aici şi discuţia cu mine. Un singur lucru pot să vă spun: 
n-am nici un amestec în tărăşenia asta. Atit. 

Dzenis înţelese definitiv că bătrînul nu poate fi dus cu 
zăhărelul. E un adversar destoinic. Propune o luptă 
deschisă. Lucrul cel mai bun ar fi să-i accepte 
provocarea. 

— Da, îl căutăm pe asasin, confirmă el. Şi te-am 
invitat pe dumneata pentru o discuţie tocmai pe 
această temă. Dacă nu ai într-adevăr nici în clin, nici în 
mînecă cu această crimă, atunci vei fi interesat în 
elucidarea ei. 

— Şi de ce adică trebuie să vă ajut? 

— E o crimă din cele mai cumplite. Vinovatul 
urmează să fie aspru pedepsit. Asta o cere legea şi 
dreapta judecată. 

— Dar eu socot că asta a meritat-o dumneaei. Şi că 
n-are nici un rost să fie pedepsiţi făptaşii. Pentru 
gîndurile astea eretice ale mele n-au să mă judece. Că 
doar omul nu poate fi tras la răspundere pentru 
gîndurile lui. 

— Dumneata ai dreptate. Omul nu poate fi tras la 
răspundere pentru gîndurile lui, fie ele şi eretice. În 
schimb pentru refuzul de a depune mărturii — poate. 


Nu cumva asta şi doreşti ca refuzul dumitale să fie 
consemnat în procesul-verbal? După cîte am observat, 
faci impresia unui om cugetat şi sper să găsim 
împreună un limbaj comun. 

Zitkauris strînse din umeri. 

— Poftiţi, întrebaţi-mă. La ce-oi fi în stare, vă voi 
răspunde. 

— Aşa mai merge. Spune-mi, cu ce se ocupa Alida 
Lorence înainte de război? Mai precis, pe vremea lui 
Ulmanis? 

— Era patroana unei florării în strada Gertrudes. 

— Era o persoană înstărită? 

— Intotdeauna a trăit în lux. Ştia să se rostuiască, să- 
şi aranjeze treburile sub orice stăpinire. 

— Si sub cea nemţească? 

— Oho! 

— A colaborat cu ocupanţii? 

— Nu ştiu dacă a colaborat cu ocupanţii, dar cu 
ofiţerii nemți — în mod sigur. 

— Bine, dar ea n-avea familie, bărbat? 

Urechile palide ale lui Zitkauris se aprinseră uşor. 

— Scîrnăvia asta nu era potrivită pentru viaţa de 
familie. Ce nevoie avea ea de copii, de bărbat, să le 
poarte de grijă? Numai ea voia să trăiască, să ia 
caimacul de la viaţă. 

Dzenis se uita ţintă la urechile bătrînului, care, fără 
voie, îşi trădau stăpînul. Nu cumva la timpul său ea îi 
dăduse papucii, şi-acum a găsit, în sfîrşit, prilejul, să se 
răzbune? Ei, ce să-i faci, n-are decit... 

— Şi avea mulţi admiratori în tinereţe? 

— Oho! D-apoi nici în pragul bătrîneţii nu s-a lăsat 
mai prejos muierea. Se-namorase lulea de dinsa 
Sturmbannfuhrer-ul von Hautsch şi era gata s-o ia cu el 
în Germania cînd a aflat... 

Zitkauris amuţi. 


— Ce-a aflat? 

Paznicul tăcea cu încăpăţinare. 

— Te întreb, ce anume a aflat Hautsch? 

Glasul lui Dzenis avu o rezonanţă metalică. Bătrînul 
îşi cobori privirea. 

— Că vor avea un copil. 

Tăcere. 

— Copilul s-a născut? 

— Un băieţel. Dar Alidei nici prin gînd nu i-a trecut 
să-l crească. L-a virit pe git la nişte oameni străini de la 
ţară. Şi s-a aşternut iarăşi pe trai. lar copilul, trup din 
trupul ei... Asta n-am putut eu să i-o iert niciodată. 

„Ba nu, nu asta”, îşi zise Dzenis în sinea lui. 

— Şi cu Sturmbannfuhrer-ul cum a rămas? întrebă el 
aşa, ca într-o doară. 

— Pe tipul ăsta curînd l-au ucis. 

— De ce? 

— Pentru că şi-a însuşit aur şi briliante. 

— De unde? 

— A lucrat la lagărul de concentrare din Salaspils. 
Prin mîinile lui treceau obiectele de preţ confiscate. 

— Ai vrut să spui jefuite, precisă Dzenis. 

— Mă rog, cele care se luau de la cei închişi, ca să fie 
mai apoi transportate în Germania. Numai că 
descurcăreţul ăsta avea grijă şi de sine. Mi-a povestit 
Alida Lorence. 

— Şi Alida Lorence s-a mai întîlnit cu el ulterior? 

— Am auzit că von Hautsch a fost executat. Nemţii 
încheiau una-două socotelile cu de-alde ăştia. Dar cîte 
ceva din obiectele furate au căzut în mîna rudei mele. 
Nu ştiu exact dacă i le-a dăruit Sturmbannfuhrer-ul sau i 
le-a înhăţat ea. A 

Dzenis se ridică şi făcu cîţiva paşi pînă la fereastră. In 
faţa casei stăteau trei cheflii, antrenați într-o discuţie 


însufleţită. Pe şosea, în ambele sensuri, treceau în 
goană maşini. 

— Cu ce s-a ocupat Alida Lorence după război? 

— A fost vinzătoare la un chioşc în Piaţa centrală. 
Apoi a izbutit să-şi facă rost de o mică pensie. 

— Şi încetul cu încetul şi-a comercializat şi obiectele 
de preţ. 

— O fi vîndut ea, de bună seamă, cîte ceva din ele. 
Dar în cea mai mare parte le-a dosit. Aştepta să se 
schimbe vremurile. Nădăjduia să vină din nou... 

— Unde le-a dosit? 

— Hei, de-aş fi ştiut! 

— Şi cu copilul ce s-a întîmplat mai apoi? 

Zitkauris întoarse privirea. 

— Asta nu mai e treaba mea... 

— Nu face pe naivul şi nu ocoli răspunsul. Doar ne- 
am înţeles: eu să-ţi pun întrebări, iar dumneata să-mi 
răspunzi. Aşadar, ce s-a întîmplat cu feciorul ei? 

— E bine sănătos. A crescut sub oblăduirea părinţilor 
săi adoptivi. lar după moartea acestora, s-a găsit un 
vecin binevoitor care şi-a dat drumul la gură. 

— Şi astfel a aflat băiatul care-i adevărata lui mamă? 

— Bineînţeles. Numai că n-a vrut să-i calce pragul. 
Pe-atunci era tinerel şi fudul. 

— Şi pe urmă? 

— Pe urmă viaţa i-a mai tocit niţeluş coarnele. Avea 
un ortac, Aivars pe nume. Au plecat amindoi în Siberia. 
Au lucrat ca şoferi pe un şantier de construcţii. Se pare 
că băieţii n-au dus-o acolo ca-n rai. Sau poate că au 
făcut vreo boacănă. Nu se ştie. Atita doar că acum trei 
ani Voldemărs s-a întors în ţară. 

Voldemārs? Acum se limpezeşte cine-i al doilea 
moştenitor. Dar pentru orice eventualitate, trebuie 
verificat. 


— Bine, dar după ce a venit din Siberia, Voldemārs 
Lapinš a vizitat-o pe maică-sa. 

Zitkauris căscă ochii cît cepele. 

— Dumneavoastră îi ştiţi numele? 

— Ştiu multe, Zitkauris. Mult mai multe decît îţi 
imaginezi dumneata. Am posibilitatea să verific fiecare 
spusă a dumitale. Aşa că, să nu uităm înţelegerea 
noastră. 

— Eu vă spun adevărul. 

— Nu mi-ai răspuns la ultima întrebare. 

Pădurarul se posomori. Procurorul ăsta-i dat naibii. 
Ca să vezi ce-a izbutit el să adulmece! 

— După ce s-a întors, Voldemārs a vizitat-o pe Alīda 
Lorence. Dar nu s-au putut înţelege. De recunoscut, s- 
au recunoscut, fireşte, unul pe altul. Alidei însă îi era 
teamă să nu-i ceară cumva să-l ajute. Şi din pricina asia 
se prefăcea că e cea din urmă sărăntoacă. 

— Şi totuşi a scris testamentul pe numele lui. 

— Şi pe asta o ştiţi?! Da, l-a scris. Dar nu din 
dragoste maternă. Ci ca să mi-o facă mie. 

— Feciorului i-a spus de treaba asta? 

— Mai mult. l-a cerut răsplată. Douăzeci de ruble pe 
lună. 

— Dar de ce primul testament l-a făcut pe numele 
dumitale? Doar nu eraţi în relaţii bune. Presupun că şi 
dumneata urma să dai răsplată pentru testament. Sau 
avea ea datorii faţă de dumneata? Nu te sfii, Zitkauris, 
spune-mi totul despre relaţiile dintre dumneata şi 
femeia asta. 

Zitkauris se tot sucea şi se răsucea pe scaun. 

— Aveam eu o pianină bună. Incă dinainte de război. 
Alida mi-a găsit un client şi m-a ajutat s-o vînd. Dar mi-a 
dat numai jumătate din bani. Mi-a spus că restul i-au 
fost furaţi. Eu am pretins să mi-i dea, ba am şi 
ameninţat-o. 


Şi-atunci, în schimbul datoriei, a scris testamentul pe 
numele meu. 

Dzenis privi cu scepticism această poveste. Nu 
încăpea nici o îndoială că avuseseră loc nişte tranzacţii 
între ei. Dacă nu cea cu pianul, atunci alta. De astă dată 
Zitkauris recursese la un procedeu banal, dar nu lipsit 
de isteţime: să fie cît mai aproape de adevăr şi-n 
acelaşi timp să slăbească vigilenţa anchetatorului, iar la 
momentul potrivit să servească drept argument 
minciuna. Nu-i nimic, înghiţim noi şi pastila asta. 
Deocamdată, n-avem contraargumente. Trebuie să laşi 
impresia că le crezi pe toate. 

— Dar dumitale îţi convenea o asemenea variantă? 
se interesă procurorul. 

— Cum să-mi convină, doar nu eram căpiat. M-am 
certat cu Alida la cuțite. Am ameninţat-o. Numai că ea 
nu era dintre acelea care să se sperie cu una, cu două. 
Işi dădea, scîrba, seama că n-am să pot dovedi nimic. li 
zic odată: „Ce mama dracului haznă să am eu de 
moştenire cînd tu ai să faci degeaba umbră pămîntului 
mai mult decît mine?” lar ea de colo: „Tacă-ţi fleanca, 
ghiujule, că acuşi te rad de pe testament!” 

— Şi te-a ras? întrebă Dzenis pe un ton compătimitor. 

— Da. Imediat ce-a apărut Voldemārs. Ca să bage 
venin în mine, a făcut alt testament pe numele lui. 

Zitkauris scoase batista şi-şi şterse fruntea 
îmbrobonată. Atmosfera din cabinet era sufocantă. 
Luna lui cuptor îşi revărsa din belşug dogoarea prin 
fereastra deschisă. Dar Dzenis nici nu o simţea. Discuţia 
cu acest om se dovedea a fi mult mai interesantă decit 
îşi imaginase el. Rînd pe rînd apăreau noi fapte, noi 
împrejurări. Se impunea să le analizeze neîntiîrziat, chiar 
în procesul interogării. In acelaşi timp trebuia să-l 
asculte pe  Zitkauris şi să conceapă întrebările 
următoare, fără a-i da răgaz să răsufle. 


— În testament nu sînt trecute bijuteriile, continuă 
Dzenis. Voldemārs ştia ceva de existenţa lor? 

Bătrînul zîmbi ironic. 

— l-am spus eu. 

— De ce? 

— Gîndeam c-o s-o scuture niţeluş pe mămicuţa lui 
nepreţuită. Aşa cum sînt scuturaţi toamna merii 
încărcaţi de rod. Că o să i-o plătească după merit — 
ochi pentru ochi, dinte pentru dinte. 

— Şi el? 

— A lăsat, parşivul, să se înţeleagă că nu-l 
interesează cîtuşi de puţin. Prefăcătorie curată. Nu 
există om care să rămînă indiferent cînd e vorba de aur 
şi de briliante. 

„la te uită cum am ajuns să mi te citesc pe de-a- 
ntregul, ca-n palmă”, îşi zise Dzenis în sinea lui. 

— Cînd a avut loc discuţia asta? 

— Cu Voldemārs despre bijuterii? Staţi să-mi 
amintesc. Ne-am întîlnit atunci în oraş. Intîmplător. Eu 
ieşisem să-mi cumpăr nişte ghete. Asta a fost prin 
septembrie anul trecut. 

— Şi aproximativ peste o lună... 

— Alida a fost ucisă. 

Bătrînul se uită la procuror cu nişte ochi de mieluşel 
nevinovat şi continuă: 

— lar Voldemārs şi-a cumpărat imediat după aceea 
motocicletă. 

— Vrei să spui că... 

— Nu vreau să spun nimic. Poate să fie o simplă 
coincidenţă. N 

— Să sperăm. In caz contrar, dumneata, Zitkauris, ai 
putea fi considerat complice la crimă. Adică instigator. 

— Asta în nici un caz. Eu n-am îndemnat pe nimeni la 
crimă. N-am făcut decit să-i spun lui Voldemārs că-i un 
moştenitor bogat. lar asta nu se poate numi crimă. 


— După moartea Alidei Lorence nu s-au găsit în casa 
ei nici aur şi nici briliante. Probabil le-a luat asasinul. 
Ce-ar fi să se afle toate obiectele ei de preţ pitite pînă 
şi-n ziua de azi în cine ştie ce tainiţă? 

Dzenis urmărea cu atenţie expresia feţei celui 
interogat. Dar faţa lui rămînea de nepătruns. Ochii i se 
pierdeau din nou în găvanele strimte, iar obrajii îi 
atirnau fleşcăiţi. 

— Da, în treaba asta o să aveţi destulă bătaie de cap, 
fu de acord Zitkauris. 

— Şi dumneata de asemenea. 

— Eu? De ce? Nu-s eu moştenitorul. Eu n-am nici un 
drept la moştenirea Alidei Lorence. 

— Dar Voldemārs? 

— EI da. Şi n-ar fi exclus să mai ştie şi cîte ceva. Dar 
mîna-n foc n-o pun pentru nimic. După moartea Alidei 
noi nu ne-am mai văzut. 

— Cine s-a mai interesat de bijuterii? 

Zitkauris tăcu o bună bucată de vreme. Apoi 
catadicsi să spună: 

— Cu toate că am fost avertizat să nu scot o vorbă 
faţă de nimeni despre treaba asta... Eu am făgăduit să 
tac... 

— Mie ai să-mi spui totuşi! 

— Ea a venit la mine. La Laudobeli. Nu demult. Mi-a 
povestit despre Alida Lorence. Taman la fel cum mi-aţi 
povestit dumneavoastră astăzi. 

— Şi dumneata? 

— Cite ceva i-am spus şi eu. Despre Alīda, despre 
von Hautsch. Despre Voldemārs şi despre bijuterii... m- 
a rugat tare frumos. 

„Final de partidă — gîndi în sinea lui Dzenis. Zitkauris 
îşi sacrifică dama pentru a întări poziţia încrederii mele 
faţă de dînsul. Imi propune remiză. Nu, bătrîne, ai dat 
greş.” 


— Dumneata vrei s-o întăriţi pe ea împotriva lui... 
Voldemărs, să zicem. Întocmai cum ai făcut anul trecut 
întărîtîndu-l pe Voldemārs împotriva maică-si. Vorba 
ceea, cînd doi se ceartă, al treilea cîştigă. 

— lan te uită unde-aţi ajuns! Cu cîtă iscusinţă şi 
dibăcie! Deşi-s bătrîn, sînt totuşi bărbat. Imaginaţi-vă că 
vine la dumneavoastră, în inima pădurii, o femeie tînără 
şi simpatică. Zimbeşte ca o sfîntă madonă. Aş vrea să 
văd, aţi avea atita putere să-i rezistaţi? Poate că da, 
fireşte. Dar eu unul n-am putut. 

Pe chipul lui Dzenis licări un zîmbet sarcastic. 

— Şi cine-i femeia asta? 

— Nu şi-a spus numele. 

— Cum arăta? 

— Era o femeie frumoasă. Cu părul bălai. Gătită 
orăşeneşte. 

— Alte semnalmente? 

— Nu mai ţin minte. 

— Ai recunoaşte-o dacă ai întîlni-o? 

— Asta n-o mai ştiu. 

— Bine, pe ziua de azi ajunge. Du-te acasă şi cugetă 
binişor la toate. Noi o să ne mai vedem. 

Zitkauris era dezolat. După cum se vede treaba, n-o 
să se descotorosească el prea uşor de procurorul ăsta 
îndărătnic. 

Zece minute mai tîrziu, Dzenis se şi afla pe şosea, în 
staţia de autobuz. Pînă la sosirea autobuzului mai era 
de aşteptat şi, ca un făcut, nu trecea nici o maşină spre 
Riga. Aşa se întîmplă întotdeauna cînd eşti grăbit. 
Dzenis se grăbea. Informaţiile culese erau din cale- 
afară de importante. Acum se conturau, în sfîrşit, 
trăsăturile individuale ale Alidei Lorence. Dar mai 
presus de toate, se limpeziră cauzele asasinatului. Era 
un mare pas înainte prin labirintul sumbru al acestui 
atit de încîlcit caz. Versiunea potrivit căreia Alīda 


Lorence fusese ucisă cu scopul de a i se fura un palton 
vechi şi două rochii stîrnise din capul locului 
dezaprobare în sufletul lui Dzenis. Alta e treaba — aur, 
briliante... 

Acum trebuie verificate urgent depoziţiile lui 
Zitkauris. li va da dispoziţie lui Trubeks să-l caute pe 
Voldemārs Lapinš şi să-l interogheze mai înainte ca 
bătrînul pădurean să apuce să-l prevină. Bătrînul se va 
grăbi desigur s-o facă. Ce legătură să aibă oare unul cu 
altul? Se cere acţionat rapid şi energic. lar tu stai aici şi 
aştepţi autobuzul... 

Trecutul Alidei Lorence, cum l-a înfăţişat bătrînul, e 
verosimil. Poveştile acelea cu Hautsch, cu bijuteriile, cu 
feciorul ei nu sînt, după toate aparențele, rodul 
imaginaţiei lui. Dar relaţiile sale cu Alida Lorence? 
Mda... în privinţa asta, îngăduit fie-ne să ne îndoim. 
Bătrînul nu este cîtuşi de puţin indiferent cînd e vorba 
de aur sau briliante. Posibil să se fi întîmplat în felul 
următor: Zitkauris a mirosit că testamentul a fost 
rescris pe numele lui Voldemārs şi că toate speranţele 
lui s-au spulberat. Şi atunci a hotărît să pună stăpinire 
pe avere prin forţă. Dar de ce a făcut-o abia după trei 
ani? Şi-apoi, ce rost avea să-i dezvăluie lui Voldemārs 
problema cu aurul? Ca să îndrepte mai tîrziu cercetările 
pe un drum fals? Foarte puţin probabil. Cam depărtată 
ţintă. 

Dar Voldemărs? în calitatea sa de moştenitor legal s- 
ar părea că n-avea nici o nevoie s-o jefuiască pe maică- 
sa. Să-l fi împins la asta nerăbdarea tinerească? Dorinţa 
de a se îmbogăţi mai repede? Să se fi temut oare că 
bijuteriile ar fi putut fi confiscate, întrucît fuseseră 
dobîndite în mod nelegal, şi-n acest caz el s-ar fi ales 
din moştenire doar cu un pat, o masă şi o comodă? 
Există o logică în supoziţia asta, dar şi ea pare puţin 
verosimilă. Ce rost avea să fure paltonul şi rochiile 


maică-si, care oricum i-ar fi rămas lui? Sau asta nu-i 
decît o mască? 

Dzenis stătea locului şi scormonea cu botul 
bocancului în pămînt. Şi dacă totuşi Zitkauris e autorul? 
De ce a povestit el aproape fără pic de împotrivire 
despre bijuterii. Bătrînul nu-i nătîng şi ar fi trebuit să-şi 
dea seama că bănuiala poate cădea şi asupra lui. De 
fapt, e clar. Mai devreme sau mai tîrziu, noi vom afla în 
orice caz toate astea. Atunci tăcerea lui s-ar dovedi a fi 
îndoit mai suspectă. 

Care dintre ei o fi — Lapin5 sau Zitkauris? Dar se 
poate la fel de bine să nu fie nici unul, nici celălalt. La 
urma urmelor, crima putea s-o săvirşească şi un al 
treilea, care ştia de averea Alidei Lorence. 

lată un noian de probleme şi fiecare cere un răspuns 
exact. Trebuie să stai să te gindeşti şi iar să te gîndeşti. 
Că s-au comis şi aşa destule greşeli pînă acum. 

In staţie se adunau pasageri. De după cotitură, se 
arătă într-un nor de praf autobuzul. 

— În numele legii! 

O mînă grea i se aşază pe umăr. Trubeks se întoarce 
brusc. Pe faţa căpitanului Sokolovski înfloreşte un 
zîmbet larg. 

— Te-am speriat? 

— Ingrozitor. la uite cum îmi tremură genunchii. 

Se aflau pe strada Merkela, lîngă „Sakta”. Umbrele 
amurgului se aşterneau peste oraş. În vitrinele 
magazinelor se aprinseseră luminile. Deasupra lor 
clipeau vesel literele roşii, galbene şi verzi ale firmelor, 


luminînd fiecare în felul ei tălăzuirea zgomotoasă a 
mulţimii. 

— Mă duc fuga după bilete la film, îi făcu Sokolovski 
cu ochiul lui Trubeks. Şi toată seara n-am să mă mai 
gîndesc nici la infractori, nici la procuratură şi nici la 
pedepse. Prima seară liberă după dracu ştie cite 
săptămîni. 

— Ce, ai mult de alergat? 

— Să nu mai vorbim... Căpitanul se uită la ceas. Te 
grăbeşti, Boriss? 

— Momentan, nu prea, dar de ce mă-ntrebi? 

— Hai să stăm vreo zece minute undeva. Sînt istovit 
la culme. 

Aşteptînd să contenească torentele de maşini. 
troleibuze şi autobuze, Sokolovski şi Trubeks traversară 
strada şi se pomeniră la umbra ulmilor din parcul Kirov. 
La ceasul acela, cînd toată lumea grăbeşte de la slujbă 
spre casă, găsiră lesne o bancă liberă şi se aşezară. 

Sokolovski îşi descheie nasturele de sus al tunicii şi, 
întinzîndu-şi cu voluptate picioarele, spuse: 

— Ştii ceva, Boriss, mă bate gîndul uneori s-o dau 
dracului de miliţie. Să plec şi gata. Vreau să trăiesc şi 
eu ca toată lumea. Ţi-ai făcut orele de program, stai şi 
te odihneşti. Teatru, film, concert. Amici. O să-mi caut 
un locuşor călduţ şi tihnit, asta-i. 

— Ca administrator sau inspector de cadre. Nu-i rea 
ideea. Ai să-ţi torni o vilişoară undeva în afara oraşului 
şi în zilele libere ai să stropeşti lalelele din grădină. Ce 
idilic! 

Căpitanul vîri mîna în buzunar după ţigări. Începu să 
fumeze. 

— Hei, Boriss, n-ai înţeles nimic din ce ţi-am spus! 
Te-ai şi apucat să-mi cînţi prohodul, aşa-i? 

— De unde ţi-a mai venit şi ideea asta? 


— Administrator, lalele! Peste două luni îmi şi dau 
duhul. 

— Doar tu singur spuneai că jinduieşti la o viaţă 
tihnită. 

— Cite nu spune omul la necaz, dar tu mă ştii bine: 
nu-s eu ăla care să poată trăi fără trudă. 

— Oare munca inspectorului de cadre nu presupune 
trudă? 

— Nu corespunde esenței mele subcutanate. Se vede 
că nu-s făcut eu pentru o viaţă de belşug şi tihnă. 

Deodată Sokolovski îşi aminti: 

— Ascultă, Boriss, era cît pe ce să uit. Am veşti 
interesante. Mă şi gindeam să trag o fugă la tine miine 
dimineaţă. Dar, de vreme ce ne-am întîlnit, am să-ți 
spun pe loc. Există un restaurant care se numeşte 
„Ogrite”, îl ştii? 

— Da, e la parterul magazinului universal din Ogre. 

— L-ai şi reperat. Inseamnă că nu eşti mătăluţă chiar 
aşa de bleg precum pari. Ei, află că într-o sfîntă seară 
şedea la o masă în restaurantul ăsta una din 
cunoştinţele noastre comune. Ghiceşti cine era? 

— Lora Dolmane. 

— Nu, frățioare, n-ai ghicit şi nici n-ai să ghiceşti în 
veci. Stătea la masă Zenta Saukuma. 

— A fugit din închisoare? 

— Ei, bună dimineaţa! Asta s-a petrecut acum un an. 
Şi cum îţi spuneam, stătea Zenta noastră la masă. La 
un moment dat o acostează un moşulică şi o invită la 
dans. Zenta îl refuză. Simţindu-se jignit în cele mai 
bune sentimente ale sale, individul îi arde o palmă. Se 
iscă scandal. Băieţii responsabili cu ordinea îl potolesc 
pe moşulică şi întocmesc un proces-verbal. Acolo Zenta 
figurează ca victimă. 

— Cînd s-a întîmplat asta? 

— Pe două octombrie. 


— Cu două săptămîni înainte de asasinarea Alidei 
Lorence? 

— Ce căuta ea la Ogre? 

— Intreab-o tu. 

— Doar nu s-a dus singură la restaurant? 

— Am întrebat despre asta pe şeful de sală şi pe 
portar. Aceştia ţin minte că împreună cu Zenta s-ar fi 
aflat şi un tînăr voinic, oacheş, simpatic la înfăţişare. 
Alte semnalmente n-au putut să-mi mai dea. Portarul şi- 
a mai amintit că amîndoi au venit cu maşina, pe care au 
lăsat-o la locul de parcare din faţa restaurantului. 

— Ce marcă avea maşina şi ce culoare? 

— N-a băgat de seamă. Era întuneric. 

— Dar în procesul-verbal nu se spune nimic de 
bărbatul cel tinăr? 

— Din păcate, nu. leşise nu ştiu unde în momentul 
acela. 

Trubeks îşi scărpină barba. 

— M-da, vestea la e într-adevăr importantă. Ţi-aduci 
aminte: fetele de la cămin spuneau că Zenta avea un 
curtezan. Deşi ea personal nega categoric acest lucru. 

— A minţit. Şi mai ales pe cine? Pe mine! 

— Se vede că avea ea un temei serios. Nu face 
nimeni depoziţii false, fără nici un motiv. 

— Poate că tînărul s-o fi însurat între timp, şi ea n-a 
vrut să-l compromită, îşi dădu cu părerea Sokolovski. 

— Asta-i bună! Atunci cînd un om e acuzat de omor... 

— Dar dacă-l iubeşte? In asemenea cazuri se poate 
întîmpla ca acuzatul să nu ia în seamă nimic. 

— După tine, tînărul n-are nici un amestec în crimă? 

— N-am spus asta. Vreau numai să te previn de la 
nişte concluzii pripite. Aici se cere migală de bijutier. 

— Orice-ar fi, Saukuma trebuie interogată. Acum ea 
nu va mai putea tăgădui această călătorie. Probabil că 


în procesul-verbal întocmit de cei din Ogre există şi 
semnătura ei. 

— Bineînţeles. 

— Ea va fi nevoită să spună numele cavalerului care 
a însoţit-o. Şi n-ar fi exclus ca acest lucru să reprezinte 
celălalt capăt al firului pe care noi nu izbutim nicicum 
să-l depistăm. 

— Tu n-ai reţinut un element, Boriss. Zenta nu-i 
martoră, ci inculpată. Ea are dreptul să refuze a-ţi 
răspunde la întrebări. 

— Şi-atunci să n-o interoghez? 

— Ba da. Şi cu cît mai repede, cu atît mai bine. Dar 
cu prudenţă. Dacă vei da din capul locului cărţile pe 
faţă, rămii cu buzele umflate. Va pricepe încotro baţi şi 
nu va mai scoate o vorbă. 

— Am să mă consult şi cu Dzenis. 

— Neapărat. Dar voi ce noutăţi mai aveţi în cazul 
Lorence? 

— Deocamdată nimic palpabil. Doar nişte enigme şi 
presupuneri. În plus, e cineva care ne tot pune piedici în 
cale. O femeie. 

— Ce i-o fi trebuit lui Roberts să-şi ia pe cap toată 
încurcătura asta cu Zenta Saukuma. Acum probabil că-i 
pare rău. Se vede că Ozollapa a avut dreptate. Mai bine 
rămîneam la sentinţa dată. Avem şi aşa treburi pînă 
peste cap. 

— Viktor, eu te credeam un om mai principial. 

— Nu mirii. Am zis şi eu aşa. De fapt, tu şi cu Dzenis 
sînteţi băieţi de ispravă. Ştii ceva, ce-ar fi să dăm o 
raită pe la Roberts? Să stăm puţin de vorbă. Mi-a venit 
mie aici, în devlă, o idee. 

— Şi cum rămîne cu filmul şi cu prima ta seară 
liberă? 

— Ducă-se. 

— Bine, dar te-aşteaptă Janina. 


— Am să-i telefonez de la Roberts. Hai! 

Drumul pînă la al doilea etaj cu numeroase trepte şi 
coridoare era destul de lung. La etajul întîi, avocatul 
Robeznieks îl ajunse din urmă pe un bătrîn înalt şi 
deşirat, cu o şapcă de piele ca de birjar. Ţinîndu-se de 
balustradă, acesta îşi muta anevoie, gifiind, de pe o 
treaptă pe alta picioroangele virite în nişte bocanci de 
modă veche cu cheutori. 

„O fi vreun reclamant, gîndi Robeznieks şi i-o luă 
înainte bătrînului. Slavă Domnului că nu vine la biroul 
de avocaţi; consultaţia costă bani. Şi-apoi, cu ce l-ar 
putea ajuta avocatul? Altceva-i un procuror. Autoritate, 
forţă! Şi mai ales specialist în toate problemele. Te-a 
înjurat vecinul? Fuga la procuratură. Administraţia 
imobilurilor nu-ţi repară casa? Fuga la procuratură. Şi 
procurorul trebuie să-i asculte pe toţi.” 

La procuratură, în anticameră, RobeZnieks văzu cel 
puţin cincisprezece persoane. Unii dintre ei maltratau în 
mînă, cu nervozitate, citaţiile de culoare verde. Aceştia 
erau martorii chemaţi la anchetă. Ceilalţi aşteptau 
răbdători rîndul la procuror. 

Se-ntîmplă, desigur, să aibă omul nevoie să se 
adreseze după ajutor la procuratură. Cuiva, să zicem, îi 
e uzurpat dreptul la o slujbă ori la locuinţă. Altcineva 
consideră nedreaptă hotărîrea tribunalului, a miliției sau 
a altor instituţii administrative. In aceste cazuri 
procurorul cîntăreşte totul, aprofundează, ia hotăriri. Şi 
dacă legea e într-adevăr încălcată, el îşi va spune 
cuvîntul său plin de greutate şi va îndrepta situaţia. 


Robeznieks ajunse în dreptul cancelariei. Uşa era 
întredeschisă. 

Doi lucrători de la miliţie îi întind secretarului nişte 
dosare penale burduşite şi pe deasupra doi saci cu 
probe materiale. Tot acolo se învirteşte Gunārs Dzelzītis 
cu nişte documente în mînă. 

Robeznieks îşi strecoară capul pe uşă. 

— Salut, Gunărs! Precum văd, ţi s-a aruncat şi ţie o 
trebuşoară. 

— lar ţie o cojiţă de piine, glumi Gunārs în loc de 
răspuns la salut. Nişte minori. Nu te interesează? E un 
material lux pentru instanţă: tatăl bea, mama lucrează 
ca îngrijitoare în trei locuri. Fecioraşul adolescent, fiind 
de capul său, a început să se îndeletnicească cu furtul 
de motociclete. lată o pledoarie pe tavă. 

Gunărs ieşi în coridor şi porni împreună cu 
Robeznieks spre cabinetul său. 

— Nu, n-o primesc, rosti Robeznieks cu o mină acră. 

— Nici eu n-aş fi primit-o, dar n-am dreptul să refuz. 
Am în seif un munte întreg de lucrări din cele mai 
anoste. Şi jumătate din ele sînt cu caracter economic. 
Revizii, expertize, state de plată, debite, credite, 
balanţe, dări de seamă, copii, plastografii... Să urli ca 
lupul în pustiu, nu alta... 

După ce intrară amîndoi în cabinet, Gunārs ciocăni cu 
degetul în perete. 

— Spune-mi, te rog, din ce fel de cărămizi e făcut 
peretele ăsta? 

Robeznieks îşi duse mîna la piept şi făcu o 
plecăciune. 

— ţi exprim adînca mea compasiune, amice, rosti el 
şi îşi puse mapa de piele pe masă. 

Dzelzītis descuie seiful şi scoase de-acolo cîteva 
tomuri. 

— Poftim de apreciază opera mea. 


— O, dar tu eşti aproape la fel de fecund ca Agatha 
Christie. 

— Da, numai că mie nu mi se plăteşte onorar pentru 
fiecare pagină. Hai, apucă-te şi le citeşte, să nu te-aud 
cumva mai apoi plingîindu-te că nu ţi-am dat 
posibilitatea să te informezi înainte de proces. 

— Unde-i clientul meu? 

— Va veni imediat. Am ordonat să fie adus. 

Robeznieks prinse a răsfoi dosarul de la coadă la cap. 
Luă mai întîi cunoştinţă de actul de trimitere în judecată 
penală. 

— S-a lucrat cu pricepere, observă Robeznieks. Au 
părăduit cinci depozite! Dar unde erau paznicii? 

— Unul dormea, pe altul l-au încuiat în closet, al 
treilea s-a pitit singur. N-a mai avut încotro omul. 
Aruncă-ţi ochii şi-n ultimul tom. Acolo sînt depoziţiile 
paznicilor. Mă pomenesc la un moment dat că vine la 
mine o asemenea apărătoare a proprietăţii socialiste, o 
băbuţă pe jumătate surdă, în baston, cu vreo optzeci şi 
opt de anişori în cîrcă. Noroc că nu era vint în ziua 
aceea, altminteri ar fi luat-o pe sus şi-ar fi mînat-o pe 
lîngă procuratură încolo. Vine băbuţa la mine şi începe 
a bolborosi: „Oh, că tare m-am mai şpăriet, maică! Ştau 
eu în cuşca me şi deodat' aud: jgreapţănă nu'ş cine 
colea.” Auzi vorbă — zgreapţănă! Aia veniseră cu 
camionul şi spărgeau cu barosul lacătele de la depozite. 
„Vruşei şă-i bag în şpărieţi. Apuc un scăunel şi buf-buf 
cu el în părete, da ţi-ai găsit şă ş-audă. Şfinte 
Dumnejeule! Dau şă mă uit, poate au spălat putina îmi 
jic. Cînd colo, uşa încuiată!” O întreb dacă s-a dat vreun 
semnal de alarmă. Nu s-a dat. Cel mai apropiat telefon 
se afla în birou la etajul trei. Mai poţi să te minunezi că 
depozitul a fost prădat? 

Pe coridor se auziră paşi; în uşă apăru Trubeks. 


— Unde-i Dzenis? strigă el, fără ca măcar să fi trecut 
pragul. 

— La piîrnaie! răspunse Dzelzītis. 

— Şi ce băiat cuviincios era! murmură Robeznieks, 
clătinînd din cap. 

Dzelzitis luă de pe masă comentariile la codul penal 
şi le flutură pe sub nasul lui Robeznieks. 

— S-a dus la închisoare să discute cu Zenta 
Saukuma. Apoi se întoarse spre Trubeks: A ordonat să-l 
aştepţi. Ce-ai rezolvat în chestiunea cu Voldemārs 
Lapin5? 

Robeznieks îşi ciuli urechile. 

— Cu Lapin3? întrebă el. 

— Da, în legătură cu asasinarea Alidei Lorence, îl 
lămuri Dzelzītis. Ţi-aminteşti, doar tu ai apărat-o la 
proces pe Zenta Saukuma. Dzenis l-a însărcinat pe 
Boriss să-l interogheze pe succesorul victimei, pe 
Voldemārs Lapinš. 

— Tu crezi că eu țin minte toate procesele la care am 
pledat? 

Trubeks îşi scoase vestonul şi-l atîrnă pe speteaza 
scaunului. 

— Ştii ceva, Gunārs? Nu-mi dau seama de ce, dar 
mie nu-mi prea place Lapină ăsta. E alunecos ca un 
tipar. 

— Te duce cumva de nas? 

___— Nicidecum. Totuşi e un tip nu prea uşor de înțeles. 
In general, Lapinš a confirmat tot ce a spus despre el 
Zitkauris. S-a întors într-adevăr acum trei ani din 
Siberia. A dovedit-o chiar el, cu documente. Alida 
Lorence nu l-a întîmpinat cu prea multă amabilitate, în 
schimb l-a recunoscut de fiu. 

— Bătrîna i-a spus ceva despre bijuterii? 

— Nici un cuvint. Aşa, cel puţin, susţine Lapinš. 


— Şi cu toate astea, el i-a plătit cîte douăzeci de 
ruble pe lună pentru moştenire. Ce moştenire? Nişte 
trenţe şi o mobilă din vremuri preistorice. 

— Aici el dă o explicaţie destul de logică, afirmînd că 
nu acorda o atenţie deosebită testamentului, ci îi dădea 
bătrînei bani aşa, ca unei mame. In virtutea datoriei 
sale de fiu. 

— Na-ţi-o bună! L-a apucat aşa deodată dragostea 
filială! Şi tu-l crezi? 

Avocatul Robeznieks se cufundă în mapele acelea 
groase, dînd impresia că e absorbit cu desăvirşire de 
documentele cazului şi că-şi pregăteşte apărarea. 

— Dar ulterior Lapină a aflat totuşi de bijuterii? nu se 
putu stăpîni Dzelzītis. Te pomeneşti că neagă şi acest 
lucru. 

— Zice că a aflat toamna trecută de la Zitkauris. 

— Încearcă acum şi te dumireşte dacă-i într-adevăr 
aşa sau cei doi au apucat să se înţeleagă. 

— Mă îndoiesc în privinţa înţelegerii lor. Lapins n-are 
ochi să-l vadă pe bătrîn. Ba a mai încercat să mă 
convingă că asasinatul e opera lui Zitkauris. Bătrînul a 
găsit de cuviinţă că are dreptul la bijuterii. Existau nişte 
socoteli mai vechi între el şi Alida Lorence. 

—  Zitkauris aruncă vina pe Lapină, Lapină pe 
Zitkauris. Ce-ai zice s-o fi făcut amîndoi? Un asemenea 
joc le-ar fi slujit foarte bine ca tactică de apărare. Dar ia 
spune-mi cum justifică Lapins cumpărarea motocicletei? 
De unde a luat banii? 

— Zice că i-a agonisit. 

— La casa de economii? Asta se poate lesne verifica. 

— Nu, şi-a cumpărat obligaţiuni trei la sută cu 
cîştiguri. 

— M-da, asta n-ai cum s-o verifici. Dar de Zenta 
Saukuma ce spune? 

— Nimic. Cică n-a văzut-o niciodată pînă la proces. 


— Fireşte. Chiar dacă ar cunoaşte-o, tot n-ar 
mărturisi din capul locului, se biții pe scaunul său 
Dzelzitis. Motocicletă! Portarul de la restaurantul 
„Ogrite” arăta că Zenta şi tînărul acela au venit cu 
maşina. Numai că nu-şi aminteşte cum arăta aceasta. 
Poate că se înşală. Or fi venit cu motocicleta. 

Trubeks îşi scoase ochelarii şi începu să-i cerceteze 
cu atenţie, ducîndu-i foarte aproape de ochi, de parcă 
le-ar fi căutat vreun defect. 

— Asta nu, Gunărs, nimeni nu merge la restaurant cu 
motocicleta. Eu am lămurit, pare-mi-se, altceva. Lapin5 
a lucrat în Siberia ca şofer. Are permis de conducere. 
Atunci cînd verifică conductele de gaze, şi în special 
cînd trebuie să ajungă la marginea oraşului, el foloseşte 
deseori furgoneta întreprinderii. Şofează el însuşi. În 
mod frecvent, seara, se duce acasă cu maşina — o 
parchează în curte, pentru ca de dimineaţă, fără să mai 
piardă vremea, să plece direct pe traseu. In felul acesta 
el putea foarte bine să facă o plimbare cu Zenta pînă la 
Ogre. 

— Aşa este, fu de acord Dzelzitis. Şi, precum se vede, 
nu întîmplător s-a dus el acolo. In restaurantele din Riga 
risca să întiîlnească oameni cunoscuţi, lucru de care se 
temea, căci ulterior aceştia ar fi putut sluji ca martori. 

— Sînt curios să ştiu cu ce noutăţi o să vină Dzenis 
de la interogatoriul de azi? O va convinge oare el pe 
Zenta să spună adevărul sau nu? 

— E o treabă infernal de complicată, lua-o-ar dracu s- 
o ia, mormăi Gunārs. Nu te invidiez deloc. Pînă şi timpul 
lucrează împotriva ta. Dacă urmele ar fi fost proaspete, 
cercetările ar fi decurs mai lesne. Hei, Lora, Lora! 

Vorbeşti de lup şi lupul... Uşa se deschise încetişor şi- 
n cabinet intră anchetatoarea Lora Dolmane. Cu pas 
maiestuos, ea se apropie de masă, aruncă o privire jur 
împrejur, apoi, ca şi cînd ar fi dezvăluit un secret 


extraordinar, îi şopti lui Dzelzītis să-i dea nişte 
formulare de proces-verbal. Primind ceea ce dorise, ieşi 
cu aceeaşi graţie din cabinet. 

Cineva ciocăni la uşă. 

— Intraţi, răspunse Dzelzītis. Ţi s-a adus clientul, 
Ivars. Să-ncepem... 


CAPITOLUL V 

Sergentul de miliție Taurinš păşea agale pe 
bulevardul Rainis. Ajungînd în dreptul clădirii scunde a 
Comitetului executiv municipal din Riga, făcu stînga- 
mprejur din călcîie şi porni îndărăt cu acelaşi pas lent 
de mai înainte. Lăsă în urmă procuratura, magazinul de 
aparate de radio şi traversă strada Lenin. 

In preajma agenţiei „Aeroflot”, Taurină se opri şi se 
uită la ceas. Era unsprezece fără un sfert. Schimbul îi 
era pe sfirşite. 

Chiar şi la acest ceas din pragul amiezii, arterele 
principale ale oraşului pulsau cu sporită vigoare. 
Botoasele troleibuze, autobuzele cu muogetul lor 
răutăcios se aliniau toate cuminţi dinaintea semnalului 
roşu al semaforului, pentru ca peste cîteva secunde, 
aidoma unei avalanşe puternice, să se reverse peste 
intersecţie. Printre ele navigau vijelioasele automobile 
„Volga” şi sprinţarele „Zaporojeţ”. 

Şi totuşi, în haosul acesta aparent, trona o ordine 
desăvirşită. Toate manevrele piloților erau subordonate 
regulilor stricte ale circulaţiei, indicatoarelor de tot felul 
de pe străzi şi liniilor trasate pe asfalt. Dar vai, nu se 
putea spune nici pe departe acelaşi lucru despre 
pietoni; aceştia pricinuiau multe neplăceri atît şoferilor, 
cît şi celor care dirijau circulaţia. 

Taurin5 oftă. Orice s-ar zice, ingrată-i munca asta a 
lor. Îl opreşti pe cîte un pieton dintr-ăia nedisciplinaţi 
pentru binele şi securitatea lui personală, iar el strimbă 
din nas, se opune cu îndărătnicie... la uite la lunganul 
acela cum se vîră sub roţile motocicletei... 


Sergentul Taurină era gala să ducă ţignalul la gură, 
ca să-l ferească de la primejdie pe contravenient, dar 
încremeni locului în aceeaşi poziţie, Un „Moskvici” 
vişiniu, ce stătuse pitit la umbra ulmilor din strada 
Lenin, demară brusc, zbură peste intersecţie şi o coti pe 
bulevard. 

O clipă mai tîrziu. un țipăt de femeie curmă zgomotul 
ritmic al străzii. Lumea se repezi spre locul accidentului; 
într-o secundă se strînse ciorchine. „Moskvici”-ul cel 
vişiniu gonea mai departe cu aceeaşi viteză. Miliţianul 
abia izbuti să-i reţină numărul. 

Cu vai-nevoie îşi croi Taurins cale prin zidul acela de 
căscăunzi. Pe asfalt zăcea trîntită o femeie tînără. Avea 
piciorul stîng nefiresc îndoit. 

Lumea de jur împrejur era indignată. 

— A şters-o, nemernicul! 

— S-a năpustit drept asupra ei! 

— Noroc de omul acesta că s-a nimerit în preajmă. A 
salvat-o chiar de sub roţi. 

— O fracțiune de secundă şi se prăpădea, sărmana. 

Sergentul se adresă unuia dintre martori: 

— Trageţi o fugă şi chemaţi „Salvarea”. 

lar el, la rîndul lui, intră valvirtej la agenţia „Aeroflot” 
şi, făcîndu-şi drum cu coatele prin mulţimea aşezată la 
rînd, îşi strecură capul prin ghişeu. 

— Telefonul! ceru Taurină. 

Oamenii se înghesuiră tăcuţi în rînd. Prin ghişeu se ivi 
încetişor telefonul, iar mai sus de el, ochii speriaţi ai 
tinerei, care presimţea că s-a petrecut o nenorocire. 
Sergentul luă receptorul şi formă numărul. 

— Ofiţerul de serviciu? Raportează sergentul Taurină. 
Un „Moskvici” vişiniu a accidentat acum o cetăţeană la 
intersecţia dintre bulevardul Rainis şi strada Lenin. A 
luat-o în direcţia gării. Numărul automobilului — 28—47 
JIAB. 

Chiar de dimineaţă Dzenis se afla într-o dispoziţie 
proastă. In primul rînd, pentru că i se îmbolnăvise fetiţa. 
Făcuse temperatură. Zigrida fusese nevoită să renunţe 
la o deplasare interesantă şi să rămînă acasă cu Mărite. 
Roberts nu putea s-o ajute cu nimic. Trebuia şi el să se 
grăbească la slujbă. 

La procuratură îl aşteptau alte neplăceri. Nu demult îi 
încredinţase căpitanului Sokolovski misiunea de a da de 
urma fetelor care au locuit la Alida Lorence înaintea 
Zentei Saukuma. Despre ele Genoveva Sčepe nu putea 
spune mai nimic, ştia doar prenumele lor: Mirdza şi 
Tamara. Nu exista nici un temei să crezi că ele ar putea 
fi implicate în asasinat, dar, întrucît lucrurile erau atît 
de încurcate în cazul acesta, avea importanţă fiece 
amănunt, fiece linie lăturalnică. 

Acum, după interogarea lui Zitkauris, se iviseră noi 
supoziţii. Oricare dintre fete ar fi putut să afle 
întîmplător că Alīda Lorence are bijuterii şi să divulge 
acest lucru prietenului ei. Tamara avea precis un 
curtezan. 

Astăzi însă, ajungînd la serviciu, Dzenis găsi pe biroul 
său o notiţă de la Sokolovski. Căpitanul îl anunţa că n-a 
izbutit pînă în prezent să dea de urma celor două fete: 
Mirdza şi Tamara. 

Dar cea mai mare neplăcere îl aştepta din partea lui 
Ozollapa. Şeful îl chemă pe Dzenis şi-i ceru, în calitate 
de adjunct al său, să pună concluziile de acuzare în 
cauza pe care o cercetase Lora Dolmane. 

Zbiîrniitul telefonului întrerupse şirul tristelor sale 
cugetări. Dzenis ridică receptorul. 


— Procuratura la aparat. 

— AŞ putea să vorbesc cu tovarăşul Dzenis? 

— Vă ascult. 

— Vă telefonez de la clinică. Acum o jumătate de oră 
a fost internată la noi o femeie accidentată de o 
maşină. Are un picior fracturat. Bolnava vă roagă să 
veniţi de urgenţă la dînsa. 

Dzenis se posomori. „Ce legătură am eu cu treaba 
asta? Nu-s nici inspector de circulaţie şi nici anchetator 
al incidentelor rutiere.” 

—  Dumneaei trebuie să se adreseze Direcţiei 
afacerilor interne. 

— Victima v-a solicitat pe dumneavoastră personal. 

— Cum se numeşte? 

— Strautkalne. 

Dzenis deveni mai atent. 

— Cum aţi spus? repetă el întrebarea pentru orice 
eventualitate. 

— Maiga Strautkalne. E şi dînsa tot medic. 

— La ce secţie a fost internată? 

— La chirurgie. 

— Vin acum! 


Medicul de gardă de la secţia de chirurgie îi puse lui 
Dzenis pe umeri un halat alb şi-l conduse de-a lungul 
culoarului nesfirşit. Puternic, ca bătăile unui metronom, 
răsunau tocurile pe pardoseala de mozaic. 

Maiga Strautkalne stătea singură într-o rezervă mică 
şi luminoasă. Pe perna albă ca zăpada, chipul ei părea 
de ceară. Nasul drept i se ascuţise. In ochii mari, 
cenuşii, încremenise neliniştea. 

Văzîndu-l pe vizitator, tînăra femeie dădu să se ridice 
în capul oaselor, dar Dzenis o opri printr-un gest. 

— Vă rog să nu vă deranjaţi, staţi liniştită. 

Medicul ieşi, închizînd uşurel uşa în urma lui. 


Dzenis se aşeză pe un scaun, lîngă patul bolnavei. 

— Cum s-a întîmplat necazul ăsta cu 
dumneavoastră? 

Maiga Strautkalne tăcu o vreme. Apoi, adunîndu-şi de 
bună seamă gîndurile, începu: 

— Am fost într-o excursie la Palanga, o staţiune 
climaterică din Lituania. leri după-amiază ne întorceam 
acasă. Stăteam în autobuz pe scaun, în partea dreaptă, 
la geam şi contemplam noile vile construite la marginea 
staţiunii. Deodată, atenţia mi-a fost reţinută de o 
căscioară galbenă, acoperită cu tablă verde. In grădină 
lucra o femeie bătrină. Ceva din înfăţişarea, din 
gesturile ei mi se păru cunoscut. Bătrîna îşi înălţă capul 
şi pe loc am recunoscut-o... mi-e teamă că n-o să mă 
credeţi. Nici soţul meu nu m-a crezut iniţial. Dar eu nu 
m-am înşelat, sînt mai mult ca sigură. Femeia aceea 
era... Alida Lorence. 

Mîna firavă a  bolnavei se odihnea deasupra 
plapomei. Dzenis o strînse uşor, prieteneşte, în palma 
lui lată. 

— Nu vă tulburaţi, încercă el s-o liniştească. Posibil să 
fi fost o simplă iluzie optică, să-şi fi spus cuvîntul 
oboseala excesivă. Drumul lung, impresiile culese, 
înnoptatul într-un loc străin, lipsit de confortul 
obişnuit... Toate astea irită sistemul nervos. 

Maiga Strautkalne îşi eliberă mîna. 

— Nu. Noi am trecut foarte aproape de ea. Autobuzul 
înainta încet, aşa că am izbutit să-i văd bine faţa, ba 
chiar să recunosc şi jacheta tricotată cu care am văzut- 
o îmbrăcată de nenumărate ori. De culoare nisipie, cu 
guleraş maron. Se şi lăuda că a împletit-o singură. Și- 
apoi, poza ei caracteristică. Alida Lorence avea obiceiul 
să-şi îndoaie mîna din cot şi să-şi lase palma să atîrne 
ca un vrej. O văd ca acum în faţa ochilor cum sta la 
policlinică şi aştepta să intre la mine la consultaţie 


exact în aceeaşi atitudine. Nu, nu, eu nu mă înşel. Era 
ea. 

Dzenis cugeta cu înfrigurare. Văzuse multe la viaţa 
lui, dar să se scoale morţii din mormiînt... E în afara 
oricărei îndoieli o aiureală. Şi cu toate astea, n-avea nici 
un temei să nu-i dea crezare Maigăi Strautkalne. Pe de 
alta parte însă, crima fusese totuşi comisă. De fapt, 
cadavrul avea faţa complet mutilată. Dacă Lorence e 
vie şi nevătămată, cine-i atunci victima? Care-i mobilul 
omorului? Ce caută Alida Lorence la Palanga? 

Evenimentele,  supoziţiile, faptele  se-nvirtejeau 
cumplit în capul lui Dzenis. El le sorta, le orînduia pe 
fiecare la locul cuvenit, le cîntărea, le analiza. 

—  Spuneţi-mi, vă rog, cum aţi nimerit 
dumneavoastră sub roţile maşinii? 

Maiga Strautkalne îşi întoarse într-o parte privirea. 

— Mă duceam la procuratură ca să dezvălui toate 
aceste lucruri. 

— Aţi plecat de acasă? 

— Da. 

— Pe ce drum aţi mers? Povestiţi-mi cu de- 
amănuntul. 

— Astăzi programul meu de consultaţii începe la ora 
două. Aşa că n-aveam nici un zor să ajung la policlinică. 
Am ieşit din casă şi m-am urcat în troleibuz... 

— Aţi traversat strada? 

— Nu. Staţia troleibuzului se află pe aceeaşi parte cu 
locuinţa noastră, chiar în faţa blocului. 

— Şi mai departe? 

Am mers pînă la întretăierea străzii Lenin cu 
bulevardul Rainis. In dreptul agenţiei „Aeroflot” am 
coborit şi am vrut să traversez; în clipa aceea însă s-a 
petrecut ceea ce ştiţi. Nici eu singură nu-mi dau seama 
de unde a apărut maşina. M-am uitat doar înainte de a 
traversa. Troleibuzul plecase, strada era pustie. 


— N-aţi izbutit să observați marca maşinii? Culoarea? 

— Nu, n-am reţinut nimic. Atîta ştiu că m-a apucat 
cineva de mînă. Am căzut, mi se făcuse negru înaintea 
ochilor. Abia cînd a venit „Salvarea”... 

Dzenis, omul totdeauna cumpătat şi plin de tact, 
semăna acum cu un vultur care a ochit din înălțimile 
cerului un pui. 

— Şi-acum am să vă rog să vă gindiţi bine şi să 
încercaţi să vă amintiţi. E un lucru important. Cînd aţi 
ieşit din casă, n-aţi observat undeva prin apropiere vreo 
maşină staţionînd? 

Tînăra femeie se uită cu uimire la Dzenis. 

— Ba da, încuviinţă ea. M-am uitat în jur să văd dacă 
nu se află vreun taxi liber şi am observat un „Moskvici”. 
Staţiona nu departe de locuinţa noastră, în faţa 
magazinului. 

— Era de culoare gri? 

— Nu, vişinie. 

— Vă amintiţi bine acest lucru? 

— Sînt absolut sigură. M-am şi gîndit în sinea mea 
dacă n-o fi ajuns întîmplător avocatul Robeznieks prin 
cartierul nostru. 

— Cunoaşteţi maşina lui Robeznieks? 

Maiga Strautkalne se fistici. 

— L-am văzut într-o zi pe avocat la volan. Doar el a 
apărat-o la proces pe Zenta Saukuma. Am o memorie 
vizuală bună. 

— Poate că era chiar maşina lui Robeznieks? 

— Inclin să cred că nu, dar nu pot să jur. 

— Era cineva în maşină? 

— Un bărbat. 

— Cunoscut? 

— Nu. Atita am reţinut că avea ochelari fumurii. 


— Aveţi spirit de observaţie. N-aţi băgat de seamă 
ducă maşina a plecat în timp ce dumneavoastră 
aşteptaţi troleibuzul? 

— N-am aşteptat deloc. Troleibuzul a venit imediat. 

— Aţi stat în troleibuz jos? 

— Nu erau locuri libere. Am călătorit pe platforma din 
spate. 

— Şi n-aţi mai observat „Moskvici”-ul cel vişiniu? 

Maiga Strautkalne se concentră un timp. 

— Ba da, l-am mai văzut o vreme prin geam. Venea 
în urma troleibuzului. 

— Şi cam pe unde l-aţi pierdut din vedere? 

— Imi vine greu să vă spun cu exactitate. Pe la parcul 
Strelniekdărsz el se mai afla încă în urma troleibuzului. 
Apoi am uitat de el. 

Dzenis rămase tăcut. Privea afară prin fereastra 
deschisă, dar nu auzea ciripitul acela de păsărele de 
care era plină grădina clinicii. Şi nici de văzut, nu vedea 
perechea de porumbei, care, poposind pe pervazul 
ferestrei în căutarea firimiturilor de piine, scotoceau 
temeinic cu cioculeţele lor prin fiecare crăpătură. 

Adjunctul procurorului-şef verifică încă o dată mental 
ipoteza la care ajunsese încă la începutul acestei 
convorbiri. Ea nu era cîtuşi de puţin rodul unei intuiţii 
deşarte sau al vreunei previziuni supranaturale. In 
ajutorul lui Dzenis venise logica. 

Trei întîmplări avuseseră loc într-o vertiginoasă 
succesiune. leri,  doctoriţa  Strautkalne află cu 
surprindere că Alida Lorence trăieşte. In dimineaţa 
următoare porneşte în grabă să dezvăluie acest lucru la 
procuratură. Pe drum însă, dă peste ea o maşină. Acum 
toate aceste trei fapte cer cu insistenţă dezvăluirea 
legăturilor dintre ele. 

Partea carosabilă a bulevardului este liberă. Şi 
deodată o maşină dă peste un om. Curată aiureală! 


Strada în această porţiune este destul de largă, iar 
circulaţia în sens unic. Chiar dacă un pieton s-ar şi 
încumeta să traverseze în goană, tot ai avea 
posibilitatea să cîrmeşti maşina într-o parte. 

N-ar fi exclus ca şoferul să fi fost băut, să se fi 
pierdut cu firea şi să fi dat fără voie peste Maiga 
Strautkalne.  Orice-i posibil, fireşte, şi totuşi 
împrejurările incidentului conduc inevitabil la altă 
concluzie: cineva i-a barat cu premeditare calea 
doctoriţei. 

Dzenis cugeta profund, întocmai ca un şahist care 
încearcă să descifreze intenţiile adversarului. 

De unde putea să ştie şoferul prin care loc anume 
avea să traverseze Maiga Strautkalne? Această 
chestiune îl determinase pe adjunctul procurorului-şef 
s-o întrebe pe doctoriţă dacă n-a observat cumva 
maşina mai înainte. Răspunsul confirmă bănuielile lui 
Dzenis. Necunoscutul o aşteptase pe Maiga Strautkalne 
chiar în preajma casei. Dar Maiga n-a traversat strada, 
ci s-a urcat imediat în troleibuz. Aşadar, în acest loc n-a 
fost cu putinţă să-şi ducă planul la îndeplinire. Şi-atunci, 
a pornit-o în urma troleibuzului, fără a-l depăşi nici 
măcar în timp ce oprea în staţii. S-a ţinut scai după 
Maiga, precum vulpea după găină, urmărind locul în 
care ea avea să coboare. Abia pe la staţia 
Strelniekdăârsz  „Moskvici”-ul cel vişiniu a depăşit 
troleibuzul. De-acolo şi pînă la staţia „Aeroflot” mai era 
o jumătate de kilometru. Avea tot timpul să dea un ocol 
monumentului şi să se oprească la umbra copacilor de 
pe strada Lenin. De-acolo putea lesne observa pasagerii 
care coborau din troleibuz. 

Aşadar, există cineva care vrea cît mai repede, astăzi 
chiar, să o înlăture pe Maiga Strautkalne din cale, astfel 
ca ea să nu izbutească să dea în vileag faptul că a 


văzut-o pe Alida Lorence la Palanga. Altminteri, acest 
cineva ar fi recurs la un procedeu mai puţin riscant. 

Legătura logică este evidentă. Mai rămîne de dibuit 
ultima verigă din acest lanţ: cum a izbutit posesorul 
„Moskvici”-ului vişiniu să afle despre cutremurătoarea 
descoperire a doctoriţei Strautkalne? 

Şi Dzenis o întrebă pe bolnavă: 

— Cînd i-aţi povestit soţului că aţi văzut-o pe Alīda 
Lorence? 

— Autobuzul nostru a sosit la Riga noaptea tîrziu. 
Edvins mă aştepta în stradă. Şi chiar atunci, în timp ce 
urcam treptele, i-am relatat întîmplarea. 

— Pe trepte? 

— Da. 

— Şi nu se mai afla nimeni prin apropiere? Nu cobora 
sau n-aştepta nimeni pe palier? 

— N-am observat pe nimeni. 

— Nici vreo uşă n-aţi auzit trîntindu-se? 

— N-am auzit. 

— În autobuz n-aţi spus nimănui? 

— Nimănui. 

— Dar astăzi-dimineaţă? 

Maiga stătu în cumpănă. 

— N-nu. 

Experimentatul criminalist surprinse pe dată codeala 
tinerei femei. 

— Personal, vă înţeleg. Sînt chestiuni la care... cum 
să vă spun, îmi dau bine seama că vă vine greu să 
răspundeţi. Dar în cazul de faţă... Dzenis cobori glasul. 
E totuşi vorba de un criminal primejdios. 

In ochii Maigăi fulgeră groaza. 

— Nu mai înţeleg nimic, rosti ea în şoaptă. E de-a 
dreptul absurd! 

— Cui i-aţi mai povestit că aţi văzut-o pe Alīda 
Lorence? repetă întrebarea Dzenis. 


Doar o clipită mai continuă zbuciumul lăuntric. Apoi 
urmă răspunsul: 

— Avocatului Robeznieks. 

— Cînd a fost, asta? 

— Astăzi-dimineaţă. l-am telefonat de îndată ce soţul 
meu a plecat la serviciu. Robeznieks mi-a spus să mă 
duc, fără a mai zăbovi o clipă, la dumneavoastră la 
procuratură. 

Dzenis se ridică. 

— Aţi obosit, iar eu am cam întrecut măsura. Am stat 
mai mult decît mi-a îngăduit doctorul. 

Maiga îşi trase plapoma pînă sub bărbie şi se uită pe 
sub sprîncene la procuror. În privirea ei se putea lesne 
distinge tulburare, teamă, implorare mută. 

Dzenis înţelese semnificaţia acestei priviri. 

Maiga ştia acum că bănuiala cumplită putea să cadă 
asupra a doi oameni, ale căror nume le rostise chiar ea 
însăşi, dat fiind că n-a putut proceda altfel. 

Dzenis ar fi vrut s-o liniştească măcar cît de cît pe 
această femeie atît de drăguță, cinstită şi curajoasă. 
Dar deocamdată nu era cazul să dea cărţile pe faţă. Se 
strădui totuşi să vorbească pe un ton cît se poate de 
cald. 

— Vă rog să mă credeţi, nu există încă nici un temei 
să vă tulburaţi într-atit. Nădăjduiesc să se limpezească 
totul cît mai curînd. Şi-atunci am să vă dau de veste. 
Deocamdată, încercaţi să nu vă mai giîndiţi la nimic, 
îngrijiţi-vă sănătatea. 

La poarta spitalului opri o limuzină din care coboriră 
trei bărbaţi. Dzenis se apropie şi-i arătă şoferului 
legitimaţia. 

— Trebuie să ajung urgent la Direcţia afacerilor 
interne, spuse el. Vă rog să mă repeziţi pînă acolo. 

— Luaţi loc, îl invită bărbatul de la volan. 


Ofiţerul de serviciu de la secţia operativă era singur 
în cabinet la ceasul acela. 

— Tovarăşe maior, mă interesează accidentul de 
circulaţie petrecut la intersecţia dintre strada Lenin şi 
bulevardul Rainis, spuse adjunctul procurorului-şef chiar 
din pragul cabinetului. Aţi izbutit să-l reţineţi pe şofer? 

— A şters-o. Nici eu nu pricep cum s-a putut una ca 
asta. Maşinile noastre de patrulare au încercuit sectorul 
gării, au barat şi au scotocit prin toate străzile 
învecinate. 

— Dar prin curţi? Nu este exclus să fi abandonat 
maşina undeva prin vreo curte, iar dumnealui să-şi fi 
luat frumuşel valea. Sau poate că i-aţi pierdut urma şi el 
a ieşit din raza acestui sector. 

— Cercetările continuă, tovarăşe Dzenis. S-a 
comunicat tuturor secțiilor de miliție din tară, 
inspectoratelor de circulație. 

— Aţi izbutit cel puţin să stabiliți numele posesorului 
acestui „Moskvici” vişiniu? 

— Numărul e fals. Sub numărul 28—47 JIAB 
figurează o „Volgă” verde. Aparține unui solist de la 
filarmonică, iar acesta se află plecat de cinci zile cu 
maşina în Caucaz. 

— Vă rog ca imediat ce aflaţi ceva să-mi comunicaţi 
mie sau anchetatorului Trubeks. 

— Bine, tovarăşe procuror. 

Dzenis urcă la etajul întîi, unde-şi avea biroul şeful 
miliției judiciare. Locotenent-colonelul Krastină stătea la 
masa de scris, învăluit ca-ntotdeauna într-un nor de 
fum. 

— Interesante noutăţi, tovarăşe locotenent-colonel, 
începu Dzenis aşezindu-se în fotoliu. Aflaţi că Alīda 
Lorence e vie şi nevătămată. A fost văzută ieri la 
Palanga. 


Lucrîind de ani de zile în cadrul miliției, locotenent- 
colonelul se obişnuise să nu se mai minuneze de nimic. 
Era greu să-l uluieşti cu ceva pe acest om. 

— Curios. Trebuie lămurită situaţia, şi asta cît mai 
repede cu putinţă. Te duci dumneata? 

— Neapărat. 

— Inseamnă că ai nevoie de maşină. 

Locotenent-colonelul îşi trase mai aproape microfonul 
de birou şi dădu dispoziţie. Apoi i se adresă din nou lui 
Dzenis: 

— Maşina va fi aici peste zece minute. Şi încă ceva: 
căpitanul Sokolovski se află acum la secţia afacerilor 
interne a raionului Lenin. Nu voi avea nimic împotrivă 
dacă în drum îl vei lua şi pe el cu dumneata. 

— Vă mulţumesc. 

Omul acesta de cincizeci de ani avea o privire severă 
şi-n acelaşi timp blîndă şi ostenită, cum au de regulă 
oamenii care-au văzut multe la viaţa lor, fapte din 
pricina cărora poţi să albeşti şi la douăzeci de ani. Se 
zice că cekiştii sovietici sînt oameni lipsiţi de nervi. În 
spusa asta există un dram de adevăr. Numai că nimeni 
nu ştie cît îi costă pe ei asta. 

— Şi aş mai avea o rugăminte, tovarăşe locotenent- 
colonel, îşi aminti Dzenis. Aici, la Direcţie, se află 
anchetatorul Trubeks. Inainte de a pleca, aş dori să... 

Krastins dădu din cap, întrerupîndu-l, şi se mai aplecă 
o dată spre microfon. 

—  Sublocotenent Grauds, te rog să-l găseşti în 
clădirea Direcției pe anchetatorul Trubeks de la 
procuratură şi să vii împreună cu diînsul la mine. 

Dzenis întinse mîna spre receptorul telefonului, 

— Imi permiteţi? 

— Da, da, telefonează. 

Procurorul formă numărul. 


— Biroul de consultaţii juridice? Aş dori sa vorbesc cu 
avocatul RobezZnieks. N-a venit la serviciu? || căutaţi şi 
dumneavoastră? Vă rog să mă scuzaţi. 

Dzenis lăsă receptorul în furcă. 

— Bănuiam că aşa va fi. 

— Avocatul Robeznieks? locotenent-colonelul încerca 
să-şi amintească. Nu cumva e vorba de viteazul acela 
cu care mereu au de furcă inspectorii noştri de la 
circulaţie, pentru exces de viteză? 

— Cred că-i chiar el. Mă rog, rămîne de văzut... 

— A făcut vreo ispravă? 

— Mă tem că da. 

In birou intră Trubeks însoţit de un sublocotenent cu 
părul bălai şi cu înfăţişare de copil. 

— Ascultă, Boriss, i se adresă Dzenis anchetatorului. 
Eu plec chiar acum la Palanga. Acolo cică a fost văzută 
Alīda Lorence. Da, da. Vie şi nevătămată. Cît despre 
tine, te rog să afli de urgentă unde au fost şi ce au făcut 
astăzi, între orele zece şi douăsprezece, inginerul 
Strautkalne, apoi Voldemārs Lapins şi bătrînul Zitkauris. 
In acest răstimp a fost lovită de o maşină doctoriţa 
Maiga Strautkalne. Şi încă ceva: informează-te dacă n-a 
dispărut cumva la sfîrşitul anului trecut vreo bătrînă 
care să semene cu Alida Lorence. 

— Vei fi ajutat de inspectorul Grauds, adăugă 
locotenent-colonelul Krastins şi se uită la ceas. Poţi 
pleca, tovarăşe Dzenis. Maşina te aşteaptă. 

În urmă cu vreo treizeci de ani, de-a curmezişul 
şoselei dintre Meitenes şi Joni5ki se înălţau două 
vărgate bariere de hotar. 


În dreptul uneia dintre ele era înfipt un stilp purtînd 
stema Letoniei burgheze. Cei doi lei feroci de pe 
această stemă se holbau la cavalerul în zale albe care, 
încălecat pe un armăsar, împodobea aceeaşi stemă din 
vîrful unui stîlp identic cu cel dintii, doar că era înfipt la 
vreo douăzeci de paşi mai spre sud. Granița care 
despărţea două popoare frăţeşti era închisă. 

Astăzi aceste bariere nu mai există. Zi şi noapte 
gonesc pe şosea, în ambele sensuri, puzderie de 
maşini. Colhoznicii lituanieni duc spre pieţele din Riga 
mere, păsări, legume. Uzinele din Vilnius şi Kaunas 
livrează Letoniei utilaj electronic. Din Riga sînt 
transportate în Lituania aparate de radio, scutere, 
tricotaje. Gonesc de-a lungul şoselei autobuze cu 
grupuri de excursionişti, autoturisme... 

Trecînd de Meitenes, drumul coteşte spre dreapta, 
ocolind o colină împădurită. Aici şi-a instalat acum 
punctul de observaţie inspectorul raional de la controlul 
circulaţiei. Pitindu-şi motocicleta în tufişurile de la 
marginea şoselei, inspectorul, împreună cu ajutorul său, 
un tînăr sergent de miliţie, s-au cuibărit într-o adîncitură 
din vîrful colinei. De acolo, porţiunea dinspre nord a 
şoselei se zărea ca în palmă. 

Trecuse mai mult de un ceas de cînd şedeau amindoi 
la punctul de observaţie. Soarele de iulie ardea din 
răsputeri. Sergentul făcea eforturi să-şi ţină deschise 
pleoapele grele de somn. „O fi dansat, pesemne, toată 
noaptea”, gîndi inspectorul pentru care vremea lipsită 
de griji a seratelor rămăsese demult şi ireversibil în 
urmă. Sergentul se frecă la ochi şi spuse: 

— E-adevărat, tovarăşe  locotenent-major, că 
aşteptăm să treacă pe aici un criminal periculos? 

Inspectorul îşi aprinse fără grabă o ţigară. 


— Nu-i pentru prima oară. Cine se teme de lup, să nu 
se ducă la pădure. Numai de-ar fi pornit-o în direcţia 
noastră. 

— Dar dacă o ia pe alt drum? 

— Au să-l reţină alţii. Există peste tot posturi dintr- 
astea. 

O asemenea variantă nu-l prea încînta pe sergent. 
Intrase de curînd în miliţie, isprăvindu-şi stagiul militar, 
lua pentru întîia oară parte la o misiune importantă şi 
visa aventuri. 

Locotenentul-major nu-şi lua ochii de la şosea. 
Deodată, îşi încordă privirea. In depărtare apăru un 
„Moskvici” de culoare vişinie. Maşina se apropia în 
viteză. 

— Fuga marş! ordonă el şi cobori în goană costişa. 

Sergentul abia izbuti să-l ajungă din urmă. Punînd 
mîna amîndoi, scoaseră motocicleta din tufiş şi o 
aşezară de-a curmezişul şoselei. „Moskvici” -ul cel 
vişiniu era aproape de tot. Inaintîind spre mijlocul 
şoselei, locotenentul-major îşi ridică bastonul vărgat. 

Cauciucurile scrişniră şi automobilul se opri înaintea 
obstacolului ivit pe neaşteptate. Portiera se deschise şi 
din maşină cobori un bărbat spătos, purtînd ochelari de 
soare. Canadiana galbenă, de nailon, contrasta cu 
chipul bronzat al omului. Pantalonii bine călcaţi, de 
culoarea albăstrelelor, se mulau pe şoldurile-i vînjoase. 

Locotenentul-major se apropie de conducătorul 
maşinii. Sergentul stătu deoparte şi, pentru orice 
eventualitate, îşi descheie tocul pistolului. Dar omul cu 
ochelari de soare n-o luă la fugă, aşa cum îşi închipuise 
sergentul. Doar arătă cu o expresie ironică spre 
motocicletă. 

— Vă pregătiţi pentru concursul intercolhoznic auto? 
Ori poate raionul nu şi-a îndeplinit planul de colectări la 


fier vechi şi-acum vreţi să recuperaţi restanţa cu 
ajutorul maşinilor care trec pe aici. 

Ofiţerul nu-i luă în seamă ironia. 

— Actele, vă rog, rosti el ducîndu-şi mîna la cozoroc. 

Şoferul „Moskvici”-ului vişiniu îi întinse cu nepăsare 
carnetul său de conducere. Ofiţerul cercetă fotografia, 
verifică autenticitatea ştampilei. Apoi dădu un ocol 
automobilului, se uită la număr şi îl compară cu cel 
notat în tabloul tehnic. Proprietarul „Moskvici”-ului îşi 
plimba ochii de colo colo cu un aer plictisit, ca şi cînd 
verificarea întreprinsă n-avea nici o legătură cu 
persoana sa. 

— Vă rog să ridicaţi capota! 

Convingindu-se că seria motorului şi a şasiului 
corespund şi ele cu cele notate în acte, ofiţerul cercetă 
încă o dată cu atenţie numărul maşinii. Apoi îi restitui 
omului actele şi îşi duse din nou mîna la chipiu. 

— Puteţi pleca. 

Omul cu ochelari negri se înclină ceremonios. 

— V-aş ruga numai să vă daţi la o parte carul de 
luptă. 

— Sergent, eliberează drumul! 

„Moskvici”-ul vişiniu luă viteză. Inspectorul privi 
gînditor cum se face din ce în ce mai mic, pentru ca, în 
cele din urmă, să dispară cu totul. 

— De ce l-aţi lăsat să plece, tovarăşe locotenent- 
major? rosti dezamăgit sergentul. 

— Pe ce bază să-l fi reţinut? Numărul maşinii nu 
corespundea cu cel care ne-a fost comunicat de la Riga. 
Era altul. Nu purta nici urme de vopsea proaspătă. 
Actele erau şi ele în regulă. 

— Va să zică, nu era individul cu pricina? 

Ofiţerul strînse din umeri. 

intre timp, „Moskvici”-ul cel vişiniu înghiţea cu 
lăcomie kilometru după kilometru. 


Soarele se mai afla încă sus pe cer, cînd din 
depărtare, se _ iviră cele dinţii clădiri ale oraşului 
Palanga. lată-le că au şi ajuns aproape de tot şi se 
perindă grăbite de-o parte şi de alta a şoselei. 

Şoferul reduse viteza. Acolo, la marginea staţiunii 
balneare, observă clădirea galbenă cu acoperişul verde 
pe care o căuta, trecu prin, dreptul ei şi coti într-o 
ulicioară din. apropiere. Işi lăsă maşina şi făcu pe jos 
calea întoarsă pînă la casa cea galbenă. 

Poarta era zăvorită pe dinăuntru. El însă nu stătu să 
sune, ci, virîndu-şi mîna printre stinghiile de lemn, trase 
zăvorul. 

O cărare presărată cu nisip albicios ducea de la 
poartă pînă în dreptul uşii. Din două salturi omul se şi 
află în prag. Fără să bată la uşă, o deschise cu băgare 
de seamă, apoi, înaintîind cu paşi neauziţi, de 
sălbăticiune, traversă vestibulul şi intră în salon. 

Acolo nu era nimeni. Oaspetele nepoftit merse mai 
departe. Prin uşa întredeschisă care da spre dormitor, 
zări o bătrînă. Femeia stătea în picioare lîngă măsuţa 
de toaletă, cu spatele la uşă. 

Omul tuşi zgomotos. 

— Omagiile mele, madame! 

Femeia se întoarse brusc. 

— Ce doreşti dumneata? Cine eşti? 

Nu păru nici mirată, nici cuprinsă de spaimă. Mai 
curînd furioasă. Oaspetele nepoftit însă se dovedi a nu 
fi un fricos. 

— Să presupunem că sînt inspector de asigurări 
sociale şi că mă interesează cum o duc pensionarii 
inapţi pentru muncă. Madame e mulţumită de acest 
răspuns? Sau ar fi fost mai bine să spun că sînt lucrător 
de miliţie? 

Femeia se apropie cu pas ferm de necunoscut. 

— Ce doreşti dumneata? spuse din nou, cu ciudă. 


Bărbatul ocoli şi de data aceasta răspunsul. 

— Poate că ar fi mai bine să stăm jos. Discuţiile mai 
importante se poartă de obicei la masa rotundă. 

Bătrină îşi dădu seama că impertinenţa oaspetelui 
său neaşteptat ascunde o ameninţare cu care nu e de 
glumit. Totodată această vizită o şi intrigase. De aceea 
se hotărî să-şi schimbe tactica: se aşeză şi, cu un gest 
care dovedea cunoaşterea manierelor elegante, îi arătă 
oaspetelui cel de-al doilea scaun. 

— Mai întîi aş dori să ştiu cu cine am onoarea? 

— Îmi pare foarte rău, madame, dar eu călătoresc 
incognito. Sînt un prinţ exilat, dacă vă satisface acest 
răspuns. Să nu vă supăraţi, însă am un instinct de 
conservare foarte dezvoltat. Şi într-o asemenea situaţie 
eu... 
Curiozitatea femeii se opunea suspiciunii care încă n- 
o părăsise. 

— Am impresia că aţi greşit adresa. 

— Oare nu sînteţi dumneavoastră Alīda Lorence? 

Suspiciunea învinse. Femeia cugetă în grabă: aici, la 
Palanga, duc o viaţă retrasă, nu mă întîlnesc cu nimeni. 
Pînă şi numele mi-l cunosc prea puţine persoane. Atunci 
de unde o fi apărut insul acesta impertinent? Cine l-o fi 
trimis? Mai mult ca sigur indivizii din pricina cărora am 
fost nevoită să plec cu atita grabă din Riga şi să trăiesc 
aici într-un exil voluntar. E limpede în orice caz că am în 
faţă un duşman. Trebuie să fiu cu ochii în patru. 

Cu degetele sale îngrijite, omul culese de pe faţa de 
masă un fir de păr cărunt şi îl aruncă îngreţoşat pe 
duşumea. 

— Să ştiţi, madame Lorence, că-i invidiez pe oamenii 
cărora le reuşeşte totul în orice situaţie. Să vă luăm, de 
pildă, chiar pe dumneavoastră. Dacă nu mă înşel, 
înainte de război ocoleaţi bănuţi frumuşei la florăria din 


strada Gertrudes, iar după ce au venit nemţii, aţi dus-o 
şi mai bine. Chiar că sînteţi de invidiat. 

Mijindu-şi ochii, femeia îl asculta cu atenţie. Aha, asta 
urmăreşti, care va să zică? Nu încape nici o îndoială: 
acţionează aceeaşi bandă ca şi la Riga. Mi-au mirosit 
urma. Acolo, în strada Vairoga, au arătat din plin ce le 
poate pielea. Voi izbuti oare şi acum să-i duc de nas? 
Cel mai important lucru e să nu-mi pierd cumpătul şi să 
cîştig timp. 

Alida Lorence netezi cutele pe care le făcuse faţa de 
masă. Un gest firesc pentru o bună gospodină. 

— Astăzi nu prea mai sînt de invidiat. 

— Nu se ştie, madame, nu se ştie. Avînd un 
proteguitor ca al dumneavoastră... 

— Care proteguitor? 

— Nu vă şade frumos să-l uitaţi pe domnul von 
Hautsch. 

— Ai înnebunit? Von Hautsch a fost executat încă în 
patruzeci şi patru. 

Bărbatul cu ochelari fumurii se aplecă spre ea şi 
zîmbi enigmatic. 

— Vă-nşelaţi, stimată doamnă. Sturmbannfuhrer-ul a 
izbutit să se descurce, iar astăzi, teafăr şi plin de 
vigoare, locuieşte în Germania Occidentală, ba chiar aş 
putea spune că prosperă. V-a trimis o veste printr-un 
turist foarte respectabil. Domnul von Hautsch vă urează 
multă sănătate. 

— De ce turistul ţi s-a adresat dumitale şi cum de-ai 
izbutit să mă găseşti? 

— Doar v-am mai spus: am un instinct de conservare 
foarte dezvoltat. Ca atare, întrebările lipsite de 
delicateţe le las de obicei fără răspuns. 

Chipul Alidei Lorence împietri. Incercă să opună 
impertinenţei acestui om o rece aroganță. 

— Nu te cred. Nu cred nimic din ceea ce mi-ai spus. 


Bărbatul se ridică în picioare. 

— Atunci daţi-mi voie să consider discuţia noastră 
încheiată, madame. Am onoarea să vă salut. 

Alida Lorence nu se aşteptase la o asemenea 
întorsătură a lucrurilor. 

— Aşteaptă! 

— Vă ascult. 

— Prin ce îmi poţi dovedi că m-ai găsit într-adevăr la 
indicaţia lui von Hautsch? 

— In vechile romane cavalereşti, eroul principal aflat 
într-o situaţie asemănătoare avea obiceiul să-i trimită 
alesei inimii sale un inel cu blazonul familiei din care se 
trăgea. Din nefericire, Sturmbannfuhrer-ul n-a folosit 
aceeaşi metodă. Poate datorită faptului că toate 
bijuteriile i-au rămas la dumneavoastră. Turistul, care-i 
o cunoştinţă de-a mea, n-a vrut să poarte asupra sa nici 
o scrisoare. Domnului von Hautsch nu i-a rămas altceva 
de făcut decit să vă înştiinţeze verbal despre intenţia 
sa: vă transmite rugămintea de a veni la dînsul, în 
Germania. Ne-a mai rugat să vă comunicăm că trebuie 
să luaţi neapărat cu dumneavoastră safirul pe care vi l- 
a dăruit cu prilejul onomasticii. A spus că ştiţi despre 
care safir este vorba. 

Alida Lorence simţi că o apucă ameţeala. Safirul 
acela, promisiunea lui Heinrich de a o lua cu el în 
Germania... Toate astea chiar că n-ar fi putut să le 
cunoască cei care o şantajaseră la Riga. Prin urmare, 
omul acesta nu face parte din banda lor... Poate că nu 
minte, poate că von Hautsch a izbutit într-adevăr să 
scape? Alidei Lorence îi reveni în minte imaginea 
oraşului Riga din vara anului 'nouă sute patruzeci şi 
patru: interminabilele alarme aeriene, nervozitatea 
comandanților germani, pregătirile febrile pentru 
evacuare. In debandada aceea totul putea fi posibil, iar 
Heinrich avea o seamă de prieteni credincioşi. „Şi 


totuşi, chiar dacă Hautsch ar trăi, ce nevoie ar mai avea 
el acum de mine? Doar au trecut ani de-atunci!” 

Necunoscutul parcă-i ghici gîndurile. 

— Prietenul dumneavoastră din Germania este 
proprietarul unei fabrici de jucării. Micuţă, e drept, dar 
există posibilitatea de a lua amploare. Pentru asta e 
nevoie de capital. Von Hautsch îşi pune speranţele în 
aurul şi bijuteriile pe care le veţi lua cu dumneavoastră. 
La rîndul său vă garantează un anumit procent din 
cîştiguri, precum şi o vilă în Italia sau în sudul Franţei. 
Cu alte cuvinte, o bătrîneţe lipsită de griji în sînul unei 
societăţi distinse. De-aş fi în locul dumneavoastră, n-aş 
sta o clipă pe ginduri. Trebuie să vă mai spun că şi 
Gunta e acolo şi lucrează tot ca secretară a dumnealui. 

— S-ar putea spune că nu-mi rămîne decit să-mi 
cumpăr bilet şi să mă urc în tren. 

— Vă pune pe gînduri felul în care veţi trece graniţa? 
Aflaţi că Sturmbannfuhrer-ul şi amicii lui au aranjat 
totul. Călătoria dumneavoastră nu va fi tocmai legală, 
dar nici nu va comporta prea multe riscuri. Ce-i drept, 
toate acestea implică o seamă de cheltuieli. In valută 
forte, desigur. Sper că înţelegeţi ce vreau să spun. 

În mintea Alidei Lorence se cuibări din nou bănuiala. 

— N-ai să capeţi nimic de la mine. 

— Vreţi să spuneţi că nu mai sînteţi în posesia 
bijuteriilor? Probabil că le-aţi predat la Banca de stat. In 
cazul ăsta sînt convins că persoana dumneavoastră nu-l 
va mai interesa pe baronul von Hautsch. 

Niciodată pînă acum nu i se mai întîmplase Alidei 
Lorence să i se pună cu atita acuitate în faţă 
tulburătoarea întrebare hamletiană. O perspectivă atît 
de ademenitoare, atingerea supremului ţel al vieţii sale. 
In schimb, garanţiile lipseau cu desăvirşire. Să meargă 
la risc? De fapt, ce-o mai putea aştepta aici? Mai 


devreme sau mai tîrziu, banda aceea îi va da oricum de 
urmă. Şi-atunci... 

— Trebuie să mă mai gîndesc. 

Omul se uită la ceas. 

— Sper să nu vă trebuiască pentru asta mai mult de 
cinci minute. Sînt şi aşa în întîrziere. lar riscul, în ce mă 
priveşte, e prea mare. 

— N-aş putea să-ţi dau miine răspunsul? 

— Madame doreşte cumva să se consulte cu domnii 
de la securitate? N 

— Ei, asta-i bună! Iți permiţi cam mult, tinere! 

— Preţuiesc libertatea, madame! 

— Mă rog, dar aici n-am nici un fel de bijuterii. 

— Cîtă nesocotinţă din partea dumneavoastră! Aţi 
putea s-o plătiţi scump. 

— Asta cum s-o mai înţeleg? 

— Foarte simplu. Glasul  necunoscutului sună 
ameninţător. Dacă nu-mi veţi da chiar în clipa asta 
suma necesară pentru călătorie, voi fi nevoit să relatez 
totul... 

— Lui von Hautsch? 

— Mai întîi organelor securităţii statului. 

— Că am bijuterii? 

— Modul în care au fost ele procurate, precum şi 
unele din afacerile dumneavoastră cu valută străină. 
Aşa a dat dispoziţie însuşi von Hautsch. 

Alida Lorence pricepu că a fost prinsă în capcană şi 
că nu mai are nici o ieşire. 

— Alege-s-ar praful de voi toţi să se-aleagă! 

— Ăsta-i ultimul dumneavoastră cuvînt? 

— Cit îţi trebuie? 

— Arătaţi-mi totul. Mai mult decit e nevoie să ştiţi că 
n-am să vă iau. 

Bătrină se ridică cu greu şi părăsi odaia... Oaspetele 
se luă după ea. Ajunsă în bucătărie, dădu la o parte 


coşul de rufe şi încercă să ridice o scîndură a 
duşumelei. Omul se grăbi s-o ajute. Peste cîteva clipe, 
în mîinile lui se afla o cutie metalică, legată cu o sfoară. 
Cei doi reveniră în odaie. 

Chiar în clipa aceea, o maşină frînă în dreptul casei. 
„Prinţul-incognito” cu ochelari fumurii se repezi la 
fereastră. 

— Vine cineva. Nu trebuie să mă vadă. O zbughi în 
dormitor şi închise uşa după el. Alida Lorence porni în 
grabă spre vestibul ca să pună zăvorul, dar nu mai avu 
timp s-o facă. 

Patru bărbaţi tineri fuseseră puşi în şir, unul lîngă 
celălalt. Patru chipuri cenuşii, patru capete tunse chilug. 

Anchetatorul Trubeks mai cercetă o dată cu privirea 
„frontul”. Prea semănau dumnealor unul cu altul. Va 
putea oare victima să-l recunoască pe răufăcător? 

Trubeks deschise uşa. 

— Intraţi vă rog. 

In prag se opri o fetişcană plăpîndă, însoţită de 
trupeşa ei mamă. Fata făcu sfioasă un pas înainte, se 
uită la tinerii din faţa ei şi deodată parcă plesni cu 
biciul: 

— Ăsta e! 

Al doilea de la fereastră tresări. 

— Eşti pe deplin convinsă? o întrebă pentru orice 
eventualitate Trubeks. 

— Da. 

— Atunci ia loc pe scaun. Vom întocmi un proces- 
verbal. 


Trubeks tocmai întorsese formularul pe partea 
cealaltă, cînd în birou năvăli ca o vijelie tînărul inspector 
Grauds. 

— Am fost la institut, glăsui el precipitat, fără nici un 
preambul. Inginerul a fost văzut de dimineaţă la locul 
lui de muncă. 

Trubeks întoarse capul. 

— Ce înseamnă „de dimineaţă”? 

— Adică pînă la ora nouă şi jumătate. Pe urmă cică a 
plecat la uzină. 

— La ce oră s-a întors de acolo? 

— Încă nu s-a întors! 

Anchetatorul îi ceru fetei să semneze procesul-verbal 
şi îi dădu drumul acasă. Apoi ordonă să fie duşi 
arestaţii. 

— La uzina aţi verificat? i se adresă din nou lui 
Grauds. A fost inginerul Strautkalns într-adevăr pe 
acolo? 

— A fost. 

— Şi pe urmă? 

— Pe la ora zece a plecat. 

— Trebuie să aflăm unde s-a dus după ora zece. 

Grauds îşi miji ochii. 

— S-o fi dus la cafenea cu vreo cucoană. 

— La cafenea! îl îngînă supărat Trubeks. Dar ceilalţi 
doi? 

— Sectoristul Abols din Adazi ne-a comunicat că 
Zitkauris a plecat dis-de-dimineaţă la pădure. 

— Dar Lapin$? 

— Ultima oară a fost văzut de colegi ieri după-masă. 
A luat o camionetă ca să-şi inspecteze a doua zi 
dimineaţa sectorul. 

— Din ce în ce mai bine! Trubeks adună hiîrtiile de pe 
masă şi le vîrî în servietă. Pe Strautkalns nu-l mai 
prindem noi pînă diseară. De Zitkauris se va ocupa 


Abols, iar noi doi vom încerca să aflăm ce a făcut în 
dimineaţa asta Lapină. Vom merge prin sectorul lui. 

Un „G.A.Z.” al miliției îi şi aştepta la intrarea 
principală pe anchetator şi pe inspector. 

— Spre Vecmilgrăvis! îi spuse Gradus şoferului. 

Chiar pe malul Daugavei, acolo unde se sfirşeşte 
asfaltul străzii Emmas, maşina opri. 

Grauds merse de-a lungul trotuarului şi se uită la 
numărul unei clădiri mari, aflată chiar în colţul străzii. 

— Aici trebuie să fie. Conform graficului, Lapinš urma 
să verifice instalaţiile la apartamentele din acest imobil. 

Căutară locuinţa portarului. Uşa le-o deschise un 
băieţaş. 

— Sîntem de la întreprinderea de gaze, se grăbi să se 
recomande Trubeks. 

— Păi a mai fost cineva azi, spuse băiatul cu mirare. 

— Foarte bine că a fost. Noi am venit să verificăm ce 
a făcut. Pe la ce oră a fost? 

Intorcîndu-şi capul spre bucătărie, băiatul strigă: 

— Mamă, la ce oră a venit nenea acela care ne-a 
verificat instalaţia de gaze? 

Din bucătărie ieşi nevasta portarului. 

— Astăzi a venit devreme. Pe la ora şapte, cînd am 
ieşit să mătur strada, am dat cu ochii de maşina lui. 

— A verificat gazele numai în clădirea aceasta sau şi- 
n altele? întrebă Trubeks. 

— Nu, astăzi nu s-a mai dus în altă parte. Pe la zecea 
plecat spre oraş. 

După ce ieşiră în stradă, Grauds se opri. 

— Curios lucru! Amîndoi, şi Strautkalns, şi Lapins, au 
dispărut din vedere pe la ora zece. 

— Aşa e. Parcă s-au vorbit între ei. 

— Şi-acum ce facem? 

— Mergem în oraş. Dumneata te duci la 
întreprinderea de gaze. Poate dai acolo de Lapină. Eu 


mă opresc la Direcţie. Vreau să scormonesc prin nişte 
rapoarte şi registre mai vechi. 

Ajungînd aproape de Saulis, şoferul îl întrebă pe 
căpitanul Sokolovski: 

— Mergem drept înainte, prin Kelmi, sau o cotim la 
dreapta, prin Telsai? 

— Pe unde-i mai scurt drumul? 

— Prin TelSai, dar acolo se repară şoseaua. 

— la-o pe-acolo şi bagă viteză. Ne grăbim, să nu ne 
mai pese acum şi de arcurile de suspensie. 

Legănîndu-se uşor, „Volga” cenuşie gonea pe asfalt. 
Sokolovski şi Dzenis şedeau comod pe bancheta largă 
din spate. 

— Nu m-ai putea trata cu o ţigară? i se adresă 
şoferului adjunctul procurorului-şef. 

— Ce-i cu tine, Roberts? se miră Sokolovski. Doar nu 
eşti fumător. 

— Un caz ca ăsta, fir-ar el să fie, e-n stare să-l facă 
pe om nu numai fumător, dar şi beţiv sadea, mormăi 
Dzenis. Cu cît înaintăm, cu atît mai dese-s hăţişurile. 

— Nu-i nimic, ajungem noi şi la luminiş. In viaţă 
întîlneşti tot soiul de situaţii. Să vezi ce i se-ntîmplă 
odată prietenaşului meu, sectoristul Jezupāns. Într-o 
bună zi, îl opreşte pe stradă un tovarăş cu muncă de 
răspundere şi îl întreabă: 

„E adevărat că l-ai făcut ieri pe Svindubis hoţ şi 
ciubucar?” 

Jezupâns rămîne cu gura căscată. 

„Pe Svindubis? Nici nu-l cunosc.” 


„Uite ce-i, mie să nu-mi torni gogoşi! După ce-ai 
făcut boacăna, holbezi acum ochii, de parcă ai fi picat 
din lună. la spune-mi: ai fost sau nu ieri la baza 
comercială?” 

„Am fost.” 

„Ai spus acolo că cetăţeanul Svindubis face învirteli 
cu bunurile statului şi pe lîngă asta mai ia şi mită, iar 
colectivul în care lucrează vede totul, dar nu 
reacţionează în nici un fel? Ai spus aşa sau nu?” 

„Am spus. Dar nu-i decît o presupunere de-a mea. 
Am spus-o pentru ca discuţiile să nu se depărteze de 
realitate. A fost un fel de exemplificare.” 

„Halal exemplificare! Toată baza numai despre asta 
vorbeşte. Oamenii consideră că au pierdut pe cel mai 
bun şef de depozit.” 

Jezupâns o băgase serios pe mînecă. 

„Oare să se fi supărat chiar aşa tare Svindubis, încît 
să-şi dea demisia? Trag în clipa asta o fugă pînă la el 
să-i cer scuze. “ 

„E prea tîrziu. Omul s-a şi dus la procuror.” 

„La procuror? Asta-i bună! Te pomeneşti că acum o 
să mi se aplice articolul o sută douăzeci şi şapte, pentru 
calomnie.” 

A doua zi Jezupâns a fost chemat la procurorul-şef al 
raionului. 

„leri a venit la noi Svindubis. “ 

„Ştiu, răspunde Jezupâns cu un oftat. Şi-acum 
urmează judecata?” 

„Da. lar dumitale procuratura îţi aduce mulţumiri. 
Svindubis şi-a mărturisit toate păcatele. S-a gîndit că, 
de vreme ce miliția ştie totul, n-are nici un rost să mai 
stea în cumpănă. Capul plecat sabia nu-l taie. Svindubis 
a mizat pe circumstanţa asta atenuantă.” 

Auzind vorbele procurorului, Jezupăâns a rămas iar cu 
gura căscată şi cu ochii holbaţi. 


Cu mişcări stîngace, Dzenis îşi aprinse ţigara. 

— Păcat de tine, Viktore, că îţi pierzi vremea la miliția 
judiciară. lţi îngropi talentul, băiatule. Ai putea ajunge 
un umorist clasa întîi. Calci pe urmele lui Hašek. Sau cel 
puţin ale fraţilor Kaudzites. 

Şoferul pufni în rîs. Sokolovski aruncă o privire 
mustrătoare mai întîi spre şofer, apoi spre Dzenis şi se 
cuibări în cele din urmă, bosumflat, în colţul lui. 

Maşina se apropia de Palanga. Vremea se schimbase 
brusc, aşa cum se întîmplă adeseori în regiunea Mării 
Baltice. Soarele se acoperise cu nori plumburii şi pe 
capota maşinii răpăiră mai întîi picături răzlețe, pentru 
ca în clipa următoare să înceapă a ploua cu găleata. 
„Volga” noastră părea împrejmuită de un zid lichid, 
cenuşiu. 

— Incearcă acum de mai găseşte prin potopul ăsta o 
casă galbenă cu acoperiş verde! bombăni Sokolovski. 

Şi totuşi o găsiră. Mai întîi Dzenis zări staţionînd într- 
o ulicioară un „Moskvici” vişiniu. Uitîndu-se la numărul 
pe care-l purta, rosti: 

— Intocmai cum gindeam. Prietenul nostru a şi sosit. 
Mă tem numai să nu i-o fi luat altul înainte. Hai repede, 
Viktor! 

Porniră glonţ spre casă. Sokolovski se uită 
prin fereastră. 

— Totul pare să fie în ordine. 

li spuseră şoferului să nu-şi ia ochii de la celelalte 
ferestre, iar ei urcară treptele de la intrare; căpitanul 
bătu energic în uşă. 

Aruncînd o privire peste legitimaţia ofițerului, Alīda 
Lorence nu scoase nici o vorbă şi le făcu loc celor doi să 
intre în salon. 

De pe canapea se ridică şi porni în întîmpinarea lor 
„prinţul-incognito”. Canadiana lui galbenă, de nailon, 

năuntru 


era mînjită de sînge. Braţul stîng, prins într-o fişie de 
pînză petrecută pe după git, îi atîrna inert. 

— Pe unde mi-aţi umblat atîta, dragi colegi? Mă 
aşteptam să veniţi mai devreme... 

— Ce ai la mînă, Ivars? îl întrebă îngrijorat Dzenis. 
Eşti cumva rănit? 

— Mai nimic, o zgirietură acolo. Această doamnă a 
avut amabilitatea să-mi pună un bandaj. Drept 
mulţumire pentru micul serviciu pe care i l-am făcut. 
Cred că i-am salvat viaţa. Acum însă mi-e teamă să n-o 
lovească infarctul. 

Şi avocatul Robeznieks dădu la iveală un briceag, se- 
apropie de secretarul din colţ şi, vîrînd lama sub capac, 
îl săltă brusc. 

Abia în clipa aceea Alida Lorence izbuti să-şi revină 
din stupoarea care o cuprinsese. Ingrozită, se repezi 
spre avocat. 

Era însă prea tirziu. Robeznieks avusese timp să 
scoată dinăuntru cutia metalică, legată cu şnur, şi să i-o 
înmîneze lui Dzenis. 

— Poftim, tovarăşe procuror. Aici sînt probele 
materiale. i le predau în calitatea dumitale de 
reprezentant al statului. 

Dzenis desfăcu şnurul, ridică uşor capacul şi... 
rămase înmărmurit. În faţa ochilor prinseră a străluci în 
toate culorile curcubeului, jucînd în lumini şi împrăştiind 
scîntei, nenumărate diamante, rubine, safire, smaralde 
şi topaze. Impodobeau tot felul de inele, brățări, cercei, 
broşe şi coliere de aur. Monede, şi ele de aur, strînse în 
fişicuri lungi şi înfăşurate grijuliu în hîrtie. 

— Aşadar, ăsta e tezaurul Alidei Lorence! 

— Nu-i al ei, ci al răposatului Sturmbannfuhrer von 
Hautsch, îl corectă Robeznieks. Bijuterii jefuite de 
domnia-sa de la cei internaţi în lagărul de la Salaspils. 


— Dar ce ai la mînă? îşi repetă Dzenis întrebarea de 
adineauri. Poate... 

— Am să-ţi povestesc, Roberts, am să-ţi povestesc 
totul de-a fir a păr, îl întrerupse Robeznieks. Acum nu 
mai avem nici un zor. 

— Ai ţinut să-ţi arăţi vitejia! clătină din cap a 
mustrare Sokolovski. Apoi deschise fereastra şi-i strigă 
şoferului: Vino să stai vreo jumătate de oră cu 
domnişoara la bucătărie. Cu ocazia asta ţi se mai zvîntă 
şi hainele. 

Zicînd acestea, o scoase afară din odaie pe bătrină, 
care sta cu umerii gîrboviţi şi albă ca varul la faţă, apoi i 
se adresă din nou avocatului: 

— Ţi-ai asumat rolul de detectiv particular? 

— Cum să-ţi spun... 

Dzenis se aşeză la masă, închise cutia şi o legă la loc 
cu şnurul. 

— N-ar fi mai nimerit să-ţi răspund eu în locul lui? 
propuse el. Uite cum stau lucrurile: într-o frumoasă zi 
de primăvară, Robeznieks s-a oferit să mă conducă cu 
maşina lui. In discuţia de-atunci, eu am lezat, pesemne, 
profund orgoliul prietenului nostru, afirmînd că un om 
cu firea şi concepţia lui despre viaţă nu ar putea deveni 
niciodată anchetator sau lucrător operativ. El însă şi-a 
propus să-mi demonstreze că n-am avut dreptate. Şi 
mi-a demonstrat-o, după cum ai văzut. Oare nu aşa s- 
au petrecut lucrurile, Ivars? 

— A mai fost ceva la mijloc, se hotărî să precizeze 
avocatul. Atunci, la proces, eu am fost nevoit să ţin 
seama de dorinţa clientei mele, deşi nu prea aveam 
încredere în ea. În afară de asta, datoria mea de avocat 
îmi dicta să descopăr adevărul. Intrucît nu m-am putut 
ocupa de acest lucru în timpul procesului, a trebuit să 
depun oarecare eforturi după încheierea lui. 

Dzenis zimbi: 


— Orice s-ar zice, e o soluţie ingenioasă pentru 
vechea problemă a apărării: cum să contribui la 
stabilirea adevărului fără a încălca hotarele etice dintre 
avocat şi clientul său. M-da! De aceea îmi tot spunea 
mie inima că cineva încearcă să ne pună bețe în roate. 

— Mă faci să rîd! De fapt, eu nu v-am împiedicat cu 
nimic. Poate că v-am luat-o niţeluş înainte, atîta doar. În 
timp ce voi vă făceaţi de lucru cu alde Scepis, eu am 
trecut pe la notariat şi m-am edificat în privinţa 
testamentelor. Şi-apoi, n-aveţi impresia, dragi colegi, că 
participarea avocatului la anchetele preliminare n-ar fi 
deloc de prisos? Noi v-am putea scuti la timp de multe 
erori. Şi-n acest caz lucrători ca alde Dolmane aceea a 
domniilor voastre nu s-ar mai menţine multă vreme în 
postul de anchetator. 

— Totul e-n ordine, spuse împăciuitor Dzenis. Totuşi 
un lucru nu-l pot pricepe: de ce a fost nevoie s-o 
amesteci în povestea asta pe doctoriţa Strautkalne? 

Robeznieks se întoarse spre Dzenis. 

— Dumneata, Roberts, eşti un om înţelept, un jurist 
excelent şi eu te stimez mult. Dar în privinţa psihologiei 
femeilor — scuză-mă că ţi-o spun — nu te prea 
orientezi... y 

— N-am de gînd să te contrazic. În problema asta eşti 
mai competent decît mine. 

— Îți mulțumesc. Şi-n acest caz îmi permit să te 
asigur că în munca noastră atît de bărbătească o 
femeie inteligentă poate obține un succes deosebit 
acolo unde un bărbat ar fi nevoit să dea înapoi. 
Intreabă-l pe Viktor, că-ți va spune şi el acelaşi lucru. 

— Asta cum s-o iau: ca pe o aluzie la adresa mea? 
sări în sus Sokolovski. E un gest delicat cu mătura? 

Robeznieks continuă netulburat: 

— Uite, de pildă, Zitkauris. Pe mine m-ar fi dat pur şi 
simplu pe uşă afară. Maiga Strautkalne însă a izbutit să 


scoată multe de la bătrîn. El i-a vorbit despre relaţiile 
dintre Alida Lorence şi Hautsch, despre faptul că acest 
Sturmbannführer i-a promis s-o ducă în Germania, 
despre Lapină şi despre bijuteriile pe care Hautsch i le-a 
dăruit Alidei Lorence. Bătrînul i-a descris pînă şi 
înfăţişarea nestematei sale preferate, safirul pe care 
Hautsch i-l oferise cu prilejul onomasticii. Toate acestea 
mi-au fost de un mare folos. 

— Aşadar, la indicaţia dumitale a telefonat Maiga 
Strautkalne la procuratură, lui Trubeks, şi l-a sfătuit să- 
şi îndrepte atenţia asupra moştenitorilor? se dumiri 
Sokolovski. 

— Imi place să joc corect, răspunse avocatul. Am vrut 
în mod cinstit să vă împărtăşesc şi domniilor-voastre 
această prețioasă informaţie. 

Ultimele cuvinte avură darul să lezeze orgoliul lui 
Dzenis. 

— Crezi oare că n-am fi verificat, şi noi testamentul? 

Sokolovski se grăbi şi el să-i întoarcă avocatului 
înţepătura de adineaori: 

— Ai timp să-l crezi, Roberts? Dumnealui şi-a pus în 
gînd să ne tragă pur şi simplu pe sfoară. A vrut să-l 
descopere el cel dintii pe asasin, ca mai apoi să se 
laude în gura mare: eu am fost cel care a descoperit, eu 
am elucidat totul; ce, se pot pune nătiîngii ăştia cu 
mine? 

— Nu mai vorbi prostii, îl întrerupse Dzenis. Mai bine 
stai şi ascultă mai departe. pi 

— Am judecat cam aşa, continuă Robeznieks. În 
primul rînd, trebuie găsite bijuteriile. Persoana la care 
se vor descoperi aurul şi pietrele preţioase este fără 
doar şi poate amestecată în asasinarea Alidei Lorence. 
După o analiză minuțioasă, l-am şters pe Zitkauris de 
pe listă. Dacă bijuteriile ar fi fost la el, n-ar fi suflat o 
vorbă despre ele. Mai rămînea Lapină. Aici mi-a venit 


din nou în ajutor Maiga Strautkalne. Ea a izbutit să-şi 
convingă bărbatul să se ducă acasă la Voldemārs 
Lapină, cu scopul de a cumpăra, chipurile, safirul. 
Acesta însă habar n-avea de existenţa lui. Intrasem din 
nou în impas. Şi m-am apucat să elaborez alt plan. Dar 
tocmai atunci m-a sunat Maiga... 

— Să-ţi spună că a văzut-o la Palanga pe Alida 
Lorence vie şi nevătămată, se grăbi să adauge 
Sokolovski, care uitase între timp de supărare. 

— Intocmai. Şi ce mi-am zis eu atunci? De vreme ce 
Alida Lorence s-a grăbit să şteargă putina, înseamnă că 
nu i-au fost furate bijuteriile. Doar n-avea s-o ia 
dumneaei din loc aşa, cu miinile goale. Mai curînd 
invers: a plecat să-şi salveze colecţia şi dimpreună cu 
ea — viaţa. Se prea poate să ştie şi cine-i asasinul sau 
cel puţin să bănuiască cine ar putea fi. Nu era exclus, 
de asemenea, ca asasinul s-o fi urmărit atunci chiar pe 
dînsa şi numai dintr-o întîmplare să fi omorît altă 
femeie. M-am urcat la volan şi am venit încoace. 

— N-ar fi trebuit să vii de unul singur şi mai ales fără 
să ne dai şi nouă de ştire, observă Dzenis. Vezi prea 
bine cum s-au petrecut lucrurile. 

— Ba să ştii că i-am spus Maigăi Strautkalne să vă 
anunţe neîntîrziat. Eram convins că veniţi în urma mea. 
Nu-i mai puţin adevărat că am ţinut să v-o iau niţeluş 
înainte. Patimă profesională, ce să-i faci. Mea culpa. 

— Află că ne-am temut serios pentru viaţa dumitale. 
Cînd Maiga ne-a spus că aţi vorbit la telefon, am înţeles 
că atunci ai şi pornit-o la drum. De-aceea am luat-o şi 
noi din loc, să te ajungem din urmă. 

— Dar cu ce magnet ai izbutit să scoţi caseta din 
ascunzătoare? ţipă curiozitatea din căpitanul 
Sokolovski. 

— M-am folosit şi-n acest caz de acea cunoaştere a 
psihologiei feminine şi am hotărît să-i joc bătrînei o 


farsă. Am făcut-o înviindu-l din morţi pe baronul von 
Hautsch, care, chipurile, şi-ar aştepta în Germania 
Occidentală vechea prietenă, şi i-am propus Alidei 
Lorence s-o trec fraudulos graniţa, cu caseta de bijuterii 
în sîn. Cu alte cuvinte, i-am stiîrnit fantezia. Şi bătrîna a 
muşcat din momeală. Dar în momentul cel mai critic... 

— A dat înapoi? 

— Mai rău. In scenă a năvălit un personaj pe care nu- 
| prevăzusem. La intrare a oprit o maşină din care a 
coborit un tînăr şi a dat buzna în casă. Era cît mine de 
înalt şi un pic mai lat în umeri. N-aveam cituşi de puţin 
chef să dau ochii cu el. M-am pitit în dormitor, în 
spatele uşii. El însă n-a stat să-şi piardă timpul cu 
pălăvrăgeala, ci a apucat-o, de cum a intrat, pe bătrînă 
de git: 

„Scoate aurul imediat! De data asta nu-mi mai scapi! 
Ori pui totul pe masă, ori s-a zis cu tine!” 

— Lorence i s-a împotrivit, desigur, îşi dădu cu 
părerea Sokolovski. Nu voia să-i scape şansa de a da 
ochii cu iubitul ei şi cu miracolele Germaniei 
Occidentale. 

— A încercat într-adevăr să scape, dar omul avea o 
mînă de fier. Am văzut că treaba se îngroaşă. Doar nu 
puteam admite să fie strangulată sub ochii mei o 
femeie. 

Acea ironie proprie firii lui Robeznieks nu se mai 
făcea simțită de astă dată. El vorbea simplu, cu multă 
sinceritate şi Dzenis îşi dădu seama că obişnuitul ton 
teatral al avocatului ascunde, de fapt, o inimă curajoasă 
şi sensibilă. Şi-n clipa aceea încercă o sinceră simpatie 
pentru acest om. 

— Am ieşit glonţ din dormitor, m-am năpustit asupra 
banditului şi mai-mai să-l ţintuiesc de duşumea, dar n- 
am băgat de seamă că are în mîna stingă un cuţit. A 
izbutit să mă înţepe uşurel în umăr. Mi-am slăbit, 


fireşte, strînsoarea, iar el, prinzînd momentul, mi s-a 
smuls din miini şi a tulit-o. Am mai apucat să văd pe 
fereastră doar cum a sărit în maşină. 

— Ce fel de maşină era? întrebă repede Sokolovski. 

— Un „Zaporojeţ” de culoare deschisă. Verzuie sau 
poate albăstruie. De durere mi se împăienjeniseră ochii. 
Nici numărul maşinii n-am izbutit să-l desluşesc. 

— De ce n-ai spus-o imediat, omule? făcu Sokolovski. 
Poate că apucam noi să... 

— Pînă aţi venit voi a trecut un ceas. Şi-apoi, habar n- 
am în ce direcţie a plecat. 

— L-ai putea recunoaşte? 

— Bineînţeles. 

Dzenis se uită lung la avocat, cumpănind în minte 
dacă e cazul să-i spună sau nu. In cele din urmă, se 
hotărî: 

— Sînt nevoit să-ți dau o veste tristă. Maiga 
Strautkalne se află internată în spital. 

Avocatul făcu ochii mari. 

— Nu te speria: e în afară de orice pericol, urmă 
Dzenis. Are o fractură la picior. A dat o maşină peste 
ea. 

— Cînd s-a întîmplat asta? 

— Imediat după ce aţi vorbit la telefon. Venea la 
mine la procuratură. Se pare că accidentul a fost 
premeditat. Spre a o împiedica să ne comunice că Alida 
Lorence trăieşte. 

— Înseamnă că eu sînt cel care a împins-o sub roţile 
maşinii! 

— Ei, asta-i! Doar nu puteai să prevezi ce se va 
întîmpla. 

— E de presupus că pe Maiga a încercat s-o omoare 
acelaşi individ... 

— „care te-a rănit la umăr pe dumneata, întregi 
Dzenis presupunerea avocatului. 


— Pe Maiga a accidentat-o un „Moskvici” de culoare 
vişinie, observă Sokolovski. Pe cînd individul ăstalalt 
venise cu un „Zaporojeţ” de culoare deschisă. 

— Asta nu contează, ripostă Dzenis. Criminalul s-a 
folosit de altă maşină. Işi dădea bine seama că 
„Moskvici”-ul vişiniu era pus sub urmărire şi ca atare n- 
avea şanse s-ajungă prea departe cu el. 

— Cine să fi fost individul? întrebă cu naivitate 
Robeznieks. 

_ — Deocamdată nu-mi dau seama, mărturisi Dzenis. 
In schimb miine, spre seară, sper să-i pot indica şi 
numele. 

Robeznieks, întotdeauna foarte plin de sine, arăta 
acum a fi dezorientat şi pe drept cuvînt nefericit. 

— Cine naiba m-a pus s-o trimit pe Maiga la voi! 
Trebuia să vă telefonez eu personal. 

— Ce-i drept e drept, fu de acord Dzenis şi tăcu 
cîteva clipe, meditînd la ceva. Apoi, cu glas şovăitor, 
rosti: fii sincer şi recunoaşte că nu numai cazul Lorence 
te-a îndemnat s-o întîlneşti pe această femeie. 

Robeznieks îşi puse mîna sănătoasă pe umărul lui 
Dzenis. 

— Roberts, să nu-ţi faci despre mine o impresie chiar 
atit de proastă... Trebuie să-ţi spun că odată, într-o 
primăvară, în timp ce eram de serviciu la biroul de 
consultaţii juridice, a venit la mine o fată tînără, 
aproape o copilă. A venit după un sfat, după un ajutor. 
Fusese sedusă de un ticălos care depăşise demult vîrsta 
tinereţii. Fata aştepta un copil, iar seducătorul se 
dovedise a fi însurat. Mi-a spus numele lui. Era inginerul 
Edvins Strautkalne. Atunci... 

—... ai sfătuit-o să-l dea în judecată ca să obţină 
pensie alimentară, făcu maliţios Sokolovski. lar tu te-ai 
grăbit să-i relatezi totul Maigăi. 


— Am trimis fata la un alt avocat. Cît despre Maiga, 
ea nu va afla niciodată de la mine cele petrecute. 

Dzenis se ridică. 

— Bine, să lăsăm lirismul deoparte. E timpul să 
vorbim pe faţă cu Alida Lorence. 

— Ai izbutit să afli ceva de la dînsa? îl întrebă pe 
avocat Sokolovski. 

— Am avut prea puţin timp la dispoziţie ca să 
angajez cu ea o discuţie sinceră. A încercat să mă 
convingă că bijuteriile şi le-a agonisit treptat pe vremea 
lui Ulmanis. Va trebui s-o punem faţă în faţă cu 
Zitkauris. 

— Dar cum explică plecarea ei precipitată din Riga? 

— Într-un mod destul de logic. După spusele ei, 
banditul de astăzi a mai vizitat-o o dată în luna 
octombrie. Pretinsese atunci să-i dea aurul şi bijuteriile, 
o ameninţase cu moartea, dar Lorence i-a jucat un 
renghi. l-a spus că-şi ţine bijuteriile în altă parte şi l-a 
convins să revină după cîteva zile... 

— lar între timp ea şi-a luat zborul şi s-a cuibărit la 
Palanga, interveni în discuţie căpitanul. 

— Da, şi-a cumpărat acolo o căsuţă. Spera să nu-i 
mai poată da nimeni de urmă. Cît despre individul 
acela, cine-i şi de unde o fi aflat despre averea ei cică 
habar nu are. Cam asta-i tot. 

— Destul de modest, rezumă Sokolovski. Bine, 
Roberts, hai acum să-i solicităm bătrînei un interviu. S-a 
şi înserat, iar pe noi ne mai aşteaptă un drum lung. 

— Pofteşte-o. 

Căpitanul se duse la bucătărie după Alida Lorence. 

La gara din Riga se şi aprinseseră toate luminile în 
clipa cînd Boriss Trubeks năvăli gifiind pe peron. Şuvoiul 
vilegiaturiştilor se rărise, astfel că acum, prin vagoane, 
la fel ca în sala tribunalului cînd sînt pe rol procese 
civile, nu se mai zăreau decit ici-colo, prin colţuri, cîţiva 
călători. 

Boriss rămase să stea pe platforma vagonului. Era 
nervos: acasă maică-si i se urise pesemne tot 
aşteptîndu-l. Dar cum putea el să prevadă că Dzenis îi 
va încredința o sarcină atît de urgentă şi că astfel va fi 
nevoit să cerceteze cîteva ceasuri în şir informaţiile 
privitoare la dispariţia unor femei bătrîne? Ce-i drept, 
nu şi-a pierdut vremea în zadar: a izbutit să dibuiască o 
seamă de lucruri. 

N-ar fi exclus să fie bătrîna aceea din Alūksni, gîndi 
el. Ultima oară fusese văzută în ziua de opt octombrie. 
Plecase de acasă şi nu se mai întorsese. Perioada e 
aproximativ aceeaşi: crima din strada Vairoga fusese 
comisă în jurul datei de doisprezece. Totuşi, după 
materialele oferite de miliţie, femeia aceea avea o 
statură înaltă, lucru care nu se putea spune despre 
victimă. 

Cealaltă femeie, din cartierul righez Părdaugava, îi 
corespundea ca statură victimei, numai că dispăruse 
mult mai tîrziu. Portarul îi semnalase dispariţia abia în 
decembrie. Dar de ce o făcuse tocmai portarul? 
Pesemne că trăia de una singură, iar vecinii din imobil 
puteau să nu-i observe lipsa mai îndelungată. Nu era 
însă exclusă nici supoziţia ca bătrîna să fi dispărut mai 
demult. 

Care dintre ele să fi avut oare legătură cu Alida 
Lorence? Se ştie că bătrina a fost ucisă în casa din 
strada Vairoga. Doar n-au adus-o acolo într-un sac, ca 
pe o miţă, şi-apoi au ucis-o. 


Trenul se opri. De-a lungul peronului luminat al gării 
Bulduri se plimbau agale pasageri. Unii dintre ei 
aşteptau trenul spre Riga. In umbra pomilor stăteau 
îmbrăţişaţi doi îndrăgostiţi. Alături, pe o bancă, dormea 
dus un beţivan. De-a lungul platformei păşea ţanţoş, cu 
fruntea sus, miliţianul de serviciu. 

Imaginea gării luminate prinse a luneca îndărăt şi se 
estompă, pierind în cele din urmă în întuneric. Trenul 
luă viteză. 

Trubeks scoase din, buzunar plicul cu fotografiile 
primite de la Direcţia afacerilor interne. După 
exhumarea cadavrului, experții vor reconstitui 
înfăţişarea bătrînei. Atunci se va putea face şi 
comparaţia cu fotografiile din plic. 

De pe una din ele privea cu blindeţe la Trubeks o 
femeie în vîrstă. Asta o fi? A dispărut în noiembrie, 
locuia în comuna Ādaži, nu departe de Riga. Stop!... 
Comuna se afla în preajma locuinţei lui Zitkauris... 

Nu pot fi excluse, desigur, nici alte variante. Poate că 
femeia ucisă nu face parte dintre localnici. In acest caz 
urmează să fie întreprinsă o acţiune nemaipomenit de 
migăloasă: verificarea tuturor bătrînelor care în acea 
perioadă au plecat de acasă şi nu s-au mai întors. 

Boriss fu singurul călător care se dădu jos din tren la 
staţia Pumpuri. 

Prin vălul cenuşiu al zorilor de ziuă două maşini 
pătrunseră cu viteză redusă pe străzile Rigăi. Lumina 
dimineţii mai avea de luptat cu noaptea scurtă de vară, 
care-i ceda anevoie locul, părăsind oraşul adormit. Ca 
nişte uriaşi bondari de metal se tîrau, zumzăind, 
măturătorile. Ici-colo, se iveau cei dinţii pietoni. 


La volanul maşinii lui Robeznieks se afla căpitanul 
Sokolovski. Cît despre avocat, acesta călătorea 
împreună cu Dzenis şi cu Alida Lorence în „Volga” 
miliției. 

— Te doare rău? îl întrebă Dzenis pe Robežnieks 
după ce o dădu pe bătrînă în primire ofițerului de 
serviciu. Avocatul îşi susținea cu mîna sănătoasă braţul 
rănit. 

— Niţel. 

— Trebuie să te vadă numaidecit un chirurg. S-ar 
putea ca sora medicală de la Palanga să nu fi făcut totul 
cum se cuvine. Şoferul o să ne ducă chiar acum la 
spital. 

— Nu-ţi face probleme, Roberts, mă pot duce şi 
singur. Dumneata trebuie să dormi măcar un pic acolo. 
O să ai azi de lucru pînă peste cap. 

— Da, dar mai am treburi şi pe la spital. Şi-apoi, 
înclin să cred că nici avocatul Robeznieks nu se va 
limita numai la solicitarea ajutorului medical. Deci, după 
toate aparențele, avem acelaşi drum. 

Ivars Robeznieks rîse. 

— In ordine. Mergem împreună. 

De la camera de gardă, Robeznieks fu trimis la secţia 
de traumatologie. Acolo însă, cei doi constatară că 
trebuie să aştepte pînă ce medicii vor termina operaţia 
urgentă pe care o efectuau. Intre timp, avură răgazul să 
dea o raită pe la bufet şi să bea cîte o cafea, după care 
se duseră la secţia de chirurgie. 

Maiga Strautkalne arăta mai vioaie decit în ajun, cînd 
o  vizitase Dzenis. Zărindu-i pe cei doi oaspeţi 
neaşteptaţi, obrajii ei se acoperiră de o revelatoare 
roşeaţă. Ca să-şi ascundă tulburarea, luă în grabă de pe 
noptieră pieptenul şi oglinda. 

— Vai, cît de ciufulită sînt! 


— Poza asta vă face şi mai fermecătoare, se grăbi s-o 
asigure Robeznieks cu o veselie întrucîtva forţată, 
menită să mascheze propria-i emoție. Nu-i aşa că am 
dreptate, Roberts? 

— Cînd pe o femeie aflată pe patul spitalului începe 
s-o preocupe felul în care arată, rosti cu gravitate 
Dzenis, dregîndu-şi glasul, asta înseamnă în mod cert 
că se simte mai bine. 

Robeznieks puse pe noptieră trei trandafiri-de-lună şi 
se aşeză pe un taburet în aşa fel ca Maiga să nu-i poată 
vedea braţul bandajat. 

Luînd florile, tînăra femeie şi le duse la obraz. 

— Eşti, ca întotdeauna, un gentleman. Iti mulţumesc, 
Ivars. 

Dzenis ocoli cu privirea salonul. 

— Mă aşteptam să găsesc aici o adevărată seră. 
Probabil că soțului dumneavoastră nu-i plac florile. 

— Edvīns încă nu a venit pe la mine. 

— Oare nu l-a anunţat nimeni că dumneavoastră... 

— l-a telefonat sora de aici aseară, dar nu l-a găsit 
acasă. Nu era nici la institut. Ultima oară l-a sunat 
noaptea tîrziu. 

— O fi plecat la pescuit, îşi dădu cu părerea 
Robežnieks. 

— Tot ce se poate. 

— Ba nu, în cazul ăsta v-ar fi prevenit. Pesemne că a 
plecat pe nepusă masă în vreo delegație. 

Maiga îşi muşcă buza. 

— Cum de nu m-am gîndit la asta?! De bună seamă a 
plecat în Lituania. 

Dzenis şi Robežnieks se priviră pe furiş. 

— De ce credeţi că a plecat în Lituania şi nu 
altundeva? întrebă Dzenis. 

— E o poveste întreagă la mijloc. Astă-iarnă, Edvins a 
tot avut de furcă cu instalaţia de încălzire a maşinii 


noastre. S-a uzat şi trebuia schimbată. A căutat să 
cumpere alta, dar n-a găsit pe nicăieri. Şi-atunci Fredis 
i-a promis că o să-i facă rost de una nouă. Pentru asta 
însă trebuia să întreprindă o călătorie în Lituania. 

— Fredis? 

— Da, e fiul portarului nostru. A fost şofer mai 
demult. Astăzi lucrează ca lăcătuş şi îi mai dă o mînă de 
ajutor lui Edvīns cînd e vorba de vreo defecţiune la 
„Zaporojeţ”-ul nostru. In Lituania Fredis are nişte 
prieteni automobilişti. 

— Înseamnă că soţul dumneavoastră a plecat într- 
adevăr să-şi procure această instalaţie. Distanţa nu e 
prea mare. Curînd va fi acasă, căută s-o consoleze 
Dzenis. 

— Aşa cred şi eu. Pesemne că Fredis i-a telefonat la 
birou şi i-a spus că trebuie să plece de urgenţă. lar pe 
mine Edvins nu m-a mai găsit acasă. 

— Aşa e, aprobă Dzenis. S-ar putea să se fi întors la o 
bucată de noapte. O fi plecat oare singur acolo sau 
împreună cu Fredis? 

— Nu ştiu. In mintea Maigăi se trezi o bănuială. Are 
asta vreo importanţă? 

— Dzenis pricepu că îşi cam dăduse drumul la gură. 
Bolnava avea nevoie de linişte. 

— Nu, cîtuşi de puţin, am întrebat şi eu aşa... De 
fapt, mă interesează altceva şi anume: discuţia pe care 
aţi avut-o cu Zitkauris. 

Maiga Strautkalne îi aruncă lui Robeznieks o privire 
întrebătoare. Avocatul înălţă din umeri: 

—  Tovarăşul procuror cunoaşte totul. De-aia e 
procuror. Joaca noastră de-a detectivii a luat sfîrşit. 
Secrete nu mai există. 

Maiga îşi dădu seama că mai ţinea şi acum florile în 
braţe, ceea ce ar fi putut să pară cît se poate de 


caraghios. Aşeză cu grijă trandafirii în vaza de pe 
noptieră. 

— Nu ştiu, tovarăşe Dzenis, în ce măsură v-aş putea 
fi de ajutor. 

— Ţin să vă spun că am stat şi eu de vorbă cu 
Zitkauris. Discuţia noastră a avut, fireşte, un caracter 
oficial. Pe cînd cea dintre dumneavoastră şi dînsul 
presupun că s-a desfăşurat într-un mod mai degajat. 
Tocmai de aceea aş vrea să ştiu ce părere aveţi despre 
atitudinea reală a acestui om faţă de Alida Lorence. 

— Sînt convinsă că-i o atitudine ostilă. De ce spun 
asta? Pentru că era indignat de neomenia acestei 
rubedenii a lui, care, pe de o parte îşi lăsase în voia 
soartei copilul, iar pe de altă parte îl înşelase pe el 
însuşi, pe Zitkauris, în nişte afaceri băneşti. Mai cred 
totodată că bătrînul n-a fost cu mine sincer pînă la 
capăt. Pare să mai ascundă ceva. Un asemenea 
sentiment de ură trebuie să aibă un temei mult mai 
profund. 

— Dumneavoastră, tovarăşă doctor, sînteţi înzestrată 
cu mult spirit de observaţie. Nu v-a atras cumva atenţia 
vreo neconcordanţă în relatarea lui Zitkauris sau ceva 
nepotrivit în ambianța locuinţei sale, de pildă în 
mobilierul pe care-l are, în obiectele de acolo? Vreo 
asimetrie nejustificată? 

— În mobilier? Zitkauris are un mobilier modern, 
multe cărţi, tot soiul de bibelouri, ceramică... Staţi 
niţel... Elefantul! 

— Ce elefant? 

— Unul masiv, din metal. Ar fi trebuit să fie doi 
elefanţi. Cu trompele lor s-ar fi cuvenit să susţină din 
două părţi un şir de volume aflate pe o etajeră. 
Zitkauris însă nu avea decit unul singur. Se prea poate 
să mă înşel, însă cred că, vizitind-o pe Alīda Lorence, 
am văzut la ea, pe comodă, un elefant identic. 


— În procesul-verbal întocmit după cercetarea 
încăperii în care a locuit Lorence figura, într-adevăr, şi 
un asemenea elefant. De fapt, aţi fost şi 
dumneavoastră de faţă. 

— Pare ciudat, dar pînă şi atunci am avut impresia că 
elefantul nu mai e acelaşi. Cel pe care îl văzusem mai 
înainte avea capătul cozii rupt. După ce au venit 
oamenii dumneavoastră însă, mi-am dat seama că 
elefantul din odaia bătrînei avea coada întreagă. Îmi 
amintesc că lucrul acesta m-a mirat, ba un coleg de-al 
dumneavoastră a şi rîs de mine. Mi-a spus că i-o fi 
crescut elefantului coada la loc. In schimb elefantul de 
la Zitkauris avea coada ruptă. O fi făcut omul schimb cu 
Lorence. Doar sînt rude. 

— Un schimb de suvenire? Mă îndoiesc. Apropo, 
ziceaţi că cei doi se înrudesc. N-a pomenit cumva 
Zitkauris în timpul discuţiei şi de alte rubedenii de-ale 
lui? Copii n-o fi avînd? Dacă nu el, poate fratele lui sau 
sora? 

— Nu, n-am discutat despre aşa ceva. 

— Văd că aţi obosit. N-aş vrea să vă mai chinuiesc. 

— Ba nu, mă simt destul de bine. Dacă vă mai 
interesează ceva... 

— Ştiu că dumneavoastră aţi tratat-o multă vreme pe 
Alida Lorence şi că aţi vizitat-o adeseori acasă. N-aţi 
avut cumva prilejul să le vedeţi şi pe chiriaşele care au 
locuit acolo înaintea Zentei Saukuma? Poate că vreuna 
din ele a fost bolnavă şi i s-a păstrat fişa la policlinică? 

— Pe chiriaşele Alidei Lorence? 

Stînd culcată pe spate şi privind în tavan, Maiga 
încercă să-şi aducă aminte. Pe neaşteptate, se ridică în 
capul oaselor, apoi se aşeză la loc. 

— Sigur că da. Era acolo o fată: Tamara! Cum de nu 
mi-am dat seama! 

— Tamara? 


— Da. A locuit la Lorence înaintea Zentei Saukuma. O 
tînără tăcută. Dacă nu mă înşel, s-a căsătorit şi s-a 
mutat în altă parte. 

— Aţi mai întîlnit-o după aceea? 

— Da, într-un atelier de mode. Lucrează şi acum 
acolo. Mersesem într-o zi cu Edvins la o probă. Fata 
aceea a trecut pe lîngă noi. Imi amintesc că ducea în 
braţe un vraf de paltoane. Nu mi-am putut da seama 
atunci unde o mai văzusem. Da, da, era Tamara! 

Dzenis se ridică în picioare. 

— Să mergem, Ivars. Curiozitatea mea a ostenit-o 
peste măsură pe bolnava noastră. 

In timp ce coborau scara, Dzenis îl luă de braţ pe 
Robeznieks. 

— Diseară ai să fii acasă? 

— Unde să mă duc cu mîna asta? Va trebui s-o 
dădăcesc ca pe un prunc. 

— Am să-ţi telefonez. Sper că diseară am să-ţi pot 
istorisi lucruri interesante. 


CAPITOLUL VI 

Păşind spre una dintre clădirile noi aflate la capătul 
străzii Gorki, Dzenis îi cercetă cu privirea faţada, ca şi 
cînd ar fi vrut să pătrundă prin zidul de cărămidă, spre 
a afla ceea ce îl făcuse să vină acolo. 

Deschise apoi uşa de la intrare şi, oprindu-se locului, 
începu să studieze lista locatarilor. Pe lîngă el trecură, 
discutînd vesel, un tînăr într-un costum de culoare 
deschisă şi o fată cu o pieptănătură înaltă. Dzenis trase 
cu urechea. Tinerii ajunseseră la etajul al doilea, dar 
jos, în vestibul, continua să li se audă distinct fiecare 
cuvint. În cele din urmă, se trinti o uşă şi glasurile 
amuţiră. 

„O acustică demnă de o sală de concerte”, gîndi 
Roberts. 

Privi în jur. Prin ungherele vestibulului zăceau bucăţi 
de hîrtie şi chibrituri arse. De calorifer erau lipite cîteva 
mucuri de ţigară. Dzenis le studie cu atenţie, apoi urcă 
pînă la ultimul etaj şi se opri în dreptul ferestrei, dispus 
să aştepte cît va fi nevoie. Curînd, de jos se auziră paşi. 
Cineva suferind de astm cronic urcă pînă la primul etaj 
şi iar se făcu linişte. Cîteva clipe mai tîrziu, tăcerea fu 
curmată de glasurile unor copii. 

— De-a v-aţi ascunselea! Să ne jucăm de-a v-aţi 
ascunselea! Da nu pe numărate! 

— Ba pe numărate. Număr eu! Aţii-baţii, trec 
soldaţii... 

— Ba nu, eu!... Pe o masă, plin, un pahar cu vin... 


„Curioasă numărătoare! «Pe o masă, plin, un pahar 
cu vin»... Cînd eram copil, nu exista aşa ceva. Mă rog, 
alte timpuri, alte atribute...” 

Copiii rămăseseră la parter, în vestibul, însă Dzenis îi 
auzea atit de bine, ca şi cînd s-ar fi aflat lîngă el. 
Adjunctul  procurorului-şef rămase mulțumit de 
rezultatele acestei experiențe atît de simple. Mai stătu 
cîteva clipe lîngă fereastră, apoi cobori şi se duse la 
administrația blocului. 

Administratorul, un bărbat în vîrstă şi cu alura omului 
obişnuit să fie respectat, pesemne ofiţer în retragere, îl 
ascultă cu atenţie. Convorbirea dură un ceas şi mai 
bine. Fu chemat şi delegatul administraţiei respective, 
care îi cunoştea bine pe locatari. 

Pe la ora unu Dzenis îi părăsi pe cei doi, luă un 
troleibuz şi se duse în centrul oraşului. 

... La atelierul de mode era, ca de obicei, lume multă. 
Dzenis se apropie de o lucrătoare. 

— Lucrează aici, la dumneavoastră, o fată drăguță şi 
foarte modestă. Are o aluniţă pe obrazul sting. 

— O fi Tamara. 

— Exact. N-aţi vrea s-o chemaţi? Am de vorbit ceva 
cu dînsa. 

Tînăra îl măsură cu privirea pe bărbatul prezentabil 
şi, după părerea ei, nu tocmai tînăr. 

— O chem îndată. 

Dzenis ar fi putut, fireşte, să ia legătura cu Tamara şi 
prin intermediul directorului sau al serviciului de cadre, 
însă acest lucru ar fi stîrnit tot soiul de suspiciuni. Or, el 
nu voia să-i pricinuiască fetei nici un fel de neplăceri, de 
aceea preferase această cale. 

Pe o uşă laterală ieşi o fată subţirică, îmbrăcată într- 
un halat de satin cu guleraş alb. Se apropie cu sfială de 
Dzenis. 

— Dumneavoastră m-aţi chemat? 


— Da. Aş vrea să stăm puţin de vorbă, răspunse 
Dzenis. Sînt de la procuratură. Să ieşim pentru cîteva 
clipe afară. Aici e prea multă lume. 

De cealaltă parte a străzii se afla un părculeţ. Se 
duseră într-un colţ mai retras şi se aşezară pe o bancă. 

— Spune-mi, Tamara, începu Dzenis, locuieşti 
departe de serviciu? 

— Locuiesc în comuna Bergi. 

— Asta e dincolo de Baloži, pe malul lacului Jugla? 

— Da. 

—  Pitorească aşezare, dar e cam depărtişor. 
Autobuzul trece pe acolo destul de rar. Locuieşti cu 
părinţii sau la rude? 

— Nu. Stau singură. Am o cameră cu chirie. 

— De mult? 

— De-aproape un an. 

— Dar înainte unde ai locuit? 

— In oraş. Pe strada Vairoga. 

— Tot aşa, în gazdă la cineva? 

— Da. 

Dzenis stătu pe gînduri. i 

— Care va să zică, pe strada Vairoga, repetă el. Iți 
mai aminteşti poate şi numele gazdei? 

— O chema Lorence. Alida Lorence. 

Chipul procurorului rămase indiferent, ca şi cînd 
acest nume nu i-ar fi spus nimic. 

— Şi de ce te-ai mutat de acolo? Doar îţi era mult mai 
aproape de serviciu. 

— Acolo luasem cu chirie doar un pat. Pe cînd aici am 
camera mea. Deşi mică, e totuşi cameră separată. Şi- 
apoi, era cam greu să te împaci cu gazda aceea. 

— Am crezut că ţi-ai schimbat domiciliul pentru că te- 
ai măritat. 

Fata roşi. 

— Vai de mine! 


Dzenis urmări cu coada ochiului expresia chipului ei. 

— Nu te sfii, povesteşte-mi totul. Am auzit că te 
pregăteai atunci să faci nuntă. 

Fata rămase de-a dreptul uimită. 

— Cine v-a spus? 

Dzenis păru că nu-i aude întrebarea. 

— Oare nu ţi s-a făcut o asemenea propunere? Mă 
refer la tînărul acela ciudat cu canadiană. Am uitat cum 
îl cheamă. 

Tamara îşi plecă fruntea şi tăcu multă vreme. Abia 
într-un tîrziu rosti cu tristeţe: 

— Nu l-am mai văzut de mult. 

— De cînd te-ai mutat la Bergi? 

— Da. 

— Şi asta te întristează atît de mult? 

— E greu de spus. Acum cred că mi-a mai trecut. 
Pesemne că n-a fost ceva serios între noi. Ba poate că 
nici nu ne-am fi împăcat prea bine. El avea o fire 
dificilă, stranie. Uneori, chiar mi se făcea frică. 

Dzenis se întoarse spre fată şi îi aruncă o privire 
încurajatoare. 

— AŞ vrea, Tamara, să vorbim deschis. Spune-mi, 
atunci cînd ai plecat nu i-ai recomandat cumva gazdei 
vreo altă chiriaşă? 

— Da de unde! Cred că nici n-ar fi stat să mă asculte, 
înainte de plecare ne-am certat serios. 

— A avut, pesemne, o influenţă şi prietenul dumitale, 
nu-i aşa? 

— A cam avut. A 

— Povesteşte-mi totul, aşa cum s-a petrecut. In ce 
împrejurări l-ai cunoscut pe băiatul acela? Şi ce s-a 
întîmplat după aceea? 

— Ne-am cunoscut pe stradă, chiar în dreptul casei. 
Veneam de la lucru. El m-a oprit şi m-a întrebat dacă nu 
ştiu unde locuieşte familia Andersonis. 


— Cunoşteai această familie? 

— In casa noastră nu locuia nimeni cu un asemenea 
nume. Acum, nu-mi amintesc prea bine ce s-a mai 
întîmplat. Ştiu că am stat mult de vorbă. M-a invitat 
atunci la cinema. L-am refuzat. Era însă atit de amabil 
şi de politicos... Pe urmă ne-am întîlnit mai des. Ne 
duceam împreună la dans. 

— Şi într-o seară ţi-a cerut permisiunea să te viziteze 
acasă. 

— De unde ştiţi? 

— Nu-i prea greu să mi-o închipui. 

— l-am spus că asta nu-i cu putinţă. Gazda ne-ar fi 
dat afară pe amîndoi. Pentru ea asta ar fi însemnat un 
păcat de moarte. El însă a stăruit, rugîndu-mă să-i fac 
cunoştinţă cu gazda. M-a încredinţat că va şti să se 
pună bine cu ea. Voia tare mult să vadă cum stau. Eu 
însă nu m-am putut hotărî. Mi-era teamă să nu ajung în 
stradă. 

— Dar el putea să intre în casă şi fără voia dumitale? 

— Da de unde! Bătriîna Lorence nu primea pe nimeni 
în casă. 

— Şi în cele din urmă prietenul te-a sfătuit să te muţi 
de acolo? 

— Chiar el mi-a găsit camera în care stau acum. „Păi 
viaţă-i asta — zicea el — să închiriezi un pat la o 
asemenea băbătie cam într-o doagă?” Tot el m-a ajutat 
să mă şi mut. Şi-apoi nici nu aveam cine ştie ce lucruri. 
Cîteva mărunţişuri acolo. 

— Dar la noua dumitale locuinţă te-a vizitat? 

— N-a fost decit o dată. A vrut să rămînă peste 
noapte, dar nu i-am permis. De atunci a şi luat sfîrşit 
prietenia noastră. Peste cîteva zile l-am văzut cu altă 
fată. 

Dzenis ciuli urechile. 


— Nu-ţi aminteşti cum arăta fata? Ai putea s-o 
recunoşti? 

— Cred că da. Era o fată scundă, slăbuţă. 

Procurorul scoase din buzunar fotografiile cîtorva 
tinere. 

— Nu-i cumva vreuna dintre acestea? 

Tamara cercetă fotografiile. 

— Asta e. 

Dzenis încuviinţă din cap: 

— Da, era să uit ceva. Spune-mi, nu ştii cumva 
adresa acestui băiat? 

— Zicea că locuieşte la un prieten. Undeva, în 
cartierul Ciekurkalna. 

— Ştii ce ocupaţie are? 

— Lucrează ca mecanic sau lăcătuş. Cred că într-un 
atelier din strada Birznieks-Upītis. L-am întîlnit într-o zi 
pe acolo. Alerga, îmbrăcat într-o salopetă, la o 
tutungerie să-şi ia nişte ţigări. 

— Fumează „Belomor”? 

— Ştiţi şi asta despre Aliks? 

— Aliks?! 

Fu rîndul lui Dzenis să rămînă mirat. Pînă în 
momentul acela totul părea să coincidă. Şi deodată un 
nume nou. Era convinsă că fata avea să pronunţe un alt 
nume. Deşi... Aliks? La urma urmei, de ce nu? 

— iți mulţumesc, Tamara. lartă-mă că te-am reţinut 
atit de mult. îţi doresc toate cele bune. 

O jumătate de oră mai tirziu, Dzenis mergea de-a 
lungul străzii Birznieks-Upītis, cercetind cu atenţie 
firmele întîlnite în cale. li atrase atenţia o firmă nu prea 
mare, prinsă de-o poartă, care anunţa că acolo se află 
garajul unei întreprinderi. Dzenis intră în curte, îl găsi 
pe şeful garajului şi stătu îndelung de vorbă cu el. 

Apoi procurorul studie cu cea mai mare minuţiozitate 
o serie de dosare personale, parcurse în grabă 


însemnările din registre, foile de drum, fişele de lucru, 
telefonă la biroul de adrese al Direcţiei afacerilor 
interne. Şi abia cînd ajunse din nou afară, în stradă, îşi 
aminti că uitase să prînzească. Intră într-un local şi. 
Înainte de a se aşeza la masă, se duse la telefonul 
public din colţ şi îl sună pe Trubeks. Anchetatorul era la 
birou. 

— Boriss, ascultă-mă cu atenţie, îl spuse Dzenis cu 
voce scăzută. Diseară, la ora zece, vom pleca împreună 
la o acţiune operativă, îl vom aresta pe eroul de ieri, 
care a încercat să o calce cu maşina pe doctoriţa 
Strautkalne. De întîlnit, ne vom întîlni la direcţie. 
Telefonează-i lui Sokolovski să ne asigure o grupă 
operativă şi o maşină. Incearcă să-l găseşti şi pe 
RobezZnieks. Ne va fi şi el necesar. 

— Bine, şefule, dar nu se poate să stai nedormit două 
nopţi de-a rîndul... 

— De mine să n-ai grijă. Chiar acum mă duc acasă şi 
am să-mi vîr cornul în pernă vreun ceas-două. Pe 
diseară! 

Un vînt puternic, venit dinspre mare, şuieră 
tilhăreşte, făcîndu-şi de cap printre casele răzlețe ale 
micii aşezări de pe țărm. 

Undeva, aproape de tot, se auzi trosnetul unor crengi 
uscate ori poate un scrişnet metalic. Păru că în preajma 
casei de colo se furişează cineva. Dar nu era nimeni. 
Doar vintul făr' de astimpăr, care bătea cu jale dinspre 
mare, vestind venirea toamnei, furtunile ce se vor 
năpusti curînd dinspre nord-vest şi a căror furie nu se 
vor încumeta s-o înfrunte nici pescarii cei mai încercaţi. 


Apoi, pe neaşteptate, vintul se potoli. Dar liniştea era 
înşelătoare. Vîntul încetase doar pentru cîteva clipe. Nu 
mai bătea, dar se afla pe aproape, în aşteptare. 

Şi deodată liniştea se sparse. O rafală furioasă de 
vînt zgilţii cu putere acoperişul unei clădiri. Scîrţiiră 
jalnic şi trunchiurile pinilor. 

Şapte oameni înaintau în şir indian prin aşezarea 
pescărească adiîncită în somn. Cînd şi cînd, se aprindea 
o  lanternă. Raza subțire de lumină  smulgea 
întunericului ba o tăbliță cu denumirea străzii, ba un 
număr de casă. Apoi din nou se prăvălea bezna, 
acoperind totul în jur. 

Vîntul smulgea frînturi de tencuială din zidurile 
caselor, da să clatine stilpii de telegraf, făcea să zbiîrniie 
firele întinse. Prin grădinile din preajmă se frîngeau 
crengi uscate. Mere şi prune zemoase cădeau cu bufnet 
înăbuşit la pămînt. 

Furtuna prindea putere, mereu mai aprige deveneau 
rafalele vîntului, mai răsunătoare şi mai disperate 
şuierul şi urletele sale. Aşezarea părea că se topise pe 
de-a-ntregul în această avalanşă invizibilă, dar care se 
făcea tot mai simțită, a văzduhului vuitor. 

Căpitanul Sokolovski se opri în dreptul unei clădiri 
fără etaj, aflată la poalele dunelor, şi-i spuse lui Dzenis: 

— Asta e. 

Portiţa rămînea înţepenită, pesemne trebuia să-i 
cunoşti şiretlicul ca s-o poţi deschide. Doi milițieni se 
grăbiră să-i vină în ajutor căpitanului. 

Înaintînd tiptil, Dzenis şi Sokolovski pătrunseră în 
grădină şi ocoliră casa. Ferestrele erau cu obloanele 
trase. Dinlăuntru nu răzbătea nici pic de lumină. 

— S-ar putea să nu fie încă nimeni acasă, făcu în 
şoaptă căpitanul. 

— Mă rog, să mai aşteptăm. Cred însă că el e în casă. 
S-o fi culcat. Aşază-ţi oamenii pe sub ferestre, ca nu 


cumva să şteargă putina. RobezZnieks să rămînă în 
grădină. Cînd va fi cazul, îl chemăm şi pe dînsul. 

Toate acestea Dzenis i le spuse căpitanului la ureche, 
însă vintul abătea vorbele în altă parte şi Sokolovski 
mai mult le deduse decit la auzi. 

Cei doi, împreună cu Trubeks, se opriră în faţa uşii de 
la intrare şi bătură cu putere, nerăbdători, ca nişte 
oameni care n-au timp de pierdut. 

In spatele obloanelor se aprinse o lumină electrică. 
Se auziră paşi. 

— Cine-i acolo? întrebă un glas de femeie. 

Sokolovski îşi vîri mîna în buzunar şi pipăi metalul 
rece al pistolului. 

— Aveţi o telegramă urgentă. 

Uşa se întredeschise. Vîntul se năpusti deodată şi o 
izbi de perete. Căpitanul făcu un salt înainte, o împinse 
pe femeia care încremenise de uimire şi intră valvirtej 
înăuntru. 

Pe canapeaua largă din odaie zări citeva perne 
răvăşite şi plapuma dată la o parte. In dreptul 
şifonierului se îmbrăca în grabă un bărbat înalt. Dînd cu 
ochii de Sokolovski, făcu o mişcare spre fereastră. 

— Miinile sus! porunci căpitanul. 

Omul păli şi îşi ridică încet miinile. Trubeks, care veni 
fuga din urmă, îi pipăi buzunarele şi puse pe masă un 
briceag de mărime obişnuită. 

— Şezi, arătă căpitanul cu ţeava pistolului spre un 
scaun, apoi i se adresă femeii, în ochii căreia 
încremenise groaza: Dumneata treci în odaia cealaltă. 

Rămas în uşă, Dzenis îl cercetă atent cu privirea pe 
prizonier. Bărbia  îndesată, pomeţii bine  conturaţi 
dădeau chipului său o expresie energică, de 
neconfundat. Asemenea oameni se pricep foarte bine 
să ajungă la scopurile pe care şi le propun. Doar că 


aceste scopuri se întîmplă uneori să nu fie dintre cele 
mai curate. 

Dzenis înaintă cîțiva paşi şi se opri în faţa lui. 
Sokolovski şi Trubeks se dădură mai la o parte, ca să 
nu-l stingherească pe Dzenis. Ştiau prea bine cîtă 
importanţă au de obicei primele întrebări. 

In odaie era linişte. Doar dincolo de ferestre vîntul 
vuia fără istov, da să smulgă obloanele din ţiţîni, zgilţiia 
geamurile, vrînd parcă să se năpustească în odaie 
pentru a pedepsi fărădelegea. 

Dzenis întrerupse tăcerea. 

— Numele dumitale e Inuss? 

— Da. Ce vreţi de la mine? 

— Lucrezi la garajul din strada Birznieks-Upītis? 

— Da, chiar acolo. 

Tînărul se aplecă, aşezîndu-şi mîinile pe masă. 
Depunea toate eforturile să pară liniştit, însă atenţiei lui 
Dzenis nu-i scăpă culoarea albicioasă a unghiilor lui. 
Fără să-şi dea seama, Inuss apăsa cu atita putere 
degetele pe tăblia mesei, încît ai fi zis că-i gata s-o 
sfărime. 

Dar procurorul nu dădu pe faţă faptul că îi observase 
starea de nelinişte. Trase un scaun şi se aşeză. 

— M-da, Inuss, ar fi fost cazul să ne vedem mai 
demult şi să discutăm cu cărţile pe faţă. Aflind că ai de 
gînd să petreci noaptea asta la noua dumitale prietenă, 
am hotărît să te vizitez. Te previn că întreaga noastră 
convorbire se înregistrează pe bandă de magnetofon. 

Inuss îl privea cu încordare, cînd strîngîndu-şi pumnii, 
cînd lipindu-şi palmele una de alta, cînd apucîndu-se de 
marginea mesei. De-ar începe odată duelul verbal care 
îl aşteaptă, de-ar afla mai repede ce proiectile i-a 
rezervat adversarul... 

— Ai avut mult de lucru azi la garaj? reluă, după o 
scurtă pauză, Dzenis. 


— Destul. 

— Ai schimbat motorul vreunui camion? 

În ochii lui Inuss licări curiozitatea. 

— Şi ce-i cu asta? 

— Cred că-i o treabă cam anevoioasă, nu-i aşa? 

— Cred şi eu. Am tras la şaibă ca dracii. 

— Şi ieri? 

— Avem de lucru în fiecare zi. 

— Mă interesează ce ai făcut dumneata ieri. 

— De toate. 

— Ai stat toată ziua la garaj? 

— Astăzi, da. 

— Dar ieri? 

Inuss îl privi pe sub sprîncene. Dzenis îl îmbărbătă: 

— Curaj, curaj, tinere. Cu cărţile pe faţă amînaoi. 
Precum vezi, eu nu ascund că am şi cules informaţii 
despre dumneata. 

— Atunci de ce mă mai întrebaţi? 

— Doresc să-mi spui cu gura dumitale unde ai fost 
ieri în timpul orelor de serviciu. 

— Am fost plecat. 

— Mai precis? 

— Trebuia să ajung urgent la Kaunas. Şeful mi-a dat 
voie să plec cu o maşină de-a garajului, ca să mă pot 
întoarce pînă la căderea serii. 

— Vrei să spui: cu un „Moskvici” de culoare vişinie? 

— Da. 

— Care va să zică, ai plecat la Kaunas, dar de ajuns 
ai ajuns tocmai la Palanga. Din cîte ştiu, Palanga se află 
undeva hăt departe, într-o cu totul altă direcţie. 

Inuss îşi muşcă buza: prin urmare, s-a aflat şi acest 
lucru! Şi totuşi fusese convins că a plecat fără să bage 
nimeni de seamă. Oare ce-or mai fi ştiind ăştia? O 
recunoaştere întreprinsă cu multă precauţie ar putea să 


limpezească şi acest lucru. De aceea răspunse tot 
printr-o întrebare: 

— De unde aţi născocit că m-aş fi dus la Palanga? 

Dzenis i se adresă lui Sokolovski: 

— Cheamă-l, te rog, pe Robežnieks. 

O clipă mai tîrziu, avocatul apăru în uşă. Braţul îi mai 
era şi acum bandajat. Inuss îşi ridică privirea şi rămase 
perplex. Degetele înţepenite pe marginea mesei i se 
descleştară, mîinile îi căzură fără vlagă pe genunchi. 

— Ei, Inuss, acum ai de gînd să vorbeşti? Ori să te 
punem faţă în faţă şi cu Alida Lorence? Se află doar aici, 
la Riga, şi n-o să-şi refuze plăcerea de a ne spune o 
vorbă-două despre dumneata. 

Dzenis cercetă cu privirea copia înrămată, din perete, 
a tabloului „Al nouălea val” de Aivazovski. O furtună pe 
mare. Ciţiva naufragiaţi se agaţă cu disperare de 
frîntura unui catarg. Înspre ei înaintează un val uriaş. 
Nu, acestuia nu-i vor mai putea ţine piept. 

— Ce vreţi de la mine? rosti cu efort Inuss. 

Urma să înceapă, aşadar, obişnuitul duel dintre 
anchetator şi cel interogat. Asemenea confruntări diferă 
de la caz la caz. 

Cei care au încălcat legea datorită nechibzuinţei ori 
slăbiciunii de caracter se predau rapid, îşi recunosc 
fapta săvirşită şi o regretă. Un criminal înveterat însă 
luptă cu disperare, se agaţă şi de cel mai neînsemnat 
amănunt care i-ar putea fi de folos şi nu dă înapoi decit 
în faţa unor argumente zdrobitoare, cedînd una cîte una 
poziţiile sale întărite. Ba pînă şi atunci cînd se vede cu 
totul înfrînt mai încearcă să scape. Cu toate acestea, 
chiar de la începutul confruntării, undeva în 
subconştientul criminalului mijeşte ideea că, mai 
devreme sau mai tîrziu, anchetatorul îl va înfrînge fără 
doar şi poate, căci adevărul este de partea acestuia. 


Îşi dă seama de acest lucru şi anchetatorul şi tocmai 
de aceea atacă fără încetare. Unii îşi încep 
interogatoriul dispunînd doar de cîteva probe 
colaterale, dar prefăcîndu-se că ştiu totul, încercînd să-l 
învăluie pe cel interogat în plasa unor declaraţii 
contradictorii, astfel ca, în timpul următoarei ofensive 
psihologice să-i smulgă recunoaşterea faptei săvirşite. E 
o cale scurtă, dar plină de riscuri. Ajunge ca infractorul 
să adulmece punctele mai vulnerabile din şirul 
argumentelor care îl acuză, pentru ca toată abilitatea 
anchetatorului să nu mai fie bună de nimic. 

Inainte de a ajunge procuror-şef adjunct, Dzenis a 
lucrat mai mulţi ani de zile ca anchetator şi de fiecare 
dată izbutea să obţină mărturisirile infractorului pe-o 
altă cale, mai dificilă, însă mult mai sigură. Tot astfel şi 
în cazul de faţă verificarea minuțioasă a împrejurărilor 
în care a fost comis asasinatul îi dăduse posibilitatea ca 
înainte de a recurge la interogatoriu, să reconstituie cu 
aproximaţie succesiunea tuturor evenimentelor. De 
aceea înainta acum cu multă fermitate, atacurile fiindu-i 
energice, bine gîndite şi însoţite de o permanentă 
retrospecţie a faptelor. Işi dădea seama limpede că 
Inuss nu va ceda cu una, cu două, şi prin urmare fiecare 
acuzaţie va trebui să fie cît mai bine argumentată. În 
felul acesta avea să-i dea limpede de înţeles că dovezile 
expuse nu sînt simple supoziţii, ci fapte incontestabile. 

Dzenis îşi reluă interogatoriul: 

— Cei de la garaj mi-au spus că ai plecat, cu 
„Moskvici”-ul acela vişiniu, la ora nouă dimineaţa. 

— La nouă fără cinci minute, preciză Inuss. 

— Mă rog. Minutele în cazul de faţă nu mai contează. 
Important e faptul că două ore mai tîrziu, la întretăierea 
străzii Lenin cu bulevardul Rainis, dumneata ai 
accidentat o femeie şi ai dispărut de la faţa locului. 


— Ba n-am lovit pe nimeni. La ora unsprezece mă şi 
aflam dincolo de Saulis. 

Dzenis întoarse capul şi se uită la Sokolovski. Acesta 
îi surprinse privirea şi-i arătă cu ochii magnetofonul 
portativ, rolele căruia se învîrteau lent. Deci, totul este 
în ordine. Interogatoriul se înregistrează pe bandă. Va 
exista astfel posibilitatea ca anchetatorul să mai asculte 
de cîte ori va voi subterfugiile lui lInuss şi să-i 
urmărească toate intonaţiile vocii, cu neputinţă de 
reprodus într-un proces-verbal. Acest lucru îi va da 
posibilitatea să-şi dea seama şi de ceea ce i-ar fi putut 
scăpa iniţial. Aşa cum un şahist îşi analizează o partidă 
amiînată, va putea şi anchetatorul să analizeze în linişte 
„mişcările” acuzatului, particularităţile firii sale, părţile 
lui slabe. Va şti astfel pe ce bază trebuie să-şi 
întreprindă şi să-şi planifice investigaţiile ulterioare. 

E bine uneori ca o asemenea înregistrare s-o asculte 
însuşi acuzatul, spre a-şi da seama cît de zadarnice şi 
lipsite de logică îi sînt încercările de a ieşi basma 
curată. În acest fel s-ar putea să pună mai repede capăt 
încăpăţinării sale absurde. 

— Nu, Inuss, aşa n-o să ajungem la nici un rezultat. 
Dacă nu vrei să vorbeşti, va trebui să te ajut eu. Acum 
Dzenis semăna cu un institutor care îi explică cu multă 
răbdare elevului său lenevos conţinutul lecţiei. lată 
raportul sergentului de miliţie, de serviciu în ziua, 
aceea. Femeia a fost lovită de un „Moskvici” vişiniu, cu 
numărul 28—47 JIAB. Am făcut verificarea necesară. 
Numărul respectiv aparţine de fapt unui autoturism 
„Volga”, de culoare verde. Asta înseamnă că la mijloc 
este un fals. Dumneata ai plecat de la garaj cu 
„Moskvici”-ul vişiniu avînd numărul 23—47  JIAB. 
Experții noştri au descoperit pe tăbliţa cu acest număr 
urme proaspete de vopsea şi au stabilit că cifra „3” a 
fost schimbată, în „8”, iar litera „b” a fost, de 


asemenea, transformată în „B”. Aşadar, micul dumitale 
şiretlic a fost dibuit. A 

Priveşte: ăsta e documentul expertizei. Inainte de a 
reveni la garaj, dumneata ai spălat vopseaua cu 
acetonă. N-ai ţinut însă cont de nivelul actual al tehnicii 
de investigaţie. Reiese deci că dumneata eşti autorul 
accidentului petrecut în colţul străzii Lenin. 

Pe fruntea celui interogat se iviră mici broboane de 
sudoare. N 

— Da. Aşa e. lmi dau seama că în faţa 
dumneavoastră nimic nu poate fi tăinuit. Mă grăbeam. 
Femeia a ţişnit brusc în faţa maşinii. Vina mea e că am 
plecat de acolo. Oare pentru asta... 

Dzenis rămase calm. Privindu-l de la distanţă, ai fi 
putut crede că soarta tînărului chiar îl întristează. 

— E o manevră perimată, Inuss. Să recunoşti o 
infracţiune de mai mică importanţă, ca să poţi ascunde 
alta, mai gravă. Doar ştim amîndoi că accidentul n-a 
fost întîmplător. De n-ar fi apărut omul acela curajos, nu 
ştiu, zău, dacă femeia ar fi scăpat cu viaţă. Aşadar, 
totul a fost premeditat. 

— Ba nu! izbucni din gura lui Inuss un țipăt de 
protest. Nervii îi cedaseră. Asta n-o veţi dovedi! Asta nu 
se poate dovedi! 

— Ba o vom dovedi, dragul meu, vom dovedi totul. la 
spune-mi, pentru ce a trebuit să falsifici numărul 
maşinii, dacă nu te pregăteai să făptuieşti o crimă? 

— L-am falsificat că aşa am vrut. Ca să nu-mi noteze 
vreun miliţian numărul, dacă aş fi depăşit viteza legală. 
Un număr falsificat încă nu constituie o probă. 

— Ai dreptate: nu-i decît o surcică pentru un foc mai 
mare. Dar te-aş ruga să mă lămureşti de ce ai stat s-o 
urmăreşti pe doctoriţa Strautkalne în dreptul locuinţei 
sale? Ai crezut că ochelarii fumurii vor fi de ajuns ca ea 
să nu te recunoască? 


— Care Strautkalne? N-o cunosc. 

Inuss continua lupta, cu încăpăţinarea omului lipsit 
de orice şansă de scăpare: îi venea foarte greu să se 
mai strecoare prin labirintul de probe în care îl 
înfundase Dzenis. Trebuia să facă ocoluri, să revină la 
locul de plecare şi să caute alte căi, pentru a nu ajunge 
la un punct mort. Acela din care nu mai există nici o 
ieşire. 

Dzenis şedea drept şi nemişcat pe scaunul lui. 

—  Calmează-te, Įnuss, şi judecă-ţi mai bine 
răspunsurile. Poţi să fumezi. 

Inuss luă pachetul de „Belomor” de pe noptieră. 
Chibritul aprins îi juca în mînă, nelăsîndu-l să-şi aprindă 
ţigara. Izbuti în cele din urmă şi trase cu sete fumul în 
piept. 

Dzenis îl urmărea cu coada ochiului. 

— Spune-mi, locuieşti împreună cu părinţii? 

— Are şi asta vreo legătură cu cazul în discuţie? 

— O legătură directă. Tatăl dumitale doar lucrează ca 
portar la unul din blocurile noi de pe strada Gorki. 
Apartamentul în care locuiţi se află la parter, iar pe 
aceeaşi scară e şi apartamentul ocupat de inginerul 
Strautkalns. 

Inuss avu un rîs nervos. 

— Dispuneţi de informaţii precise. 

— Te-am prevenit doar că am cules datele necesare. 
Mai ştiu şi că prenumele îţi este Alfreds, că cei de acasă 
îţi zic Fredis, iar unele fete — Aliks. Ştiu, de asemenea, 
că îl ajuţi pe inginerul Strautkalns să-şi repare maşina. 

— Şi ce, e interzis aşa ceva? 

— Da de unde, nici vorbă. 

— Atunci nu pricep deloc unde vreţi să ajungeţi. 

— La ideea că familia inginerului Strautkalns îţi este 
cunoscută şi prin urmare o cunoşti şi pe doctoriţa Maiga 
Strautkalne. 


Inuss îşi muşcă buzele. 

— Să presupunem că o cunosc. E ceva rău în asta? 

— In general, nu. Rău e numai atunci cînd omul 
respectiv e urmărit de cineva care încearcă să-l 
omoare. Vrei poate să negi că ţi-ai oprit ieri maşina în 
apropierea casei în care locuieşte  doctoriţa 
Strautkalne? 

— Nicidecum. Locuiesc şi eu acolo şi-am tras o fugă 
acasă să-mi iau ceva de mîncare. 

— Te-ai grăbit aşa de tare, încît ai stat în maşină de 
la ora nouă la ora unsprezece? lar apoi ai urmărit 
troleibuzul în care se urcase doctoriţa? Te-ai oprit în 
spatele troleibuzului la fiecare staţie. Maiga Strautkalne 
ţi-a văzut maşina în tot acest răstimp. 

Inuss îşi feri ochii: 

— Ce rost ar fi avut să dau cu maşina peste ea? 

— Nu te grăbi, Inuss. Vom discuta îndată şi treaba 
asta. Ştiu că mama dumitale e bolnavă de inimă şi nu 
suportă fumul de ţigară. Aşa că eşti nevoit să fumezi pe 
palier. 

— Asta-i un amănunt psihologic? 

— Ba nu, e unul concludent. Revenind duminică 
seară de la Palanga, doctoriţa Strautkalne i-a spus 
soţului său, în timp ce urcau treptele, că a văzut-o acolo 
pe Alida Lorence. Dumneata stăteai sub scară să-ţi 
fumezi ţigara şi le-ai auzit convorbirea. 

De data aceasta, măsura în care se dovedea informat 
Dzenis îl uimi atît de mult pe Inuss, încît, se trădă fără 
voie. 

— Cei doi n-aveau cum să mă vadă. Cînd am ieşit să 
fumez, ei ajunseseră la etajul întîi. 

Işi dădu imediat seama că făcuse o gafă, dar era 
prea tîrziu. Pricepu acest lucru, zărind surisul ironic 
care-i flutură lui Dzenis. pe buze. 


— Bine că ai recunoscut-o măcar pe asta! Ce-i drept, 
recunoaşterea unei fapte încă nu constituie o dovadă. 

— Pot să-mi contest spusele, Că alte dovezi nu aveţi. 

— De ce crezi, Inuss, că numai mărturisirile pot 
constitui dovezi? Mai există şi alte lucruri, nu mai puţin 
importante. 

Dzenis îi luă mucul ţigării, scoase din buzunar o 
cutiuţă cu un alt muc identic şi le compară între ele. 

— E şi asta o ţigară „Belomor”, cu carton, cu aceeaşi 
urmă de dinţi la capăt. Cred că o expertiză va putea 
demonstra cu uşurinţă deplina lor identitate. Mucul 
acesta l-am găsit aseară pe caloriferul de sub scară, în 
dreptul apartamentului dumitale. Poftim procesul- 
verbal. Experții afirma că ţigara a fost fumată mai mult 
ca sigur în noaptea de sîmbătă spre duminică. 

Cercul se închise. 

— Incă din toamna trecută ai încercat să pui mîna pe 
bijuteriile Alidei Lorence. Curînd după aceea s-a comis 
asasinatul. Dar despre acest lucru vom avea o discuţie 
aparte. 

Dzenis şedea acum comod, sprijinindu-se de spătarul 
fotoliului. De vorbit, vorbea cu o voce scăzută. Inuss 
privea printre gene, ascultîndu-l. Trubeks stătea în 
picioare, rezemat de uscior, iar Sokolovski, aflat cu 
magnetofonul lui în dreptul ferestrei, ţinea într-o mînă 
microfonul, iar cu cealaltă manevra butoanele 
aparatului. 

— Ai ascultat, prin urmare, discuţia celor doi care 
urcau scara, reluă Dzenis. Astfel ţi-ai dat seama că 
victima n-a fost Alida Lorence şi că, de fapt, ea se afla 
la Palanga. Aşadar, apăruse din nou posibilitatea de a 
pune mîna pe bijuterii. Dar calea îţi era barată de 
doctoriţa Strautkalne. Nu te-ai îndoit nici o clipă că ea 
se va duce de îndată la procuratură. O asemenea vizită 
ameninţa însă să-ţi dejoace planurile. Aveai nevoie cu 


orice preţ să cîştigi timp: măcar o zi, măcar citeva 
ceasuri. Ca atare, a doua zi de dimineaţă ţi-ai făcut rost 
de o maşină, i-ai modificat numărul şi ai stat s-o 
pîndeşti pe Maiga Strautkalne. În clipa cînd a coborit din 
troleibuz şi a vrut să traverseze strada, dumneata ai dat 
cu maşina peste ea şi ai dispărut. Apropo, unde ai 
ascuns „Moskvici”-ul vişiniu? 

Întrebarea pusă brusc şi aparent lipsită de 
importanţă păru că-l trezeşte pe Inuss dintr-un vis urit. 

— Să-l ascund? Nu l-am ascuns nicăieri. L-am lăsat la 
locul de parcare din dreptul gării şi am plecat. 

„Asta-i bună! Miliția a cercetat întreg cartierul, dar 
nimănui nu i-a trecut prin minte să verifice şi staţia de 
parcare.” 

— De unde ai luat „Zaporojeţ”-ul cu care ai plecat la 
Palanga? 

— Am o procură pentru maşina inginerului 
Strautkalns, pe care, o repar. leri dimineaţă i-am 
telefonat la serviciu să-i spun că un prieten de-al meu a 
ieşit din spital şi că aş vrea să-l duc acasă, la ţară. 

— Va să zică, te-ai gîndit din timp să-ţi faci rost de o 
a doua maşină? 

— Imi dădeam seama că după săvîrşirea accidentului 
n-aş fi putut ajunge cu „Moskvici”-ul prea departe... 

— Unde ai dus „Zaporojeţ”-ul după ce ai revenit de la 
Palanga? 

— L-am lăsat în dreptul casei noastre. Inginerul 
Strautkalns voia să plece spre seară la pescuit. 

— Ai dus apoi „Moskvici”-ul la garaj? 

— Asta am făcut-o mai tîrziu, după ce s-a întunecat. 
Mi-era teamă că miliția a descoperit maşina şi o ţine 
sub supraveghere. Am dat o raită primprejurul staţiei 
de parcare şi, neobservind nimic suspect, am riscat. 
Altă soluţie nu aveam. Pe urmă am oprit maşina într-o 


ulicioară mai dosnică, am şters vopseaua de pe 
numărul modificat şi am dus-o la garaj. Asta-i tot. 

Umerii lui Inuss se girboviseră. Dzenis clătină cu 
amărăciune din cap. 

— Nu, amice, asta nu-i tot. Sîntem de-abia la început. 
Mai avem de discutat despre Tamara şi despre multe 
alte treburi. 

Inuss îşi ridică ochii; privirea lor tulbure, aţintită 
asupra lui Dzenis, era a unui om peste măsură de 
ostenit. 

Dzenis se pregăti minuţios pentru următoarea 
confruntare cu acuzatul. Culese informaţii despre 
Alfreds Inuss, le puse întrebări colegilor lui de serviciu, 
se interesă cu cine este prieten, stătu de vorbă cu 
părinţii lui şi cercetă mai multe materiale de arhivă. In 
felul acesta, aşa cum pe hirtia fotografică, muiată în 
soluţia pentru developare, se ivesc încet-încet 
contururile şi detaliile unei fotografii, la fel apăruseră, 
unul după altul, şi în cazul pe care îl ancheta o serie de 
amănunte noi. 

Era în primele ore ale dimineţii cînd unul din milițieni 
îl aduse în birou pe Alfreds Inuss. Zgomotele străzii, 
pătrunzînd pe fereastră, acopereau ţăcănitul monoton 
al maşinii de scris din încăperea alăturată şi îl 
împiedicau pe Dzenis să se concentreze. Adjunctul 
procurorului-şef închise fereastra şi îşi mută privirea 
spre cel arestat. Se uită ţintă la el o vreme, ca şi cînd 
atunci l-ar fi văzut pentru prima oară. In cele din urmă, 
trecu direct la interogatoriu, de parcă ar fi continuat o 
convorbire întreruptă doar cu cîteva clipe mai înainte. 


— În ce împrejurări ai aflat, Inuss, despre bijuteriile 
Alidei Lorence? 

Cel întrebat evită privirea anchetatorului. 

— Mi-a spus-o cineva. Nici nu mai ţin minte cine: e 
mult de atunci. 

— Dar cum l-ai cunoscut pe Zitkauris îţi mai 
aminteşti? 

— Pe Zitkauris? 

Pînă şi cele dintii întrebări ale lui Dzenis avură darul 
să-l deruteze pe Inuss. Incercă şi de data aceasta să 
cîştige timp, cugetind cu înfrigurare la un răspuns. 
Dzenis însă nu-i lăsă răgazul necesar. 

— Cum, ai uitat şi de Zitkauris? 

Tăcere. 

— Doar ai locuit la el un an încheiat. Pot să-ţi arăt 
extrasul din cartea de imobil. 

Inuss se simţi pus parcă la microscop. 

— Ce mă tot siciiţi cu Zitkauris ăsta? Mă rog, am 
locuit la el. E şi ăsta un păcat? Din stăpînirea lui de sine 
nu mai rămăsese nici urmă. Doar v-am mărturisit totul, 
am semnat şi procesul-verbal. Intr-adevăr, am 
accidentat-o cu maşina pe doctoriţă, am încercat să 
pun mîna pe aurul babei, l-am rănit pe avocat. Nu vă e 
de-ajuns? Judecaţi-mă mai repede, băgaţi-mă la răcoare 
şi lăsaţi-mă în pace. Mai mult de atît n-am ce mărturisi. 
Vă e clar? Nu mai am. 

Dzenis nu-l întrerupse, lăsîndu-l să-şi descarce nervii. 
Apoi îi întinse un pahar cu apă. 

— Linişteşte-te, Inuss, şi poartă-te aşa cum se cuvine 
unui bărbat. Ai să fii judecat, fireşte. Dar pînă atunci 
trebuie să mai clarificăm unele lucruri. 

— Doar le cunoaşteţi şi aşa, că le-aţi adulmecat pe 
toate. Ce mai vreţi de la mine? 


— Într-adevăr, am aflat destule, confirmă Dzenis. 
Vreau totuşi să mai precizez unele amănunte. Spune- 
mi, unde ai locuit înainte? 

— La ţară. 

— In raionul Madona? 

— Dal! 

— Şi la Riga ai venit acum trei ani? 

— Da! Mă săturasem de plăcerile vieţii de la ţară. M- 
au atras luminile capitalei. 

— Şi-atunci de ce te-ai stabilit la Laudobeli? 

— La Riga nu puteam locui. Miliția nu mi-a acordat 
viză. M-am angajat ca şofer la întreprinderea forestieră 
„Adazi”. Acolo am şi făcut cunoştinţă cu Zitkauris. Avea 
o casă încăpătoare, cu trei camere. În jurul casei, 
pădure. Moşului îi era urit să locuiască de unul singur. 
M-a primit bucuros în gazdă. 

— Părinţii au venit mai tîrziu? 

— Cam după un an. Tata s-a angajat portar, ca să 
poată obţine o locuinţă. Bineînţeles că m-am dat şi eu 
pe lîngă dînşii. Am intrat să lucrez la un garaj. 

— Ca lăcătuş? 

— Ce, asta-i rău? 

— De ce nu te-ai angajat ca şofer? 

— Păi să v-o spun şi pe asta... Mi-e greu să mă las de 
băutură. La sovhoz era altceva. Un inspector-doi de 
circulaţie pe tot raionul. Pe cîtă vreme la Riga rămii fără 
carnet cît ai clipi din ochi. Ca lăcătuş e mai sigur. 

— Observ, Inuss, că poţi să fii şi sincer. Spune-mi, în 
ultima vreme te-ai mai întîlnit cu Zitkauris? 

— Nu l-am văzut demult. 

— Ce zici, e un tip cam ciudat, nu-i aşa? 

— Un om ca toţi ceilalţi. N-are nimic deosebit. 

— Cit timp ai stat la el în gazdă, v-aţi împăcat bine? 

— N-am avut ce împărţi amîndoi, aşa că nici nu ne- 
am certat. 


— Ce-ţi spunea despre Alīda Lorence? 

— Zicea că-i este verişoară. O jigodie de femeie. 
Moşul o ura şi o blestema întruna. 

— Să reiasă de aici că în ultimii ani nu s-a mai întîlnit 
cu ea? 

— Cum să nu. S-a mai întîlnit. 

— Şi atunci de ce nu s-a dus în ziua aceea chiar el la 
verişoara sa, ci te-a trimis pe dumneata? 

Intrebarea fusese pusă cu aceeaşi simplitate şi pe 
acelaşi ton ca şi cele de pînă atunci. Inuss însă simţi pe 
dată că adîncul acestei ape limpezi ascunde un recif 
ameninţător. 

— Nu vă înţeleg întrebarea. 

— Anul trecut, în octombrie, ai vizitat-o pe Alīda 
Lorence. E adevărat sau nu? 

— Cine a mai scornit-o şi pe asta? 

— Chiar Alida Lorence. lată şi procesul-verbal. Ea 
susține că dumneata ai încercat încă de-atunci să pui 
mîna pe bijuterii, ba că ai şi ameninţat-o. 

Ce-i drept, Inuss se aşteptase la o asemenea 
întorsătură. 

— Minte bestia bătrînă! S-o dovedească. Cine m-a 
văzut acolo? Nu m-a văzut nimeni! 

— Chiar dumneata ţi-ai lăsat cartea de vizită. Şi tot 
un capăt de ţigară „Belomor”. 

— Fir-ar al dracului sa fie!... 

Exclamaţia îi scăpase fără voie. Era cum nu se poate 
mai limpede că Dzenis îl învăluie într-o mreajă trainică. 
Inuss simţea parcă aievea cum îl strînge reţeaua 
aceasta invizibilă tot mai tare... Intr-un acces de spaimă 
cumplită se trase cu putere de gulerul cămăşii. 
Nasturele zbură cît colo şi, în liniştea care se lăsase, se 
auzi cum se rostogoleşte pe duşumea. 

— N-am încotro, rosti Inuss cu voce surdă. Ce să-mi 
mai fie milă de alţii! Cu mine oricum s-a isprăvit. Am să 


înfund puşcăria. Şi pentru accident, şi pentru cuțitul 
acela. În rest... Nu-şi mai sfirşi vorba, ci doar dădu din 
mînă a pagubă. g 

Dzenis nu-l întrerupse. li era limpede că pentru cel 
interogat sosise momentul decisiv şi că de aci încolo el 
va vorbi de la sine. Mai răminea întrebarea dacă va fi 
sincer pînă la capăt. 

— Pot să mai aprind o ţigară? întrebă Inuss. Trase 
fumul în piept şi începu de astă dată cu o voce mai 
sigură: Vara trecută plecasem într-o zi de la lucru 
acasă, chiar după leafă. Auzeam cum îmi foşnesc 
bănuţii în buzunar. Cîştigam pe-atunci destul de bine. Şi 
cum mergeam eu aşa, mi-am zis că n-ar fi rău să trago 
duşcă: Ce treabă-i asta: să stai cu banii în buzunar şi cu 
gitul uscat? Mi-am adus aminte de un vechi prieten de 
pahar: de bătrînul Zitkauris. De cînd mă mutasem la 
Riga, nu-l mai văzusem. Am luat trei sticloanţe cu mine 
şi am plecat la Laudobeli. Ştiu că ne-am cherchelit 
zdravăn. Ne-am pupat, am cîntat pe două voci de-a vuit 
pădurea... Şi tocmai atunci, spre nenorocirea mea, am 
observat elefantul acela blestemat... La prima vedere, 
n-avea nimic deosebit, un bibelou ca toate bibelourile: 
să fi fost treaz, nici n-aş fi pus mîna pe el. Aşa însă m-a 
împins dracul... L-am luat eu, l-am sucit, l-am învirtit şi, 
fără să vreau, l-am apăsat pe urechea stingă. Urechea a 
cedat. E clar, mi-am spus, aici e un arc secret! Am mai 
apăsat o dată şi am împins urechea într-o parte. 
Elefantul s-a desfăcut în două. O ascunzătoare! L-am 
întrebat atunci pe Zitkauris de unde are drăcovenia aia. 
Că era într-adevăr o chestie interesantă. intii, moşul n-a 
vrut să-mi spună, dar pe urmă şi-a dezlegat limba. Cu o 
condiţie însă: să-mi dau cuvîntul de onoare că n-am să 
mai spun la nimeni. Fusese mai demult însurat, dar i-a 
murit nevasta de oftică. l-a rămas o fetiţă, pe nume 
Gunta. A crescut-o de unul singur. In nouă sute 


patruzeci şi trei, cînd fetiţa nu împlinise nici şaisprezece 
ani, hitleriştii au vrut s-o trimită la muncă în Germania. 
Atunci Zitkauris s-a dus la Alida Lorence. Ea l-a convins 
pe amorezul său, Sturmbannfuhrer-ul Hautsch, s-o ia pe 
fată la el, în calitate de secretară. Şi iată că într-o zi o 
cheamă Hautsch pe Gunta la el şi-i vîră în mînă un 
bibelou, un elefant. Hautsch avea doi dintr-ăştia. La fel 
— ca doi gemeni. Numai că cel de al doilea avea coada 
ruptă la vîrf. l-a dat fetei elefantul să aibă grijă de el, ca 
de ochii din cap, zicînd că ţine foarte mult la bibeloul 
ăsta, întrucît e o amintire de la răposata lui mamă. „Eu 
am să plec pentru un timp, i-a mai spus Hautsch, iar 
cînd mă voi întoarce, ai să mi-l dai îndărăt.” In aceeaşi 
seară însă a fost arestat. Hautsch ăsta se ocupa cu 
expedierea în Germania de bijuterii şi aur luate de la 
deţinuţii din lagărul morţii de la Salaspils. Cîte ceva îşi 
mai punea şi el deoparte. Gestapoul însă a prins de 
veste. Cineva, pesemne, a avut timp să-l prevină pe 
Hautsch. Dar vrăbioiul n-a mai apucat să-şi ia zborul. 

— Şi elefantul i-a rămas Guntei? întrebă Dzenis. 

— Da de unde! Fata aşezase elefantul pe etajeră, ca 
să-i sprijine cărţile. Dar într-o zi a venit pe la ei Alida 
Lorence şi l-a văzut. Atunci nu i-a spus nimic. După 
cîteva zile însă, a venit din nou şi i-a adus alt elefant, 
identic, afirmînd, chipurile, că Hautsch, din greşeală, nu 
i-a dat Guntei elefantul care trebuia păstrat. Că de fapt 
e vorba de ăsta, al doilea, iar celălalt trebuie dus 
repede înapoi în biroul Sturmbannfuhrer-ului. 

În concluzie, Alīda Lorence a schimbat elefanții. De 
ce să n-o fi crezut Zitkauris? Doar îi era verişoară, şi 
binefăcătoare. 

— Cu Hautsch ce s-a mai întîmplat? întrebă Dzenis. 
Nu şi-a mai cerut bibeloul înapoi? 

— Hautsch n-a mai apărut. Cred că tot ai lui i-au 
făcut de petrecanie. Şi uite aşa, elefantul i-a rămas lui 


Zitkauris. Odată, Gunta s-a apucat să facă ordine şi a 
luat bibeloul din raft să-l şteargă de praf. Fără să vrea, 
l-a apăsat pe două urechi, iar el s-a desfăcut în două. 
Aşa cum mi s-a întîmplat şi mie mai tîrziu. lnăuntru 
elefantul n-avea altceva decit alice. Ca să nu işte 
bănuieli, ambele bibelouri trebuiau să aibă aceeaşi 
greutate. Cel cu coada ruptă conţinea aur şi pietre 
preţioase, iar ăsta — un pumn de alice. Aşadar, pe bună 
dreptate manifestase hitleristul neîncredere faţă de 
Alida Lorence. Ştia ce poamă e. Vipera de babă şi-a dat 
seama urgent despre ce e vorba şi a schimbat 
bibelourile. 

Zitkauris a încercat să insiste pe lîngă verişoară-sa, 
propunîndu-i să împartă comoara pe din două, aşa cum 
s-ar cădea între rubedenii. Alida însă nici n-a vrut să 
audă. Cum poţi dovedi, zice, că elefantul celălalt a avut 
înăuntru bijuterii şi nu alice? Bineînţeles că Zitkauris nu 
a putut să i-o dovedească. S-o reclame, n-avea de 
asemenea nici un rost: comoara le-ar fi fost luată, ba pe 
deasupra el ar fi fost învinuit că fiică-sa a lucrat chiar în 
lagărul acela de la Salaspils şi că a fugit împreună cu 
nemţii. Ce-i drept, Alida Lorence a mai cedat după 
aceea, lăsîndu-i lui Zitkauris prin testament întreaga ei 
avere, numai că la venirea lui Voldemărs a modificat 
actul în favoarea acestuia. Şi-atunci Zitkauris i-a 
povestit băiatului totul, de-a fir-a-păr. Işi zicea că flăcăul 
pare deştept, serios, şi va şti să scoată de la bătrînă 
măcar un inel, o brățară sau un colier pentru unchi-su. 
Cînd colo, băiatului nici nu i-a păsat, ba i-a şi zis-o de la 
obraz: „Da unde mi-aţi fost, neamuri preaiubite, cînd m- 
a dat mama plocon la chiaburii ăia, unde a trebuit să 
argăţesc toţi anii copilăriei mele? Acum v-aţi găsit să 
daţi fuga la mine?” 


Inuss rămase pe gînduri şi se scarpină la ceafă. Se 
vedea limpede cît de greu îi venea să renunţe la visul 
său de îmbogăţire. 

— Cam aşa a fost, reluă el în cele din urmă. Ce-i 
drept, moşul n-a prea vrut să-mi dea adresa verişoarei 
sale. Avea o teamă cumplită de bestia asta... 

Dzenis îl lăsase pe lInuss să vorbească, fără a-l 
întrerupe. Încetul cu încetul acesta se liniştise, povestea 
amănunţit totul, iar adjunctul procurorului-şef nu se 
îndoia cîtuşi de puţin că cele relatate corespund 
întocmai adevărului. De aceea nici măcar nu-i punea 
întrebări. 

Deodată Inuss tăcu şi se uită primprejur. Nu izbutea 
să-şi dea seama ce anume îi întrerupsese firul istorisirii 
sale atît de sincere: de fapt, sunase telefonul. 

Dzenis ridică receptorul. 

— Cu procurorul? Da, vă ascult... Acum nu pot, sînt 
ocupat. Sunaţi mai tîrziu. 

Apoi se întoarse din nou spre Inuss. 

— Ce ai făcut după ce ai obţinut adresa Alidei 
Lorence? 

— Timp de cîteva zile am tot dat tîrcoale casei, ca să- 
mi dau seama de situaţie. Am aflat de la nişte copii că 
Alida ţine în gazdă o fată, pe nume Tamara. Copiii doar 
le ştiu pe toate. Am făcut cunoştinţă cu Tamara, 
chipurile, din întîmplare. 

— Şi ai încercat să pătrunzi cu ajutorul ei în casa 
Alidei Lorence? 

— Aşa am avut de gînd să fac. Fata însă n-a vrut nici 
în ruptul capului. Se temea de babă ca dracul de tămiie. 


— Zenta Saukuma s-a dovedit mai ascultătoare, nu-i 
aşa? se grăbi Dzenis să-i taie calea de retragere. 

Inuss zîmbi ironic: 

— O ştiţi şi pe asta? 

— Povesteşte-mi cum ai cunoscut-o pe Zenta. 

— La o serată de la clubul constructorilor. A trebuit s- 
o fac cam mult pe amorezatul. In cele din urmă, s-a 
îndrăgostit de-a binelea, s-a agăţat de mine, vorba 
ceea, ca scaiul de oaie. Am căutat şi eu să mă port 
frumos cu ea. De lucrat, lucra pe un şantier, locuia la 
cămin şi urma nu ştiu ce cursuri, îi venea cam greu să 
facă faţă. Am izbutit să-i găsesc alt serviciu la un atelier 
de pălării de damă. De-atunci Zenta a devenit şi mai 
supusă. Nu-mi ieşea din cuvint. De i-aş fi poruncit să 
sară în fîntînă, ar fi sărit fără a mai sta pe gînduri. 

— lar dumneata ai hotărît să profiţi de acest lucru. 
Tamarei i-ai găsit o cămăruţă la Bergi, iar pe Zenta i-ai 
trimis-o plocon Alidei Lorence. 

— Doar nu puteam vîri două miţe într-un sac. 

— Repede te-ai mai descotorosit de Tamara. 

Inuss rînji: 

— Nu-i o expresie prea elegantă, cetăţene procuror. 
l-am găsit în schimb un mire pe cinste. Îl cunoaşteţi şi 
dumneavoastră. E vorba de vecinul meu Edvīns 
Strautkalns. S-a iscat între ei un amor, mamă-mamă! 
Nopți de-a rîndul rămînea inginerul la ea acasă, iar pe 
nevastă-sa o trombonea că se duce la pescuit. Ce-i 
drept, a dat şi el o dată în bară. Că fata a trebuit să 
umble mai apoi pe la avocaţi, ca să obţină pensie 
alimentară... 

Dzenis îşi aminti de cele ce-i spusese cîndva 
Robeznieks despre o fată care îi ceruse o consultaţie. 
Aşadar, cu Tamara îşi pusese mintea cercetătorul 
ştiinţific principal, inginerul Edvins Strautkalns! Acum se 


explică de ce se fisticise fata, zărindu-l în atelier pe 
prinţul ei din poveşti la braţ cu nevastă-sa. 

— Şi totuşi cum ai reuşit s-o aduci pe Zenta în casa 
Alidei Lorence? 

— Foarte simplu. Am pîndit-o pe babă cînd s-a dus la 
spaţiul locativ — e acolo o tablă cu anunţuri. Zenta pare 
o fetişcană blîndă ca un mieluşel. Şi baba a înghiţit 
momeala. 

— Fetelor de la cămin Zenta le-a spus că nu se 
întîlneşte cu nici un bărbat. 

— Pentru că i-am poruncit eu să-şi ţină gura. Cine 
ştie ce se putea întîmpla, or, eu n-aveam nevoie de 
martori. 

— Tot ăsta a fost motivul care te-a făcut să preferi 
restaurantul din Ogre şi nu un altul din Riga? 

Inuss îl privi uimit. 

— V-aţi dat serios osteneala, cetăţene procuror, 
recunoscu el. 

Dzenis nu acordă atenţie complimentului. 

— La „Ogrite” te-ai dus cu maşina inginerului 
Strautkalns? 

— Mi-a mai dat şi altă dată voie s-o iau. 

— Mă rog. Te-am întrebat aşa, printre altele. Poţi să 
continui. 

Inuss privi printre gene, scormonind în memorie. 

— Mai întîi am crezut că totul o să meargă strună. Că 
Zenta o să schimbe elefantul şi — bonjur, madam! 

— Zenta ştia ce scop are toată această plănuire? 

— Da de unde! Eu n-am încredere-n muieri. De aceea 
am procedat în felul următor: mai întîi, i-am arătat 
Zentei într-o bună zi elefantul lui Zitkauris. Ea a rămas 
mirată: ia te uită, are şi Alida Lorence unul la fel. Atunci 
i-am propus să-i jucăm babei o cacialma, să schimbăm 
elefanții între ei. Să vedem, se prinde baba ori nu. 

— Şi Zenta a fost de acord? 


— Nu v-am spus că ajunsese să mă asculte ca un 
căţel dresat? A luat de pe comoda Alidei elefantul cu 
coada ruptă şi i l-a pus acolo pe celălalt, cel pe care mi-l 
dăduse Zitkauris. 

— Ai deschis dumneata singur bibeloul? 

— Nu, împreună cu Zitkauris, la Laudobeli. Dar l-am 
găsit gol. 

— Alida Lorence n-a observat schimbarea? 

Această întrebare Dzenis nu i-o pusese de florile 
mărului. Mai demult, pînă şi Maiga Strautkalne 
observase că era vorba de un alt elefant. Pe de altă 
parte însă, această schimbare nu atrăsese atenţia nici 
unui membru al grupei operative. Printre alţii, nici lui 
Sokolovski, ofiţer cu experienţă! 

Inuss înălţă din umeri. 

— A observat pesemne că cineva încearcă s-o tragă 
pe sfoară. Zentei însă nu i-a spus nimic. Ce-i drept, fata 
mi s-a plîns după aceea că baba a început să-i caute 
nod în papură şi că n-o mai lasă nici o clipă singură în 
odaie. 

— Totuşi nici după această nereuşită nu te-ai dat 
bătut. 

— Inainte de toate m-am decis să fac acolo o mică 
percheziţie. Dar intenţia asta a rămas fără rezultat. 
Hîrca n-a mai plecat prea departe de casă. Or, ca să 
faci o percheziţie, ai nevoie de timp. Asta o ştiţi 
dumneavoastră mai bine decît mine. 

— Şi cum ai hotărît să procedezi? 

— M-am gindit să stau de vorbă personal cu Alīda 
Lorence. Cum zic diplomaţii: să stabilesc cu ea un 
contact direct. 

— Şi ca să intri, ai luat cheia de la Zenta? 

— Degeaba am luat-o. Lorence punea totdeauna şi 
zăvorul. Aşa că pînă la urmă a trebuit să mă duc acolo 
împreună cu Zenta. 


— În cazul acesta era necesar să-ţi motivezi într-un 
fel intenţia. 

— l-am spus Zentei că vreau să-i propun babei o 
afacere. Fata ştia că Alida e lacomă de bani şi m-a 
crezut. 

— V-aţi dus acolo seara, pe întuneric? 

— Bineînţeles. Numai că în cazul acesta interesele 
mele n-au coincis cu ale dumneavoastră. Miliția are 
nevoie de martori, iar mie nu-mi trebuiau ciîtuşi de 
puţin. Iniţial am stat pe culoar, aşteptind ca Zenta să-şi 
scoată haina dincolo în odaie. Baba nu m-a simţit. 
Zenta venea întotdeauna pe la ora aceea de la cursurile 
serale. Apoi a ieşit şi ea pe culoar, chipurile, să se ducă 
la toaletă. Uşa a rămas deschisă şi eu am intrat 
înăuntru. 

— Mă îndoiesc că o asemenea vizită putea să o 
bucure pe Alida Lorence. 

— Aiurea, nici măcar nu s-a speriat. Avea dreptate 
Zitkauris, n-o puteai duce cu una, cu două pe rubedenia 
sa. Tocmai de aceea am şi căutat să iau taurul de 
coarne. „Am aflat, zic, că aveţi nişte aur şi pietricele 
dobîndite pe căi nu tocmai legale.” Ca să tac din gură, i- 
am cerut omeneşte să-mi dea a treia parte din ele. M-a 
ascultat fără să fie cîtuşi de puţin tulburată. Pe urmă a 
început să se smiorcăie cum că nu are absolut nimic, iar 
de aur aude pentru întîia dată. Mi-a mai spus că e 
pensionară şi, ca să se mai cîrpească niţel, ia în gazdă 
cîte o fată. Bocea baba, îşi da ochii peste cap, dar sta 
mereu cu urechile ciulite: oi pica de fraier sau nu? Pe 
mine însă palavrele ei m-au lăsat rece. Am luat 
elefantul de pe comodă, am apăsat pe-o ureche şi l-am 
desfăcut în două. Baba nu se aşteptase la o asemenea 
întorsătură. Pricepînd îndată cum stau lucrurile, a 
încercat să mă ducă, dar a cam sărit peste cal. Vezi 
doamne, a avut ea în trecut cîte ceva pus deoparte — o 


nimica toată — dar între timp a vîndut şi ce mai avea, 
iar banii i-a păpat. Eu însă o ţineam una şi bună: pune 
marfa pe masă, că altminteri... 

Arestatul îşi scoase ţigările din buzunar şi se uită 
întrebător la Dzenis. Acesta dădu din cap şi Inuss îşi 
aprinse o ţigară. 

— Toate astea, cetăţene procuror, vi le-am povestit 
pe scurt. În realitate, am stat să mă tocmesc cu baba 
vreo jumătate de oră. Strîngind-o cu uşa, n-a mai avut 
încotro. Dar, de fason, a început să-mi ceară nişte 
declaraţii scrise cum că, primindu-mi partea, am s-o las 
definitiv în pace. „Ce declaraţii, zic, zgripţuroaică? 
Poate ai vrea să-ţi las şi o poliţă?” 

Dzenis îi întinse o scrumieră. 

— Şi totuşi pînă la urmă m-a dus cu preşul, 
recunoscu înciudat Inuss. M-a trombonit zicîndu-mi că 
aurul îl are îngropat undeva departe de casă, iar eu să 
revin peste vreo două zile. Aşa o fi, mi-am spus şi i-am 
dat crezare. Am să mai aştept, că nu arde. Mai alescăa 
doua zi trebuia să plec la Minsk, după nişte piese de 
schimb, iar de revenii, n-aveam să revin decit spre 
sfîrşitul săptămînii. Chiar aşa m-am şi înţeles cu Alīda 
Lorence: să ne revedem sîmbătă seara. 

— Va să zică, în ziua aceea n-a ieşit cu bătaie? ţinu 
să precizeze Dzenis. 

— Ne-am despărţit ca doi buni prieteni. 

— N-a mai fost nimeni de faţă? 

— Nimeni, Zenta mă aştepta afară, pe scară. 

— Ar fi putut să tragă cu urechea. 

— Nu, nu cred. Cînd am ieşit din odaie, uşa care dă 
din culoar spre scară era închisă. 

— l-ai spus ce discuţie ai avut cu Alida? 

— Nu. 

Inuss căzu pe ginduri. Păru că abia acum începe să 
priceapă mai clar unele amănunte. 


— Ştiu şi eu: poate că Zenta o fi auzit totuşi cîte 
ceva? În noaptea aceea n-a vrut nici în ruptul capului să 
se întoarcă acasă. Tremura ca varga. Am crezut chiar 
că e rebegită de frig şi i-am pus pe umeri bluza pe care 
o purtam. Aşa am umblat pe străzi pînă dimineaţa. Pe 
urmă am condus-o la serviciu, iar eu mi-am continuat 
drumul spre garaj. 

— In aceeaşi zi ai plecat la Minsk? 

— Da. De dimineaţă. Pe la nouă şi jumătate. Cu un 
camion. Am plecat trei persoane: şoferul, un maistru şi 
eu. A 

— In ce zi a fost asta? A 

— Intr-o miercuri. La data de zece octombrie. Imi 
amintesc foarte bine. Cînd îmi făcea delegaţia, şeful de 
cadre m-a întrebat în ce zi sîntem. Ba m-am uitat şi în 
calendar. 

— De aici rezultă că discuţia cu Alida Lorence a avut 
loc pe data de nouă, adică marţi seara. La Riga ai 
revenit sîmbătă? 

— Ba nu. Vineri după-masă. 

— V-aţi întors toţi trei? 

— Bineînţeles. Trei am plecat, trei ne-am şi întors. Şi 
chiar atunci m-am dus la atelierul unde lucra Zenta. 
Voiam să aflu ce mai face baba. Cînd am ajuns la 
atelier, parcă mi-ar fi dat cineva cu parul în cap: cei de 
acolo mi-au spus că Zenta şi-a făcut cu o zi înainte 
lichidarea şi a plecat, iar de-atunci n-a mai văzut-o 
nimeni. 

— Nu-ţi spusese că are de gînd să plece din oraş? 

— N-avea intenţia să plece nicăieri. 

— Asta înseamnă că plecarea ei a fost pentru 
dumneata ceva cu totul neaşteptat. 

— Absolut. Nu ştiam ce să mai cred. Tot planul meu 
era gata să se ducă de ripă. N-am riscat să mă duc la 
Alida Lorence: ar fi putut să mă vadă vecinii. Seara, 


uşile de la parter se încuie. Fără Zenta nu puteam să 
mai fac nici o mişcare. Am tot dat tîrcoale casei, i-am 
întrebat din nou pe copii, dar n-am izbutit să aflu nimic. 
Cîteva zile mai tîrziu, am aflat că bătrîna a fost omorită. 

Dzenis compară în gînd declaraţiile celor doi arestaţi. 

Inuss afirmă că a venit la Alīda Lorence în seara zilei 
de nouă octombrie. Acelaşi lucru îl declară şi bătrîna. 
Incă la primul interogatoriu a afirmat că omul care a 
pătruns în casa ei la Palanga, rănindu-l pe cel dintii 
vizitator, ar mai fi venit la ea pe la începutul lui 
octombrie să-i ceară bijuteriile. Asta duce la supoziţia 
că Inuss nu minte. De asemenea, atit Inuss, cît şi Alīda 
Lorence susţin că discuţia dintre ei s-ar fi desfăşurat 
între patru ochi, în odaie nemaifiind şi o a treia 
persoană. Acest lucru pare şi el verosimil. In prezenţa 
altcuiva, Inuss n-ar fi îndrăznit s-o şantajeze pe bătrîna. 
Prin urmare, crima n-a putut fi săvirşită în seara aceea. 
Măcar şi pentru faptul că adevărata victimă lipsea din 
încăpere. 

Chiar a doua zi de dimineaţă, Inuss a plecat la Minsk. 
Faptul îl confirmă doi martori, plus existenţa ordinului 
de serviciu. În aceeaşi zi de miercuri, înainte de amiază, 
Genoveva Stepe a observat-o pe Alīda Lorence ieşind 
din casă. De atunci, n-a mai văzut-o nimeni la Riga. In 
ceea ce o priveşte pe Alida însăşi, ea afirmă că, luîndu- 
şi bijuteriile, a plecat din Riga la zece octombrie, întrucît 
i-a fost teamă ca pretendentul la averea ei să nu revină 
înaintea termenului fixat. Intr-adevăr, ea nu putea şti că 
Inuss plecase la Minsk. i 

In sfîrşit, la ancheta preliminară, Genoveva Sčepe a 
declarat că tot miercuri, seara tîrziu, a auzit pe cineva 
urcînd scara, deschizind uşa spre locuinţa Alidei 
Lorence şi umblînd un timp prin odaie. In cele din urmă, 
persoana aceea a coborit în fugă treptele. Genoveva 
era convinsă că fusese Zenta Saukuma. Pe la ora 


respectivă fata revenea de obicei de la şcoală. Ce-i 
drept, Genoveva nu văzuse persoana aceea la faţă. 
Posibil să fi fost altcineva. In nici un caz însă Alida 
Lorence. Bătrîna n-ar fi putut cobori scara atît de re- 
pede. Această din urmă împrejurare confirmă indirect 
declaraţia Alidei Lorence. 

In concluzie, toate aceste date fac plauzibilă 
presupunerea că asasinatul a fost comis mai degrabă în 
după-amiaza zilei de zece octombrie. A doua zi, Zenta 
Saukuma nu se mai afla la Riga şi deci n-avea cum să 
fie de faţă la cele petrecute. La rîndul lui, nici Inuss nu 
poate fi considerat ucigaş, întrucît în ziua respectivă nu 
se afla nici el în capitală. 

Şi totuşi, cum de-a ajuns victima în odaia Alidei 
Lorence şi cine în afara Zentei Saukuma a putut să vină 
acolo în seara zilei de zece octombrie, ca îndată după 
aceea să plece în fugă? De unde a putut să-şi procure o 
persoană străină atît cheia de la odaie, cît şi pe cea de 
la uşa de intrare în casă? 

Mă rog, toate astea pot fi abordate mai tîrziu. 
Deocamdată trebuie discutat din nou, foarte temeinic, 
cu Zenta Saukuma. Cunoscută fiind declaraţia lui Inuss, 
vorbirea cu Zenta va putea fi purtată de pe alte poziţii. 

— Crima din strada Vairoga ţi-a cam încurcat 
socotelile, observă parcă în treacăt Dzenis. 

— Şi totuşi speranţa nu m-a părăsit. În ziua 
procesului am aflat că aurul Alidei Lorence n-a fost găsit 
nicăieri. Mă gindeam că poate o fi fost ascuns pe 
undeva, pe aproape, poate chiar în odaia bătrînei. 
Criminalul ar fi putut să nu-l găsească nici el. De aceea 
am montat o drăcovenie, un fel de detector de mine, şi 
am venit la vecina Alidei Lorence, dîindu-mă drept 
inginer trimis de administraţia blocului să verific starea 
clădirii. Am controlat pereţii, tavanul, duşumeaua, dar 
n-am găsit nimic. 


— După aceea ţi-ai luat, aşadar gîndul de la bijuterii, 
şi dacă n-ai fi auzit cele spuse pe scară de către 
doctoriţa Strautkalne... 

— Da. Mi-am dat seama pe loc că Alida Lorence a 
luat cu ea aurul şi pietricelele. 

— Zitkauris ştia că pleci la Palanga în căutarea 
comorii? 

— Chiar dacă aş fi vrut, tot n-aş fi avut cînd să-i dau 
de veste. De fapt, nu ţineam cituşi de puţin să împart 
bijuteriile cu altcineva. Pornisem la treabă de unul 
singur, riscam numai eu, prin urmare, şi prada trebuia 
să-mi aparţină numai mie. 

Dzenis clătină din cap. 

— Poţi desigur să fii sau să nu fii de acord, eu însă aş 
zice să ne întoarcem la ziua procesului. Depoziţia 
Zentei Saukuma ai auzit-o. Ai crezut atunci că ea este 
ucigaşa? 

— Aşa ceva nu se potriveşte deloc firii sale. Să ştiţi 
că am cunoscut-o foarte bine şi tocmai de aceea nu-mi 
vine să cred că o fetişcană ca ea ar putea ucide pe 
cineva. Totuşi la proces şi-a recunoscut vina. Cine ştie... 
Inima omului e o poartă cu şapte lacăte. 

— Dar dacă e totuşi nevinovată? Cum crezi, la ce i-o 
fi trebuit să-şi ia pe umeri o asemenea povară? 

— Nu-mi dau seama. 

— Poate că a încercat să scape pe altcineva? Să-l 
scape de pedeapsă? 

— Pe cine? 

— De exemplu, pe dumneata. 

— Pe mine? 

— De ce nu? N-ai afirmat adineaori că pentru 
dumneata ea ar fi fost în stare de orice? 

— Bine, dar eu n-am omorît pe nimeni! 

— Poate că Zenta avea motive să te bănuiască. 

— Dar atunci de ce a plecat din oraş? 


— Asta n-o ştiu deocamdată nici eu, mărturisi cu 
sinceritate Dzenis. Dar am s-o aflu. Cît de curînd. 

În spatele lui, poarta dublă, de fier, se trînti cu 
zgomot, iar în faţă i se deschise o altă poartă. Părea că 
un topor gigantic despicase timpul în două, lăsînd 
trecutul în urmă, pentru ca în faţă să se întrezărească o 
altă viaţă, mohorită, beznatecă, aidoma zidurilor acelei 
închisori preventive. 

Paşii lui Boriss pe pardoseala de beton stîrniră ecouri 
prin coridorul îngust ca un burlan. In cele din urmă, el 
se opri în dreptul unei nişe cu ferăstruici zăbrelite. Din 
spatele ei se auzi glasul ofițerului de serviciu: 

— Actele dumneavoastră. 

__Boriss prezentă legitimaţia şi bonul de intrare. 
Inaintea lui se deschise încet o uşă grea ca de seif şi 
Trubeks se pomeni în curtea interioară. O ulicioară 
îngustă, cu un singur trotuar, pavată cu bolovani de rîu, 
se strecura printre clădiri masive, cenușii. 

Trubeks sună la uşa secției pentru femei. 
Supraveghetoarea îi cercetă, privind pe-o ferăstruică, 
legitimaţia şi bonul de intrare, apoi îi deschise uşa. 

— E liberă celula numărul doi, rosti ea cu indiferenţă. 
O vom aduce îndată pe Saukuma. 

Camera de anchetă era cufundată în penumbră. 
Trubeks se aşeză pe un taburet, la biroul care semăna 
mai mult a pupitru şcolar, îşi scoase ochelarii şi îşi roti 
prin încăpere privirea lui de miop. 

Pe cînd era elev, Boriss, ca şi alţii de-o vîrstă cu el, 
citise cu nesaţ romane de Stendhal, Dumas şi Hugo. 
Trecuse în închipuirea lui, împreună cu Fabricio del 


Dongo, prin mucegăita cameră de tortură din turnul 
Farnese, unde omul nu putea sta în picioare fără a se 
lovi cu capul de tavan, fusese închis împreună cu 
Edmond Dantès în cazematele subterane ale fortăreței 
Yf şi împărţise cu Jean Valjean rigorile înfricoşatului 
destin al celor condamnaţi la ocnă. Acum, pentru prima 
oară în viaţa lui, Boriss se afla într-o adevărată celulă 
de închisoare şi, fără să vrea, îi căuta o asemănare cu 
cele pe care celebrii romancieri le zugrăviseră cu atita 
măiestrie. Nu putea însă găsi nici o asemănare. Pereţii 
albăstrui ai celulei fuseseră vopsiți de curînd, încăperea 
era înaltă, cu duşumeaua de scînduri bine spălată şi 
biroul acoperit cu hirtie albă, curată. Aici omul era lipsit, 
de libertate, dar nu era umilit. 

Un zgomot uşor de paşi îl smulse pe Trubeks din 
meditaţie. In pragul uşii se oprise cu sfială Zenta 
Saukuma. Purta o bluză de un albastru-închis, cu 
guleraş alb, ca la şcolăriţe, iar fusta ei lungă, deşi albită 
de spălat, era călcată cu îngrijire. In picioare purta nişte 
papuci de pînză. Ochii înfundaţi în orbite priviră 
neîncrezători spre tînărul cu ochelari dinaintea ei: oare 
ce-i putea aduce convorbirea care o aştepta? 

Trubeks se sili să zimbească şi-i propuse Zentei să se 
aşeze pe un alt taburet. 

— leri am stat de vorbă cu Alfreds Inuss, începu el, 
căutînd să pară foarte calm. 

Chipul fetei nu-i trădă gîndurile. Pesemne încerca să 
şi le ascundă. 

— E un tînăr cam neserios Alfreds ăsta al dumitale, 
continuă anchetatorul. A făcut o mulţime de prostii. 

— Nu cunosc această persoană şi nici nu vreau să vă 
ascult. 

Cuvintele îi ţişniră parcă fără voie, iar glasul îi suna 
jalnic. Şi totuşi fata vorbise. Acest lucru îi inspiră lui 
Trubeks mai multă siguranţă. 


— Să ştii că am venit să te ajut. Soarta dumitale nu- 
mi este indiferentă. Aş vrea să discutăm cu toată 
sinceritatea. 

Zenta rămase nepăsătoare. Propunerea 
anchetatorului păru să n-o intereseze deloc. 

— Alfreds este acuzat pentru faptul că a comis un 
accident de automobil, continuă  Trubeks. Şi-a 
recunoscut vina şi în acelaşi timp ne-a mărturisit totul. 
Pînă şi faptul că l-ai ajutat să pătrundă în locuinţa Alidei 
Lorence. 

— Nu cunosc pe nici un Alfreds. Vă rog să mă lăsaţi 
în pace. Privirea fetei era plină de teamă şi neîncredere. 

Acum Zenta începuse să semene cu un pui de arici, 
care îşi zburleşte acele cînd îl paşte vreo primejdie. 
Trubeks îşi dădu seama că a continua convorbirea în 
acest fel, înseamnă a nu ajunge la nici un rezultat. 

— Cred că ai dreptate, spuse pe un ton reţinut, ba 
chiar cu oarecare răceală. Intr-adevăr, toate astea le- 
am născocit. Şi faptul că împreună cu Fredis ai fost la 
restaurantul „Ogrite”, unde s-a agăţat de dumneata un 
beţivan, şi faptul că ai pîndit-o în repetate rînduri pe 
Alida Lorence în dreptul avizierului de la Spaţiul locativ, 
ca să te poată lua în gazdă, şi faptul că ai stat noaptea 
pe scară, în timp ce Fredis discuta cu Alida Lorence în 
odaia ei, ca după aceea, fiindu-ţi teamă să te întorci 
acasă, să cutreieraţi pînă-n zori străzile Rigăi. Am 
născocit pînă şi faptul că ţi-a fost frig, iar Fredis ţi-a pus 
bluza lui pe umeri. 

Toate acestea Trubeks le spuse cu un aer indiferent, 
plictisit. In schimb, pentru Zenta, fiecare cuvînt al lui fu 
aidoma unei lovituri de cravaşă. Se ghemuise toată şi îl 
privea pe sub sprîncene. 

— Aş putea să-ţi mai istorisesc şi alte întîmplări, 
Zenta. De pildă, faptul că în timpul discuţiei Inuss a 
ameninţat-o într-adevăr pe Alīda Lorence, dar nu i-a 


făcut nimic rău. Crima a fost comisă abia a doua zi. 
Asta am stabilit-o cu certitudine. Or, în ziua aceea 
Alfreds Inuss se afla departe de Riga şi anume, la 
Minsk. Aşa încît n-ar fi putut în nici un caz s-o ucidă pe 
gazda dumitale. Văd însă că toate astea te interesează 
prea puţin. Nu-i nimic: dacă nu vrei să vorbeşti, punem 
punct aici. 

Trubeks întinse mîna spre butonul soneriei spre a 
chema escorta, dar în clipa următoare Zenta îl opri, 
speriată: 

— Staţi! 

— Vrei să-mi spui ceva? 

— N-nu ştiu... 

Trubeks îşi cercetă cu privirea pantofii negri. Erau 
bine lustruiţi, aşa incit examinarea lor nu-i aduse nimic 
nou. 

— Eşti un om foarte ciudat, Zenta. La ce bun să susţii 
cu atita încăpăţinare că ai ucis-o pe Alida Lorence. 
Minciuna asta nu mai poate folosi nimănui. Dumneata 
n-ai putut s-o faci. Măcar şi pentru faptul că bătrîna e şi 
astăzi vie şi nevătămată. 

Argumentul bine calculat şi venit prin surprindere 
avu efectul scontat. Ingrozită, fata se prinse cu mîinile 
de cap, ca şi cînd duşumeaua dinaintea ei s-ar fi 
despicat în două, s-o înghită. 

— Nu-i adevărat! ţipă ea. Doar am văzut-o cu ochii 
mei... 

— Cadavrul? 

— Bineînţeles! 

— Te cred. Dar obrazul victimei l-ai văzut? 

— Era plin de sînge... 

— In cazul ăsta, te rog să mă asculţi cu atenţie. 
Cadavrul nu era al Alidei Lorence, ci al altei femei. Al 
uneia care semăna cu Alīda şi era cam de aceeaşi vîrstă 
cu ea. In tot acest răstimp, fosta dumitale gazdă a stat 


să-şi îngrijească florile la Palanga. A plecat din Riga pe 
ascuns. Tocmai de aceea ai fost crezută cînd ai susţinut 
că eşti o ucigaşă. Acum, Alida Lorence a fost găsită şi 
se află din nou la Riga. Putem să-ţi aranjăm o întîlnire 
cu ea. 

— Şi atunci... Cine era cealaltă femeie? 

— Tocmai asta voiam să te întreb şi eu. Ai afirmat că 
asasinatul l-ai comis în timpul unei discuţii aprinse şi că 
în momentul acela în odaie ardea lumina. Oare n-ai 
văzut cu cine te certai şi pe cine ai lovit cu cărămida? 

Zenta se mai liniştise. Ridică ochii la cel dinaintea ei. 

— Spuneţi-mi, Fredis va mai fi judecat? 

— Da, dar pentru altă faptă. Ti-am mai spus că în 
ziua cînd a fost comisă crima el nu se afla la Riga. Luînd 
vina asupra dumitale nu-l ajuţi cu nimic. Doar îţi distrugi 
tinereţea. 

Trubeks o iscodi cu privirea. Gîndurile amare în care 
se cufundase fata îi cocîrjaseră silueta slăbuţă, încît 
acum părea şi mai firavă. Zenta îşi mută ochii spre 
fereastra  zăbrelită. Privirea ei mărturisea atîta 
suferință, încît anchetatorul simţi o strîngere de inimă. 

„Să le ia naiba de sentimente, se ocărî în gînd 
Trubeks. Sînt prea emotiv ea să pot lucra în 
procuratură. Poate ar trebui să părăsesc activitatea 
asta şi să mă ocup iar de ştiinţă. Pe de altă parte însă, 
unde scrie că anchetatorul trebuie să fie un om aspru?” 

Parcă de foarte departe îi ajunse la urechi glasul 
Zentei: 

— Acum, chiar dacă vă spun adevărul, tot n-o să mă 
credeţi. 

— Incearcă. Poate am să te cred. 

— Ştiţi, a fost ca într-un vis urit. Adevărul e că în 
seara aceea am stat în spatele uşii şi am tras cu 
urechea la cele ce discutau Fredis şi Alida Lorence. N- 
am izbutit să desluşesc totul, căci vorbeau încet. Atit 

am înţeles că Fredis îi pretinde ceva şi umblă cu 
ameninţări. Mi s-a făcut frică. Am fugit pe palier şi am 
tras uşa după mine. 

— De aceea te-a găsit Inuss pe scară cînd a plecat 
din odaia bătrînei? 

— Da. Mi-a spus să nici nu intru în casă. Am simţit 
desigur că-i ceva necurat la mijloc, dar n-am îndrăznit 
să-l întreb nimic. Mi-a fost teamă. Am umblat toată 
noaptea pe străzi, fără să schimbăm o vorbă, iar spre 
dimineaţă, cînd ne-am despărţit, Fredis s-a uitat la mine 
cu nişte ochi ca de fiară, încît mi s-au tăiat picioarele. 
Mi-a spus să uit pentru totdeauna cele întîmplate în 
seara aceea şi să nu suflu nimănui o vorbă. Altminteri, 
zicea, îţi sucesc gitul, ca la un pui de găină. 

— Te-ai speriat zdravăn. 

— Cred şi eu! Altfel, Fredis putea fi şi om cumsecade. 
M-a ajutat mult. Mi-a găsit serviciu, casă... Uneori însă 
era mai rău ca un cîine. În asemenea clipe, te putea 
ucide. Fără a clipi din ochi. 

— Totuşi, a doua zi ai revenit acasă. 

— Seara, după ce am ieşit de la ore. Cădeam din 
picioare de somn. Unde era să mă duc? Mă temeam 
însă că Alida Lorence n-o să mă mai primească în casă. 
Am urcat scara, am dat să descui uşa, dar am văzut că 
era neîncuiată. Am intrat în odaie şi... să-mi vină rău! 
Totul era dat peste cap, scaunul zăcea răsturnat, pe jos 
numai cioburi, comoda răscolită şi ea. Mai era şi 
cărămida aceea, plină de sînge. Vă spun totul, aşa cum 
s-a întîmplat. Parcă şi acum îmi stă înaintea ochilor. 

— Linişteşte-te, Zenta. 

Fata suspină adînc. 

— Cînd mă uit mai bine, gazda mea zăcea în pat. 
Azviîrlite peste ea, cîteva perne şi plapuma. S-ar fi putut 
desigur să nu fie Alida Lorence. Nu ştiu. Am ridicat una 
din perne şi... cît pe ce să cad din picioare. In loc de 


obraz, nu mai era decit o masă de carne. Am priceput 
că femeia a fost lovită cu cărămida. Mi-am aruncat în 
geamantan lucruşoarele şi am fugit. 

— Ai crezut că-i isprava lui Inuss? 

— Păi a cui putea să fie? Doar i-am auzit prea bine 
amenințările. Am fost convinsă că el a făcut-o... 

— Dar de ce ai plecat fără să mai stai de vorbă cu 
Inuss? 

— Mi-era frică. Atunci nu mă mai gindeam la el. 
Voiam să plec cît mai repede şi cît mai departe. 

— Şi-atunci de ce, în momentul în care căpitanul de 
miliţie te-a găsit la Norilsk, ai luat vina asupra dumitale? 

— Păi ce-mi rămiînea de făcut. Doar eram convinsă că 
Fredis este făptaşul. lar eu as fi fost oricum judecată 
pentru complicitate, deoarece îl dusesem acasă la Alida 
Lorence. Cine m-ar fi crezut că nu ştiam cu ce gînduri 
vine acolo? 

— Ai fost de o naivitate revoltătoare! exclamă 
Trubeks. Să presupunem că Fredis ar fi fost, într- 
adevăr, făptaşul. Mă rog. Erai îndreptăţită s-o crezi. Şi 
totuşi nu erai ameninţată de nimic. Intr-adevăr, l-ai 
ajutat să pătrundă în locuinţa bătrînei, dar asta n-ar fi 
dat nimănui dreptul să afirme că i-ai fi cunoscut şi 
intenţiile. Dovezi care să pledeze împotriva dumitale nu 
existau. Dacă ne-ai fi povestit totul în mod cinstit... 

— Să-l fi dat de gol pe Fredis? Nu mi-ar fi iertat asta 
în vecii vecilor. Mi-ar fi făcut de petrecanie ca şi femeii 
aceleia. 

— Crezi că n-am fi putut să te apărăm? 

— Nu, nu, n-aş fi scăpat cu una, cu două. S-ar fi găsit 
cu siguranţă niscaiva prieteni de-ai lui Fredis care să-l 
răzbune. Tocmai de aceea mi-am zis şi eu: iau mai bine 
vina asupra mea. Cel puţin n-o să-mi fie frică de Fredis. 
Poate că o să-mi aducă pachete la închisoare. Doar 
între noi a fost dragoste... 


Dragoste? Pe Boriss îl trecu un fior. Zenta încă îl mai 
iubea pe ticălosul de Inuss, deşi ştia prea bine că nu-i 
decît un ticălos. Îl iubea şi totodată îi era frică de el. O 
îmbinare absurdă a două sentimente potrivnice. Din 
păcate, în viaţă se mai întîmplă şi aşa. Impletirea celor 
două sentimente a determinat-o şi pe această fetişcană 
firavă să se sacrifice de bunăvoie. 

— Păcat de timpul pe care l-ai irosit într-un mod atît 
de necugetat, oftă Trubeks şi îi întinse fetei o hîrtie 
dactilografiată. Citeşte şi semnează. 

— Ce-i asta? 

— E o decizie care prevede să fii pusă în libertate. 

— Mi se dă drumul? 

— Chiar astăzi. 

Din ochii Zentei ţişniră şiroaie de lacrimi. Nu mai 
izbuti să rostească nici un cuvînt. 

Trubeks rămase descumpănit. 

— Să ştii că eu nu am nici un amestec în treaba asta. 
Cel ce ţi-a dovedit nevinovăția este tovarăşul Dzenis, 
procurorul. 

Uşa se deschise cu zgomot şi în încăperea sumbră 
pătrunse o răbufnire de vînt. Gunārs Dzelzītis îşi ridică 
nemulţumit privirea de la hirtiile risipite înaintea lui pe 
masă şi îl zări pe căpitanul Sokolovski. 

— Rot Front! răcni cît îl ţinu gura căpitanul. 

Anchetatorul dădu din cap rostind într-o doară: 

— Good morning, sir! 

Tonul cu care îl salutase părea să însemne: numai tu 
îmi lipseai! 


Sokolovski se opri în mijlocul încăperii cu picioarele 
larg desfăcute şi privi nedumerit spre unul din unghere. 
In spatele seifului mic şi scund se înălţau morman nişte 
piese de automobil: vilbrochene înnegrite, jante 
strimbate, rulmenţi de tot soiul, o tobă de eşapament 
acoperită de rugină şi o puzderie de alte piese mai 
mărunte. Ceva mai încolo, ferindu-se parcă de vecinii 
săi plebei, sta sprijinit de perete volanul nou-nouţ al 
unei „Volgi”. 

— Ai deschis un magazin de consignaţie, Gunārs? 
Sau te-ai înscris la cercul „Miini îndemînatice” şi vrei să 
alcătuieşti un auto-hibrid? 

— N-ai greşit... Alcătuiesc într-adevăr ceva. Numai că 
nu este un automobil, ci un dosar penal. Piesele astea 
sînt probe materiale. 

In încăpere intră şi Dzenis. Căpitanul se întoarse spre 
el. 

— Te salut, Roberts! Ce ai de eşti abătut? 

Dzenis se lăsă greoi pe scaun, alături de anchetator. 

— Am obosit ca un cîine. De-aş isprăvi mai degrabă 
cu cazul ăsta, să pot pleca în concediu! 

— Pleci în sud? 

— Voiam să plec cu familia în Crimeea. N-am fost 
niciodată acolo. Acum însă-i prea tîrziu. In septembrie 
copiii încep şcoala. 

— Ar trebui să te grăbeşti. 

— Miine sper s-o închei şi cu cazul ăsta. 

— A mai intervenit ceva? 

— lţi aminteşti de cele trei fotografii pe care ni le 
adusese Trubeks de la Direcţia afacerilor interne? 

— Ale băbuţelor care au dispărut anul trecut? 

— Da. Pozele acelea i le-am arătat deunăzi lui 
Zitkauris. El a recunoscut pe una din ele. li zice Elfrida 
Krauze. 

— Interesant. Cine este femeia? 


— Mai mult decit atît, continuă Dzenis, fără să 
răspundă la întrebare. După exhumare — vorbesc 
despre femeia asasinată în locuinţa Alidei Lorence — 
experţii noştri au stabilit cu ajutorul fotografiei că este 
vorba într-adevăr de Elfrida Krauze. 

— De unde o cunoaşte Zitkauris? 

— Inainte de război Krauze a lucrat ca vinzătoare la 
florăria Alidei Lorence. 

Sokolovski fluieră a mirare: 

— Nemaipomenit! Ca să vezi unde duce aţa! Ai fost 
la ea acasă? 

— Chiar în dimineaţa asta. E o garsonieră în cartierul 
Pārdaugava, pe strada Kalnciema. Bătrină locuia 
singură, n-avea nici o rudă la Riga. Una din vecinele ei 
şi-a amintit că astă-toamnă Krauze a fost vizitată de un 
tînăr care venise cu maşina şi care n-a stat la ea decit 
foarte puţin. Pe urmă au ieşit împreună şi au plecat. De 
atunci vecinii n-au mai văzut-o şi au crezut că a plecat 
la soră-sa, la ţară. Abia după ce soră-sa a venit într-o zi 
la Riga, a reieşit că Elfrida nu dăduse deloc pe la ea. 
Atunci portarul l-a anunţat pe sectorist; au început 
cercetările, iar garsoniera a fost sigilată. Se află şi 
astăzi în aceeaşi situaţie. 

Căpitanul îl ascultă cu vădită curiozitate. 

— Cînd a fost văzută Krauze ultima oară? 

— Pe la jumătatea lui octombrie. Data nu şi-o 
aminteşte nimeni cu precizie. Aproximativ însă coincide 
cu data la care a fost comisă crima. 

— Cu ce fel de maşină au plecat cei doi? 

— Cu un autoturism. Alte amănunte vecina Elfridei n- 
a putut să ne dea. Acum însă mărturia ei nici nu ne mai 
trebuie. Apare limpede ce fel de maşină a fost aceea şi 
cine anume a fost şoferul. 

— Ai avut timp să verifici şi treaba asta? 

— Chiar azi. Totul s-a confirmat. 


Sokolovski părea că-şi face nişte calcule în minte. 
Apoi sări de pe scaun. 

— Roberts! exclamă el. Ce gură-cască am putut să 
fim! Doar totul e simplu ca bună ziua. Sîngele a ţişnit pe 
perete de jos în sus. Uşa a fost lipită cu hirtie pe 
dinăuntru. Fereastra deschisă, firele de la paltonul 
Alidei Lorence pe pervazul din afară şi, în fine, 
cărămida. O cărămidă obişnuită, dar care nu putea fi 
apucată aşa, tam-nisam, întrucît pe ea se afla o lampă 
de gătit destul de grea. Totul e foarte simplu! 

— Parcă e primul caz care pare simplu? Dzenis luă 
scrumiera neagră de pe masă şi o răsuci în miini. Cu cît 
sînt mai simple procedeele folosite de criminal, cu atît 
sînt ele mai greu de descifrat. 

— Ba chiar şi povestea cu maşina, continuă să 
gîndească cu glas tare Sokolovski. Din strada Kalnciema 
pînă la casa în care locuieşte Alida Lorence sînt vreo 
opt-nouă kilometri. Trebuie să mergi cu două troleibuze, 
şi-apoi cît mai ai de mers pe jos. Bătrînei i-ar fi venit 
greu s-o facă. Cu maşina treaba se rezolva mult mai 
repede. 

Dzenis aşeză scrumiera la locul ei. 

— In timpul percheziţiei care s-a făcut în garsoniera 
Elfridei Krauze, am mai descoperit o probă de mare 
însemnătate. 

Tocmai atunci în uşă se arătă capul buclat al 
secretarei. 

— Tovarăşe Dzenis, vă roagă şeful să poftiţi la dînsul, 
ciripi ea cu o voce piţigăiată. S-au adunat acolo o 
groază de milițieni. Pesemne că e ceva important. 

— Mulţumesc. Vin îndată. 

— M-da. Am cam făcut gafe în toată afacerea asta, 
nu se putea linişti Sokolovski. 

leri dimineaţă, în timpul interogatoriului, Zitkauris îi 
arătase lui Dzenis o fotografie veche, făcută încă 
înainte de război. De pe cartonul îngălbenit, privea cu 
un aer înfumurat la procuror o fată prezentabilă. Acum 
însă în faţa lui şedea o cu totul altă Alida Lorence. 
Unghiile îi erau neîngrijite, rochia boţită, iar de sub 
broboadă îi spînzurau şuviţe cărunte, nepieptănate. 

Ţi-era silă să vezi cîte eforturi făcea bătrina asta 
decăzută, acoperită parcă de mucegai, să-şi ascundă 
teama sub masca unei arogante fără sens. Şedea lîngă 
masa de lucru a procurorului, încercînd să demonstreze 
că-i profund jignită de nedreptatea care, chipurile, i se. 
face, că însăşi prezenţa ei acolo nu-i decit o 
neînțelegere care foarte curînd va fi lămurită, ei i se vor 
aduce scuze, iar cei răspunzători pentru aceasta vor fi 
traşi cum se cuvine la răspundere. 

Interogatoriul durează de o oră. Din timp în timp, 
bătrîna îşi înăbuşă căscatul, se preface că nu aude sau 
nu înţelege întrebările lui Dzenis. Cînd şi cînd, rosteşte 
într-o doară cîte ceva, însă o discuţie la obiect nu se 
încheagă. S-ar putea crede că tot ce se vorbeşte acolo 
n-are cu ea nici o legătură. Apoi bătrîna aruncă pe 
neaşteptate asupra procurorului cîte o privire ce pare a- 
| preţălui. Ochii mici, injectaţi, i se aprind brusc pe sub 
pleoapele veştede, străbătute de vinişoare îngroşate, şi 
se înfig în ochii lui Dzenis. Se înfig adînc, vrînd parcă să 
afle cu orice chip ce-o fi în mintea acestui reprezentant 
al puterii de stat. 

Puterea sovietică naţionalizase proprietatea 
particulară a Alidei Lorence: îi luase magazinul şi casa, 
lipsind-o de posibilitatea de a trăi în huzur pe spezele 
altora şi a-şi da aere faţa de cei ce muncesc. De aceea 
Alida Lorence ura din tot sufletul Puterea sovietică şi pe 


reprezentanţii ei. Nici nu încerca să-şi ascundă această 
ură. 

In birou se mai aflau două persoane, care nu 
participau la interogatoriul bătrînei. Boriss Trubeks 
urmărea cu atenţie felul în care se străduia Dzenis s-o 
îndemne pe Alida Lorence la o mărturisire sinceră, 
prezentîndu-i din arsenalul său un argument după altul, 
strîngînd tot mai tare în jurul ei laţul alcătuit din probe 
concrete. La rîndul ei bătrină continua s-o facă pe 
naiva.  Procurorul-şef  Ozollapa, care şedea lîngă 
Trubeks, începuse să bată nerăbdător darabana pe 
genunchi. În cele din urmă, încăpăţinarea prostească a 
Alidei Lorence îl plictisi şi pe Dzenis. 

— Eu îţi acord posibilitatea de a beneficia de 
circumstanţe atenuante în cazul unei mărturisiri 
complete, spuse el. Dumneata nu vrei să te foloseşti de 
această posibilitate. Să ştii că dispun de probe 
suficiente, ca să n-am nevoie de această mărturisire. 
Am să-ţi relatez chiar eu cum s-au petrecut lucrurile în 
locuinţa dumitale. 

Ozollapa dădu din cap: demult ar fi trebuit Dzenis să 
adopte tonul ăsta; nu mai avea nici un rost să se poarte 
cu mănuşi. 

— Aşadar, să revenim la seara în care te-a vizitat 
Alfreds Inuss, continuă procurorul. Ai izbutit atunci să-l 
înşeli cu multă dibăcie. Inuss a crezut cu adevărat că ți- 
ai îngropat bijuteriile undeva în altă parte. La rîndul 
dumitale ai fost gata să comiţi orice fel de crimă numai 
şi numai să-ţi poţi păstra comoara. Ai izbutit să obţii 
cîteva zile de răgaz şi te-ai zbătut să găseşti o soluţie. 
In noapte aceea Zenta n-a mai revenit acasă, şi asta ți- 
a căzut de asemeni la ţanc: puteai să-ţi aduni gîndurile 
în linişte. Pesemne că planul cel monstruos ţi s-a 
conturat în minte chiar în noaptea aceea... 


Alīda  Lorence îşi îndreptă spatele şi rămase 
nemişcată ca o stană de piatră. Doar în ochi i se aprinse 
o ură şi mai sălbatică. 

Dzenis se ridică de pe scaun şi se plimbă prin 
încăpere. Părea că nu i se mai adresează Alidei 
Lorence, ci lui Ozollapa şi lui Trubeks. In gînd se şi 
vedea prezentîndu-şi actul de acuzare, desfăşurind 
înaintea tribunalului imaginea detaliată a celor 
petrecute în strada Vairoga. 

— Ce-a urmat? Planul fiind suficient de minuţios 
întocmit, rămînea să fie pus în practică. Şi cu cît mai 
repede, cu atît mai bine. Ticălosul acela tînăr n-avea s-o 
mai lase în pace, asta fără nici-o îndoială. Ar fi putut să 
revină chiar înaintea zilei de sîmbătă. De aceea Alida 
Lorence a hotărît să bată fierul cît e cald. A început prin 
a lipi cu hîrtie uşa care dădea spre odaia vecinei sale, 
căci Genoveva Sčepe e o femeie curioasă. A doua zi de 
dimineaţă, bătriîna i-a telefonat fiului său, Voldemārs 
Lapins, rugîndu-l să i-o aducă din cartierul Pārdaugava 
pe Elfrida Krauze, fosta ei vinzătoare. Avea, chipurile, 
de rezolvat cu aceasta o treabă urgentă şi urma s-o 
aştepte într-o micuță cafenea, aflată pe strada 
Bikernieku, adică foarte aproape de propria ei locuinţă. 

Trubeks nu-şi lua ochii de la bătrină. Cînd fu 
pronunţat numele Elfridei Krauze, o văzu tresărind. O 
secundă mai tîrziu însă, chipul Alidei Lorence dispăru 
din nou sub masca indiferenţei. 

— Spune-mi, tovarăşe Dzenis, problema asta ai 
discutat-o cu Voldemārs Lapin5? rosti Ozollapa, cu 
scopul ca întrebarea să-i fie consemnată în procesul- 
verbal al interogatoriului. 

— Da. Lapinš a confirmat toate acestea. 

— Dar de ce n-a spus o vorbă pînă acum despre 
treaba asta? 


— În ziua aceea Lapină a adus-o pe Elfrida Krauze la 
cafenea, a lăsat-o în compania mamei sale şi a plecat. 
El n-a ştiut la ce dată a fost comis asasinatul, de aceea 
nici nu s-a gindit să facă o legătură între cele două 
întîmplări. Şi-acum, să mergem mai departe. Plecînd de 
la cafenea, Alida Lorence a invitat-o pe Krauze la ea 
acasă. Şi-a calculat bine acţiunile şi a procedat cu multă 
precauţie. Musafira i-a intrat în casă fără a fi observată 
de vecini. Apoi Alida Lorence a tratat-o cu o cafea în 
care a turnat veronal... 

— Nu-i adevărat! l-o minciună sfruntată! 

Ţipătul isteric îl făcu pe Dzenis să-şi întoarcă privirea. 
Alida Lorence stătea în picioare lîngă scaunul pe care 
şezuse şi, gheboşindu-şi spinarea, strîngea spasmodic 
spătarul. Din stăpînirea-i de sine, din inocenţa prefăcută 
de mai adineaori nu mai rămăsese nici urmă. Acum 
tremura din tot corpul. 

Dzenis, totdeauna sensibil la asemenea manifestări, 
nu încerca de data asta nici un fel de compasiune 
pentru cea arestată. 

— Şezi şi nu mă întrerupe! îi porunci cu asprime. Ţi s- 
a oferit posibilitatea să mărturiseşti totul. Nu te-ai 
folosit de ea. Acum stai şi ascultă. 

Dzenis li se adresă din nou lui Ozollapa şi Trubeks. 

— Cadavrul victimei fiind exhumat, în stomacul ei s-a 
găsit veronal. 

— Da, spuse Ozollapa. Veronalul persistă în ţesuturi 
timp de un an şi mai bine. 

— Astăzi, acest somnifer nu este folosit decit foarte 
rar, continuă Dzenis. La farmacii se vinde numai cu 
reţetă. Percheziţionînd cu multă atenţie locuinţa Elfridei 
Krauze, am găsit acolo felurite medicamente, dar nici 
urmă de veronal. Discutînd apoi la policlinica din cartier 
cu medicul care o trata pe Krauze, acesta mi-a spus că 


nu i-a prescris niciodată acest somnifer. Bătrîna nu 
folosea decît dimedrol. 

— Nici în locuinţa Alidei Lorence n-am găsit veronal, 
observă Trubeks. 

— Într-adevăr, n-am găsit, aprobă Dzenis. Dar asta în 
virtutea faptului că acolo nu existau nici un fel de 
medicamente, cu toate că Alida Lorence suferă de 
inimă. Toată farmacia şi-a luat-o cu ea, la Palanga. leri 
însă i-am telefonat doctoriţei Strautkalne. Dînsa şi-a 
amintit perfect că din cînd în cînd îi prescria Alidei 
Lorence veronal. Cu alte cuvinte, cercul s-a închis. Şi 
cum vă spuneam, îndată ce şi-a băut cafeaua, Elfridei 
Krauze i s-a făcut somn. S-a culcat în pat şi a adormit 
profund. În momentul acela, Alida Lorence a trecut la 
înfăptuirea părţii celei mai sinistre a planului său. Luînd 
cărămida aflată sub lampa de gătit, i-a aplicat cu ea 
mai multe lovituri Elfridei Krauze peste obraz. A lovit 
întruna, pînă cînd chipul victimei a ajuns de 
nerecunoscut. Astfel se explică şi faptul că stropii de 
sînge de pe peretele aflat în dreptul patului ţişniseră de 
jos în sus. Calculul făcut de Alida Lorence a fost simplu 
şi precis. În momentul în care victima cu chipul 
desfigurat urma să fie găsită, nimeni n-avea să-şi dea 
seama că nu este cea care a locuit acolo. În primul rînd, 
asta trebuia s-o ferească pe Lorence de urmărirea 
organelor de anchetă, iar în al doilea rînd — şi lucrul 
acesta era cel mai important — avea s-o salveze de 
urmărirea lui Alfreds Inuss. Astfel dumneaei împuşca 
doi iepuri dintr-un foc. Spre mai multă convingere, Alida 
Lorence înscenează jefuirea locuinţei, fapt care ar fi 
constituit mobilul crimei. Răstoarnă un scaun, sparge 
vasul pentru flori şi răvăşeşte toate sertarele comodei. 
Mărturisesc că ne-am lăsat înşelaţi de această punere 
în scenă. In cele din urmă, dumneaei îşi înhaţă lucrurile, 
caseta cu bijuterii, închide uşa şi o ia la sănătoasa. 


Ozollapa zimbi ironic şi-i spuse în şoaptă lui Trubeks: 

— O oarecare persoană a încercat să-mi 
demonstreze că asasinul era stîngaci. 

— La început — cu toate că Dzenis era preocupat de 
deducţiile sale, urechea îi prinse din zbor vorbele 
procurorului-şef — la început am presupus în mod 
eronat că victimei i s-a dat prima lovitură în timp ce 
stătea în picioare. Nimeni nu şi-a închipuit că femeia a 
fost mai întîi adormită. Ulterior mi-am reparat greşeala. 

— Dar cum de-au ajuns pe pervazul ferestrei firele 
smulse din platon? întrebă Trubeks. Doar Alida Lorence 
n-a ieşit pe fereastră, mai ales că locuinţa se află la 
etajul întîi. 

— Se-nţelege că n-a ieşit pe acolo. Ar fi fost o 
performanţă sportivă cu totul nepotrivită vîrstei 
dumisale. Lucrurile s-au petrecut mult mai simplu. 
Lorence nu şi-a permis riscul de a pleca pe scară cu 
bagajele în braţe. De aceea şi-a înfăşurat calabalicul în 
palton şi a zvirlit legătura pe fereastră, iar apoi, doar în 
rochie, a părăsit casa, ieşind prin uşa din faţă. 

— In cazul acesta e de presupus că amenințările 
primite prin telefon de către doctoriţa Strautkalne au 
fost şi ele opera Alidei Lorence? mormăi Ozollapa. 

— Asta fără nici o îndoială. Pentru Lorence doctoriţa 
Strautkalne era un martor primejdios. Ea o examinase 
în repetate rînduri, îi cunoştea particularităţile fizice, 
îmbrăcămintea şi ar fi putut să-şi dea seama că a fost 
ucisă o altă femeie. 

— E logic, fu de acord procurorul-şef. 

Dzenis se întoarse spre bătrînă. 

— Ei, ce zici? Ai de gînd să vorbeşti? 

Femeia nici nu catadicsi să-l privească. 

— Cum doreşti. Trebuie să te previn însă că nu mai 
poţi avea nici o speranţă. Vinovăţia dumitale a fost 


dovedită. Te vom judeca indiferent de faptul că ai să 
vorbeşti sau nu. 
— Fiţi blestemaţi! şuieră ca o viperă bătrîna. 


ÎN LOC DE EPILOG 


Într-una din zilele lui septembrie, în dreptul clădirii 
Tribunalului Suprem se adunase lume multă. Abia luase 
sfîrşit una din şedinţele procesului în care figura ca 
acuzată Alida Lorence. Zeci de oameni care nu se 
cunoscuseră pînă atunci între ei comentau acum cu 
aprindere depoziţiile martorilor, comportarea acuzatei. 
Nimeni, fireşte, nu acorda atenţie tînărului potrivit de 
statură, cu ochelari de baga, care stătea pe trepte, în 
dreptul intrării principale. Venind din spate, se apropie 
de el un bărbat spătos, îmbrăcat cu un pardesiu gri. 

— Salut! 

Trubeks se întoarse brusc. 

— Bună, Viktor! Ce mai faci? 

— Am venit s-o văd şi eu pe milionara voastră 
scăpătată. Dar cu tine ce-i pe-aici? Doar te pregăteai să 
pleci în concediu. 

— lar am pierdut ocazia. Mi-au pus în braţe un caz 
foarte dificil. Timpul nu-mi permite. Am strîns pînă 
acum trei dosare de hîrţoage. 

— la exemplu de la Robeznieks. El nu se lasă cu una, 
cu două. Priveşte.-l! 

Tocmai atunci, din clădirea tribunalului ieşi, elegant 
ca totdeauna,  Robeznieks  însoţind-o pe Maiga 
Strautkalne. 

— Să nu te pripeşti, Maiga, îi spuse avocatul, 
continuînd pesemne o conversaţie începută mai înainte. 
Poate că lucrurile vor reveni la normal. Dumneata ştii 
prea bine că eu... şi totuşi... 

— Tocmai de aceea îţi preţuiesc sfaturile. Bine, nu 
promit nimic. Am să mă mai gîndesc. Să ştii însă că 
cererea am şi întocmit-o. 

Robeznieks surise cu tristeţe. 


— Păcat că procesul e pe terminate. Nu vom mai 
avea prilejul să ne vedem... 

— La revedere, Ivars. Nu-ţi spun adio. Munte cu 
munte nu se-ntilneşte, dar om cu om... Nu-şi sfirşi 
vorba. 

li făcu semn cu mîna şi se pierdu în mulţime. 


